
मैंने अपने कालेज-जीवनमें कविश्रेष्ठ मैथ्यू अर्नाल्डका ' लाइट ऑफ एशिया ' 
नामक काव्य पढ़ा था । उसका प्रभाव*मेरे विचारीपर उत्तरोत्तर बढ़ता गया । 
तदनन्तर बड़े प्रयत्नके बाद महाकवि अश्वधोषका बुद्ध-चरित भी प्राप्त हुआ जो 
अपूर्ण था। सात-आठ वर्षे पहले मुझे पं० रामचन्द्रजी झुक्क-कत बुद्ध-चरित,' जो 
ब्रजभाषांमे लिखा गया है, प्राप्त हुआ । उक्त तीनों ग्रन्थोके पठन-पाठनका परिणाम 
आपके सम्मुख प्रस्तुत है । 

यह आवश्यक नहीं है कि महाकाव्य-कार महाकवि ही हो । महाकवि क्या मुझे 
तो अपने कवि होनेमें भी शंका है । जिस चरित्रको लिखकर अश्वघोष, अर्नाल्ड आदि 
धन्य हुए उसको शिरोधाय करना मात्र ही मेरा उद्देश्य रहा है। 

इस ग्रन्थको आठ वर्ष पूर्व मैंने चार महीनेमे लिखा था, तदनन्तर, चार 
वर्ष तक यह मेरी अल्मारीमै कीटाणुओंसे मित्रता करता रहा। पुनः मैंने इसे 
कुछ कुछ संशोधित किया, कुछ घटाया-बढ़ाया भी, और फिर प्रतिलिपि करके 
रख दिया । गतवर्ष मुझे पाँच-छः महीनेका अवकाश सुलभ हुआ और मैं इसे वर्तमान 
स्वरूप दे सका । 

ग्रन्थ समाप्त होनेपर प्रकाशनकी कठिनाई उपस्थित हुई । इतना बड़ा ग्रन्थ प्रकाशित 
करना, जैसा कि मैं चाहता था, व्यय-साध्य कार्य था, दूसरे यह कोई उपन्यास या गल्प- 
माला भी न थी जिससे जल्दी दाम वसूल होनेकी उम्मीद होती। इधर इसे “ पत्थरका 
अचार ? बनाना भी उपयुक्त न था। जो दो-एक प्रकाशक मिले भी वे थे 
झून्यवादी | इसी उलझन था कि “ हिन्दी-अन्थ-रत्नाकर कार्यालय ' के मालिक श्रीयुत 
नाथूरामजी “प्रेमी ने प्रकाशन-भार कृपया अपने ऊपर लेकर मेरी सहायता की ओर 
उनकी सहानुभूतिके फल-स्वरूप यह ग्रन्थ आपके सम्मुख प्रस्तुत किया गया । 

मैं इतना और भी निवेदन कर देना अपना कर्तव्य समझता हूँ कि इस ग्रन्थको 
मैने, जहाँतक हो सका है, शुद्ध खडी बोलीमै लिखनेका प्रयत्न किया है,--अर्थात्‌ 
मिश्रित समास, उलटे समास, व्याकरण-असम्मत प्रयोग तथा ब्रज-बोळी अथवा 
अन्य किसी बोलीकी पुट इसमें आप बहुत कम पावेंगे | “ कवि और कविता ' में जो 
व्यक्त किये गये हैं वे सभी विचार मेरे ही मस्तिष्ककी उपज हों, ऐसा नहीं है, परन्तु 
वे मुझे स्वोशम मान्य हैं । उक्त भावोंको व्यक्त करना मेरे लिए आवश्यक इसलिए, 
भी था कि उनके वशवर्ती होकर मैंने यह काव्य रचा है । 

यह काव्य केवल इसीलिए * महाकाव्य " नहीं है कि इसमें प्राकृतिक दृश्यों, ऋतुओं 
आदिका वर्णन है,--जैसा कि हमोरे ग्रन्थौमै महाकाव्यके लक्षण दिये गये हैं, वरन 
इसलिए भी कि इसमें मनुष्य-जीवनकी उन सभी घटनाका समावेश है जो उसके 
जीवनमै किसी न किसी समय आ उपस्थित होती हैं । 

प्रश्न हो सकता है कि इस कार्यके लिए मैंने भगवान्‌ बुद्धके चरित्रको ही 
क्यों चुना? हमारी भाषामै राम कृष्ण आदि महापुरुषों अथवा देवताओंके, या यों 
कहिए. अवतारोंके, चरित्र प्रचुरतासे विद्यमान हैं, परन्तु एक तो वे बहुत पहलेके होनेके 
कारण पिष्ट्पोशेत भी हो चुके हैं,--साथ ही वे पौराणिक आवरणमें इतने ढके हुए 
हैं कि, रामचरितमानसके पात्रोको छोड़कर, उनको एक बुद्धि-सम्मत रूप देना 
कभी कमी हास्यास्पद हो जाता है । भगवान्‌ बुद्धके चरित्रमे यह विशेषता है कि 
वह उत्तरोत्तर उन्नंत होता चला गया है | हम उनके चरित्रमे मनुष्यकी आत्माका 
पूर्ण विकास पाते हैं । किस प्रकार एक विशुद्ध आत्मा संसारके घातोंसे प्रातेघात 
पाती हुई निःश्रेयसकी ओर बढ़ती है तथा किस प्रकार उसको सफलता प्राप्त होती 
है, यही बुद्ध-चरित्रकी विशेषता है । उनके चरित्रसे मैं बहुत ही अभिभूत हुआ हूँ 
क्योकि वह सर्वथा निष्कलंक है । 

अन्ते, मैं उन सभी पूर्वेवती एवं सम-काळीन कवियोंका कृतज्ञ हूँ जिनके ग्रन्थौको 
पढ़कर मेरी प्रातिभा उद्दीप्त हुई और जिनके ग्रन्थोंसे मैने पूरा पूरा लाभ उठाया है । 

काव और काव्य ल 
ऐतिहासकोने जिन्हें “ शौद्धोदनि ” नामसे पुकारा, धार्मिकोने जिन्हें “सिद्ध,” 
८ महाबोधि ” आदि पदोसे विभूषित किया, नैयायिकोने जिन्हें “ शाक्यमुनि ˆ अवधानसे 
संबोधित किया, पौराणिकोनि जिन्हें “ मारजित्‌ ” उपाधिसे अलंकृत किया, वेदान्तियोने 
जिन्हें : पडभिज्ञ,' “अद्वयवादी' आदि संज्ञाओसे पहचाना, वही भगवान बुद्ध कवियोके 
लिए ' सिद्धार्थ, › * तथागत, ? “ समन्तभद्र? आदि रूपोमें प्रकट हुए | इसमें क्या 
रहस्य है ! ऐसा क्यों है! । अ $ अल्क 
बुद्ध भगवान्‌ परम सुखका जीवन बिता रहे हैं | विवाह हुए अभी थोड़े ही 
दिन हुए दैं। विश्वका सारा श्रंगार उनके महलोमें केन्द्रीभूत हो रहा है | जब छद्मवेषिणी 
स्वकन्याएँ ही सेवामें निरत हैं तब यशोधराके रूप-सौन्दर्यका वर्णन ही कैसे हो सकता है ! 
भोग-विलासका. अक्षय्य भांडार भरा हुआ है | अपराहका समय है | भगवान्‌ अलसः 
भावसे युक्त हैं । समीप ही गवाक्षम एक वीणा रखी हुई है, उसमें एकाएक समीर-संचार 
होता है । वीणाके तार ध्वनित होने लगते हैं | उन्हीं तारोंसे “ सुर संगीत ? प्रकट होता 
हे,--देवताओंका संदेश भगवानके हृदयम हलचल उतपन्न कर देता छि] 
८ गौतम बुद्ध ' हो जाते हैं । यह केसे ! वीणा, संगीत, संदेश, वायु और वह !- इसके 
अन्तरंगमै क्या भेद निहित है ! 
जिन्हें काव्यके वास्तविक स्वरूपका ज्ञान है, जो काव्यकी आत्माको पहिचानते हैं, 
वे ही इस रहस्यकी उपलब्धि कर सकते हैं; और इस उपलब्धिमें ही उपर्युक्त प्रश्नोंकां 
समाधान है । | ॥ 
काब्य-चित्रका अदृश्य भाग भी दर्शकोकोी ' हृदयंगम हो सकता है और बिनां 
गायन-वादनकी क्रियाके भी काव्यके संगीतका आनन्द श्रोताऔको आन्दोलित करे 
सकता है। और यही अहस्य चित्रण एवं अश्रुत संगीत काव्यकी आत्मा है । 
इस चित्रणमें वह रंग भी हैं जो ' ध्वानित ” होते दें और इस वीणार्मे केबल. स्वरोकी 
मधुरिमा ही नहीं वंरन्‌ उनकी संगति भी है । परंतु, यह माधुर्य केवल सह्ददय-हृदयगम्य 
है । इने-गिने मर्म्भशौको ही इसका ठीक ठीक शान होता है । ब 
. ,अच्छा तो, इस कविताका स्वरूप क्या दै ! . |, ... 

कविताका स्वरूप निर्णय करना कठिन ही नही, असंभव भी है; क्योंकि, कविताका 
आश्रय न तो कोई पदार्थ है और न सिद्धान्त,--वह तो एक प्रकारकी मनःस्थिति है जो 
जितनी ही अधिक अधिगम्य है उतनी ही कम विवेचनीय । हैँ, साधारण रूपसे हम 
कह सकते हैं कि कविता एक ऐसी शक्ति है जो गद्य और पद्य दोनेंमिं अनुभूत हो 
सकती है, जो केवल शब्दायौमें ही नहीं वरन्‌ स्वरौमै भी वतमान रहती है और जो 
नादके अतिरिक्त उन दृश्योंसे मी अपना हृदय दिखलानेके लिए फूट निकलती है जो 
वास्तु एवं स्थापत्यद्वारा प्रदर्शित किये जाते हैं । ऐसी मन-स्थितिकी,--ऐसी शक्तिकी, 
परिभाषा न हो सकनेके कारण हमें उसका शुद्ध स्वरूप पहिचाननेके लिए अन्वय- 
व्यातिरेकसे काम लेना पडेगा और यह देखना पड़ेगा कि कौन-सी वस्तु कविता है और 
कौन-सी नहीं । 

कविता विज्ञान नहीं है क्योकि कविताका क्षेत्र भाव है और सहचरी श्रद्धा है; 
जब कि विज्ञानकी क्रीडा विचारपर निर्भर है जिसका कि सहचर विश्वास है । कविताके 
जिस स्वरूपका यहाँ वर्णन हो रहा है वह उपन्यासमै भी रहता है परंतु उपन्यास 
काव्य नहीं है। कविता केवल आलंकारिकता भी नहीं है क्योकि आलंकारिकतामें 
सोन्दर्य ध्वनित होता है परन्तु कवितामै तो वह प्रतिध्वनित होता है और 
वह भी इस प्रकारसे जैसे. किसी किसी समय बीनके “जोड़ ' से ऐसे स्वर कानमें 
आते हैं जिनके वादन-मुहूर्तका ज्ञान तक हमको नहीं होता | आलंकारिक जो कुछ कहता 
है श्रोताओसे कहता है और कवि “स्वान्तः सुखाय ' अपने भावोंकों अपने आपपर ही 
प्रदर्शित करता है, जैसे कोई रजनीकी निस्तब्धतामै जगलमै बाँसुरी बजाकर मस्त हो 
रहा हो । कविताद्वारा हम अपने भाव अपनेसे ही कहते हैं, आलंकारिकतासे हम 
अपना प्रभाव दूसरोंपर डालते हैं।  . 

कविता | सत्यं शिवं सुन्दरम्‌ की समष्टि है क्योकि यदि सत्यता न हो तो 
रसका परिपाक नहीं हो सकता, सौन्दर्य न हो तो आलंकारिकता नहीं आवेगी और 
कल्याणकारिता न होगी तो कवियाको अन्य सांसारिक सफलता प्रायः प्राप्त होने न पर 
भी उन्हे ' सद्यः परिनिवृंतये का पाठ कौन पढ़ावेगा ! 

इन तीनों गुणोंमें सौन्दर्य प्रधान है; क्योंकि, कविताका धर्म आनन्द देकर 
हृदयको सुसंस्कृत और उत्तेजित करना है और आनन्दके अत्याधिक स्वरूपको 
ही सोन्दर्य्यके नामसे पुकारा जाता है । अन्य ललित कलाओंके समान कविताका . 
चरम उद्देश्य आनन्द प्रदान करना है और संसारमें मनुष्य-जीवनको किस प्रकार 
सुखी बनाया जाय, इस समस्याको सुलझाना है | कवितामें माधुर्य आदि गुण सत्य 
और सुन्दरको पर्य्याय बना देते हैं और यही कारण है कि वेदनात्मक चित्रण भी 
आनन्दःप्रद और सुखावह हो जाता है । 9 

कविता जब सभी प्रकारका सोन्दर्य्य-चित्रण करती है तो शब्द-सौन्दर्य भी उससे 
बाह्य नहीं है और इसी कारण हमारे आचार्यौने अल्कारशासत्रको काव्य-शास्त्रका एक 

प्रधान अंग मान लिया है । सौन्दर्य अनेक प्रकारसे एक निश्चित गतिसे आविभूत होता 
है और उस परम गतिसे समान्वित एकतामे विभिन्नता तथा विभिन्नतामें एकताकी अवस्था 
कविताको चरम सीमापर पहुँचा देती हैं जिससे वह “ लोकोत्तरानन्दविधायिनी ' हो 
जाती है । 
मनुष्य एक प्रकारका वादन-यन्त्र है जिसपर सांसारिक घटनाओंके घात- 
प्रतिघात अपना अलग ही स्वर छेइते हैं; ( परन्तु हॉ, मनुष्य और वादन-यंत्रमें 
एक भेद भी है। पहला चेतन है और दूसरा जड़ | पहलेमें, अर्थात्‌ मनुष्यमें, एक 
ताळ या स्वर-सिद्धान्त निहित है जो आन्तरिक घात-प्रतिधातस उत्तेजित 
हो उठता है, दूसरेमें नहीं | ) एक बालक अथवा एक अशिक्षित मनुष्य बाजेके 
स्वर-तालको न जानते हुए भी जब्र बैण्ड या और कोई बाजा बजता सुनता है तो दूर 
ही खड़ा खड़ा अपने पावकी एड़ीसे भूमिपर ताल देने लगता है | इसका कारण उस 
स्वरसिद्धान्तके प्रति अनूकूलता है जो मनुष्यको सहृदय बनाती है। 
सामाजिक बंधन अथवा वह नियम, जिनके वशवर्ती होकर मनुष्य-समाज एक विशेष 
परिश्थितिमे पहुँच जाता है, सहवासकी भावनाको और भी उत्तेजन देते हैं | समता, 
एकता, विभिन्नता, विरोध, पारस्परिक आदान-प्रदान आदि भाव मनुष्यको सामाजिक 
बनाते हैं और उपर्युक्त भावोंका किसी समाजमें एक उचित मात्रांमै वर्तमान रहना उस 
समाजकी नैतिक उच्च स्थितिका द्योतक है तथा उन्हींके कारण हमें अनुभूतिमें आनन्द, 
भावोमें नेतिकता, कलामे सौन्दर्य, विचारमे सत्यता तथा पारस्परिक आनन्दःप्रदानमे 
प्रम देख पड़ता है । समाजमे जब एक मनुष्य दूसरेके राग एवं आनन्दका विषय हो 
जाता है तब उसके भाव और भी अधिक उत्तेजित हो उठते हैं; क्योंकि, तब 
उसे एक जड़ बाजेपर नहीं बरन चेतन हृदयके घात-प्रतिघातसे अभिभूत होना पड़ता 
है; फलतः भाषा, भाव-भंगी एवं इंगित आदि माध्यम बन जाते हैं जो अभिव्यंजनाके 
परम साधन हैं और यही कविता और ललित कलाओंके प्रधान विषय हैं | 
साधारणतया कविताकी परिभाषा करनेवाले लोग उसे कल्पनाका एक स्वरूप 
मानते हैं । अतएव, अब देखना यह है कि कल्पना यह खेल कैसे खेलती है। 
गायन-वादनके प्रत्येक प्रकारमें एक नियम,--एक 71911 ,,निहित है जो नाचने, 
गने और भाषामै सर्वत्र प्रकट होता है और जिसके वशवर्ती होकर श्रोताको विशेष आनन्द 
प्राप्त होता है। उक्त नियमके अनुकूल जो भाव मनुष्यमै उत्पन्न होता है वह “अभिरुचि के 
नामसे पुकारा जाता है। ललित कलाओँके प्रारम्भिक रूपमें सभी मनुष्य एक ऐसे ही 
नियमका अनुभव करते हैं और वह नियम ऐसा होता है जिससे अधिकाधिक आनन्द 
प्राप्त हो सके | उस नियमके अन्तर्गत जो विभिन्नता होती है उसको पहिचानना बहुत 
ही कठिन है, विशेषतया तत्र जब कि उक्त प्रत्रत्ति अधिकसे अधिक मात्राम न हो । वह 
नियम सौन्दर्यमय है और जिस मनुष्यम वह अधिकसे अधिक. मात्रामें पाया जाता है 
वह 'कवि? कहलाता है | इसीलिए, प्राथमिक कवियोंके शब्द अधिक आलंकारिक होते थे 


क्योंकि सांसारिक वस्तुऔको इस. प्रकार सम्बद्ध करना और इस प्रकारसे एक दूसरेकी ` 

* सुसज्ञति या तारतम्य बतलाना, जैसा कभी नहीं बताया गया है, कालान्तरमे 
वह मानसिक स्थिति उत्पन्न कर देता है जिसके कारण भाव-चित्र भाव-चिह॒में 
परिवर्तित हो जाते हैं । फलतः, यदि पुनः अच्छे कवि न उसन्न हुए तो भाषाकी 
अभिव्यंजना-शक्ति रुक जाती है । इसीलिए. कहा गया है कि, समाजकी 
प्राथमिक स्थितियोमे प्रत्येक लेखक कवि होता था; और अब भी अनुभूत 
होता है करि प्रत्येक नवयुवक कुछ न कुछ काव्यमय भाव रखता है । अंपनी 
प्राथमिक श्थतिमै समाजक्रे तथा नवयोवनमें मनुष्ये भाव निकटतः 
एक ही होते हैं क्योंकि भाव एवं भाषा उस समय काव्यमय हो जाती है । 


कवि किसे कहते हैं ? उसका कार्य क्या है ! बह किसे संबोधित करता है ओर 
उसे किस प्रकारके माध्यम अर्थात्‌ भाषाद्रारा सम्पोधित करना चाहिए ?--कविमे भावना- 
शक्ति अन्य मनुष्योसे अधिक तीव्र होती है, उसका उत्साह और जीवनके प्रति भाव 
अधिक उत्तेजित होता है, उसकी आत्मा अधिक उदार और विस्तृत होती है और 
वह जो कुछ कहता है अपनेको या अपने जैसे दूसरे मनुष्यको संबोधित करके व्यक्त 
करता है । वह अपनी दी रागात्मिका प्रवृत्तियोमै मम्भ रहता है, जीवनके विविध 
अंगोपर वह अपनी तीव्र दृष्टि डालता है, संसारकी गतिमें जो मानव-परतृत्तियाँ उत्पन्न 
होती हैं उनको वह वाणी देता है और जो अदस्य रहती हैं उनको प्रकाशे लाता है | 
साथ ही साथ उसमें एक और प्रवृत्ति होती है जो अ-कवि मनुष्योमै नहीं पाई जाती, 
वह अनुपस्थित भावोंका भी चित्रण करता है और इस प्रकारसे करता है जैसे वे 
उपस्थित ही हौ । वह उन भावोको भी व्यक्त करता है जो केवल दूसरे लोगोंद्रारा ही 
अनुभूत हुए हौ और इसीलिए उसमें अभिव्येजना इतनी अधिक मात्रामें उत्पन्न हो 
जाती है कि वह उन भाबौको; कारण न होते हुए भी, अपने हृदयमें उत्पन्न कर सकता 
है | इस तरह, कविको सर्व-भूत-हृदय बनना पड़ता है | 


कविके हृदयमें सोन्दर्यकी पूर्णता भरी रहती है | वह सोन्दर्यके शाश्‍वत स्वरूपको 
पहिचानता है | जहाँ सहृदय श्रोताओमें केवल: भावचित्री प्रतिभा होती है वहाँ कविमें 
कारयित्री प्रतिभा होती है जो उसी ब्रक्षके उसी बीजको उसी रूपमे उगाते हुए भी 
विभिन्नता और नवीनता प्रदान कर देती है ओर, साथ ही, मनुष्यमें जो कुछ पवित्रता 
है अथवा निसर्गमै जो कुछ नैतिकता है उसके साथ पूर्ण सहानुभूति और सहज सद्भाव 
प्रकट करते हुए महत्ता और उदारताको पूर्ण आदर देती है |--यही नहीं, सारे संसारके 
सौन्दर्य ओर महत्ताको एकत्रित करके वह एक अपना ही संसार खड़ा करती है । इस प्रकार 
अपने लोकका निर्माण करके. कवि संस्कृत और ओजस्वी माध्यमद्वारा सहृदय पुरुषको 
आकृष्ट करके उसमें बसाता है । मनुष्योंको आकर्षित करनेके लिए बह अळंकारोंका 
प्रयोग करता : है क्योंकि साधारण शब्द इतने. निर्बल: होते हैं कि वे.गंभीर और 


हो 


उदार भावोका भार वहन नहीं कर सकते । साथ ही, अमूत भावोंको साकार 
करनेका और साधन ही नहीं है इसलिए अलंकारोका साधन गोण होते हुए भी 
अनिवार्य हो जाता है । इस दृष्टिसे यह भी कहा जा सकता है कि छन्दका आवरण 
भी उचित रूपसे ही काव्यपर चढ़ाया गया है क्योंकि छन्द कविके अन्तर्नादका बाह्य 
स्वरूप है । अतएव, छन्दका प्रयोग भी कविकी प्रतिभाका परिचायक है न कि बोधक, 
क्योंकि कवि उसे अपनी स्वतंत्र बुद्धिसे प्रयुक्त करता है । वह शाश्वत गान, जो काविके 
हृदयमै ध्वनित हो रहा है, अलंकारके वायु द्वारा संचालित होकर छन्दकी भित्तिपर 
प्रतिध्वानिंत होता है । कविता संगीतमय विचार है और कवि वह है जो संगीतमय 
ढंगसे सोच सकता है । 

कवियोंके मस्तिष्ककी बनावट ही दूसरी होती है | उनके विचार और भाव स्ोद्रेक-: 
द्वारा एक दूसरेसे संबद्ध रहते हैं । यही सच्चे कविकी पहिचान है कि उनके जीवनम 
उपर्युक्त सिद्धान्त अनवरत कार्य करता रहता है । और, जिन्होंने केवल अम्यासद्वारा 
कविता सीखी है उनके लिए. कविता करना एक गोण बात है । ऐसे कवि पहले 
अपने भावका गद्यमे नियत कर लेते हैं और फिर पद्ममें बदल देते हैं । परन्तु, सच्चा 
कवि अपने विषयको कवितामे ही देखता है.। अभ्यासद्वारा कविता करनेवाले कवियौकी 
कृतियौमें विचारकी प्रधानता होती है,--अलंकारसे रस दब जाता है, क्योंकि उनका तो. 
एकमात्र उद्देश्य यही है कि वह भावोके आवरणमे अपने विचार उपस्थित करें; परन्तु; 
सहजकविकी कवितांमे रसका अतिरेक होता है । वह बिचारौंको गौण स्थान देता है । 
उसकी कृतिम अलंकारोंका विशिष्ट स्थान नहीं मिलता । वह तो अपने भाव-प्रवाहृमे 
विचारोंको बहा देता है । सचे कविकी पहिचान उसके विचारेसे नहीं की जाती ( अन्यथा 
महात्मा सुन्दरदास बिहारीसे अच्छे कवि कहे जायेंगे ) परन्तु जब उसके भाव रससे 
परिपुष्ट होकर अप्रतिहत गतिसे प्रवाहित होते हैं तभी वह सच्चा कवि कहा जाता है । 
उसका एक भाव ही दूसरे भावको जन्म देता है और दोनों एक साथ मिलकर तीसरेकी 
उत्पत्ति करते हैं; और इसी प्रकारसे काव्य-प्रवाह बह निकलता है । वह जब ऐसे 
शब्दोंका प्रयोग करता है अथवा ऐसी विचार-शैली प्रदर्शित करता हे जिसे हम 
अपनी उत्तेजित मनोदृत्तिके समय प्रयुक्त करते हैं तब वह कविताकी भाषामै बोलता है | 

अतएव, कल्पनाद्वारा उत्तेजित घटना-चक्र और घटना-चत्रद्वारा उद्धासित 
कल्पना, इन दोनोंका आधिक्य एक महाकविके लक्षण हैं | विचार और भाव 
द्वितीयश्रेणीके कवियोंके; तथा उक्ति तृतीय श्रेणीके कवियोंके, लक्षण कहे जा सकते हैं। 
क्योंकि, हमे स्मरण रखना चाहिए, कि तुलसीदास इसलिए, महाकवि हैं कि उनमें कथाकी 
काव्यात्मक घटनाओको देख लेनेकी शक्ति है और देखते भी, इस प्रकार हैं जैसे वे वहाँ- 
पर उपस्थित ही हों । घटना ही नहीं, उसका वातावरण भी उनके मनोमंडलमें वर्तमान 
रहता है और वे जिस वस्तु या चरित्रका चित्रण करते हैँ उसके प्रति उनका पूर्ण परिचय, 
और सहानुभूति होती है । यही काव्य'गत सत्यता है | इस सत्यताका जितना ही 


द 


अधिक अंश जिस कविकी कृतिमे होगा वह उतना ही बड़ा कवि होगा । महाकवि 
वह है जिसकी कवितामें विचार, भाव, व्यक्तित्व, कल्पना, प्रवाह आदि अत्यधिक 
मात्राम उपस्थित हौ । ऐसे कवि विश्व-कवि कहे जाते हैं,--इंसलिए नहीं कि वे सोर 
संसारमै प्रसिद्ध है, वरन्‌ इसलिए, कि सारा संसार उनमें उपस्थित है । 

. कवियोंकी महत्ता उनकी मौलिकतासे नापी जाती है । मौलिकताका यह अर्थ नहीं 
है कि कवि अन्य मनुष्योंसे भिन्न हृदय रखता हो । कवि मानव-समाजमें रहता हे, 
घटना-चक्रौ और पात्रोंके मध्यमै विचरण करता है और मनस्तुष्टिके लिए उनका 
चित्रण करता है । उसकी दशा उस मकडीकी भाँति. होती है जो अपने पेट्स जाला 
निकाल कर एक चक्र बना देती है। सभी स्थपति, चाहे जैसा उनको मकान बनाना 
हो, ईट चूनेका प्रयोग तो करेंगे ही। इसीलिए, कहा गया है कि, सर्वोत्तम 
प्रतिभाशाली कवि सारे संसारका ऋणी होता है | कवि कोई विक्षिप्त मनुष्य नहीं होता 
जो, जो कुछ हृदयमें आवि, व्यक्त करता जाय; वरन्‌ उसका हृदय देश और कालके हारा 
सीमित तथा मर्य्यादित होता है । कवि प्रभात-कालमै उठकर यह नहीं सोचता कि 
आज मैं नवीन छन्द गंगा, आज मैं एक नवीन अलंकारका प्रयोगे करूँगा, आज मै 
ऐसा भाव सोच निकाळूँगा जिसे आज तक त्रैलोक्यमै किसीने न सोच पाया हो 
इत्यादि, वरन्‌ वह तो उस समय अपनेको विचार-प्रवाहमें बहता हुआ पाता है और 
वह प्रवाह समकालीन आवश्यकताओंसे प्रवाहित होता है| कवि उसी मार्गका अनुसरण 


करता है जिसपर सबकी दृष्टि पड़ती है और उसी दिशाको जाता है जिधर समाजका 
आदर्श निर्देश करता है। 


प्रत्येक महाकविको साधन एकत्रित किये हुए मिलते हैं और वह उनका 
उपयोग सत्यता एवं सहानुभूतिके साथ करता है । “ नाना-पुराण-निगमागम-सम्मतं ' 
तो उसके सम्मुख रहता ही है, साथ ही ' क्कचिदन्यतोऽपि? उसे एकत्रित किया 
हुआ मिल जाता है। उसे कुछ भी हने नहीं जाना पडता | अत्युक्ति न होगी 
यदि कहा जाय कि एक महाकवि अपनी सारी भाव-संपत्ति संसारसे इकट्ठा करता 
है क्योंकि उसका हृदय जनताके विचार-प्रवाहका माध्यम है । सारा संसारं उसीका कार्य 
करता है और वह अपने मस्तिष्कके माध्यमद्वारा सारे प्राणियोंके विचार व्यक्त करता 
है। ठुलसीदासका उदाहरण सम्मुख है। हिन्दीमें उनकी श्रेणीका कोई महाकाव्यकार 
हुआ ही नहीं, वरन्‌ उनको तो अन्य-भाष्ा-भाषियातकने विश्व-कवि माना है । 
परन्तु, यदि आप रामचरितमानसको तुलनात्मक इष्टिसे देखें तो आपको ज्ञात 
हो जायगा कि गोस्वामीजीने अपने पूर्ववर्ती रामायण-कारोंके उत्तमोत्तम भावोंको 
मुक्तकंठ होकर अपनाया है,--ऐसा कुछ लिखा ही नहीं जो पूर्ववर्ती कवियोंकी दृष्टिमें 
न आया हो । इसपर भी संसार उन्हे महाकवि कहता है, और ठीक कहता है। रामायण 
तथा महाभारतके परवर्ती कवियौमेंसरव-प्रथम अश्वघोष ही महाकाव्य-कार माने जाते 
हैं, उनके अनन्तर कालिदास । अव्वधोषकी छाप स्पष्टरूपसे कालिदासवर पडी 

'है | इन दोनों महाकवियोंकी कृतियोमे साम्य प्रायः सर्वत्र ही विद्यमान है | फिर 


भी, कालिदास “ कविकुलगुरु ” की उपाधिसे विभूषित किये गये हैं | यदि उनके 
पूर्ववर्ती अश्वधोषके अतिरिक्त अन्य कवियोकी कृतियाँ उपलब्ध होतीं तो पता चल 
जाता कि कालिदासपर अन्य कितने कवियोंका प्रभाव पड़ा । 


यह सब होते हुए भी महाकवियोंने अपनी वर्णनातीत गुप्त शक्तियोंके द्वारा 
न केवल भाषा, संगीत, नृत्य; वाद्य आदिका ही आविष्कार किया वरन्‌ उन्होंने 
समाजकी व्यवस्था भी ठीक की, सत्य और न्यायको साकार किया, जीवन-संबंधी 
कलाओंका आविष्कार किया तथा धर्मके अनेक अस्पष्ट अंगाँको प्रकाशमें लाकर 
उनमें सत्य और सौन्दर्यका आभास दिखलाया | इसीलिए, सभी धर्मोके सिद्धान्तोंकी 
भाषा आलंकारिक है । कवियोने मानव-जीवनके नैतिक अंगौको ही संयत नहीं किया 
है वरन धर्मके सिद्धान्तांको भी ढूँढ़ निकाला है । वह केवल वर्तमान ही नहीं देखते 
और न केवल वर्तमान प्रगतियोंकी निश्चित दिशा ही खोजते हैं वरन्‌ भविष्यको भी 
वर्तमानके हृदयमें देखते हैं और उनके विचार आधुनिक समयके अनुकूल एवं उसीके 
फलस्वरूप होते हैं | कवि अपने समयका प्रतिनिधि होता है । वह अपने सम-सामयिक 
समाजकी मनस्तुष्टि उन प्रश्‍नोंका उत्तर देकर करता है जो उत्तरके लिए प्रत्येक हृदये 
कपाट खटखटाया करते हैं,--जैसे जीवन और मृत्यु, प्रेम और द्वेष, सम्पत्ति और 
निर्धनता; जीवन-साफल्य,--सफलताके साधन आदि क्या हैं, कैसे प्राप्त होते हैं, मनुष्य- 
जीवनमै इनका स्थान क्या है, आदि आदि । 

कविता और समाजमें घनिष्ठ संबंध है । यर्द्याप कविता किस प्रकार अपना प्रभाव 
प्रकट करती है, यह जानना कठिन है, क्योंकि, उसका प्रभाव लोकोत्तर एवं अलक्ष्य 
होता है; फिर भी, वह सदैव लोकोत्तर आनन्दकी देनेवाली है और समाजके मनुष्योपर 
इसका बहुत अधिक प्रभाव पड़ता है और श्रोतागण इसके आनन्द-युक्त ज्ञानसे लाभ 
उठाते हैं । जिस प्रकार मानसरोबरमें हंस अपनी ध्वनिसे पर्वत-शिखराको निनादित 
करता रहता है उसी प्रकार कवि भी स्वच्छन्द विचरण करके अपने काव्यसे 
मानव-हृदर्योको उच्च और विशाल बनाता रहता है । वाल्मीकि-आश्रममै लव-कुशद्वारा 
पठित रामायणका प्रभाव वनसे फूट निकला और सारे संसारमै फेल गया । आदिः 
कान्यमे प्राचीन भारतके आदशोंकी रक्षा की गई | हमें कुछ भी संदेह नहीं है कि 
जिन जिन महांपुरुषोंने प्राचीन समयमै रामायणका पारायण किया होगा वह अवश्य ही 
राम, भरत आदिके चरित्रोसे इतने अभिभूत हुए होंगे के वे उन्दीके चरित्रोंके अनु- 
करणमै लग गये हगि, उन्होने जाना होगा कि इनुमानकी मैत्रीमै क्या सत्य और 
सौन्दर्य था, भरतकी भक्तिका गाम्मीय्यै कितना था । इससे श्रोताओंके मनोभाव विशाल 
आर उदार हुए, होंगे, और उनकी पूर्ण सहानुभूति विविध पात्रोंके प्रति आदर और 
सद्भाव उत्पन्न करती होगी,-- यह तक कै सहानुभूति अनुकरणमें परिवर्तित हो गई 

होगी और अनुकरणद्वारा उन्होंने अपने आदर्शके प्रति तदाकार वृत्ति प्राप्त की होगी । 
कविता मानव-हृदयको उच्च और विशाल बनाती है क्योंकि कविताद्वारा हृदयको भाव, 
विचार और तुष्टि प्राप्त होती है । कविता श्रोताकी आँखौपरसे परदा उठा देती है 
जिससे वह संसारके गूढ सौन्दर्य्यको देखने लगता है और अपरिचित वस्तुआको इस 
प्रकार देखता है मानो वह परिचित ही रही हों । कविता हमारी कल्पनाके वृत्तको 
विस्तृत करती है, उसमें नवीन आनंदके विचार भरती है तथा हमारी भावनाओंको 
और भी अधिक उत्तेजित करती है । अतएव, कविका यह परम कर्तव्य है कि वह 
हमारे हृदयमें सावभौम भावना. मरे । 
अब प्रश्न उठता है कि कविको कैसे भाव काव्य-बद्ध करने चाहिए £ अथवा, 
सभी देशौ तथां सभी कालेंमें कविताके शाश्वत विषय क्या रहे हैं? जीदभकी घटनाएँ, 
और मनुष्य-जीवनका घटना-चक्र, इनमें मानव-अमिरुचि स्वभावतः देखी गई है और 
कवियोंद्वारा इनका वर्णन अत्यन्त आकर्षक ढंगसे किया गया है.) यह घटना- 
चक्र क्या है ! 
वे कार्य या घटनाएँ, जो मनुष्यकी मौलिक भावनाऔपर अपना पूर्ण प्रभाव 
डालती हैं, मनुष्य-जीवनमें सर्वत्र विद्यमान रहती हैं और समयका इनपर कोई 
प्रभाव नहीं पड़ता । चूँकि यह भावना शाश्‍वत और समान हैं, इसलिए, कविताके 
विषय भी शाश्वत और समान हें । अतएव, किसी घटनाके प्राचीन या आधुनिक 
होनेसे कवितापर कुछ भी प्रभाव नहीं पडता । जा कुछ उच्च और महान है वह हमारे 
हृदयको रुचिकर प्रतीत होता है और जो कुछ रुचिकर है वह काव्यका विषय है । सह्या 
वर्ष पुराने घटना-स्थल, यदि वह महत्त्वपूर्ण हैं तो, आधुनिक कालमै भी उन सहस्रं 
घटनाओंसे अधिक रुचिकर होंगे जो उतने महत्त्वकी नहीं हैं । यद्यपि, आधुनिक विषय 
आधुनिक भाव और भाषाद्वारा व्यक्त किये जाते हैं, और उनमें कथित विचार प्रायः 
आधुनिक होनेके कारण परिचित ही होते हैं, तथापि, उनका इतना प्रभाव इसलिए नहीं 
होता कि वे क्षणिक और एकदेशीय भावोंको प्रदर्शित करते हैं; परन्तु, कविता हमारी 
शाश्वत भावनाओंको उत्तेजित करती है और जो काव्य सार्वभौम भावोंसे ओत-प्रोत 
हागा वह इसीलिए श्रेष्ठ माना जायगा | लिखनेका तात्पर्य. यह नहीं है कि प्रत्येक कविको 
अपनी कविताका विषय पौराणिक ग्रन्थोसे ही लेना चाहिए । नहीं, कहनेका उद्देश्य यह है 
कि कविको ऐसे विप्रय चुनने चाहिए जो सावभौम हो, अर्थात्‌ सबको रुचिकर हो सकें, 
महान्‌ एवं प्रभावशाली हों,--अथीत्‌ श्रोता या पाठकके चरित्रपर उनका प्रभाव उन्नायक 
हो । एकदेशीय विषयोपर भी उत्तमोत्तम कविता भले ही की जा सके परन्तु यदि 
प्रतिभाका इस प्रकार अपव्यय न किया जाय तो बहुत अच्छा । 


प्रश्‍न उठ सकता है कि कविताका कौन-सा प्रकार सर्वश्रेष्ठ है? उत्तर है कि मद्दाकाव्य । 
क्योकि (-१ ) इसमें सर्वागीन जीवनकी झलक रहती है (२ ) इसमें शगार, 


९, 


शान्त, वीर आदि रस प्रधान होते हैं (३) इसमें धर्म, अर्थ, काम और 
मोक्षका वर्णन होता है (४) यह सम्पूण रूपस लिखा जाता है ( ५) इसमें प्राकृतिक 
हृश्यौका वर्णन होता है (६ ) इसमें मानव-चरित्रका चित्रण किया जाता है (७) 
इसमें उपन्यास और नाटकके सभी तत्त्व विद्यमान रहते हैं । 

क्या प्रत्येक महाकाव्य-कार महाकवि है !--ऐसा नहीं है। महाकवि वही 
है जो मनुष्य-जीवनके नैतिक पक्षको अक्षुण्ण रखे, जो अपने साधन तथा 
उद्देश्यं सतर्क रहे, तथा जो सांसारिक वर्णन इसलिए न करे कि स्वयं या 
दूसरे आश्चर्य-चकित हैं। वरन्‌ इसलिए कि सब लोग कविताका आनंद उठा सकें, 
अपना चरित्र उन्नत कर सकें, हृदय विशाल कर सके और मस्तिष्कको गंभीर 
बना सकें । सच्ची कविता अथवा सच्चे कवि जीवन-श्रमको दूर करते हैं, सांसारिक 
ढुःखाँको सहनीय बनाते हैं, निजेन निवासको भी नंदन-काननमें परिवर्तित करते हैं, 
तथा हम जो कुछ देखते-सुनते हैं उसमें आनन्द और सौन्दर्यका आभास उन्‍्हींकी 
कृपासे प्राप्त होता है | उनका काव्य संगीतमय होता है, अर्थात्‌ उनक्रे काव्यम जो 
विचार सन्निविष्ट होते हैं उनकी पहुँच उनके अन्तस्तल तक होती है,--वे उस गांभीर्यमे 
छिपा हुआ रहस्य निकाल लेते हैं। और वह रहस्य एक प्रकारसे संगीतमय होता है, 
क्योंकि मानव-जीवनकी प्रत्येक अन्तरंग भावना सहज ही संगीतमै व्यक्त होती है । 

सारांश, प्रत्येक गंभीर विचार संगीतमय होता है क्योंकि निसगेका हृदय ही 
संगीतसे ओत-प्रोत है | हौ, सुननेकी योग्यता चाहिए । वह संगीतमय भाव एक 
प्रकारका अनाहत नाद है जो हमें अनन्त भावनाके निकट पहुँचा देता है और 
एक क्षणके लिए, अनादि रसका आस्वाद उतपन्न कर देता है। 

महाकविके हृदयम क्या क्या छिपा रहता है, उसकी संगीतमयता कहाँ तक ध्वनित 
होती है और कहाँ तक मूक वेदना-मात्र रहती है, यह हमें नहीं ज्ञात होता। उसके 
विचार वृक्षकी जडे हैं जो शेषनागके सिरपर तक चली गई हैं | पछव-वितान ऊँचा है 
परन्तु मूल उससे भी अधिक गहरा । महाकवि जो कुछ कहता है वह तो विशाल होता 
ही है, जो नहीं कहता है वह अनुमानके द्वारा भी कठिनाईसे ग्राह्य होता है; उसकी 
वाचाळता उच्च होती है और निरशब्दता उससे भी अधिक गंभीर और उच्चतर । उसका 
काव्य प्रतिध्वनित करता है कि प्रकृतिमें अनेक प्रकारका सौन्दर्य विद्यमान है और सहसा 
प्रकारके दिव्य भाव दिखाई देते हैं, इन देवताओंकी भक्ति जो जितना जी चाहे 
करके अपने उद्देश्यकी पूर्ति कर ले । महाकवियोकी महत्ताका विचार सहसा यह धारणा 
उत्पन्न करता है कि संसारको अकबरकी उतनी आवश्यकता नहीं जितनी कि ठुळलीकी। 
हमें राजनीतिक मुक्ति नहीं चाहिए, स्वराज्य नहीं चाहिए, हमे तो एक तुलसी चाहिए 
जो हमें जीवन्मुक्त बना सके | । _ 21 

महाकविकी कृति कठिनसे कठिन और सरलसे सरल होती है । तुलसी बढ़े ही 
गंभीर साहित्य-कार हैं, परन्तु हैं सभीकी पहुँचके भीतर । उनमें कल्पना “और कोशछ 

चरम सीमाको पहुँच चुके हैं | परन्तु उनकी 'शाक्तेिने अपना प्रदर्शन कभी नहीं 
किया और न उन्होंने केवल एक ही राग अलापा । उन्होंने जीवनके विभिन्न अंगाँपर 
पूर्णतया दृष्टिनिक्षेप किया । एक महाकविकी कवितामें कोई विचित्रता नहीं 
होती, कोई अद्भुतता नहीं होती,- वहाँ तो जो होना चाहिए वही होता है | उच्चको 
वह उच्च और नीचको नीच ही कहता है । परन्तु, वह ऐसा शक्तिशाली अवश्य होता 
है जैसी कि प्रकृति,--जो कुछ ही देरमें मरुस्थलकी रेणुका पर्वत-शिखरपर पहुँचा देती 
है और समुद्रके जलको वायुके रथपर बिठा देती है | महाकवि संध्याके भ्रू-मंग ओर 
प्रभातके स्मितका चित्रण समान ढंगसे करता है । 
भाषा, वर्ण, स्वरूप, घर्म तथा सामाजिक नियम आदि सभी कविताके उपकरण हें। 
परन्तु, यदि हम कविताको एक सीमित वस्तु मानते हैं तो कहना पड़ेगा कि काव्य 
शब्दोंका, अथवा भावोका, एक विशेष आरोहावरोह, संगति, संक्रम या तारतम्य है जो 
मानव-ह॒ृदयके किसी गूढ़ अन्तस्तलसे उत्पन्न होता है और जिसकी उत्पत्ति भाषाकी 
प्रकृतिस संबंध रखती है और भाषाकी प्रकृति हमारे राग-द्वेष, सुख-दुःख आदिसे संबद्ध. 
होनेके कारण नांना प्रकारके आवरण धारण करती हे । भाषा कल्पनाकी कन्या है जो 
बिचारके साथ विवाहित की गई है । भाषा भाव तथा उसके अभिव्यंजनकी एकमात्र 
माध्यम है । ध्वनि, विचार और भाव पारस्परिक संबंध रखते हैं, एकका प्रभाव 
दूसरेपर पड़ता है इसीलिए, कवियोकी भाषाम एक प्रकारकी समता और स्वरैकता 
सर्वत्र पाई जाती है जिसके विना वह भाषा काव्य-भाषा नहीं रह जाती । वह भावकी 
अभिव्यंजनांपर भी अपना अत्यधिक प्रभाव डालती है,--यहाँ तक कि कविताको एक 
भाषासे दूसरी भाषामै अनूदित करना असंभव हो जाता है | कविताको भाषान्तरित 
करना कमलके पुष्पको जलाकर उसका सुवर्ण निकालना है। 
काव्यमें बारबार एक विशेष प्रकारकी ध्वनि या शब्दका उत्पन्न होना, और 
कविताका संगीतसे घनिष्ठ संबंध होना,--इन दो कारणौने छन्दकी उत्पत्ति की है यद्यपि 
यह आवश्यक नहीं है कि कविता छन्दोबद्ध ही हो । छन्दोबद्ध रचनाको ही यदि हम 
काव्य माने तो कादम्बरी-कारको कोई कवि ही नहीं कहेगा और फिर “ वाणोच्छिष्ट 
जगत्सर्वे  झठा पड़ जायगा, दशकुमार-चरितके “ पद-लालित्य 'का कोई मूल्य ही 
नहीं रह जायगा और दंडीको आचार्य मानना ही एकदेशीय हो जायगा । न 
सारांशतः सावदेशीय भावोंसे युक्त मनुष्य-जीवनकी झलकका नाम कविता है । 
मानव प्रकृतिम गूढ़ तत्वों एवं नियमोंका याथातथ्य व्यक्तीकरण कविताका मुख्य 
उद्देश्य होना चाहिए । कविता सावभौम इसलिए होती है कि वह मनुष्य-प्रकृतिका 
चित्रण इस प्रकारसें करती है कि यदि मानव-प्रकृतिकी सभी विभिन्नताएँ एकत्रित की 
जायें तो वे उसीमें समा जायें | समय उन विभिन्नताओं तथा मानव-जीवनकी 
घटनाआपर अपना कोई प्रभाव नहीं रखता वरन्‌ काव्यकी तीत्रताको और भी अधिक 
उत्तेजित कर देता है ओर कविता-गत शाइवत सत्यको नया खूप प्रदान कर 

देता है । कविता एक ऐसा आदर्श है जो विकृतको भी सुन्दर और सुन्दरको सुन्दरतर 
बना देता हे | अतएव, कहा जा सकता है कि कविता मनुष्य और प्रक्ृतिकी प्रतिक्कीत 
है और उसका उद्देश्य मनुष्यको मनुष्य मानकर, न कि इतिहासज्ञ, ज्योतिषी आदि 
जानकर, आनन्द पहुँचाना है । कविता संसारके ज्ञानका सूक्ष्मातिसूक्ष्म तत्त्व है अथवा; 
यौ कहें, कविता प्रथम और अंतिम ज्ञान है । अतएव, कविता लोकोत्तर सौन्दर्ये 
कल्पनाको विभूषित ही नहीं करती वरन्‌ संसारके दुःखोसे निवृत्ति देकर एक भावना 
बन जाती है जो मानव-जीवनकी नैतिकताको व्यक्त करती है और ऐसे सत्य एवं 
पवित्र जीवनकी ओर आकर्षित करती है जो व्यावहारिक जीवनका आद है। 


कविताका कार्य द्विधा है। एक ओर तो वह ज्ञान, आनंद और शक्तिके नये 
साधन उत्पन्न करती है और दूसरी ओर उन साधनोंको एक तारतम्यमै व्यक्त करती 
है जिससे उसमें सौन्दर्य और अच्छाई आ जाती है। इस सौन्दर्यको भावकी गति 
और भी तीब्र कर देती है । सामाजिक जीवनमै जब ऐसा काल आ जाता है कि लोग 
स्वार्थ और अनुदारताके सिद्धान्तौसे दबने लगते हैं तथा बाह्य जीवनके उपकरण 
आन्तरिक जीवनके सौन्दर्यको दबा देते हैं, अथवा काई ऐसी विश्टंखलता उसन्न हो जाती 
है जो मानव-हृदयको असंतुष्ट और अधीर बना देती हे, तब कविताकी उपयोगिता 
भळी भाँति प्रकट होती है क्योंकि उस समय शरीरके बोझसे आत्मा दब जाती है और 
सामाजिक जीवन छिन्न-भिन्न हो जाता है । कविता ऐसे ही रोगोंकी ओषधि है। 
/ कविता सत्यमेव दिव्य दै । वह ज्ञानका केन्द्र भी है और वृत्त भी । यह वह विज्ञान ) 
| है जिसके अन्तर्गत सारे विज्ञान है और सार विज्ञान इस विज्ञानका मुँह ताकते हैं।./ 
कविता प्रत्येक प्रकारकी विचार-धाराओका उद्गम और संगम-स्थान है । कवितासे सभी 
शास्त्रंकी उत्पत्ति हुई है और सभी शास्र कविताका आदर करत हैं । यदि काव्य-दृक्ष 
शुष्क हो जाय तो सुख-शान्तिको छाया और फल हमें न प्राप्त हो सकें और जीवनकी 
प्रत्येक शाखा नीरस ज्ञात होने लगे । कविता सभी सांसारिक पदार्थाके गुणौका बढ़ा 
देती है | जिस प्रकार गुलाबमें सुगन्ध रहती है अथवा सोनेम सुवर्ण रहता है उसी 
प्रकार कविता साहित्य और समाजकी सुगन्धि और सुवर्ण है। यदि कविताम वह 
उड़ान न होती जिससे वह ज्ञान और प्रकाश उस अन्तरिक्षसे खींच लानेमें समथ होती 
है जहाँ भाव और विचार पर तक नहीं मार सकते, तो सत्य-प्रेम, देशप्रेम, 
भक्ति, मित्रता आदि सदुणोंको कौन पूछता, नैसार्गिक दश्योसे कोन आकर्षित 
होता, जीवनमें क्या रह जाता अथवा लोग मृत्युके अनन्तर किंस बातकी आशा करते ? 
उच्च कोटिकी कविता सीमा-रहित होती है । वह उस बीजके सदृश होती है 
जिसमें वृक्षका सारा स्वरूप निहित रहता है | एक आवरणके अनन्तर दूसरा . आवरण 
हटाते चले जाइए, परन्तु अन्तःस्थित सौन्दर्य नग्न नहीं किया जा सकता । महाकाव्य 
अथवा कोई भी उत्तम काव्य एक धाराके सहृ है जिसमें ज्ञान ओर आनदका नीर 

बहा ही करता है, जिसका उपयोग प्रत्येक मनुष्य और प्रतयेक युग करके दूसरे मनुष्यों 
और युगॉंके लिए छोड जाता है । सारांश, कवियोंका प्रभाव समकालीन तथा परवर्ती 
समाजपर अत्यधिक पड़ता है । 
„^ हौँ, कुछ लोगोंने कवियोंके मुकुटको उतारकर विचारको, कारीगरों तथा ` 
राजनीतिक नेताओंके सिरपर रखना चाहा हैं | उनका कथन है कि समाजमें कवियोकी 
( उपयोगिता नहीं है । देखे, उनका कथन कहाँ तक ठीक है । 
आनन्द अथवा उपभोग वह पदार्थ है जिसे प्रत्येक प्राणी ग्राप्त करनेकी इच्छा 
करता है और जब वह प्रास हो जाता है तो वह शान्त हो जाता है । आनन्द दो 
प्रकारका होता है,--एक क्षणिक और दूसरा शाश्वत । उपयोगिता या तो प्रथम प्रकारके 
आनन्दकी वृद्धि करती है या दूसरे प्रकारके । प्रथम प्रकारके अथके अनुसार जो 
साधन हमारे रागोंको प्रबल और पवित्र बनाते हैं, हमारी कल्पनाको विस्तृत करते हैं 
. अथवा प्रोत्साहन प्रदान करते हैं, वे उपयोगी हैं । हॉ, एक प्रकारकी उपयोगिता और 
भी है,--वह जो हमारी शारीरिक आवश्यकताओँको पूरी करती है, वह जो समाजको 
सुरक्षित रखती है, वह जो उसमें सुधारका बीज बोती है और पारस्परिक स्वार्थके लिए, 
जो मनुष्योंको सहिष्णुता और उदारता सिखलाती है । इस प्रकार समाजकी सेवा 
करनेवाले नेताओंका स्थान समाजमै अवश्य है । परन्तु, वे लोग भी कवियोंके बतलाय 
हुए मांगपर चलते हैं | उनकी उपयोगिता समाजमै तभीतक है जबतक वे मनुष्यके 
निम्रश्रेणीके विचारोंको अपनी उच्चता और उदारतासे दवाय रखनेमे समथ होते हैं । 
वे लोग राजकीय नियम बनावे, समुद्रपर पुल बाघे तथा समाजमै दंड-विधान रचे, 
परन्तु जब वे सच्ची क्मनासे च्युत हों जाते हैं तब समाजकी वही दशा हो जाती है जो 
इस समय योरोपीय राष्ट्रोंकी है,--जहाँ संपत्ति और बिपत्तिका नम दत्य हो रहा है, 
जिनके पास अधिक संपत्ति है वे अधिकाधिक चाहते हैं और जिनके पास नहीं है वे 
उत्तरोत्तर रंक होते जा रहे हैं, जहाँ राष्ट्की नौका भवॅर और वायु-वेगके मध्य डगमगा 
रही है । आसुरी संपत्तिके यही लक्षण हैं । आनन्द या सुखकी परिभाषा करना कठिन 
हे,--कविताम तो वह और भी दुष्कर है क्योकि यहाँ तो करुण रस भी आनन्दको 
उत्पन्न करता है, दुःखमें भी सुखकी छाया रहती है, रागमें भी वेदनाकी झलक दिखाई 
पड़ती है,--यहँतक कि सुखमें जो दुःख अनुभूत होता है वह दुख भी कभी कभी 
नहीँ प्रात होता । साथ ही यह भी नहीं है कि आनन्दःप्रकाशकी छाया दुःख ही हो । 
प्रेम और मैत्रीका सुख, निसर्ग-सत्कारका आनन्द, कविताके समझनेका और उससे भी 
आधिक करनेका सौख्य, शुद्ध, पवित्र ओर अनिर्वचनीय होता है | इस. प्रकारके 
आनन्दमे अत्यधिक उपयोगिता हे और जो इस आनन्दको उतपन्न करते हैं वे ही सचे 
कवि कहलाते हैं । 


सर्वोच्च मस्तिष्कवाले मनुष्योंके सवापरि विचारका नाम कविता है । हमें ज्ञात है कि 

समय-समयपर हमारे हृदयम जो विचार उठते हैं,--जो कभी कभी सांसारिक विषयोंके 
होते हैं और कभी कभी अपने ही, उनका उद्गम हम नहीं जान सकते,--यह नहीं 
ज्ञात हाता, वे कब हमारे मस्तिष्कमें आते हैं और कब निकल जाते हैं, लेकिन, वे हमें 
अनिर्वचनीय आनन्द दे जाते हैं और वह इच्छा या पश्चात्ताप भी, जो वह पीछे 
छोड़ जाते हैं, हमारे आनन्दका कारण होता है । वे विचार हमारे हृदयपर इस प्रकार 
अपने चिह्न डाळ जाते हैं जिस प्रकार वषीक्रतुकी नदी शरत्कालमै अपने किनारोपर 
जळ-प्लावनके चिह्न छोड़ जाती है। यह अथवा ऐसी ही अन्य मानसिक अवस्था 
केवल उन्दी मनुष्योंद्दार अनुभूत होती हैं जा सहज ही कोमल हृदय रखते हैं, 
जिनकी कप्पनाशक्ति बहुत तीव्र होती है। और इस प्रकारकी मन:स्थिति मनुष्यके 
हृदयम देवासुर-संग्राम उत्पन्न कर देती है । सत्य-प्रेम, देशप्रेम, मैत्री आदिके भाव 
ऐसी ही मनःस्थितियसे संबद्ध रहते हैं | कवि उन भावोसे अभिभूत ही नहीं होता वरन्‌ 
उनको वह रँग भी देता है,-सांसारिक आवरण चढ़ा देता है । उसका एक शब्द ही 
उन मनुष्येंकि हृदये, जो इन भावोको अनुभूत किये हुए होते हैं,'एक उत्तेजना उतपन्न 
कर देता है जो कि उनके मस्तिष्कके समक्ष सुप्त भूत-काळको ला उपस्थित करती है। 
इस प्रकार, संसारम जो कुछ सर्वोत्तम और सुन्दर है उसको कविता अमर बना देती है। 
मनुष्य-हुदयमें कभी कभी दिव्य भावोंका संचार हुआ करता है ओर कविता उन 
भावोंको अक्षुण्ण बनाये रखती है । ; 

कविता प्रत्येक वस्तुको सौन्दर्ममय जीवन प्रदान करती है, वह सुन्दरको सुन्दरतर 

बनाती है, असुन्दरको सुन्दर कर देती हे । विस्मय और भय, सुख ओर दुःख, 
क्षणिकता और अनन्तता, कविताद्वारा संबद्ध होते हँ । कविता सांसारिक विभिन्नताओंमें 
एकता उत्पन्न करती है कवि जो कुछ स्पर्श करता है उस अपने ही स्वरूपम परिवर्तित 
कर देता है और जिस भावका चित्रण करता है उसे अपनी सहानुभूतिके प्रसादसे वह 
रूप दे देता है जिससे वह साकार होकर नेत्रोंके सम्मुख उपस्थित हो जाता है । जीवनमै 
मृत्युके खेतसे जो विषाक्त पानी बहता है, कवि उसे अमृतमै परिवर्तित कर देता छि) 
जीवन अमर भासने लगता है, समयकी सीमा टूट जाती है, परिचित संसारको 
अपरिचित-सा बना देता है और भावकी नग्न दिव्यता सम्मुख उपस्थित हो जाती है । 


दृशकी दृष्टिने सांसारिक पदार्थ वैसे ही आत हैं जैसे कि वे हैं; परन्तु, कविकी दृष्टिमे 
वे पदार्थ अपना अलग ही अर्थ रखते हैं । मनुष्यका मस्तिष्क एक अनोखी 
वस्तु है,- वह स्वर्गको नरक और नरकको स्वर्ग बना देता है | कवि चाह अपना 
ही रंग चढ़ाके उन पदार्थौको दिखलाता हो और चाहे उनपरसे अज्ञानका परदा हटा 
लेता हो, वह हमारे लिए तो एक आत्माके भीतर दूसरी आत्मा उत्पन्न कर देता है। वह हमें 
उस संसारका अधिवासी बना देता है जहाँ इस संसारकी वस्तएँ अपरिचित ज्ञात होने 
लगती हैं । वह एक ऐसा संसार उत्पन्न करता है जिसमें इम दस्य और दश दोनों 

बन जाते हैं तथा हमारी आन्तरिक दृष्टिपरसे परिचयका परदा हट जाता हे जिससे हमें 
अपने ही अस्तित्वपर विस्मय होने लगता है । कविता हमें बाध्य करती है कि जो 
कुछ हम देखे उसका अनुभव करें तथा जो कुछ हम जानते हैं उसकी कल्पना करें | 
नित्यशः हमारे विचार इस संसारको परिचित बनाते चले जाते हैं, यहाँ तक कि हमारे 
हृदयमें संसारके प्रति कोई कल्पना ही नहीं उत्पन्न होती,--कवि इस संसारका विनाश 
करके हमारे हुदयमें एक नवीन लोक उत्पन्न कर देता है । 

कवि जनताके लिए, जिस प्रकार ज्ञान, आनन्द, सत्य, यश आदिके भाव उपस्थित 
करता है, उसी प्रकार उसे भी सबसे अधिक प्रसन्न-चित्त ओर विचार-शील होना 
चाहिए | यश तो उसका सर्वश्रेष्ठ होता ही है । आचार्य मम्मटने भी कहा है “काव्यं 
यसे? | कवि होनेके कारण वह सर्वश्रेष्ठ ज्ञानी और आनंदी भी होता है, यह किसीसे 
छिपा नहीं है । संसारके सर्वश्रेष्ठ कवियोंका चरित्र सुन्दर और निष्कलंक रहा है,--उनमें 
ज्ञानकी मात्रा सबसे आधिक रही है और यदि उनके जीवनके अन्तरंगको देख सकें 
तो वे बंडे ही भाग्यशाली महापुरुष हुए हैं । यदि हम मान भी छै कि वाल्मीकि व्याध 
थे, कालिदास व्यमिचारी थे, तुलसीदास सत्रेण थे, बिहारी श्वंगारी थे, भूषण भाट थे; 
तो भी; उनके काव्योंने उनके सब कलंक धो दिये ओर वे सुघा-धौत सोधके सहश हमें 
आनन्द दे रहे हैं। कविगण ईश्वरःप्रदत्त मंत्रोके दष्टा हैं,-भविष्यकी जो छाया वर्तमान- 
पर पड़ रही है उसको प्रतिबिम्बित करनेके आदर हैं; वे ऐसे शाब्द हैं जा; जिसे व्यक्त 
करते हैं, उसे समझते तक नहीं, ऐसे प्रोत्साहन हैं जो जीवन-संग्रामके लिए निमंत्रण 
देते हैं, ऐसे प्रभाव हैं जो स्वयं अचळ हैं, तथा संसारके माने हुए अग्रणी हैं । 

और कविता !- संसारके सभी सौन्दर्य उससे निःसृत होते हैं, उसीके अनुसार" 
मानवजीवन संचालित होता है, वही समाजका कल्याणकारी अंग है । 

राजा द्वारा दूत-प्रेषण--यथा-समय भगवानका आगमन- ग्राममै 
तय्यारियाँ--राजा, यशोधरा और ग्रामवासियोसे भगवानका मिलन 
और निवेदन-- २७२ से २८६ 
सर्ग १८, निवोण 

भगवानका अन्तिम उपदेश-सभा-वर्णन-_-उपदेश-सार--उप- 
देशका संसारपर प्रभाव- कपिलवस्तुसे विदा- पैँतीस वर्ष पर्यटन-- 
कुशिग्राममै प्रवेश- अन्तिम उपदेश- निर्वाण २८७ से ३०२ 

१—युभ स्वस 


द्रुतविलम्त्रित 


गिरि हिमाल्यके उपकूठमे 
कपिलवस्तु-पुरी अति रम्य थी; 

बहु प्रसिद्विमयी धन-अन्नदा 
सुभग-शासन-भूषित भूमि थी । 


विनय-युक्त उदार गभीर थे, 

अति सहिष्णु तथा अति धीर थे; 
परम न्याय-परायण वीर थे, 

सतत-संयत भूपति शाक्यके । 


परम शाक्त अनूपम विक्रमी 

अलि पुनीत जितेन्द्रिय संयमी; 
छविमयी उनकी यश-चन्द्रिका 

बिनत थी करती शरदिन्दुको । 


द्विज-निवास विलास-विकास थे, 
कमल-हस्त प्रशस्ति-प्रकाश थे, 
८. 0 
समुपयात-तृषात-हिताथ थे, 
नृप जलाशय-से शक-जातिके । 


माते रही कमला-सम कोमला, 

नवनवा कमला मति-सी रही, 
तनु-समान विभा अति रम्य थी, 

तनु विभा-सम था प्रतिभूपका । 


यश-द्‌या-गुण-कान्त-शरीर वे, 
सुरमि-पाछ नृपाल उदग्र थे, 
अति बली बलके वर बन्धु-से, 
नृपति थे पुरुषोत्तम-से सभी । 


परम पंकिल जो अरि-अस्रसे 
आसि-प्रवाह-भरे उस मार्गसे 

लख पड़ा न कदा, किस भाँतिसे 
यश गया बह, सम्पति आ गई । 


मुख बसी कमलासन-कन्यका, 
अधिकृता कमळा करमें लसी, 
तन हँसी कमलांगज-शालिमा, 
मन धँँसी कमलापति-मूति थी । 


सजग हो प्रतिवार नृपाल वे 

सुकुटका गुरु भार सम्हाळते, 
(नृपाति जो इसको लघु मानते 

परखते न बना किस धातुका ) । 


शुम स्वप्र 


अति उदार-चरित्र नृपालकी 
प्रणय-पालित प्रेमवती प्रजा 

सरस हो सुखसे परिप्लाबिता 
विचरती निरि-वासर मोदमें । 


कपिळत्रस्तु-घराधिप जन्मसे 
कलित-कोराळ थे नृप-नीतिमें, 

जनमता जिस भाति करेणु ले 
द्विरद-गंड-विदारण-योग्यता । 


बन स-शस्र, सु-सञ्जित शाख्रसे, 

वर रमा, रमणी कर शारदा, 
विभव-भोग तथा मख-यागसे 

सच किया मणि-काश्चन योग था । 


मळय-मारुत-सी नृप-वक्तृता 
सुमनको करती अति मुग्ध थी, 
इसलिए सब सम्पति विश्वकी ; 
लख पड़ी खिँचती .उस केनद्रमें । 


परम रम्य हिमाळयकी तटी 
बन गई अपरा अमरावती, 
सकल सिद्धि रमी सब ऋद्धियाँ 
शक-नरेश सुरेश-समानसे । 


नृपतिका यश पूर्ण निशेश-सा 
दुरित-राइ विहाय शनैः झानेः 
लख बढ़ा अति विस्तृत रूपसे 
बन गया महि-मंडळ बिन्दु-सा | 


सकल भारतवर्ष प्रसन्न हो 
कर रहा नृपका गुण-गान था; 
सुन रहीं बन मुग्ध दिगंगना 
सकळ-याम प्रकाम प्रमोदसे । 


सकल सिद्विमयी निधि ऋद्धिकी 

इस प्रकार बढ़ी नृप-राज्यमें, 
जिस प्रकार नवाम्बुद-वारिसे 

बढ़ चले शल्भादि असंख्य हों | 


लख समागम भूप-समृद्धिका 
सब प्रजा सुख-गर्भवती हुई, 
नगरकी किस भाँति कथा कहें, 
सहित-मंगल जंगल हो उठा । 


रह गया भय था पर-धर्मसे, 

छिप रहा क्षय केवल इन्दुमै, 
जरठके सँग, और कुलालेके 

सदनमें, बस, दंड प्रसिद्ध था । 


जब वसन्त हुआ, पिक आ गया, 
मधुप गुंजन भी करने लगे, 

तब चला नृप-कीति-सुगंध ले 
मळय-मारुत-दूत दिगन्तको । - 


नुप-प्रताप-समक्ष प्रचंडता ` 
` तज हुआ वृष-भानु अ-तेज यों, 

बन समुन्नत-कंठ चकोर भी 
दिवसकी मणिको लखने लगा ॥ 


सिद्धार्थ--सर्ग १ 


शुम स्वप्न 


प्रकट पावस भी जब हो गया, 
घन-घटा घनघोर घिरी यदा, 

कपिलवस्तु-नृपाल-प्रतापसे 
सकुच-संयुत वासव रो पडा | 


अमित भूप-विलोचनकी प्रभा 
शरदके अरविन्द न पा सके, 
निरख न्याय मराळ-समूह भी 
सर-निमजन था करने लंगा । _ 


फिर चली ऋतुकी बढ़ शीतता, 

परम पिंगल आतप हो गया, . 
नृपतिके सम-दष्टि-प्रभावसे 

न घटता-बढ़ता बहु शैत्य था। 


शिंशिरके ऋतु-सी नृपकी कथा 

हृदयमें सुख-शीतल हो लगी, ` - 
्रकृति-गूढ़ समाज-कुरीतियाँ 

सकळ पछत्र-सी गिरने लगीं । 


शार्दूलविक्रीडित 
पृथ्वी-भार उतारना प्रकट हा सारी रसा जीतना, 
माहेयी प्रतिपाळना, स्वजनको साहाय्य देना सदा, 


भूर्म स्थापित धर्म-भाव करना, संसारकी योजना 
झौरीने यदि आठ जन्म रख कौ, वे एक ही जन्ममें । 


सिद्धार्थ--सर्ग १ 


द्रतविलम्बित 


इस प्रकार प्रजा-नृपके सुखी 
निवसंते गत वर्ष हुए कई, 
यादि कहीं त्रुटि थी, वह थी यही 
सदन-अंगन नन्दन-हीन था। 


सचिव-बृद्ध-प्रजाजनके जगी 
हृदय-मध्य निरंतर लालसा, 
¢ ० भ्७ ० | 
इन. दगा हम भी लख टं, प्रभो ! 
कापिळवस्तु-तृपाळ-कुमारको । " 


अथ अचानक एक निशीथमें 

अघटनीय महा घटना घटी, 
बरसंती वह सावनकी घटा 

द्रुत फटी, तड़को, कडकी, हटी । 


बहु प्रकाश प्रकाशित हो गया, 
भुवन-मंडळ भासित हो गया, 

उदापि-ऊर्मि विचालित हो उठी, 
कलित-कंप हुई गिरि-श्रेणियाँ । 


सुमन सुन्दर सूर्य-मुखी खिले, 

दिवसके सब लक्षण व्यक्त थे, 
तुमुल-घोषवती गिरि-कंद्रा 

- कर उठीं सहसा येह घोषणा-- 


“ भगण सम्मुख हों, अनुकूल हों, 
अशाने त्याग करें स्व-कठोरता, 


--शुभ स्वप्न 
Ena 


सकल शान्त रहें गिरि-सिन्धु भी, 
प्रकट मार-मृगाधिप हो रहे । 


८ मनुज-वृन्द, सभी सम्हलें, उठेँ, 
जग पडे, समझें, मनमें गुने, 
भुवन-पाळक, चालक विश्वके, 
प्रकट बुद्ध तथागत हो रहे | ”' 


तढुपरान्त महान प्रशान्तिका 

विशद राज्य हुआ नभ-भूमिपे, 
ककुभ-गह्वरसे वह घोषणा 

निकल लीन हुई नभ-शून्यमे । ` 


घट गई घटना वह सद्य ही, 

त्वरित ही नभ-दृश्य हुआ वही, 
सघन घोर घटा हुत आ घिरी; . 

तम प्रगाढ हुआ अति शीघ्र ही । 


जग पंडे जन-यूथ प्रभातमें, 
नव-समृद्धिमयी धरणी हुई, 

घटित सो घटना गत रात्रिकी, | 
निपट स्वप्मयी सब हो गई । 


अकथनीय अछौकिकतामयी 
गुरु-रहस्य-युता उदया दिशा, 

सहित भाग्यवती युवती. उषा 
मुदित रागवती अब हो गई । 


उदय-भूमृतके सित श्वंगपे 

मुकुट कंचनका अति रम्य था, 
कनक-कुंडलसे परिवेषमें 

निहित थी अति-मंजुळं दिव्यता । 


विहग-बृन्द-निकूजित-कारिका 

सरस अर्थवती श्रुतिमें बनी, 
यदि कहीं वह हो रसनात्रती 

सहज है चखना, कहना नहीं ।. 


साहित शीतल मन्द सुगन्धके 
विशद वायु. बहा रमणीय था, 
ग्रतिनिनादित कुन्तल-कूपमें 


यह हुआ कि मुझे कुछ हो गया । 


कपिळवस्तु-राधिप-धाममें 

चतुर चारण गायन गा उठे; 
सुन स्वकीय महा विरुदावली 

स-महिषी तृप जाग पड़े तभी । 


नुपतिने शिवका शुभ नाम ले 
कथित स्वप्न किया जब रात्रिका, 
विपुल विस्मय-संयुत भावसे 
पुलकसे महिषी: कहने लगीं--- 


“ सब लखा जितना प्रभुने लखा: . 
कुछ विशेष लखा उसको सुनो, 
* समझके जिसको अब भी, प्रभो,.. 
शिर स-संश्रम है प्रतिरोमका । 


सिद्धाथ--सर्ग १ 


9 गण आओ 


शुम स्वम 


८ जब विलीन हुई क्षणदा-प्रभा 
धरणिम तम-तोम-समा गया, 
तब प्रतीत हुआ नभमे, प्रभो, 
जळ उठा मणि-दीपक एक था । 


५६ जलद-मंडित थी वह यामिनी, 
उचित था जुगुनू यदि भासता, 
पर दशा उसकी छखके बढ़ी 
हृदयमें मम कोतुककी कला | 


“ लख पड़ी निकटस्थित क्रक्ष-सी .._ 
विशद कान्ति विशेष. प्रभामयी, 
पर तुरन्त प्रकाश-समूह सो ः 
बढ़ चला मुझको लख ध्यानसे । 


८ वह स-पुच्छ, न पुच्छर कक्ष था, 
सहित-ज्योति, न तारक-तुल्य था, 
कलित-कान्ति; न थी मणि-सी. छटा, 
चढ़ चला मम ओर प्रसन्न हो ! 


८ समुपभूत प्रभूत प्रभा हुई; 
बन चढी षटकोणमयी छटा; 
लख उपस्थिति ज्यों घनराजकी  । 
' -कमळ था गिरता खुरूलोकसे । 


८ जळज, अभ्रमुकी पद-घातसे ` ` 
निकळ देव-नदी-जळसे यथा, 
गिर रहा द्रुत था मम शीसपै, 
. ललित लाघवे प्रतिभास हो । 


१० 


सिद्धार्थ- सर्ग १ 


८ जब बढ़ा कुछ और समीपमें 

लख पड़ा वह खेत करेणु-सा, 
अशानि-उञ्ञ्वल-आनन-शुश्रता 

विफल थी करती दग-ज्योति भी । 


((बृषभ-केतनके तन-सी लसी 
घवलिमा उस खेत गजेन्द्रकी, 

रद समुज्ज्वल चार बडे बडे 
तडित-श्वंग-समान सुगोर थे । 


“पहुँच पास गजेन्द्र प्रवेगसे 

घुस गया मम दक्षिण कुक्षिमे, 
सहित-संभ्रम जाग पड़ी, प्रभो, 

पर जगा न सकी भयभीत हो । 


“ जब अशान्ति मिटी उस स्वप्तकी, 
परम जागृत शान्ति मिली मुझे, 
स्व-मतिकी गति संभ्रम-सारिणी 
बन गई जळदागम-उष्णता । 


“४ यह निदेश मुझे किसने दिया, _ 


“कह कभी निरि-मध्य न स्वप्न तू ? £ 
इसलिए चुपचाप पंडी पड़ी 
फिर प्रसुप्त हुई यह सेविका । ? 


सुन, कहा, बहुधा समझा-बुझा, 
दयितन इस भौति कलत्रसे, 

“ अनिल-से दुत, चंचल चित्त-से, 
सुद्ढ-व्यान-समुद्धव स्वप्न हैं । 


"जुम स्वम 


“४ यदि विचार बिना हम सो सकें, 
सुखद है कटु स्वप्न न देखना, 
पर छखें यदि सुन्दर भावके 
मुदित जीवन भी बनता, प्रिये, 


५ हृदयके भयके कुछ बिम्ब हैं, 
मुदित मानसके अनुभाव हैं, 
कटु बड़े, अति मिष्ट, परन्तु वे 
तुहिन-धूम-समान अ-सार हैं । ” 


इस प्रकार प्रिया-दृग पोंछके 

` दुत महीप चले निज धामसे; 

सकल नित्य-क्रिया कर शान्तिसे 
त्वरित राजसभा-गृहमें गये । 


गणक-बृन्द बुलाकर भूपने, 

कह अशेष कथा गत रात्रिकी, 
जरठ-्योतिष-पंडितराजसे 

फल सुना शुभ आगम स्वप्तका। 


८ श्रूगु-पराशरके मतसे, प्रभो, 

अमित उत्तम है. फल खप्नका, 
सरस सुन्दर सावन-मास है 

प्रकट अर्क हुआ अब कर्केका । 


८ सकल देव-नृदेव-प्रयत्नसे 
झक-कुलोदधिका शुभ चंद्रमा 

प्रकटता अब है, भरते हुए 
गगन-भूतळमें अभिरामता । 


११ 


१२ सिद्धार्थ सर्ग १ 


८ त्वरित ही महिषी उदया दिशा 
अरुणको करती स-शरीर है, 

प्रकटते जिसके महि-व्योमसे 
अघ-घनान्ध तमी मिट जायगी । 


मालिनी 


“ अघ-अहि-उरगारी, द्रोह-दम्भापहारी, 
रति-पति-अरि भारी, सत्य-संकल्प-धारी, 

शम-दम-पथ-चारी, विश्व-संबोध-कारी, 
त्रिभुवन-भय-हारी, पुत्र होगा तुम्हारे । ?? 


?--भाग्योदय 


वसन्ततिळका | 


बीते अनेक निरशी-वासर शौत्रतासे, 

गर्भस्थ अर्भक लगा अब वृद्धि पाने, 
कुक्षिस्थ जान निगमागमका प्रणेता, 

माया प्रसन-बदना अति मोदमें थी । 


ऐसी लगीं सहचरी सहचारमें थीं, 

ऐसी पगीं तृपति-नन्दन-प्रेममे थीं 
आये यथा भुवन-भास्करके बिना ही 

छाई उषा सुदित हो. उदया दिशापै । 


_ आनन्दका उदधि, तुंग हिलोर लेता; 

कळा नृपाल-सदनांगनमें लखाता, 
दिव्याम्बरा, गुणवती, युबती नतांगी 

गाने लगी प्रमुदिता अरुण-ब्रिया-सी | 


१४ सिद्धाथ---सर्ग २ 


ले ढोल मंजुळ मँजीर अधीर होके 

ज्यों ज्यो स्व-कंठ-ध्वनि-राग अळापतीं थीं, 
हो मंत्र-सुग्ध कल-कंठ विहंग त्यों त्यों 

आ दौड़ गोद उनके गिरते मुदा थे । 


छे ऋद्धि संग अपने सत्र सिद्वियाँ भी 

गाना नृपाल-भवनांगन-मध्य गाती 
उद्माम्बरा छाविवती खुर-योषिताएँ 

स्वर्गीय गीत सुख-संयुत गा रही था । 


ग्रासादमें रजनि-व्रासर गान होता, 
सर्वत्र नारि-नर मोद मना रहे थे, 
चारों दिशा कपिळवस्तु-त्रसुन्धरामें 
'आनन्द-अंबुधि तरंगित हो रहा था। 


फैला सुवृत्त पुरसे सत्र राज्यभे यों 

माया हुईं प्रथम-गर्भवती प्रसन्ना, 
आबाल-वृद्ध नर-नारि-समूह सारे 

होते प्रसन्न-मन मग्न विनोद्में थे। 


|. “बन्दी सभी सुदित हो यह सोचते थे, 

। ८ होगा कुमार यदि तो हम मुक्त होंगे,” 
| क्या जानते यह कभी वह अल्प-धी थे,. 

| संसार-बन्दि-गृह-मुक्तक आ रहे हैं । 


हो-सी गई सकल गर्भवती धरित्री, 
स्रोतस्विनी नवरू-जीवन-वाहिनी-सी, 


भाग्योदय ` 


अज्ञात हेतु-वश सर्व दिगंगनाएँ 
पिंगा शरीर-शिथिला इव भासतीं थीं । 


यों चार मास पळमें इस भाँति बीते 

जैसे रही समयकी- कुछ भी न सीमा, 
दक्षा सखी कह चलां सत्र. नारियोंसे 

८ माया हुई कृशित-काय कठोर-गभी । ' 


निद्राशीळ-सुनेत्र-मध्य सुखदा जो खभकी ज्योति थी, 
लौ होके वह जा लगी हृदयकी संवाहिका शक्तिसे, 
सम्राज्गी-उद्रस्थ-मार जबसे संभार होने लगा, 
पृथ्वी भी निज अक्षपै अचळ हो चंक्रम्यमाणा हुई । 


- वसन्ततिलका 


ऐसे विनोदमय भाव उठे समीके, 
साश्चयै नारि-नर कौतुकमें हुए यों, 
था कौन-सा निहित भाव प्रकाश होता; 
क्यों ब्योम-भूतळ अछोकिक भासते थे £ 


भूके अभूत-मव इर्य विलोक ऐसे 
बोली लब्रंगळतिका प्रथमा सहेली, 


१५ 

सिद्धार्थ-- सिद्धार्थ सर्भ २ 


८ सम्राज्षि, दोहद कहो, भवदीय इच्छा 
में शीघ्र पूर्ण करके आति धन्य होऊं ”' । 


८ हे कामना न जलकी, पयकी न इच्छा, 
लिप्सा न सोम-रसकी, सब पी चुकी हूँ; 
है एक-मात्र अब प्यास, उसे बुझा दे, 
तू प्रेयसी हृदयकी चतुरा सखी हे । 


५६ जा ला अभी, सुमुखि, तू जरठा कहींसे 

जो आपदा-अघिकृता, अति दुःखिता हो, 
मैं देख देख उसको करुणाई हो दूँ, 

रो छँ, सखी, बिळप छँ, घुन शीत भी ढँ । 


“ इच्छा नहीं अशनको, फलकी न वाञ्छा, 

में तो सखी, अत्र सुरा लख कापती हूँ, 
रोटी मिले यदि कहीं घृत-हीन सूखी 

तो दैन्यकी सरसता अनुभूत होवे | 


“ यों ही रही स्व-जनसे सुनती-सुनाती 
सम्भोगसे पद समुन्नत योगका है, 

प्रत्यक्ष आज मुझको प्रतिभास होता _ 
संसार-सार सिकता-गत-तेळ-सा है | 


८ ज्यो ज्यों शरीर अधिकाधिक बृद्धि पाता 
दोनों स-भार पद निश्चल हो रहे हैं, 

त्यो त्यों महान-करुणामय चित्त मेरा 
संवर्धमान बनता कर छिन्न सीमा । 


--भाग्योदय १७ 


“ में भी कभी जननि-कुक्षि-समागता हो, 
उत्पन्न हो, बढ़ हुई अब आज माता, 

सन्तानका विरह हो मुझको न वैसा, 
कल्याण शंकर करें, यह प्रार्थना है । 


८ उद्विम्न भाव बनता मम चित्त-चारी, 

होगी परिस्थिति वही जिसको भुलाके 
होतीं सभी सुमुखियाँ स-प्रसून-गभो, 

संस्तुत्य, निन्य, मकरध्वज ! एक तू है । 


“ है दूसरी, सुनयने, यह लालसा भौ 
जा रंक, दीन, धन-हीन, दुखी बुला ला, 
मेरे समक्ष उनको पट-अन्न देतू. | 
आशीष दे स-सुख वे निज धाम जावें । ” 


बोली लवंगलतिका अति दिव्य वाणी, 

८ है देवि, मातृ-पदवी महिसे बड़ी है, 
मातृत्वसे रहित ईश्वरको सदा ही 

देते महापुरुष * निर्णुण'-मात्र संज्ञा । 


८ निःस्वार्थ भाव जिसका अति सौख्यदायी, 
` आठिंगनीय गळ है रमणीय गोदी, 
ऐसी अनूप जननी अभिनन्दनीया 
पा वन्दनीय बनते नर लोकें हैं । 


८४ श्रीशाक्य-बंश-विभवा भवती सती हैं, 
स्वामी महा भुवन-भास्कर-सा प्रतापी, 
जो पुत्र हो अति बढी, विजयी, सुधी, तो 
आश्चर्य क्या, कुछ-प्रथा यह है सदाकी | 


१८ सिद्धार्थ--सर्ग २ 


८ सम्राज्षि, शीघ्र सब दोहद पूर्ण होंगे, 
हे सेविका यह सदा अनुजीविनी ही, 


श्रीशाक्य-वंश-अधिदेव प्रसन्न ही हैं, 
आनन्द-मंगळ करें सब स्वामिनीका । ” 


शादूलविक्रीडित 
। एकाकी जिस भाँति सूर्य हरता संसारका ध्वान्त है, 
जैसे सिंह-किशोर भी गहनमे स्वातन्त्रयसे घूमता, 
चैसा ही गृह-वंश-दीप सुत भी होता अकेला सुधी, 
देता ताप न पात्रको, न गुणको, खोता नहीं खेह भी | 


वसन्ततिलका - 
होती रहीं सकल दोहद-प्रक्रियाएँ, 
देतीं सखी-जन रहीं सब भाँति सेवा; 
ज्यों-त्यों विकारमय अष्टम मास बीता, 
आया वसन्त अति सुन्दर दृश्य-धारी । 


थी पीतिमा सुभग आतपकी अनूठी, 

निर्धूँलि व्योम अति सुन्दर सोहता था, 
ख-दवासको सुदित मादकता मिली थी, 

पृथ्वी विमेडित बनी रमणीयतासे । 


बालक ळक... ....... >> 


भाग्योदय 


रानी उठीं सुदित ब्रह्म-मुहूतमें ही, 

इच्छा अचानक उठी उनके अनूठी, 
उद्यानमें गमन हो सँग ले सहेली 

बीते कई दिवस किन्तु गई नही थी । 


आरामका सुरभि-संयुत दृश्य देखा, 
प्रातःसमीर बहता अति मोदमें था, 
जाता कळी-निकट आनन चूमता तो 
होते प्रफुल्ल अति-आयत पुष्प नाना । 


ग्रत्यूष देख कलियाँ चिटकीं वहाँ जो, 

वे हो गई सुमन सोरभ-युक्त ऐसे, 
जैसे घटा गगनमै घिरती घटीमें, 

आता कि यौवन यथा सुकुमारियोंमें । 


है ताल-तुल्य चटकाहट फूलमें जो, 

तो तान-गान अलि-कोकिळके अनूठे, 
जो हाव-भाव-मय मंजुळ मंजरी हैं, 

तो नाचती नयनभें सुषमा नटी-सी | 


हैं कूकते पिक, अलीगण गान गाते, 

डोळा समीर, लतिका बहु फूल फूलीं, 
हैं बोलते चटक, कीर अधीर गाते, 

आंत विलोक ऋतु-नायकको वनोंमें । 


स्वामी सुगंधित समीर-प्रवाहका जो, 
जो चचरीक-गणको अति मोद-दांयी; 
जो कान्त है सुरभि-संगठिता कलीका, 
कंदर्पका सुहृद चारु वसन्त आया । 


१९ 


२० सिद्धाथ--सर्ग २ 


सारंगने, सुमनने, नभने, पिकीने, 
पुष्पौघमें, पवनमें, महिमें, हियेमें, 
गुंजारसे, सुरभिसे, छविसे, स्वरोंसे, 
उद्धान्ति, क्रान्ति, शुचिता, मृदुता प्रचारी । ५ 


सौन्दर्य्यका विभव, वृद्धि हरीतिमाकी, 
तन्द्रा-विहीन सुषमा, ध्वाने कोकिलाकी, 
आनन्द-उत्स कल-कूजन पक्षियोंका, 
आरोग्यका विभव, सम्पति सब्यताकी, ॥। 


उत्सर्गकी प्रकृति, ज्ञान नवीनताका, | 
आश्चर्य-युक्त अवलोकन मुग्धताका, | 
झोंका, तरंग, बहु-रंग विहंग नाना, | 
सारे वसन्त-छवि-संयुत हो पधारे । 


देखी उषा उदित जो उदया दिशामें, 
रानी प्रसन्न-वदना इस भाँति बोली, 
८ कोई यहाँ चतुर हो तुममें सहेली | 
तो दे बता त्वरित कारण छालिमाका। ?? १ | 


बोली तदा प्रथम एक सरोरुहाक्षी, 

“ होता प्रतीत मुझको विधु-आनने, यों, 
आये दिवापाति नहीं अब भी इसीसे 

रक्तानना बन रही उदया दिशा है। ” i | 


बोली स-दर्प अपरा “ प्रतिभास होता 
| संग्राम-क्षेत्र यह रक्त सुरासुरोंका, 
जो चन्द्र-हेतु अति क्रोधित हो लडे हैं, 
की मारकाट अब भाग गये कहींको । ””. 


७ 4115] २१ 


बोली तृतीय वनिता अति धीरतासे, 

“ प्राची हुई दुखित है जननी निशाकी, 
जाती विलोक पति-धाम स्व-कन्यकाको 

सो अख्रके सदृश अश्रु बहा रही है । ”” 


चौथी सखी तब लगी कहने, “ मुझे तो 
होता प्रतीत नभकी उस देहलीपे 
होके नृसिंह हरिने अपने करोंसे 
चीड़ा हिरण्य-त्रपु-वक्ष स-रोष मानों | ” 
भारी विचार कर भामिनि पाँचवीं भी 
बोली, “| शशाङ्कवदने, लखिए उषाको, 
कैसी अनूप बहु-रंग-विरंग-वाळी 
होती अहो ! प्रकट है बहुरूपिणी-सी । ” 


बोली छठी छतिवती युवती छबीढी, 
| ८ प्राची रही हँस, महा यह पुंश्चली है, 


Lhe 0० 


पीछे कहीं प्रथम प्रेमिकको छिपाया, 


| 3105 


| स्नेही द्वितीय कर खींच बुळा रही है । ” 


तो सातवीं यह लगी कहने कि “ भूप 
प्राची खड़ी वमन है करती लहूका 
हा ! कोकका, कमळका, विधुरा सतीका 
पी अत्र जो विकल घोर अजीर्णसे थी। ” 


यों ही किया कथन कामिनि आठवीने, 

८ प्राची पिशाचिनि महा-भय-दायिनी है, 
हो दीध-व्याहृत-मुखी खुरसा-समाना 

संसारको निगलने यह आ रही है । ” 


सिद्धार्थ--सर्ग २ 


बोली लवंगलतिका बहु चातुरीसे, 
८ सम्राज्षि, जो कै साखियाँ यह भाषती हैं, 
सो सर्व सत्य, पर जो कुछ ध्यान आती, 


~ OC 


क्या में निवोदित करूँ वह धारणा भी ? 


८ आता मदीय मनमें सुन वाक्य ऐसे 
चन्द्रानने, कुछ कहा मुझसे न जाता, 
कुक्षिस्थ बाळ-प्रति जो भवदीय इच्छा 
सो मूर्तिमान अनुराग बनी खड़ी है । 


८ सुम्राज्ञि, आज भवदीय समान शुभ्रा 

प्राची दिशा विलसती अति मोदमें है, 
हे एक ही गुण नहीं, उभयत्र देखा, 

दोनों अनेक गुणमें सम मासते है । 


५ सौन्दर्य-युक्त जिस भाँति विशाळ प्राची, 
वैसा मनोज्ञ भवदीय ललाट भी है, 
जो लालिमा लख पड़ी नभमें अनूठी, 
तो आपके सकळ अंग प्रभा-भरे हैं । 


८८ जो पिंगता विळसती वह व्योममें है, 

सो आपके वदनका प्रतिबिम्ब ही है 
पुत्रोदरा बन हुई यदि आप ऐसी, 

तो है उषा-उदरमें रावि '्वान्त-हारी । 


४ होते यथा उादित पूषणके महीका 
सर्वत्र दूर रहता तम है तमीका, 
वैसे त्वदीय सुतके अब जन्मते ही 
भूका अमंगळ सभी शश-शंग होगा । 


1 


I न्य 


भाग्योदय 


६ जो काल है प्रसवका अब पास आया, 

तो मास भी मधुर है मधुका अनोखा, 
प्रारम्भ जो नवळ अब्द हुआ महीमें 

तो पुत्र भी त्वरित उत्तम आ रहा है । 


८ मानों स्वकीय छविसे छवि हो अतृप्ता, 
पाना द्वितीय छवि उत्तम चाहती है, 

हो जाय भूमि दिव सो छवि जो कहीं हो, 
सारे सुरासुर चराचर तुष्टि पावें । 


शार्दूलविक्रीडित 
८ ऐसा अंबक एक है, रजनिमें जो सुप्त होता नहीं, 
ऐसा कर्ण, अनूप वार-निशिमें जो बन्द होता नहीं, 
है ऐसा वर हस्त, जो जगतमें निशशक्त होता नहीं, 
ऐसा है वह प्रेम, जो निरत हो आसक्त होता नहीं । 


८ सो ही अंबक हो गया अचल है श्रीशाक्य-साम्राज्यपै, 

सो ही कर्ण प्रपूर्ण बंश-यशके संगीतसे हो चुका, 
सो ही हस्त समस्त शाक्य तृपका कल्याण धारे हुए, 

सो ही प्रेम सम्राद्वि-धाम भवतीके कुक्षिमें बद्ध ह 


वसन्ततिलका 


यों ही परिक्रमण वे कर वाटिकाका 
सैरंत्रि-संग जब शाक्य-नरे्द्र-जाया 


> 


२४ 


सिद्धाथ--सर्ग 


ठीं मुदा सुरति-सौख्य प्रसाधनेको 
जा नीळ मंडळ-तले घन फालसाके । 


शाखी अचानक हिला कुछ मन्दतासे, 

डोळी महा मुदित मंजुळ मंजरी भी, 
आमोदसे कुसुम जो झुक झूमते थे, 

तो चूमते उड़ अळी मुख थे कळीका । 


आरामका सुखद दिव्य सुद्र्य देखा, 

देखी निसर्ग छवि युक्त मनोज्ञतासे, 
था कौर-कंठ स्वरभार-विनीत जैसा, 

चैसा गुरुत्व-मय था स्वर कोकिलाका । 


आमोद-भार-धर मन्द समीर बोला, 

८ संसार-भार-लघुकारिणि मूर्ति आई । ? 
तीखे हुये धवल दीधिति अर्यमाके, 

था झॉकने अब लगा नभ-देहळीसे । 


आनन्द-युक्त विकसीं कलियाँ बनोंमें, 

आये अकाल फळ सुन्दर पादपोंमें, 
शाखा झुकी सकळ सत्वर फाळसाको, 

छोटी गुफा बन गई अति रम्य भूपे । 


नाचे सवेग सुख-शीतळ तोय फूटा, 

धारा प्रवाहित हुई अति स्वच्छ-नीरा, 
स्नानार्थं शुद्ध जळ शीघ्र सरस्वती ले 

आई विधातृ-पद्‌-पंकज-युग्म धोने । 


अ 


भाग्योदय २९ 
डोला समीर सुख-दायक मेदिनीपै 
सारी रसा सरस मंडित मोदसे थी, 
फूले प्रसून-गण वृक्ष-वरूथके भी, 
माणिक्य थीं उगलती खाने पर्वतोंकी । 


केला कभी न जगमे इस शीघ्रतासे, 

ऐन्द्रीय अख्न-रव, तेज दिनेशका भी, 
जैसी प्रचंड गतिसे यह वृत्त फैला, 

८ निर्वाण-मंत्र-प्रद बुद्ध, अहो ! पधारे । › 


ज्यों ही गया भवनमें यह वृत्त सारा, 

ले पालकी चळ पड़ीं साखियाँ सयानी, 
जाना किसी सुमुखिने न कि छद्मवेषा 

लेके चली त्वरित यान दिगंगनाएँ । 


मंजीर ढोल, ढफ, चंग, मृदंग नाना, 
बाजे बजे गहगहे, उमहा त्रिलोकी, 

ऊँची उठी अचळ-श्रंग-परंपरा-सी 
संसार-सिन्धु-खुख-तुंग-तरंग-माला | 


गीर्वाण गान करते नभ-यानसे थे, 
निर्घोष यों ककुभ-गह्ृरमें समाया, 

« संसारके सुखद, भूतलके विजेता, 
निर्वाण-झान्तिःप्रद्‌ गौतमदेव आये › 


ज्यों भूपने स्व-खुत-संभव-बृत्त जाना 

एसे हुये सुदित विग्रह-भान भूले, 
जैसे तपोनिरत आत्म-निधान योगी 

होता प्रसन्न-मन अंतिम सिद्धि पाके । 


२६ 


सिद्धाथ--सग २: 


भूपालने, गणक शीघ्र बुला, कहा यों, 
८ द्वैवज्ञ, देव, तुम भूत-भविष्य-ज्ञाता, 
जन्माङ्क खींच सुतका, फल तो बताओ, 


लो अन्न-वख्न-धन-भूषण दक्षिणामें ” । 


वेदी बनी परमपूत महा मनोज्ञा, 

थापा गया कलश दीप-समेत आगे, 
गौरी, गणेश, धरणी, प्रह पूज बोळे 

द्वैवज्ञ जन्म-फल दैव-विधातृका यों-- 


८ हे भूप, पुत्र भवदीय सुभाग्यशाली | 
होगा महा प्रबल भूपति-चक्रवर्ती, 

ऐसे नरेश जगमें बहुधा न आते, 
आते कमी तदपि वर्ष सहस्र बीते । : 


८ हे सप्त-रत्न सुख-प्राप्य इन्हें महीमें, 
स्त्र पूञ्य-पद्‌-पंकज-युग्म होंगे, 
आकृष्टसार कर चुम्बकको हराके 
संसारका सकळ पारस खींच ठेंगे । 


८ आजानुबाहु अति सुन्दर शोरयशाली 
होंगे अशेष बळ-वैभव-कान्ति-वाले, 
होगा विशाळ मन संश्रय भाबुकोंका, 
अर्थार्थि-आर्त-जिज्ञासु-सुधी जनोंका । 


८ हे चक्र-रत्न, उसका फल यों कहा है, 

जो. अख, रत्न वह भी अति सौख्यकारी, 
उचचैःश्रवा-सम कुलीन तुरंग पाके 

होगा सुपुत्र तव इन्द्र-समान भूप । 


TE 


भाग्योदय 


“४ मातंग-रत्न, आति अद्भुत ओजवाला, 
एकाधिकार शक-राजकुमारका है, 
नीतिज्ञ, विज्ञञन, सज्जन, सेवकोंसे 
होंगे घिरे सकळ-संसृति-सौख्यकारी 


८ श्रीरल्न है शुभ प्रिया-सुखका प्रकाशी, 

भायी महागुणवती सुमुखी मिलेगी, 
सौन्दर्यमें, चरितमें, यशर्म त्रिरूपा, 

वागीश्वरी, जळधिजा, गिरिनन्दिनी-सी । ” 


राजा हुये मुदित और प्रसन्न ऐसे 
दो दंड एकटक ही लखते रहे वे, 
बोले तदा साचिवसे “ सब राज्यमें हों 
आनन्द, मंगळ, कुतूहल, खेळ नाना । ” 


ऐसे असंख्य प्रति-घाम सजे पताके 
ऱ्यामायमान गृह-द्वार हुये पुरके, 

दैवी समीर चळ नन्दनसे पधारा, 
आकाश-पुष्प, सच हो, बरसे धरापै । 


घाई शशांकवदनी गजगामिनी भी, 

घाई कुरंग-झख-पंकज-खंजनाक्षी, 
आई निछावर लिये सुत देखनेको, 

आई सभी सुभग मंगळ गीत गातीं। 


थे द्वारपै मुदित मागध-सूत गाते, 

वर्चस्व शाक्य-नृप-वंशजका सुनाते, 
पाते अपार हय-हस्ति-हिरण्य-हीरे, 

हो हर्ष-युक्त “ जय-जीव ' मना रहे थे । 


२८ 


सिद्धार्थ--सर्ग २ 


सारे सुमार्ग, पथ, पादप तीखर्ती, 
सींचे गये विपुल चन्दन-नीरसे थे, 


` उत्तुंग केतु प्रति-मंदिरपै विराजे 


जैसे अनूरु-रथके फहरे पताके । ० 


थे रात्रिमें नगर-बृक्ष स-दीप होते 

दीपावली प्रकृति ज्यों रचती मुदा हो, 
या बुद्ध-जन्म सुन अंबरसे सितारे 

आके सभी विठप-मध्य विराजते हों । 


सारी पुरी लख पड़ी इस भाँति भूपे 
आई अनेक अलका-अमरावती हों, 
नाना समूह कवि और कळाधरोंके 
आनन्द-युक्त समुपस्थित धामभें थे । 


यों ही प्रमोदमय बारह मास बीते, 
जाना रहस्यमय काळ नहीं किसीने; 
थें लोग विस्मित लगे यह सोचनेमें, 
क्यों हो गया दिवस द्वादश ही घड़ीका ? 


गंधर्व, नाग, ऋमु, किन्नर, यक्ष, सारे 
गीवीण-बृन्द फिरते पुरमें सुखी थे, 
था भाग्य धन्य उनका दगसे जिन्होंने 
देखा सुनीन्द्र-मन-मानस-हंस प्यारा । 


जाना किसी मनुजने न रहस्य ऐसा, 

( स्ज्ञसे अधिक कौन वरेण्य ज्ञाता ? ) 
सारी रसा सरस, अम्त्रर भी सुखी था, 

थी रोदसी परम-मोदमयी लखाती । 


---भाग्योदय दर 


शादूलविक्रीडित 
जो सर्वत्र विराजमान नभमें, जो भूमि-पातालमें, 
जो बिश्वेश समस्त विश्व रचता, जो पालता-नाशता, 
जो वाणी-मनसे परे, जगतके निवीणका रूप जो, 
लीला है ललिता अनूप उसकी माया मनोमोहिनी | 


त NS 


वसन्ततिलका 
ज्यों ही व्यतीत वह वर्ष हुआ घड़ीमें, 
शाक्येन्द्रने गणक-वृन्द सभी बुलाये, 
नक्षत्र-ज्ञान-निधि, ज्योतिषके प्रणेता, 
आचार्य-वृद्ध, मति-शुद्ध, गुणी पधारे । 


पूछा कि “ हे गणकवृन्द, विचारिये तो 

हो ख्यात पुत्र जगमें किस नाम द्वारा ! ”? 
दैवज्ञ-यूथ-गुरु पंडित-श्रेष्ठ बोले 

जो नामधेय बहु राजकुमारके थे | 


८ आनन्द-सिन्धु, सुर-वन्य, अशेष-ज्ञाता, 
संसार-सार, करुणामय, शान्ति-दाता, 

क्या नाम ले नृपति, में उनको पुकारे, 
सर्वार्थ-सिद्वि जिनकी अनुगामिनी हो । 


“ जो पूर्ण सृष्टि रचते क्षण-मात्रमें ही, 
ब्रह्माण्ड-नाश करते पळ-एक-हीमें, 

है सिद्वि-शक्ति जिनके करमें अनूठी 
सिद्वार्थ-नाम-धर नंदन आपके हैँ । ” 


३० सिद्धाथ--सर्ग २ 


बोले महीप सुन सौख्यद विप्र-वाणी; 

८ हे हे तपोधन, महामति, भाग्य-ज्ञाता, 
अन्तईगब्ज भवदीय विलोकते हैं 

भूकी चराचरमयी रचना सुरम्या । 


८ हे विप्रवर्य, यह बाळक आपहीका 
फूले, फळे, सुख लहे, बिहँसे, बड़ा हो, 
आशीष, हे सुमति, दो,” कह भूपने यों, 
डाला प्रबीण-पदपै सुतको सुखी हो । 


ळे गोदमें, चरण छूकर विप्र बोला 

८ श्रीमान आप करते यह क्या, कहें तो, 
हूँ धन्य पाकर हुआ जिनके पदोंको 

दुष्पाप्य वे गिरिरा-विष्शु-विरंचिको भी । 


८ बत्तीस चिह्न जिनके सत्र मोक्ष-दाता, 
हैं अंग-अंगपर कोटि निशेश वोरे 
एसे महान षडभिज्ञ विशुद्ध ज्ञानी 
उत्पन्न होकर हुये सुत आपके हैं । 


४ जो भीतिसे विषयके घन देख भागे 
वे हैं मराळ मुनि-मानसके विहारी, 
होंगे स-भेद इनसे सरमें, महीमें, 
पीयूष-पाथ-सम घर्म-अधर्म दोनों । 


4६ उत्पन्न हे कमळ मानव-मानसोंका 
जो काम-कंटक-विहीन सदा रहेगा, 
नाना-प्रदेश-पुर-आगत भग-प्रेमी 
गन्धोपदेश सुख-धाम प्रकाम छेंगे । 


Fes ग 

भाग्योदय ३१ 


€ संदीप्त है सदनमें मणि-दीप-आभा, 

जो शीत-ज्योति-क्रत-कोमळ-कान्तिशाळी, 
जो हीन हो मलिनता-अघकारितासे 
| होगी स्व-धर्म-प्राति भाव-प्रकाशवाली | 


ऐसा हुआ उदित सुन्दर चन्द्रमा है, 
जो नाश-राहु-भय-मुक्त सुधा-प्रकाशी, 
ऐसा हुआ उदित पूषण ध्वान्त-हारी 
“ भूतो भविष्याति न वा इति मे विचारम्‌। ! 


यों बार बार द्विजने करके प्रशंसा, 
ले पाद-पक्च निज मस्तक चढ़ाया, 
~ ७ 


| दे गोदमें जननिकी, उसको सुनाया, 
८ सम्राज्ञि, धन्य भवती प्रथमा सती हैं । 


“६ ऐसे सुपुत्र-सम पुत्र न पा सकें जो 

तो युक्त है करुण क्रन्दन नारियोंका, . 
जैसे कहीं कनक-राशि विलोकते ही 
७ होते अकिंचन दुखी धन-हीनतासे | 


५: संतापहीन यश-दधिति अर्यमाकी, 

सम्राज्ञि, तू बन गई उदया दिशा है, 
सर्वार्थ-मंगल-करी यह ज्योति प्यारी 

संसारको प्रथित पुण्य-प्रकाश देगी । ?” 


ऐसा चरित्र कह विप्र स-मोद लोटे, 
सरि सदस्य अपने गृहको सिधारे, 
आने ठगे नृपतिके गृहमें बधाए, 
| ~ 
| सम्मान ळे करद्‌ भूपीत भी पधारे । 


३२ सिद्धार्थ सर्ग र 


कौशेय, अंशुक तथा घनसार मोती 
इमीर-चीन-क्रत शाल विशाळ-शोभी, 
श्रे राज्यमें वणिक जो अति मुग्ध लाय 
आये सभी अगर-चंदन-वस्तु-बाही । 


यों ही सभी स्थपाति-कारु स्त्र-वस्तु ळेके 

आते वहाँ, नृपतिसे बहु द्रव्य पाते, 
गाते कुमार-गुण, भूपतिको खुनात, 

जाते स्वकीय गृह, मोद महा मनाते । 


भूपाळसे सकळ सेवक-सेंविकाएँ 

पाते सभी वसन-भूषण मुग्ध हात, 
प्रासाद-कार्य करते जिस ठम्नतासे 

सो देख भाग्य सुर-दृन्द सराहते थे । 


ऐसा प्रमोद नर-नारि-समूहमें था 

ज्यों पुत्र-जन्म सबके घरमै हुआ हो, 
आनन्द-तोयनिधि जो उमड़ा महीपै 

तो मेरु-मंदर-समेत त्रिलोक डूबा । 


इंद्रवज्रा 


धन्या महीमें शक-राजधानी, 

माया स-शुद्धोधन धन्य-धन्या, 
धन्या कथा श्रीघन-जन्मकी जो 

धन्या बनाती कति-कीतिको भी । 


मनन 


५-६ 


छठ उन्मेष 


द्ुतविळेब्रित 


तज समस्त अनादि-अनन्तता, 

अमित उच्च उपाधि-विहीन हो, 
भुवन-मोहन बाल-स्वरूपसे 

प्रभु ळसे जननी-कृत-क्रोडमें । 


मकरकेतनके तनकी छटा. 

लख पड़ी..हिम-गोर. दारीरपे, . 
जिस प्रकार घनान्त-पंयोदैके ` 

पटळपे स्थित दामिंनिकी प्रभा | 


पद-सरोरुहकी वह लालिमा, 
युतिमती नखकी वह इवेतता, Fs 
जननि-अंबक-बिम्बित नीलिमा, र 
छख तरिवेणि-प्रभा तिगुनी इई । 


३४ 


नख न थे, प्रमु-आनन-होड़में 

बन गया शशि विंशति खडका, 
ग्रहण-ग्रस्त, कळंकित-चित्त हो, 

पड़ गया अथवा पद-पद्मेपे | 


कुलिश-अंकुश-अंकित पादके 
तळ छसे शशि-सूर्य-समान थे, 
परम क्रोधित जो अघ-राहुपे 
कुलिश-अंकुश-सज्त हो चळे | 


सतत-चालित पाद-प्रहारसे 

रणन जो करती अति मंजु थीं, 
झनक पैंजनियाँ पद-प्र्नकी 

वितरतीं श्रतिमें अभिरामता | 


उदरकी त्रिवली वर वीचि-सी, 
सुघर नाभि लसी जल-भृंग-सी, 
झाशि-दिवाकर-३चास-प्रभावसे 
उतरता-चढ़ता उर-सिन्धु था । 


कर छसे वल्यादिक-युक्त थे, 
धवल कल्प-लता-सम सोहते, 
वह स-सुष्टिक सुष्टिक-शत्रु-्से । 
फड्कते जग-रक्षण-हेतु थे । 


कालित कंबु-समान सु-कंठ था, | 
पदक थे जिसमें शुभ सोहते, 
चिबुक, कर्ण, अमोळ कपोल भी “ 
` _ सुभग, सुन्दर थे, अति मंजु थे । 


सिद्धाथ--सर्ग ३ 

मृग-सरोज-विनिन्दक नेत्र भी. ... 
नपर खंजन-मीन-समान थे 

निरखके मुखचन्द्र कुमारका 9 
अघ-कशा-सम थी लट हो रही 


झिंगुलिया शुभ पिंगल रंगकी 
रजतं-रारि-समान तनु-प्रभा, 

लख पड़ी अति अद्भुत-रूपिणी, 
रजनि-रंजन आतप-युक्त ज्यों । 


उछलना, गिरना फिर गोदमें,. 
विहँसना, भरना किलकारियाँ, _ 

सहज-चंचल अंग कुमारके 
सुखद थे जननी-दंग-कँजको । 


पछँगसे पळनापर घाळके 
` जननि आनन-इन्ढु विलोकती, 
तनुजको कर दोलित एकदा 
गुन-गुनाकर गायन गा उठी-- 


भुजंग-प्रयात | 


मुझे देख राजा, मुझे देख राजा, . | 
-. ` प्रफुछाब्ज-से:नेत्रसे देख, राजा, 
मुदा मीन-सी आँखसे देख राजा, 
मुझे देख, राजा, मुझे देख, राजा ] 


३६ 


सिद्धार्थ--सर्ग ३ 


इसी कान्तिको नित्य देखा करूँ में, 
इसी रूपको लोचनोंमें भरू मै. 


इसी ध्यानको चित्तमें ला धरू में, 


मुझे देख, राजा, मुझे देख, राजा ! 


बना खर्णका उत्तंरासंग तेरा, 
लसी .हेमके कुंडलोंकी प्रभा है, 
तुझे प्राक्त सोना, न तू किन्तु सोना, 
' मुझे देख, राजा, मुझे. देख, राजा ! 
नहीं हाथमें तू. खिलौना लिये है, 
छिपे स्नेहका दण्ड ऊँचा किये है, 
यही प्रेम-सीमा, महाराज्य-सत्ता, | 
' मुझे देख, राजा, मुझे देख राजा ! 


तुझे स्नेह दूँगी, तुझे प्यार दूँगी, 

तुझ मोद दूँगी, तुझे मान दूँगी, 
पढ़ाके-लिंखाके तुझे ब्याह दूँगी, ' 

मुझे देख; -राजा, मुझे देख राजा ! 
किसी भूपकी कन्यका तू बरेगा, 

किसी पाणिको पाणिमें तू घेरेगा, 
इसी गोदको दोगुनी आ भरेगा, 

कहा मान, राजा, मुझे देख, राजा! 
कभी आँखसे आँख तेरी लड़ेगी, - 

:` ` कभी कंठमें ब्याह-माला पड़ेगी, 
कभी चित्तकी प्रन्थिको खोल कोई, 
:! तुझे स्थात देगी; मुझें-मान, राजा [ 


--उन्मेष-: 


प्रिया-भक्ति तेरे द्गोर्म लुकी है). ... 
 महाराक्ति नन्हें करोंमें छिपी है, 
बनेगा कमी विश्वका भूंप, बेटा, , , 
यही लेख, राजा, मुझे देख राजा ! 


बड़ा हो कभी तू किरीटी बनेगा, ' 
: कभी देह तू भूषणोंसे सजेगा, 
महाराज हो राज्य-ऐसा करेगा, . 
त्रिलोकी कहेगा, “ मुझे देख, राजा | ' 


|| 


द्रुतंविलंब्रित 
बिहँसते पळनेपर छालको 
लख, न जान संकी यह अम्बिका, 


गत-विकार निरामय जीवका | 
सहज आनैद-युक्त स्वभाव है। 


निपट ही वट-अक्षय-पत्रके 
सदश तल्प ळसा रमणीय था, 
पद-अँगुष्ठ किये, मुखमें यदा . : 
सुदित बालमुकुन्द्‌ -दिखा पडे । 


अधखुळे कालि-निन्दक वक्त्रमें । 
दशन-युग्म प्रकाशितः यो हुआ; 

जिस प्रकार,कळा.नवचन्द्रको णः 
निकलती; कर्ल केरवन्कोष्रसे । 

सिद्धा्थ--सर्ग रे 


कमलके सम आननमें, अहो ! 

दशन दो विलसे इस भाँतिसे 
सुख-तरंगित मानसमें यथा 

उछलके युग बुन्द थिरा गये । 


सरस सस्मित आननमें लसी 

मधुरिमा सुखदा मुसकानको, 
जननिके मुख-मंडल-ब्योममें 

उदित दो द्विजराज अनूप थे । 


हृदयसे अनुभूति-प्रकाशकी 

किरण दो रद हो मुखसे कढी, 
उभय-ज्योति हुई मिळ एक-सी, 

जननि होकर अद्वयवादकी । 


रदप-अंबर-डंबर-मध्य दो 

दशन-तारक तारक-मंत्र थे 
निरख ली जिसने उनकी प्रभा 

समझ सार गया वह “शून्य का । 


विहँसते उनके मुख-कंजमें 
“ नव-प्ररोहित दाडिम बीज थे, 
निरख कोतुक-संयुत अंबिका 
स्व-तन भी न सम्हाल सकी, अहो ! 


कमलकी छबि, कान्ति गुलाबकी,: 
` कलितः कुन्द-कली-अभिरामता, 
घनुष-बंकिमता, अलि-खिग्घता, 
सब समूढ़ हुई वदनाब्जमें । 


जगतकी सुषमा, अभिरामता, 
 अनघता, शुचिता, सुखकारिता--- 

सकल-विश्व-रहस्य-मयी बनी | 
सुरभि नन्दनके वदनाब्जकी | 


ळलळकना जननी-मुख देखके, 
झिझकना लख सेवक-सेविका,--- 

सफल गौतमका बनता रहा. 
सकल-वाळ-चरित्र-प्रयत्न. भी । 


समय बीत गया कुछ और भी 
सुखद बाळ-क्रिया करते हुये, 
जब अचानक अंगनमें उन्हें 
जननिने घुंटनों चलते लखा । 


सुख-तरंग उठी उर-सिन्धुमे, 

जननिके दग निश्चळ-से हुए, 
ललक दौड़ उठा, उरमें लगा; 

द्रत रगौ सुतका मुख चूमने । 


फिर बिठा कुछ दूर कुमारको, 

ढिंग बुला चटकाकर तालियाँ, 
कुछ दिखाकर रंग-बिरंगका 

कर बढ़ा करको गहने लगी । 


तृपति-नंदनका हँसना तदा, 
_खिसकना भरके किलकारियाँ, 
जननिक ढिग जाकर मोदमें 
'उद्रपे चढ़ना गह कंठको; 


सिद्धाथे--सर्ग ३ 


परम कोतुकसे पट खोलना, 
` त्वरित एंक उरोज उघाड्ना, 
भर कई चुबकी पय. खींचना,--. 
अति अलौकिकतामेय दृश्य था ! 


अजिरमें घुटनों चलते हुए 

सुमुखमें कुछ वे जब डालते, 
चकित-खंजन-लोचन अंबिका 

त्वरित अंगुाछि डाळ.निकालती । 


जननि अंशुक-अंबर-कोणसे 
चरणकी रज थी जब पोंछती, 
तब न थी वह किंचित. जानती 
. अजिन-अंबर-अंजन है यही । 


इस प्रकार सुधी जब एकदा 
, अजिरं रत ऋडनमें रहे, 
लख प्रसन्न हुई उदया. दिशा 
हँस पड़ी विधुःपूर्णप्रकारासे । 


धवळ, गोळ, पयोमय पात्र-सा, 
शकल-हीन. कलाधर देखके, 

गुन उसे निज क्रीडन-वस्तु वे : 
मचल सत्वर रोदनमें लगेः। 


पद तथा कर उच्च उछाळना, 
५ व्यथित-से बन भूपर छोटना, 
विळपना रजनीकरके लिए, ... 
.अजिरमें सहसा. मचने लगा । 


ॐ जन्मे 


प्रथम, बालकका . हठ ही बडा, 

'फिर कहीं यदि. राजकुमार हो, 
समझ लें फिर क्या गृहमै हुआ, 

भ॑य स्वप्रन्ध-कलेवरःबृद्भिका । 


रुदन देख बढ़ी, संखियाँ सभी, । 
: जनंनि वेगवती गतिसे चली, 
ललक नन्दन ले निज गोदमें : 
सकल 'शॉन्ति-क्रिया करने लगीं | 


चिबुक चूम उन्हें चुमकारना, « ' ' >. 


[oN oN > द 
सिसाकेया. भरत छख .वारना, 


स्व-पटसे तनकीं रंज पोंछनाम- 7. ॐ 


६ 


` ` “जननिः संब-प्रयत्न-वर्ती बनी । 


मन न कर्षित पै उनका हुआ, 1 °| 


धुन लंगी बस एक निशेशकी, 
बिफल यत्न हुये सबके समी; | 
रुदन शान्त हुआ न. कुमारका । 


कर विचार चली ललिता सखी, .. 
परिनिवर्तित दर्पण ळे हुई, 
बिमल बिम्ब दिखाकर इन्ढुको 
; 'जननिकी करुणानिवि. छठ ली | 


नृपति-आल्य-अंगर्नमे सदा 
अभय जो चिंडियाँ :चुगती रहीं, 
मुदित हो वह भी कुछ. आ गई 
¦ “निकट क्रीडन-हेतु कुमारके । 

सिद्धार्थ--सर्ग ३ 


पकडते करके बल दौड़के, 
गगनमें उनको फिर फेकते, 
फड़फड़ाकर पंख विहंग भी 
उड्उड़ाकर भूपर बैठते । 


यह मनोरम दृश्य विलोकके 

मन निछावर माँ करती रही, 
जब लगे पड़ने पद भूमिपै 

वह तथागतकी गति देखती । 


मधुर थी बजती काठि-किंकिणी, 
चरण नूपुरके रवमें रमें, 
ठुमकते चलना नुप-नन्दका 
' निरख कोन हुआ सुक्रती नहीं ? 


पकड़के जननी-कर-तजेनी : 

उछलते हिलते-डुलते हुए ' 
जब लगे चलने कुछ दूर वे. 

लख निमग्न हुए सुखमें सभी । 


क्रषणित हो कटिकी कलकिंकिणी, 
परम मुग्ध हुई निज भाग्यपै, 
रणन नूपुर यों करने लगे, 
८ हम बड़े पद-वंदनसे हुए ' । 


नृपति-आलय-दीप-प्रदीसिकीः 
. नवनवा बढ़ती यह मजुता 
लख निशाकर भी सितपक्षका 
असितपक्ष-निशाचर हो गया । 


४२ 
घवल वारिदसे तनुकी प्रभा, 
बसन पिंगल आतपसे लस, 
शरदकी सुषमा अति मंजुला 
बन गई उपमान कुमारका । 


जिस-किसी नर-नारि-समूहने 

सुत लखा नयनों निज भाग्यसे, 
प्रकट देख लिया उसने, अहो ! 

सुफळ स्वीय पुराकृत पुण्यका । 


झार्दूलविक्रीडित ' 
पिंडीभूत हुआ स-ग्रेम महिषीका पुण्य प्रत्यक्ष ही, 
होके मूते अनूप शाक्य-नृपका सौभाग्य ही आ गया, 
आई भूतळ-मध्य शाख-श्रुतिकी साकार आराधना, 
गौरीभूत हुई विलोक जिसको ऱ्यामायमाना मही । 


| | द्रुतविलम्बित 
इस प्रकार कुमार शनेः शनैः 
सदनसे जब बाहर आ गये, 
निरखने उनको ठृप-दारपै 
सब प्रजा उमँगी अति मोदमें । 


४३ 


सिद्धार्थ--सर्ग ३ 


नगरके शिशु दौड़ पड़े सभी. 


नृपति-नन्दनके. सँग खेलने, 
विहँसते हँसते छप्तते सुखी, . . 
चल पड़े निज भाग्य सराहते । 


नगरकी सब बालक-मंडली, 
बन गई नृप-नन्दन-संगिनी, 
उछलते, सबके सँग कूदते, 
शिश्ु-चरित्र-प्रवीण कुमार थे ।: 


सुमुखियाँ झुक झाँक गवाक्षसे, 
निरखती उनको जब मार्गमें, 

जलज-आनन देख कुमारका 
कमल-कानन थीं बरसा रहीं । 


सकल-बालक-मध्य कुमारको . तु+ 
सुछवि थी इस भाँति प्रकाराती, : 
मुदित तारक-मंडळमें यथा 
उदित पूर्ण कलाधरकी कला । 


विशद बाळ-चरित्र शकेशका 
अमित अद्भुत आदरणीय है, 
चरितमें रति सद्गति-दायिनी, 
अकथनीय कथा कमनीय है । 


कर पदार्पण संक्षम वर्षमै 
बढ़ हुये जब वे वसु अन्दके 
नृपतिने बुळवा द्विज-ज्योतिषी 
(विश यज्ञ, रचा उपवीतका 


T_T ST "ररर J. 
स्म“ 


नर्गरमें जितने बुध विप्र थे, 
` ` ' -अपर पंडित भी शक-राज्यके,--- 
नृपति-आळयमें समवेत थे 

उस महामंहिमामय योगमें । 


' सुभग सुन्दर तोरण द्वारंपै, 
अजिर-मध्य वितान रचा गया, 
हवन-कुंड बनाकर की गई 

समिध-आज्य-श्रुवादिक-योजना । 


,अमृत-पत्र तथा कुरा-मुद्रेका 
| अजिन, साख ठे, दधि-दर्भ भी, 
गुरु-पुरोहित-पंडित-मंडली 
लग. गइ उपवीत-प्रबन्धम । 


अति पवित्र बनी शुभ वेदिका, 
घट स-नीर, स-घान्य, स-दीप था, 
कर नवग्रह-पूजन रीतिसे 
| द्विज लगे उपवीत-विधानमें । 


शादूलविक्रीडित 
बैठे अध्वर-पीठपै जब मुदा सिद्धार्थ सिद्धाप्रणी । 
बिप्रोनि पढ्‌ वेद-मंत्र रचना प्रारम्भकी यज्ञकी । 
भूयिष्ठा लख हव्य-द्रव्य-जनिता झुद्धाप्नि-उत्तेजना 
थी अंध्यात्म-प्रकाश-लोक-विभवा श्री वामनीभूत-सी । 

संपूणा जब हो गई हवनकी वेदोक्त सारी क्रिया, 

देही हो द्विज-व्याज- मंत्र श्रुतिके :आये उसी कालमें, 
बैठे लेकर ब्रह्म-सूत्र करमें वामाङ्गसे .मेळने, 

ऐसे दिव्यं रहस्य-युक्त मखके ब्रह्मा पुरोधा बने । 


जो कासार-समान स्वच्छ मह था, तो विप्र थे हंस-से, 
राका-रंजन-विम्ब-सा लस रहा था मौलि सिद्धार्थका, 
देखा सूत्र मृणाल-तुल्य करेमें तो भास होने लगा, 
होता हो ह्विंजराज पूजित, अहो | सारे द्विजोंसे यथा । 


मौज्ञी स्कन्ध-निधायिनी सुभग थी सारंगकी मेखला, 
ऐसी थी कटिमें सुशोभित हुई, जैसे हिमाहार्यको 
घेरे हों कर सूर्यके, चरणमें थी राजतीं पादुका 
जो अज्ञान-प्रसूत पंक उरका थी छेदती सर्वथा । 


दोना छे करमें कुमार घरमें आये महा सौख्यसे 

माताने बटु-पुत्रको स्व-करसे भिक्षा स-औदार्य दी; 
बेचारी जननी कदापि मनमें क्या जानती थी तदा, 

भावी भिक्षु-पयोद-विम्ब पहलेसे ही पड़ा भूमिपे । 


द्रुतविळम्ब्रित 
इस प्रकार हुआ उपवीतका : 
सुभगः यज्ञ महा सुख-धाम था; . 
विपुल तुष्ट. हुये द्विज़-ज्योतिषी 
नृपति-पुष्कल-संपति-दानसे | 

फिर कुमार गये गुरु-गेहको, - 
विविध-ज्ञान-उपाजनके लिए, 

बन गये गुरु भी इस योगसे 
सकळ-पंडित-मंडल-अग्रणी । 


उदरमें जिसके सब सृष्टिका 
` निहित ज्ञान-निधान महान है, 
समयके अवकाशकके लिए 
समयका अवकाश न चाहिये । 


लिपि लिखी गुरुने शुभ मागधी, .- | 

लिख कहा, ““ सुत, ठीक लिखो इसे, ” 
लिख चले लिपियाँ वह विश्वकी 

निरख श्रीगुरु विस्मित हो गये । 


खश, पिशाच, हिमालय, अंगकी, 
मग, खरोष्ट्र, तुरुष्क, कलिंगकी, 
मलय, मालव; उत्कल, वंगकों 
कुँबरने लिपियाँ लिख दीं. सभी.। 


“विरच अंबरको जिसने तभी 


` गगनकी गिन लीं सब तारिका, : 


` ` गुण असंख्य सदा जिसमें भरे, 


लघु सभी गणना उसके लिए । 


गुरु महामति गोतम-विज्ञता 
चकित-विस्मित थे अवलोकके; 

जब प्रयोग चला न द्वितीय तो . 
'चरणमें लघु बाळक-सेः गिरे । 

सकल सृष्टि बनी तबसे घटी: 

प्रथम ही घटना इस योगकी, 
गगन व्याज हुआ महि-मूलका,- 

गुरु रहा गुड, शिष्य सिता बना । 


सहज-श्वास सभी श्रुति हैं जिसे 

पठन क्या उस उद्धुत व्यक्तिका £ 
इस अनिवैचनीय प्रसंगको 

समझ कौतुक कौतुकको हुआ । 


तदापि शास्र हुये रसनाग्र थे 
नृपाति-नंदनको लघु काळम, 
फलितसिद्वि हुई दुत ही उन्हें 
' परम पूत असंख्यक जन्मको । 


शादूल-विक्रीडित. 
पाती वृद्घि विशेष नित्य व्ययसे, अक्षय्य-क्रोशोद्धवा) 
होती संचयसे विनष्ट दुत ही, विद्या विचित्रा महा; 
ऐसी उद्धुत.वस्तु प्राप्त करके. वे चाहत शक्ति थे, 
होती जो वह विश्वमें न महती तो ब्रह्म भी छव था। 


. द्वुतविलम्बित 
पठन पूर्ण हुआ जब शाख्रका : 
'तब ठगे नृप-नंदन सीखने 


ळं 

असि-प्रहार, प्रचालन अखक्रा, 
घनुष-कर्षण, वर्षेण बाणका । 


नयन-मीलनमें वह हो गये 
कुशळ वेधनमें चल ढक्ष्यके; 
सकल शब्र-क्रिया उनको, अहो ! 
अवगता चलते चलते हुई । 


फलक-कुन्त-त्रिशूछ-गदा-क्रिया 
नृपति-नंदनकी जब आ गई, 
तब परीक्षण-हेतु कुमारको 
नृप-समीप मुदा गुरु ठे गये'। ' 


नृपतिने सुतको अति प्यारसे 
ढिग बिठा दिखला तरु सामने, 
यह कहा, “ उसकी लघु डालपे 
विहग है वह जो दिखला रहा 


८ वध करो उसका शर एकसे 
कुशलता, तब, स्वीकृत हो मुझे। ” 
सुन कुमार लगे कहने, “प्रभो,  , 
,जनक आप मदीय सु-पूज्य हैं, 


८ विनय है इतनी, यदि ध्यान दें, 
सद्यः भूरि कृपा खगपै करें; 
अभय-दान, सुना, चृप-्धर्म है, ` 
'ब्रिहग आश्रित है भवदीयः ही, 

५: उचित है अतएव न मारना 

प्रभु विचार करें, करुणा करें | 
कुशलता अपनी अतएव में 

अपर भाति दिखा सबको रहा । ” 


कह, लिया शर दक्षिण हस्तमें, 

लख विहेंगमके पद-मध्यको 
विशिख एक अचूक चला दिया 

उड़ विहंग चला शर-यानपै । 


फिर किया युग बाण शरासपै, 
सहित-दर्प चले शर कौतुकी, 
गगनमें उड़ते कळविंगके 
बिन-बिधे चिपके प्रतिपक्षमें । 


गति रही न विहंग-पतत्रमे 
उड़ चला वह केवळ बाणपै; 
झर चतुर्थ चला जब अन्तर्म 
विहग जीवित आ महिपै गिरा । 


परम. हर्षित दर्शक-मंडली - 


` करतंल-ध्वनिं भी करने लगी 
खग स-विस्मय हो नभमे उड़ा, 
रह गये सब दर्शक देखते । 
कुशलता. लख 'राजकुमारकी' . 
अति प्रसन्नः हुए नर-नाथः भी, 
सचिवसे मति की जिससे, रमे. ::; ; :` 
मन मृगव्य-प्रसक्त कुमारका । 


सिद्धार्थ--सर्ग ३ 


उन्मेष 

जब कभी हय-चालनमें हुई 
रभस होड़ सवार-समूहसे 


लख पड़ा क्षणमें हुत दौड़ता 


कुँवरका हय अग्रग यूथका । 


लख कुरंग तुरंगम डालते, 
सु-रुचि थी अनुधावन-मात्रकी; 
लख थके मृगको हय रोकते, 
सदनको फिरते वह नित्य यों। 


गहनमें अति-धावनसे यदा 
निरखते श्रम-खिन्न तुरंगको, 

त्वरित ही उसको ठहरा तदा : 
थपक देकर थे चुमकारते । 


रभस धावित देख कुरंगको, 
अध-खिंचा धनु लेकर हाथमें, 
तुंग रोक कभी कुछ सोचते; 
` हनन थे करते न वराकका । | 


“जिस प्रकार प्ररोहित. बीजसे 


प्रथम अंकुर है ल्घु फटता, 
फिर वही बढ़ता युग-पत्र हो 
अयुत-पत्र-वती छवि धारता । 


उस प्रकार कुमार बड़े इए 

परम आनैद-दायक भूपको, 
उलहती वयके अनुसार ही 

हृदयमें करुणा लहरा उठी | 

शादूलविक्रीडित 


यों ही राजकुमारको सरसता, आनन्द-संमोहितां, 

श्री, सौभाग्य, प्रसन्नता, सुभगता संप्राप्त थी विश्वमे; 
सोचा किन्तु न भूल एक क्षण भी संसार क्या भेद है, 

बाधा, शोक, विश्ञाद, कष्ट, उनको थे पुष्प आकाशके। 


राजाके सँग चाटुकार यदि हों तो कान ही फूँक दें, 

ज्वाला हो यदि नेत्रमें महिमकी, तो आँख जाती रहे, 
सीमा-हीन सं-काम हो हृदय, तो क्या देर है नाझमें, 

है साम्राज्य विनाश-हेतु उसका जो हीन-कर्तव्य हो । 


ले संस्कार समुच भूप जगमें है जन्म लेता यदा 

होता है अकळंक उच्च कुङका कल्याणकारी शशी, 
शिक्षा हो यदि प्राप्त बालपनसे साम्राज्य-संघानकी 

तो होता वह विक्रमी, अति बली, योद्धा, प्रतापी, तपी । 


होता भूप मंनुष्य ही, इसलिए आबद्ध है भाग्यसे, 

होती मुद्रित मौलिप नृपतिके संसार-शीतोष्णता, 
पाता भूत शान्ति त्याग-पथसे, आक्रान्त हो क्रान्तिसे 

जाता काननको सुधी जरठ हो या हीन हो राज्यसे। 


9--अनुकम्पा 


शिखारिणी 


उषा लोका रम्या दिवस-मुखमें राग भरके 

हँसी ज्यों ही भूपे प्रकट नभमें भास्कर हुआ, 
विहंगोंकी बोली श्रवण-सुखदायी सुन पड़ी, 

चले सारे-साथी-साहित तब सिद्धार्थ बनको । 


वंहास्थ 


निदाघका पूर्व-पदी प्रभात था; 

अनुष्णता थी सुखदा समीरमें, 
हुई समालोकमयी वसुन्धरा, 

महा पिशंगा प्रथमा दिशा लसी | 


सुगंध-शेषा गति वायुकी हुई, 
सितांग-शेषा लख चन्द्रिका पड़ी, 

प्रान्ति-रोषा सब रोदसी बनी, 
प्रभात-शेषा जब यामिनी लसी । 


अनन्त सेना बहुतारकावली 
झशांक-सेनापति-पार्श्ववतिनी, 
प्रहारती पंकज-कोष-मंडली 
विहाय युद्ध-स्थळको कहाँ गई ? 


चला तमो-पान्थ नभो-निवाससे 

कुटी मिली शान्त सरोज-संपुटी, 
निशा बिताई मधु-पानमें वहीं 

मिलिन्द होके उड़ प्रातमें गया । 


: निहारंते ही तम-हीन व्योमको 


पुकारते कातर चक्रवाकके 


` न चक्रवाकी धर धीरता सकी 


` उड़ी, हुई शीघ्र रथाज्ञ-संगिनी । 


न छू सके पुष्पवती लता कहीं, 
मिले न मातंगवती तरंगिणी, 
अधीर धूलि-ध्वज हो इसीलिए . 
प्लवंग-सा पादप-श्वंगपै- चढा । 


सकीय अस्ताद्रि-विलबिनी प्रभा 

समेट राकेश अदृष्ट हो गया, 
सुवर्णवर्णी उदयाद्नि-सानुपे. 

चढ़ा ज़भी बाल अनूरु-सारथी । 


सिंद्धाथ---सग ४ 


ऑण्अनुकंपा ` 


मुहृतमे ही अरुणाग्रणी चला 
स-गुच्छ-वन्धूक-प्रभा विदारता, 

उठा महा रक्तिम कीर-तुंड-सा, 
सु-दिग्वधू-कंकण-सा तमिस्रहा । 


स-मोद सिद्धाथकुमार अश्वै 
सवार हो, ले सँग देवदत्तको 
मृगव्यके व्याज चळे अरण्यको 
दिवाचरोंकी पझु-वृत्ति देखने । 


बनी हुई थी पुर-राजमार्गमें 
अनूप शोभामाये पण्य-वीथिका, 
प्रयाण प्यारे नुपके कुमाका | 
विलोकती थी जनता समुष्खुका । 


अनूप सिद्वार्थ-स्वरूप देखके 
प्रजा हुई हर्षित रोम-रोम यों, 
घिरी घटा ज्यों घनकी विलोकके 
कदम्बके पादप-पुंज फूलते । 


नरेश बैठे अपने निवेशे 
. विलोकते थें चलना स्व-पुत्रका, 
अदृष्ट अन्तःपुरके गवाक्षसे ` 
निहारती थी महिषी कुमारको । 


कभी घुमाते वह सिन्धुवार थे 

कभी चलाते कुछ घैर्यसे उसे 
कभी दिखा चाबुक थे उंछालते 

कभी नचाते बहु एड दे उसे । 

अरण्यको प्रात-प्रयाण देखके 

महा प्रसन्ना सकळा प्रजा, हुई, 
नरेश साम्राज्ञि-समेत गेहसे 

लगे मुदा लोचन-लाभ ळूटने | 


परन्तु दो ही क्षणमें कुमार यों 

अद्य हो काननको चले गये, 
सुनी सभीने हय-टाप दूरसे 

'लखी वहीं उत्थित धूलिकी ध्वजा । 


व्यतीत थी एक घड़ी हई अभी 
दिनेशका स्यन्दन व्योममें चढ़ा, 

वसुन्धरामें अब प्राप्त हो चली 
प्रचंडताको वृष-भानु-चेडता । 


लगे हुए थे पथके समीप ही 
` सुदीर्घ ऊँचे खलियान धान्यके, 
विहंग-गो-माहिष-श्वानसे घिरे 
किसान. सारे कृषि-कार्य-मझ थे । 


रसाळके पादप आम्र-भारसे 
लचे हुए थे नव-नारि-लंक-से, 
८ कुहु-कुहू ' कोकिल बोळ बोलके; 
कुमारके स्वागतमें प्रसक्त थे। 


अदूरवतीं सरके समीपम 
नितान्त ही कोतुक-दत्त-चित्त हो 

विहाय गो-चारण-प्रक्रिया वहाँ : 
महासुखी धावित ग्वाळ-बाळ थे | 


अनुकंपा 


प्लवंगका वल्गित डाल-डालपे, 

विहंगका कूजन पात-पातंपे, 
मिळिन्द्का गुंजन फूल-फूलंपे, 

विलोक आनन्द कुमारको हुआ । 


अरण्यके दुर्गम मार्गसे यदा 

बढ़ी हयारूढ़ कुमार-मंडली, 
इतस्ततः खेचर भागने लगे, 

लवा तथा तीतर झाड़में छिपे । 


मयूर बोळे, अहि भूमिमें धॅसे, . 

उड़े रसाळस्थित चाष वेगसे, 
कलिंग भागे, कुररी छिपी कहीं, 

विहाय कासार उड़े वळाक भी | 


लखी यदा पादप-हीन आयता 
बसुन्धरा कानन-मध्य-वतिनी, 

तरंगिणी थी बहती प्रवेगसे 
सुवर्तुलाकार-प्रकारसे जहाँ । 


समूह एकत्रित हो गया वहीं, 

सभी भर्टोने क्षण-एक .शान्ति ली 
तदा समायोजन-दत्त-चित्त वे 

मृगव्यकी घात विचारने लगे। 


तुरन्त ही एक मराल-पंक्तिकी 
ललाम लेखा लख व्योममें पड़ी, 
विलोक वर्षीगम जो सभीत हो | 
प्रवैगसे मानस-ओरको “चली । 

मनोरमा सुन्दर अर्ध-बृत्त-सी, 

समुज्ज्वछा मौक्तिक-दाम-सी लसी, 
निसर्गकी स-स्मित दन्त-पंक्ति-सी 

चली महा मंजु मराल-मंडली । 


उदग्र-प्रीवा रजनीश-रश्मि-सी, 
स-घैय-उत्तोठित पुच्छ-पक्ष थी, 
सटे हुए थे पद-युग्म पेटसे, 
स-हंस-हंसी उड़ती स-हास थी । 


मराल-माला रूख देवदत्तकी 

प्रवृत्ति हिंसामय शीघ्र हो गई, 
दुरन्त नाराच कढा निषंगसे 

चढ़ा स-टंकार शरास शीघ्र ही । 


स-शब्द नाराच चला मुजङ्ग-सा, 
अमोघ छूटा वह रामबाण-सा, 
लगा महाकाल-त्रिशूळ-सा जभी 
गिरा स-कृंकार मराल भूमिपै | 


कुमार दौड़े सुन हंसकी व्यथा, 
उगा दया-भाव दया-निधानके, 
निकाल नाराच तुरन्त पक्षसे, . 
` लगा गलेसे चुमकारने लगे । 


पुरा यथा धूलि विहाय रामने 
., स-हष दी सद्गति वृद्ध गृद्धको, 
तथैव सिद्वार्थकुमार हंसपैः 
: | हुए दयाशील महान प्रीतिसे । 


---अनुकंपा 


त्रिोक-स्रष्टा जगदेक-हेतुकी 

महाभुजा, कल्प-लता-प्रसूतिनी, | 
प्रगाढ छाया करती अधीनपै 

समाप्त होता भव-ताप आप ही । 


कुमारके अंक मराल देखके 

लगा उसे सेवक एकं माँगने, 
कहा, “ हुआ खेचर देवदत्तका . 

अतः कृपानाथ, मुझे प्रदान हो । 


८ स्व-पक्ष-गामी जब था, स्वतन्त्र था, 
न था किसीका अधिकार हंसंपै, 
विहंग हो आहत देवदत्तसे 


हुआ उन्हींका, कृपया प्रदान हो 


परन्तु सिद्धार्थ मराल-पृष्ठपै 
फिरा फिरा हाथ सुधार पक्ष भी, 
'सुवाक्य बोळे, “ कह, स्वीय स्वामिसे 
शकुन्त दूँगा न कदापि में उसे । 


८ न स्वत्व है मक्षकका मृगव्यपै, 

~ मरालका रक्षक मैं स्वतन्त्र ठ 
अतः न दूँगा खग देवदत्तको 

¦; कहो कि आखेट करे वनान्तमें । ” 


तुरन्त लौटा जन, देवदत्तसे 

` कहा “ अनुज्ञा यह है. कुमारको 

कि आप जायें कृपया बनान्तको ` : 
_करें प्रतीक्षा. न कदापि देवकी । 0 

सभी भटोंके सँग देवदत्त भी : 

चले गये काननमें तुरन्त ही, 
रहे वहाँ संस्थित एक-मात्र जो 

अमोघ त्राता जग-जीव-जन्तुके । 


पुनः पुनः प्यार दिखा दिखा उसे, 

फिरा फिरा हाथ मराछ-बालपै, 
बँधा बँधा धेय स्वकीय दष्टिसे, 

सुना सुना श्रीघन बोलने लगे-- 


“ महान हिंसामय विश्वमें, अहो ! 
मनुष्य-संतापित मूक जीव हैं, 


प्रकाशनेमें उनकी व्यथा-कथा 


समर्थ मेरे अतिरिक्त कोन है ? 


५: त्रिलोक-साहाय्य, दया-निधान में, 
वराकका आश्रय एकमात्र हूँ, 
सदा इसी भाँति समस्त विश्वको 
दिया करूँगा सहसा सहायता । 


८ व्यथा-तरंगाकुल विश्व-सिंधुमें 
प्रचंड हिंसा-सम वाडवाग्नि है, 
अतः करूँगा चढ़ धम-पोतंपै 
तुरन्त निर्वाण-प्रदान में उसे। ” 


मरालसे यों कहके उसे तजा, 
उड़ा, मिला.सो शकुनी ख-पंक्तिमें, 


तदा समीपस्थ विशाळ शालके 


तळे विराजे प्रभु शान्त भावसे । 


नजर 


अनुकंपा 


मराळ-पीड़ा-अतिरिक्त दुःख वे 

न जानते भूतळमें कदापि थे, 
परन्तु ध्यानस्थ विराज मूलपै 

विचारने विश्व-व्यथा-कथा लगे । 


अभी अभी दृश्य विलोक ग्रामका 

यहाँ पधारे तब चित्त मुग्ध था, 
लखा जभी जीव-व्यथा-प्रकार तो 

बृथा लगा कंटक-पूर्ण पुष्प भौ । 


कुमारके सम्मुख घोर घाममें 

किसान प्रसेद-प्रपू्ण-देह था, 
चला चला बैल महान धैर्यस 

श्रमी उठाता सुख-हेतु दुःख था । 


समस्त प्रखेद-प्रपूर्ण गात्रै 
जमी हुई पुष्कलरेणु-रारी थी, 
परन्तु तो भी वह बेळ पीटता 
. चला रहा था निज नाव रेतमें । 


निहारते ही अति तीव्र दृश्सि 
त्रितापसे तापित विश्वको लखा, 

निमग्न देखे जन राग-द्वेषमें, | 
विपन्न देखे भव-जन्य दु;खसे । 


पतंग तो दाढुर-चर्व्यमाण है. 
` भुजंगसे भेक निगीर्यमाण है, 
द्विजिह भी खाद्य हुआ मयूरका, 


शिखी बना ठुब्धक-भोज्य-त्रस्तु ही । 


द्र 

विहंग, जो सम्मुख कीट खा रहा, 
कभी बनेगा वह भक्ष्य श्येनका, 
रहस्य कैसा विधिका बिचित्र है, 
` द्वितीयका जीवन, मृत्यु एककी । 


छिपा हुआ यन्त्र कराळ कालका 

प्रवृत्त है जीवन-अंतरंगमें, 
समस्त प्राणी मरणामिभूत हो 

विचारते जीवन-लाभ-युक्ति हैं । 


महाबुभुक्षा-हत उक्ष जोतके 
युगाहत-स्कन्ध बना बना, अहो ! 
प्रचंड हो दंड-प्रहार दे उन्हे 
किसान रक्षा करता स्वकीय है । 


नरेश रक्षा करते स्व-राष्ट्रकी 

“ सँहारते सर्व-मनुष्य-जाति हैं, 
किये हुए संसति-रान्ति-कल्पना 

` विनाशकारी रणमें प्रवृत्त हैं । 


महान संग्राम मनुष्य ठानते 
“ समेटते जीवन-देतु मृत्यु हैं, 
न जानते भेद कदापि मूढ़ वे 
कि है. सदा जीवन हेतु मृत्युका | 


` बळी तथा निर्बलका विरोध यों 


/ प्रचंडतासे चलतां अजस्र ही, 
अतः धरू ध्यान, करू. विचार में, 


! 2 , रहस्य क्या है इस विश्व-तापका £ 

शादूलविक्रीडित 
यों ही थे करते विचार मनमें सिद्धार्थ बैठे हुए, 
सृष्टा संसातिके हुए निरत यों कल्याणके ध्यानमें, 
कैसी मर्मर-मूर्ति देह उनकी पद्मासनस्था लसी, 
हो साक्षात विराजमान महिपै मानो तुरीया दशा | 


जीवोंपै उमड़ी अपार करुणा, चिन्ता उठी चित्तमें, 

यों ध्यानस्थ हुए कि भान उनको भूला कई यामलों, 
ऊँचा भाव उठा विभिन्न करके सीमा अहंकारकी, 

देखा चार प्रकारका प्रथम जो. सोपान है धर्मका । 


` द्रुतविल्म्बित 
गगनमें रवि निश्चळ हों गया, 
पवन रुद्ध हुआ कुछ काठको, 
फिर स-वेग निवर्तित हो गई 
` प्रथम-मानस-वृत्ति कुमारकी । 


उधरसे निकले कुछ देवता, . 
` संज विमान विनोद-विहारको, 
उड़ सवेग रहे वहः थे; अहो।. . ' ` 
, `विटपंप्े सहसा. रुक ही गये । 


चकित होकर वे. सब खेदमें.: : ' 
तनुरुंहाञ्चित, तर्क-दढी बने, 
ळख पड़े उनको तरुके तळे -- 
| (प्रभु अमानव मानव-रूपमें । 


3.) 


गगनसे उतरे तज यानको, 
हुत प्रणाम किया अधिदेवको, 
फिर चळे निज निश्चित देशको, 
प्रभु-कथा कहते-सुनते हुए । 


८ सुभग सुन्दर भारत धन्य है, 

न धरणी इसके सम अन्य है, 
जगत-ताप विनाशनके लिए 

प्रभु यहीं अवतीर्ण हुए सदा । 


८ तृषित संसाति थी भव-तापसे, ` 
अमृतका मृढु मानस पा गई, 

तिमिरसे अवरोधित धाममें 
जगमगाकर दीपक आ गया । 


८४ यह वही जग-दीपक है जिसे 
अयुत भानुन्‍क्शानु न पा सके, 
छविमयी अपनी शुभ ज्योतिसे . 
जगतको चमकाकर जायगा । 


८ तिमिरमें प्रतिभासित सर्वदा 
यह वही जगका मणि-दीप है, 
मल-विहीन, सु-शीतल ज्योतिसे 
हृदयको चमकाकर जायगा । 


“ यह वही शुभ तारक है कि जो 
. गगनमें-उगता कुछ देरसे 
पर स्वभाव-प्रसिद्धः अचूक हैं .- ` 
' पथःप्रद्रीक नाविक-ब्न्दको ।. 

यह अखंडित पूर्ण निशेश है, 
| यह प्रताप-प्रकाश दिनेश है । 
मृदु निशेश, प्रचंड दिनेश है, 

यह निशेश-दिनेश-अशेष हे । 


शार्दूलविक्रीडित 


दोनों लोचन-मध्य दृष्टि अचला, पद्मासनस्था दशा, 
नासाके स्वर-साम्यसे सहज ही आधार दे प्राणको, 

अन्तर्भूत प्रभूत ज्योति विभुकी साकार हो आ गई, 
शून्याम्भोधि-निमग्न बुद्ध जगको सङद्ध्म-संबोध दें । 


९,०१० 


५---अवरोध 


मन्दाक्रान्ता 
जैसे जैसे सुत बढ़ चला, भूपने मोद माना, 
आज्ञा की यों “ नव गृह बनें तीन आनन्ददायी, 
मेरा प्यारा तनय अब तो प्राप्त कैशोर्यको है, 
इच्छा प्यारे तनुजवरको सौख्यके दानकी है । ” 


राजाज्ञासे स्थपति-गणने हर्म्य ऐसे बनाये, 
वर्षामें जो सुखद अति थे शीतमें, ग्रीष्ममें भी, 
-नीले, पीले, सित सुमनके वृक्ष चारों दिशामें 
शोभावाले प्रचुर विटपी भी लगाये गये थे | 


'प्रासादोंमें दिवस कटते शान्त सिद्धार्थके थे, 
खाते, पीते, शयन करते, मोद पाते महा थे; 
आ ही जाती हृदय-तळपै किन्तु चिन्ता कभी थी, 
छा जाती. ज्यों धवळ जळपै श्यामला मेघ-माला । 


--अवरोध 


वसन्ततिलका 
राजा हुए चकित जान कुमार-चिन्ता, 
आमात्यसे वह लगे कहने दुखी हो, 
६६ क्या ज्ञात है, सचिव, भाषण आपको भी, 
जो थे कभी कर गये गणकाग्रणी वे ? 


८ या तो समस्त-अरि-मंडल-भग्न-कारी 
होगा सुपुत्र यह शासक-चक्रवर्ती, 
r या तो पुनः, कठिनः मिक्षुक-वृत्ति-धारी 
होगा,--न जान पड़ता यह कया करेगा £ 


८ ऐसी प्रबृत्ति इसकी कुछ ही दिनोंसे 
हूँ जानता कि बढ़ती अधिकाधिका है, 
कोई उपाय इसका मुझको बताओ, 
| चिन्ता-विहीन मन राजकुमारका हो ।” 


आमात्य बद्ध-कर हो इस भाति. बोला, 
८ संभोग ही सफल ओषधि योगकी है, 
सिद्धार्थके सरळ मानसपै बिछा दो, 
सम्पुष्ट जाळ-सम विभ्रम नारियोंका । 


८ मानी गई मदनकी प्रभुता अजेया 
| कान्ता-कटाक्ष-विशिखाहत चित्त-द्वारा, 
| है कौन जीव जगमें बळसे बचे जो 
आकृष्ट-चाप रति-नायकके शरोंसे। 
८ संसारमें बहुत हैं कृत-कृत्य धन्वी 
जो एक वस्तु क्षणमै करते द्विधा हैं, 
घानुष्क शक्तिघर है स्मर ही अकेला, | 
जो एकता बिंरचता युग वस्तुओंमें । 


६८ 


सिद्धार्थ--सर्ग ५ 


८ गो-बाळ, भूप, बन उद्यत भागता जो, 
हैं बाधते जन उसे दृढ रज्जुसे तो, 
कान्तार-मध्य तब छौं मृग कूदता है, 
आपुंख-मञ्न शर सो जब छौं न खाता। 


८ प्रस्ताव है कि यदि उत्सव एक होवे, 
एकत्र काम-वनमें खुकुमारियाँ हों, 
सिद्धार्थके कमळ-कोमळ हस्त-द्वारा 
होवें पुरस्कृत, तदा निज गेह जावें । 


८ सिद्धार्थ रूप, गुण, विश्रम नारियोंके 

देखें यदा सुरति-भाव-प्रदत्त-चेता, 
विश्वस्त एक चतुरा रमणी विलोके, 

हैं लक्ष्य आर्य बनते किसके शरोंके। 


५६ कोई अवश्य उनका मन खींच लेगी, 

होगी वहाँ परम रूपवती कुमारी, 
सिद्धार्थको प्रणय-गर्भ-गिरा सुनाके 

जो स्वर्ग्य-सोख्य-मय लोचनसे लखेगी | 


“ सीमा वही प्रबल रूपवती बनेगी, 
सिद्धार्थका तरल मानस बाँधनेकी, 
संपुष्पिता भुज-ठता तरुणीजनोंकी 
है पाशमें तरुण-षट्पद बाँध लेती । ” 


बातें सुनी सचिवकी चृपने कहा यों, 
४ हे धुर्य, शीघ्र पुरमें यह वृत्त फैले, 
हो ज्ञात ज्ञाति-जनको, सत्र क्षत्रियोंको, 
सिद्धार्थ-हेतु यह उत्सव हो रहा है । 


--अवरोध ६९ 


८ जो सर्वश्रेष्ठ बहु-सुन्दर सुन्दरी हो 
होगी कळत्र मम राजकुमारकी सो, 
चारों दिशा प्रकट हो यह घोषणा भी-- 
होगा वसन्तपर उत्सव सौख्यदायी । ” 


मन्दाक्रान्ता 


आज्ञा फैली शक-तुपातिकी देशमै शीघ्रतासे 

होनेवाला परिणय महा मंजु सिद्धार्थका है, 
आया ज्यों ही दिवस मधुकी पुण्यदा पेचमीका, 

बाळा आई सुभग गुणमें, रूपमें, शीलमें भी । 


द्रुतविलिम्ब्रित 
चल पड़ीं सुसुखी सुकुमारिया 
सुभग अम्बर भूषण साजके, | 
उड़ चली उनके अँग-रागकी 
मदन-मादन मंजु सुगन्ध भी | 


सुमन-गुच्छमयी कबरी लसी, 

सरस चिक्कण कुन्तल-न्यास था; 
रचित-रोचन माळ-विशाळका 

अति अलौकिकतामय रंग था । 


नयन-मोहन अंजन-हीन भी 
कमळ-पत्र-विनिन्दक नेत्र थे, 
कलित कुंडळ मंजुळ कर्णमें 
चपछ चालित थे सुख दे रहे । 


सिद्धा्थ--सर्ग ५ 


उदित यौवनका रवि हो चला, 
शशि-कला-सम शैशव अस्त था, 


जब स-युग्म-रथांग-उरोजिनी 


तरलिता तरुणी-तटिनी चलीं । 


शिरिर-सा तज शैशव जो अभी 

_नवल यौवनके मधुमें पछी, 
सुमन-गुच्छ-विमाडित-कोरिनी 

सुमुखियाँ वह साजित हो चलीं | 


अमृत-पूरित कंचन-कुंभ ळे 
मृग-विहीन-मृगांक-सुखी चलीं, 
रमर-शरावाछे-सी अलकावली 
बन गई मन-वारण-श्रंखला । 


सुमुखियाँ वह किन्नर-संभवा; 

छाविमयी अथवा सुर-कन्यका, 
निज नवागत योवन-भारसे 

कुँवरको करती नत-दृष्टि थीं । 


कलश-से उठते कुच-युग्मपै 

` लसित हीरक-हार अनूप थे, 
कटि समागत-यौवन-कालमें 

` बन रही अधिकाधिक क्षीण थी । 


बज चली कटि निन्न-प्रदेशापै . 
मुखरिता अति मंजुळ मेखला, 
चरणमें आति राक्तिम रंगकी. ' _ 
सुभग शोभित जावक-रेख थी | 


उधर थीं अति मंजुल सुन्दरी 
सकल सद्घ-पमागत-पैौवना, 
मृगद्दशी, सरसीरुह-छोचना, 
. नवनवा वदन-दयुति-संयुता । 


इधर थे अति शान्त स्वभावके 
कपिलवस्तु-धराधिप-ळाडले, 

लसित था जिनके वदनाब्जपै ` | 
अति अलौकिक भाव विरागका | 


समद-वारण-विभ्नम-गामिनी ` 

सब समुत्सुक थीं उंपहारको 
निकट आकर शाक्य-कुमारके 

दग झुका कुछ लेकर लौटतीं । 


सुगम थी गाति मन्द मराल-सी, 
नयनकी नति थीं सुखंदायिनी, 
मुसकराकर हाथ पसारतीं, 
' सरस हो गहतीं उपहार थीं । 


छविवती गुण-धाम कुमारियौँ 
परम मुग्ध पुरस्कृत हो चुकों, 
रह गई बस एक यशोधरा, ' 
' बँट चुका सबके उपहार था । 


पहुँचके वह पास कुमारके - 
विपुर विश्रम-युक्त खड़ी हुई, 

दृग मिलाकर, चंचल भोंहसे . 
“कुछ मिळे मुझको ' कहती हुई । 

७२ 


कुटिल भू, युग लोचन बंक थे, 
पलक थे उसके .नत शीलसे, 

नयन-कोण विलास-विकास थे 
कमल-युक्त विभाकर-भाससे । 


कुटिल भोंह शरासन-सी लसी, 

बन गये युग लोचन व्याध-से, 
मन कुरंग-समान कुमारका 

क्षत हुआ इार-तुल्य कटाक्षसे । 


अति अलौकिक सुन्द्रतामयी 

निरख उज्ज्वल आननकी प्रभा, 
तरल मानस राक्य-कुमारका 

हुतं अतीव तरंगित हो उठा । 


नवल अंकुर भी अनुरागके 

हुत उठे तनपै मिस रोमके, 
जब अपांग-निपातन-पंडिता 

वह हुई समुपस्थित सामने । 


शरद्‌-चन्द्र-विनिन्दक वक्त्रको 
निरख कंज हुए छवि-हीन थे, 
लख पड़ी उस काल यशोधरा 
साहित-मंजु-विलास हरिप्रिया । 


दृग विलोक कुरंग सळज थे, 

चकित खंजन स-श्रम मीन थे, 
तनु-प्रभा तप-भूति-समुज्ज्वला 
रख बनी सुखदा 'मयना-सुता । 


सिद्धार्- सर्ग ५ 


---अवरोध 


७३ 


गमनसे नवला करिणी-समा, 
नयनसे रुचिरा हरिणी-समा, 
शाशि-कला-वदना रजनी-समा, 
वह चढी प्रमदा तरुणी-समा 


छविमयी अति धन्य यशोधरा, 
विशिखसे जिसने स्व-कटाक्षके 
श्रवणलों भ्रुवका धनु तानके 
क्षत किया मृग-राज-कुमारको । 


वद्न-सोम, सुवाक्य सुधा-भरे, 
अगदधाम विशाळ कटाक्ष थे, 
जगतमें अति धन्य यशोधरा, 
अमृत है जिसकी सुखदा कथा । 


विधि-विधान कहाँ जड़ता-भरा, 
वह महा चतुरा युवती कहाँ ! 
विदित भेद हुआ; शिव-भीतिसे 
मदनने रति-रूप बना लिया। 


सब गळा विधिने शशिकी कला 
अमृतका उसमें फिर योग दे, 

अगद क्या विरची बहु यत्नसे 
विरति-खेद-प्रसक्त कुमारकी * 


रणित भूषणसे जिसने किये 
बहु हताहत यूथ मरालके, 

बश किया उसने शक-नाथको 
शिथिल-मुग्ध-मगेक्षणसे, अहो ! 


७४ 


सिद्धार्थ-सग ५ 


कमल थे, मृग थे कि सु-नेत्र थे, 
विहग थे, शिव थे कि उरोज थे, 
सुकुर था, विधु था कि मुखाब्ज था, 
तडित थी, रति थी कि यशोधरा । 


कुसुम जो अलिसे न छुआ हुआ, 

सुभग मौक्तिक जो न बिंधा हुआ, 
हृदय जो अबलों न दिया हुआ, 

वह विलोक विमुग्ध कुमार थे । 


कणन कंकणका कमनीय था, 
सुखद था अतितर्षण कान्तिका, 
छविवती वह साज-समाज थी 
कुसुम-शायकके अभिषेककी । 


अधरपे स्थित ईषत हास था, 
` दग जुड़े टगसे शकनाथके, 
त्वरित ले निज हार कुमारते : 
उस सुधा-निधिको पहना दिया । 


बँट चुका उपहार समस्त था, 
रह गया कुछ शेष न पास भी, 
पुलक-संयुत राजकुमारने 
` हृदय दान किया सँग हारके । 


नयन दो बन चार गये जभी 

प्रणय एक हुआ युग-चित्तका, 
तब पुरातन जन्म-कथा उन्हें 

अवगता क्षणमें वह हो गई--- 


अवरोध 

जब कुमार रहे सुत गोपके 

सुमुखि थी यह सुन्दर गोपिका, 
विचरते यमुना-उपकूलमें 

रहित-पाप अमाप प्रमादसे | 


सँग लिये सुखदायक कन्यका 
विरचते बहु खेल स-मोद थे, 
सकळ अन्य कुमार-कुमारिका 
विहरते उनके सँगमें सुखी । 


दिवस एक, रचा जब खेल था 

परम कौतुक-कारक चित्तको, 
नयन-मीलनकी कर योजना 

सब समूढु हुई सुकुमारियाँ । 


सरस विश्रमसे जब एकके - 
वन-जुही रच केश-कलापमें, 

अपरके शिरै सुखसे सचा | 
मुकुट मंजुळ मंजु मयूरका | 


सुभग मेचक-कंठ विहंगके 
असित पक्ष मनोहर रंगके 

जब किसी वनिता छविधामके 
श्रवणमें रखके विहँसा दिया । 


कदालिके आति आयत पत्र-से 
नयन मीलित थे सबके किये, 


जब चले वन-बृक्ष टटोलते, 


मिछ गई यह गोप-सुता उन्हें । 


७६ 


कदलि-पत्र-निमीलित-लोचना 
कर-प्रसार लगी जब खोजने, 
आति स-संभ्रम थी वह गोपिका, 
मिल गये बनमें यह भी उसे । 


जिस प्रकार नवाम्बुद्‌-नीरसे 
_ निकलते महिमें तृण-गुल्म हैं, 
हृदयमें स्थित अंकुर कर्मके 
समयंपे उगते इस भाँति हैं । 
जब अलौकिक प्रेम-प्रभाव-से 
सब कथा उनको स्मृत हो गई, 
उभयके युग मानसमें जगी, 
प्रथित प्रीति-प्रतीति पुरातनी । 
सफळ आज हुई नृप-योजना 
सचिव मुग्ध हुआ निज बुद्धिपे, 
स-मय भूतळसे उखड़े हुए 
हरिणको मृदु बीन सुना पड़ी । 


शादूलविक्रीडित 


गोपा है सुमुखी सरोज-नयना दिव्या मनोहारिणी, 


सिद्धार्थ-सर्ग ५ 


शोभा-धाम असीम वीर्य-बलके भाण्डार सिद्धार्थ हैं, 


कैसे दो प्रणयी परस्पर मिले, होते कभी एक हैं, 


देखो, गूढ़ रहस्य प्रेम-निधिकी लीलामयी प्रीतिका | 


भूमे हैं तरुणी असंख्य प्रमदा दिव्या कुरंगाम्बका, 


भोगी भी बहु हैं निकेत बलके, आगार श्वंगारके, 


पाता किन्तु वही महान प्रणयी संभोगका योग है, 


जो विस्तार करे प्रमोद-वश हो तादात्म्यके भावका । 


--अवरोध , ७७ 


कन्या सुन्दर काम-रंग रचती अंगांगमें है यदा, 
आती है रति-रेख भी युवकके उत्फुछ नेत्राब्जमें, 
व्रीडा कामिनिकी, युवा हृदयका संकोच, दोनों तदा 
होते स्वर्ग्य प्रकाशसे सुरभिसे सारंगसे दिव्य हैं । 


देखो, अम्बुधि एक अश्रु-कणमें, ब्रह्मांड एकाणुमें, 
ढाई अक्षरमें महान बुधता, आकाश कासारमें, 
सारा विस्तृत काळ एक पलमें देखो यहाँ बद्ध ह 
केन्द्रीभूत समस्त दुःख-सुख हो व्यापे इसी ्रेममें । 


प्रेमीका बस एक प्रेम-पथ है, जो दीर्घ दुर्लष्य है, 

धारा है असिकी कराळ अथवा तीत्रा अणी कुंतकी, 
झेझा-वात-समान चित्त-वनकी शाखा-प्रशाखा हिला 

जो प्रेमी-शिरपै किरीट रखता, शूली चढ़ाता वही । 


प्रेमीकी बस प्राति प्रेम-निधि है छोकोत्तरामोदिनी, 
` है सम्पाति न प्रेमको, अपरकौ सम्पत्ति नेही सदा, 
ऐसा ही अनुरागका जगत है न्यारा सभी लोकसे, 
प्रेमी-मानस प्रेयसी-हृदयका पर्य्याय है एक ही । 


प्रेमी है चछता रहस्य-पथपै निर्देशसे प्रेमके, 
कोई भी उसको डिगा न सकता निर्दिष्ट सन्मार्गसे, 
प्रेमासक्ति न प्रेमके इतर है, हो अन्य तो है यही, 
प्रेमी-मानस उत्स-सा तरल हो आनंदवाही बने । 


प्रेमीकी अनुभूति व्यक्त करती निस्तब्धता रात्रिकी, 

होती है शिरसे पदों तक उसे संवेदना प्रेमकी, 
ऐसी है वह विज्ञता प्रणयकी व्यामोहकारी महा, 

तो भी प्रेमिक हर्ष युक्त सहता है विप्त-आाधा सभी ॥ 

पाळा है कर काट-छॉट उसको पोषा उसी प्रेमने 

शाखा छिन्न हुई हिली जड़ यदा, काटा, इकट्ठा किया, 
आटा-सा करके रखा अनिलपै ऐसा पकाया उसे 

भोक्ता तुष्ट हुआ, बुझी न तब भी दीप्ता क्षुधा प्रेमकी । 


इच्छा, अचेन, काम, केश, करुणा, गंभीरता, धीरता, 
शुद्धानन्द्‌, विचार और प्रभुता, कर्तव्यता, नम्रता, 

स्नेहाचार, पवित्रता, सुखदता, संतुष्टता, योग्यता-- 
प्रेमीके सब प्रश्न-पत्र, इनमें होती परीक्षा सदा । 


$--संयोग 


मन्दाक्रान्ता 

संध्याको ही अवगत हुआ भूपको वृत्त सारा, 
गोपाने ज्यों नयन-शरसे पुत्रका चित्त भेदा, 

बोळे, “ मेरा तनय अब तो दाममें बद्ध ही ह, 
~ ०४ खु! ० 2 र्क 0 > 
जैसे-तेसे त्वरित उसके ब्याहकी योजना हो | 


८ गोपाके भी जनक-गृहको शीघ्र ही दूत जावें, 
च्छा मेरी त्वरित उनके पास जाके सुनावें, 
शोभावाली सुभग विदुषी सुप्रबुद्धामजा जो 
मेरे प्यारे तनय वरकी शोभनीया वधू हो ।” 


जाके गोपा-जनक-गृहको दूतने शीघ्रतासे 
सारी वार्ता कथित करके शीघ्र संदेश माँगा, 
बोले वे, “जा, महिपवरसे यों कहो वाक्य मेरे,. 
` टाळी जाती किस नृपतिसे शाक्य-भूपाल-आज्ञा 2 

८ कन्याका में परिणय करूँ किन्तु है एक चिन्ता, 
गोपाके हैं अपर प्रणयी जो उसे चाहते हैं, 

योद्धा भारी समर-विजयी नागदत्ताख्य धन्वी, 
वर्चस्वी है अमर सुत भी मत्त-मात्तंग-गामी । 


८ सेनानी हे सबळ अति ही साहसी नन्दराजा, 

बाँका धन्वी बलि-तनय भी चाहता ब्याहना ति 
कान्ताकारा कुमुद-कलिका-कोमला कन्यकाका 

पावेगा सो कर-कमळ जो हंस होगा द्विजोंमें । 


८ सोचा मैंने शुभ मख रचूँ एक सप्ताह बीते, 
राजा भेजें स-मुद अपने पुत्र सिद्धार्थको भी, 
आवें सारे नृपति-छुत जो व्याहना चाहते हों, 
बाणोंमें हों सफळ, असिमें योग्यता-प्राप्त-जो हों । ” 


सारी बातें शक-नृपतिप्ति दूतने जा सुनाई, 

राजाने भी वरण-मखमें पुत्र भेजा सुखी हो, 
शोभाशाली विरचित हुई रंग-भू सोख्यदायी, 

आया ज्यों ही समय जनता देखनेको पधारी । 


नाना योद्धा, समर-विजयी, विक्रमी, हेति-धारी, 

आये राजा, प्रबल बलमें, ख्यातिमें जो बड़े थे, 
ऐसोपे पा विजय बलसे कौन-से साहसीने, 

आओ, देखें, परिणय किया सुप्रबुद्धात्मजाका । 


शोभाशाली विरचित हुई रंग-भू भी सुभव्या, 
 ंबी-चौड़ी परम सुखदा मेदिनी सञ्जिता थी, 
आभावाली वह बन गई तुंग मंचादिकोसे 
'जो थे ऐसे विशद कि उन्हें देखते देवता थे । 


सयोग ' ८१ 


देखो, आई सुभग शिविका सुप्रबुद्धात्मजाकी, 

बालाएँ हैं सुखद: सँगमें मंगलाचार गाती, 
शोभा ऐसी प्रचुर उनके .रूपकी, रंगकी है, 

मानों आती ललित लहरें सिन्धुजा-संगमें हों । 


आए पाणि-प्रहण करने नागदत्तादि योद्धा; - 
हस्ती-वाजी-कवच-असि छे, कुन्त ले, चाप भी ले, 
देखो आया परम विजयी नन्द वीराग्रणी सो 
लाया था जो विजय-कमला सिन्धुके पार जाके | 


आगे आगे युवक विजयी आ डटे रंग-भूमें, 

पीछे पीछे छुभट-गणके वीर सिद्धार्थ आए, 
नाना हेपा-संहित हय भी कूदते-फाँदते थे, 

मेळा-सा था सकळ जनका, भीड़ थी दर्शकोंकी । 


श्रीशास्ताने व्यथित जनता संकुलीभूत देखी, 
कन्थादोषा कृशित अति जो रोगसे क्वेशसे थी, 
आँसू छाये कमळ-कलिका-साम्यवाछे ढुगोपै 
प्रायः साधू-सुजन तपते छोकके तापसे हैं । 


देखा ज्यों ही कमलवदनी सुप्रबुद्धामजाको, . 
बाजी रोका, उतर महिपै शीघ्र सिद्धार्थे आए, 
सारे योद्धा-सुमट-गणको वीरतासे प्रचारा 
धन्वी खड़ी समर-विजयी जो वहाँ थे पधारे । 


भारी भारी धनुष-गणकी शिक्षिनी खींचनेमें 
नाराचोंके संहित गुणको कानलों ताननेमें, 
होवें बैरी वधिर जिनसे, चाप टंकारनेमें 
दूरीवाले चलित गतिके लक्ष्यको भदनेमे, 
११=१२ 


८२ 


सिद्धाथ--सर्ग ६ 


आराकी-सी निशित जिनकी घोर थी. तीक्ष्ण धारा, 
ऐसे ऐसे विषम सरुके खड्को झेलमेमें, 
आरोहीको निरख जवसे कूदता-फाँदता जो 
ऐसे भारी चपळ गतिके अश्वको हाँकनेमें, 


बारी बारी अपर भटने जो कळाएँ दिखाई, 
वे थीं ऐसी निरख जिनको लोग थे मोद पाते, 


' ज्यों ही आगे सुभटगणके वीर सिद्धार्थ आए, 


a 


वौरांने भी प्रवचन किया योग्यता देखते ह्वी 


५ योद्धाओंमें, अमर-सुत या नागदत्तादिकोंमें, 


-चापोमें, या निशित असिमें, या हयारूढ़तामें, 
एकाकी हैं सुभट-गणमें श्रेष्ठ सिद्धार्थ योद्धा, 
व्याहा जाना उचित इनका सुप्रबुद्भात्मजासे । '? 


` बोले गोपा-जनक सुखके अश्र छा लोचनेंमें, 


४ मेरे प्यारे, उचित वर हैं आप ही कन्यकाके, 


` सारे योद्धा बिजित करके आपने रंग-भूमे 


फैलाई हे सुयश-गरिमा शाक्य-बंशानुरूपा | 


बाजे बाजे, सुमुखिगण भी मंगलाचार गावें 
आवे गोपा सुभग जयकी मालिका भेंटनेको, 
होवें सारी उपयम-प्रथा, ब्याहकी योजनाएँ, 
मैंने पाया अतुल सुख जो पा सकेगा न कोई। ” 
- वंशस्थ 

नुपाळके शासनसे नितंबिनी, 
सुवार्णिनी उत्तम मत्तकाशिनी, 

तुरन्त बाळा. प्रमदा, कुलांगना, 
चळीं तरंगाकुळ ज्यों. तरंगिणी । 


--संयोग ` 


समोद आगे करके यशोधरा, 
चलीं सभी चन्द्रमुखी वरांगना, 
प्रतीत होतीं वह छद्म-वेषिणी, 
सती-शची-शारद-सिन्धुजा-समा । 


घरे हुए तप्त सुवर्णकी प्रभा, 
सजे हुए अंबर भूषणादि भी, 
चली सभीके पुरतः यशोधरा 
प्रमत्त-मातंग-विंठास-गामिनी । 


चली जभी सुन्दर सुप्रबुद्धजा 

धसी सभा-सागर-मध्य अप्सरा, 
मुहुर्मुहुः मन्थर पाद-घातसे 

उठा चढी चारु तरंग-भंगिमा । 


चली सखी-संहति-पृष्ठ-वर्तिनी, 
चढी सखी-संहाति-मव्य-वतिनी * 
चली सखी-संहाति-अग्र-वतिनी, ˆ 
स-हार-हस्ता सादिता यशोधरा । 


चली करोंमें खग तौळती हुई, 
विळेप-आमोद प्रसारती इई, 

बिवर्ण हो देख रतीश-दूतको 
स्वःकर्णसे भंग निवारती हुई । 


चली सु-रत्नाकुळ-वख-वासेनी, 
बिकासती ज्योति निशेश-हासिनी, 

विळाससे बंकिम भू विलोकके . 
* चढ़ा लिया स्वीय शरास मारने । 

विनोदिता यौवन-भार-गुर्विता, 
अनूप-अंगांग-अनंग-अंचिता, 

चली उगाती सित-कंज मार्गमें, . 
वसन्त-लक्ष्मी सदृशा यशोधरा । 


चली यदा सस्मित हो मनोरमा, 
रदाबली अग्रिम-वर्तिनी खुळी, 
हुई सभा धौत प्रभात-अंझुसे, 
खिली सभीके मुखमें सरोजिनी । 


निशेशको, तारकको, पयोदको, 
स्व-वक्त्रकी, लोचनकी, कचौघकी, 

चली हराती रुचिसे यशोधरा- 
सळज-नम्रा सुषमावगाहिनी । 


विनीत कंठ-स्वरसे सरस्वती, 
स-लज्ज गौरी कल हाससे हुई, 
विलोचनोंसे विजिता समुद्रजा, 
: पराजिता थी कटिसे पुलोमजा । 


मनोरमा मूर्तिमती उषा-समा, 
सुधांशु-आभा-सम कान्ति देहकी, 

ढली हुई श्रीकरसे विरंचिके, 
* -सुमध्यमा कांचन-अंग-यष्टि थी । 


लगा दिये सारँग अंग-अंगमें 
सिखा दिये शब्द ' कुहू “निनादके, 
सुवासिता श्वास-समीरसे 'किया,' 
` उसे रचा था मधु-रिल्पकारने | 

--संयोग 


चढ़े हुए अंग मनोज-शाणपै, 

सुडौल थे, सुन्दर थे, सुवृत्त थे, 
प्रभामयी छोचनकी मनोज्ञता, 1 

असेत थी, उज्ज्वल थी, अळक्त थी । 


निशेशकी, मंगलकी समष्टि-सी ` 
समुज्ज्वला रक्तिम थी तनु-प्रमा, 
पयोद-श्यामा छट वक्र-गामिनी 
प्रलम्ब थी चुम्वनको कपोलके । 


चली खिलाती कळ कंज कामिनी, . 
विशुद्ध वासन्तिकता-शरीरिणी, 
विनम्र होके जय-माळ-भारसे 
पुनः पुनः थीं छचती कलाइयाँ । 


समक्ष ही राजकुमारको लखा, 

मदालसा चंचल-छोचना हुई, 
उन्हें दगोंके पथसे स्व-चित्तमें 

ब्रिठा लिया लोचन मँँद प्रेमसे । 


स-मोद डाळी जय-माळ कंठमें, 
बजे बधाये बहु रंग-भूमिमें, 
विमुग्ध सिद्धार्थ “ बना › बने, अहो | ` 
‹ बनी ? बनी कान्तिमती यशोधरा । 


पुनीत था पूषण मेष लग्नका 
, प्रवृत्त वेला शुभ घेनु-धूलिकी 
विलोक बोले नृप सुप्रबुद्ध यों, . | 
: तुरन्त हो मंजु विवाह-योजना । 

घ्वजा-पताका-घट-तोरणदिसे 

सजा हुआ मंडप था विवाहका, 
भरे हुए थे नर-नारे धाममें 

खड़े हुए थे गज-वाजि द्वारपै । 


तुरन्त बाजे बजने लगे वहाँ, 
कृशानु-क्रीड़ा द्रुत छूटने लगी, 
चढ़ीं अटारी यव डालती हुई 
अलांपती कोकिल-कंठ कामिनी । 


कुमारियोंकी ध्वाने थी पिकी-समा 
शिरस्थ थे मोर मनोज्ञ रूपके, 
अजस्र होता सुमन-प्रदान था, 
लखो सुवासान्तिकता विवाहकी । 


विराजमाना गुह-मंध्य-भागमें, 
वरासनस्था युग मूर्तियाँ लसी, 
विवाह मानों रति-शम्बरारिका 
रचा गया हो फिरसे विरंचिसे । 


मनोज्ञ था आनन शाक्यवीरका, 
प्रफुल सर्वाश-प्रफुछ-कंज-सा, 
~ 
ललाटमें रोचन-बिन्दुकी प्रभा 
पराग-शोभा करती मलीन थी । 


विराजता था कमनीय सीसपै 
बना. हुआ मंजु किरीट स्त्रणका, 
मनोज्ञता-मंडित-मौर-मध्यमें 
जड़े हुए हीरक-पद्मराग थे । 


मृगांकके मंजुळ मोठिपे यथा 

विभाग हो आतप-युक्त व्योमका, 
विमुग्ध हो कोतुकसे जहाँ लसे 

प्रकाशते तारक सर्व रोदसी । 


बिलोल थे कुंडळ कर्णमें लसे : 
स-हास दोनों दग-पुंडरीक थे, 
अलक्त-माछा-मिष राग चित्तका 
छपा हुआ थां उरके कपाटपै । 


समीप स्वाहा-सम कान्ति-कारिनी, " 
लसी समासीन प्रमोद-संयुता, 

प्रशंसनीया नुप ुप्रबुद्की  . 
अखंड-सौभाग्यवती यशोधरा । 


प्रफुछ कंजाननमें मनोरमा 
समूढ़ शोभा सब विश्वकी. हुई, 
निशेशके एक चतुर्थः भाग-सी . 
ललाट-आभा जग-मोहिनी लसी । 


लसा शिरोभूषण भव्य भालपै, 
विशाल रत्नाभरणा प्रभा लिए, 

विलेखनीया छवि मौरकी लसी 
पतिब्रता-मंडंळ-शासिका-समा । 


ललाटमें मंजु बिलोकनीय थी, 
असेत बिन्दी मदकी कुरंगाके, 
यथैव सम्प्राप्त स्वःबाळ-रूपको ` ' ` | 
विराजता था शनि चन्द्र-अंकमें । 


(A) 


कटाक्ष थे यद्यपि लक्ष्य पा चुके, 
तथापि भ्रू-चाप चढ़ा हुआ लसा, 
सुलोचनाके -नयनारविन्द॑की ] 
` विचित्र थी भाव-प्रकाशिनी दशा । 


विवाहकी उत्तरदायिता बढ़ी 
चढ़ी -कपोळोंपर और लालिमा, 
प्रफुछु-प्राया कलिका-समान थी, 
प्रसन्न मुद्रा वदनारविन्दकी । 


मृणाल-सा कोमल बाइ देखके . 
विनिन्य जानी अपनी, कठोरता, 
सुवर्णका कंकण भी इसीलिए, : 
अजस्र होता बहु कम्पमान था । 


विलोकती थी प्रियको यशोधरा, 

निहारते थे दयिता कुमार भी, 
हुई व्यतीता कितनी रातान्दियाँ, 

केभी .न भूला वह देखना मुझे । 


प्रसून-वर्षा क्रर नव्य युग्मपै 
अजस्र थीं गान-रता सुवासिनी, 
विवाह-आचार-विचारमें लगी . 
` स-वेद-मंत्र-ध्वनि विप्र-मंडली । 


पुराण-वेदोक्त प्रकारसे तदा, 

: हुआ समायोजन जो विवाहका, 
अभूत था संसृतिमे अभावि है,... . | 

. त्रिलोकमें भी उस-सा वही हुआ। 


यशोधरा-पाणि कुमार-हस्तमें 
विलोक आता मनमें विचार था, 
यथा कहीं कैरव-पुंडराक ठे 
निशेश-वारेश दिनान्तमें मिलें। 


समाप्त सातों जब. भाँवरें हुई 

तदा विराजे मणि-पादपीठपै, 
हुआ सुखी मानसं सुप्रबुद्धका 

विलोक सिद्धार्थ तथा यशोधरा । 


अलक्त-सिन्दूर-छलाटिका-मयी 

कुमारने यों कर दी यशोधरा-- 
मिलिन्दने उज्ज्वल अब्जपै यथा 

स्वकीय हृत्पिड रखा निकालके । 


ललाटमें, कुन्तल-मध्य-माँगमें, 
विलोक सिन्दूरमयी मनोज्ञता 
हुई अळक्तानन सर्व योषिता, 
शरीर-रामावलि पुष्पिताग्र भी । 


द्विफालवाली चिकुरालि-मध्यगा 
यशोधराकी अति मंजु माँग थी, 
प्रदीप्त हो कजळ-कूटपे यथा. 
`, ग्रदीपकी सुप्त शिखा' मनोरमा | 


कला निशामें अथवा. निशेशकी; ` 

- स-पैर्य कादम्बिनि-मध्य चचला, 
कि हेम-रेखा कषपै कसी हुई, . 

'क्रि. ओषधी हो जळती वनान्तमें । 


समाप्त होते सब व्याहकी क्रिया, 
हुए महा हर्षित सुप्रबुद्ध भी, 
स-प्रेम सिद्धा4-समेत कन्यका 

तदा बिदा की, कह यों कुमारसे-- 


शार्दूलविक्रीडित 


“मेरा तो बस एक-मात्र धन है, कन्या शुभा सुन्दरी, 
माताकी यह मूर्तिमान करुणा, है स्नेह-संचारिणी, 


देता हूँ अब में वही उभयकी आशा अकेली तुम्हे, 


छाया ही इसंपे सदैव रखना श्रीहस्तकी, हे सुधी ! ? 


दुतविलेबित 


रजनि एक घड़ी गत हो चुकी, 

उदित इन्दु हुआ मधु-मासका, 
कपिलवस्तु धराधिप-धाममें 

स-वनिता पहुंचे शक-नाथ भी | 


वर-वधू गुरु-वंदनके लिए 
जब पधार गये नृप-गेहमें, 
परम मोद-मयी महिषी हुई, 
सुदित भूपतिका मन हो गया | 


ससुरका पद-बंदन सासका 

कर बनी अति मुग्ध यशोधरा, 
फिर बिदा निज-मंदिरको हुए 

वह महाछवि साथ कुमार ठे । 


डू 


--संयोग 

विविध व्यंजन कंचन-थालमें 

सज चलीं सुखदा परिचारिका, 
वर-वधू स्थित भोजनको हुए 

प्रणयसे; रतिसे, अनुरागसे । 


स-मुद दम्पाति भोजन-काळमें 

कह उठे मनके मृदु भाव यों, 
उदधि दो अति ही, अनुरागसे 

मिल चलें जिस भाँति उमंगमें। 


अधखुळे बड़रे दृग-कोरसे 
सुगतके मनकी गति थाहती, 
कह चली इस भाँति यशोधरा, . 
परम प्रीतिमयी वचनावली--- 


८ बहुत क्लेश किया, प्रभु आपने, 
असि-गदा-हय-चाळन-आदिगे, 
सुख मुझे, पर, कारण जो हुई 
इस महा महिमामय मानका । 


८ प्रभु, क्षमा करिए इस दोषको, 
जनकका प्रण भी अनिवार्य था, 
पर-बशा अति थी, न तु आपको 
दुख न दे सकती यह सेविका । ” 


सुमुखिके घुखपे लख चूनरी 
र अघ-खिँची कुछ रक्तिम रंगकी, 
स्मृत हुई द्रुत राजकुमारको 

सुखद वात पुरातन प्रीतिकी--- 

“४ जिस प्रकार सविक्रम आज ही 

भट हराकर में रँगभूमिमे, 
चल दिया तुमको संग ले प्रिये, 

रह गइ लखंती जन-मंडली, ` 


४ उस प्रकार पुरा, गत-जन्ममें 
हम मृगेन्द्र, रहे, तुम सिं 
अपर सिंह हराकर शक्तिसे 
कर लिया तुमको अपनी वधू | 


“ वह कथा तुम भूल गई, प्रिये, 
` पर मुझे सब सुस्मृत है अभी, 
जब हिमालय-मध्य स्वतन्त्र में 
समद काननभें फिरता रहा । 


“ सब हिला बन एक दहाड्में, 

भर छलांग- रहा तरु कूदता । 
लख समुत्थित सावनकी नदी, 

विशिख-सा ऋजु था द्रुत तैरता । 


“ रजनिकी अति घोर प्रशान्तिमें, 
ठिठक झापसमे घन-दर्भके, 

निकट-गुप्त भयंकर मृत्यु-सा 

लख वनेचर-बृन्द्‌ छलँगता | 


“ निरखता सित-पक्ष-विभावरी, 
` 'गंहनमें फिरता अति मोदसे, 
` गवयपै, मृगपे कर घात मैं | 
` अति प्रचंड दहाड़ दहाइता । 


३ 


“ दिवस एक घटी घटना, प्रिय, 
सरितके सुखदायक तीरंपे, 
निकळ भूधर-गहृरसे यदा 
हरि सभी स-कळत्र समूढ़ थे । 


८ ळख तुम्हें अति रक्तिम कृत्तिकी 
सकळल-सिंह-वधू-शिरमोर-सी, 
छड़ पड़े सितपिंगळ क्रोधमें, 
रमणकी करके बहु लालसा । 


६: द्रानसे, नखसे, कर युद्ध में 
विजय-प्राप्त बना रिपु जीतके, 
चल पड़ीं मम संग तुरंत हीं 
तुम पराक्रम-प्रेम-प्रदर्शिनी । 


“ उस प्रकार पराक्रमको दिखा 
कर परास्त महाभट-यूथ भी, 
वरण आज किया तुमको, प्रिये, _ 
मिल गई मुझको मम संगिनी । 


८ यह लसी उस रक्तिम कात्ति-सी 
अरुण-मंडित मंगळ-चूनरी, - 
विगत वस्तु उपस्थित हो गई, 


वृह कथा, मुझको स्मृत हो गई ॥| 


८ सुकल संसातिके इस चक्रका । 
क्रम चला करता इस भाँति है, 
विगत वस्तु पुनः मिलती यहाँ 
जगतमें बस कर्म प्रधान है । 


०४ 

८८ हृद्य-वाञ्छित प्राप्त हुआ मुझे 

मिल गई मुझको हृदयेखरी) 
तुम मुझे सुखदा इस भाँति हो 

जिस प्रकार शशांक चकोरको । 


८ सुन रही तुम हो मम वाक्य, या 
लख रही नभ-ऋक्ष-प्रसार हो, 

हृदय यों कहता, नभ हो लस 
अयुत लोचनसे तुमको, प्रिये ! 


४६ तुम प्रिये, मम अघुव चित्तके 
चलित तारकको धुव-सी हुई, 
मम समस्त-विचार-तरंगेणी 
धस गई तव रूप-समुद्रमें । ” 


इस प्रकार परस्पर प्रीतिका 

कथन दंपति थे करते जभी, 
लख प्रफुल्लित इन्दु वसन्तका, 

मदनने निज बाण चला दिया । 


शादूलविक्रीडित . 


आता यौवन मेघ-सा घिर जभी सीमेतिनी-अंगमे, 


होके पूरुष भी युवा जब विना काळुष्यके सोहता, 


देता स्वर्ग-प्रकार-अंशु॒ मधुके सत्पुष्पको फुछता, 


त्रीडा और अधैयके समरमें क्या जीतना-हारना । 


९१-्तग 


द्रुतविलंबित 
शक-महीपाति-राजकुमारके 
सदृश और न आज कुमार है, 
सुखद सद्य-विवाहित मोलिपे 
विलसती छसती सुकुमारता । 


मुख प्रफुल्ल-सरोज-समान है, 
नयन हैं कलिका शत-पत्रकी, 
अति सुसुन्नत भाळ विशाळपै, 
कनक-रत्न-किरीट विराजता | 


शरदसे सित आननपै प्रभा 
शरद्‌-चन्द्र-समान मनोरमा, 

स-रद-ज्योति-समुञ्ञ्वळ वक्तपै, 
शरद-कंज-विनिन्दिक कान्ति है | 

युगल लोचन आयत कर्णलों 
शरदके सरसीरुह-से खिळे, 
सरस बंकिम दृष्टि कुमारको 
हृदयमें चुभती नटसाळ-सी । 


कनक-कुंडल-मंडित कर्ण हैं, 
कळ कपोळ कलानिधि-खंड-से, 
अधरका छवि-भार असह्य है ' 
चिबुक है इस हेतु सटी हुई । 


झशि-विनिन्दक हास-विलास है, 
झुक-समान मनोहर नासिका; 
तिलककी द्युति भाळ-विराळपै 
कर रही छवि सीमित विश्वकी । 


चमकती जिनमें अचिर-प्रभा 
छळकती छवि कुंडल-रत्नकी, 
सघन सावनकी करते घटा 
सरस कुंचित मेचक केश हैं । 


विमल, पूर्ण, प्रसन्न, महासुखी, 
सरस आनन राक्य-कुमारका, 
निरखना यदि अब्ज अनूप हो . 
नयन-युग्म चकोर बनाइए । 


अमर-भावमयी वचनावली _ 
श्रबणको मन उन्नत कीजिए, 
सरसता लखने 'रसराजकी 
 भवनमें उनके अब आइए ॥ 

सग 

वसंततिलका 
ले अद्वितीय छवि सुन्दर सोहता जो 
विश्राम-धाम यह राजकुमारका हैं, 
मानो अजस्र रति-संगमके लिए हीं, 
झुंगार-गेह मकरध्वजका बना है । 


आगि लसी सुछवि कृत्रिम कूटकी है, 

है निम्नगा बह रही जिसकी तटीमे, 
मानो हिमाद्रिपरसे गिर जहुजा ही, 

अम्भोधिके निकट सम्प्रति जा रही है । 
पीछे तुषार-रुचि-अंचित काननोंमें 

धारा-प्रवाह झरते झरने सदा हैं, 
पीयूष-सा श्रवण-अंतर घोळते जो 

जाते महा सुखद मंगळ-गीत गाते । 


मंगल्य भूज, वट, शाळ विशाळ नाना 

प्रासादके निकट दक्षिणमें ठगे हैं, 
फैली. हुई शिखरपै घवके अनूठी | 

है वछरी मृदुल मंजुळ मालतीकी । 
प्राकार-तुल्य गृह-उत्तरमें खड़ी जो ` 

सो अद्रिकी अवलि खेत पयोद-सी है, 
शोभायमान अति उच्च अधित्यकापै - 

' उत्तुंग सानु नभके पद छू रहे हैं । 
चिंघाड़ मत्त गजकी दिनमें खुनाती, 
. ` होती दहाड़ हरिकी. भयदा निशामें, 


ऐसे बनान्तपर दे परिखा अगाधा 
विश्राम-मंदिर गया प्रभुका सजाया । 

शोभामयी खचित चित्रित भीतियांपे 
हैं अंकिता सुरतिकी विविधा कथाएँ, 
राधा ब्रजेन्द्र-सँग झूल रहीं, कहींपै 
सीता सँदेश सुनतीं हनुमानसे हैं । 


दुष्यन्तसे मिळन मंजु शकुन्तलाका 
, था कृष्णसे हरण अंकित रुक्मिणीका; 
देखो अनेक जग-वन्दित प्रेमियोंकी 

हैं भीतिष लिखित प्रेममयी कथाएँ । 


है सिंह-द्वारपर अंकित झोभनीया 
सिन्दूर-आलिखित मूर्ति गणेशाजीकी, 
आराम है सुभग आँगनमें अनोखा 
है बीचमें शयन मर्मरकी शिलाके । 


आभामयी उपळ-निर्मित चन्द्रशाला 
उत्कीर्ण-प्रस्तर-गवाक्ष-मयी बनी है, 
मध्यस्थ शीतळ निकुंज हरा-भरा है, 
सारे कपाट हरिचन्दनके बने हैं । 


है कुण्डकी परम चित्र-विचित्र शोभा 
शवेतोपलस्थ जल-नि्झर सोहते हैं, 


उत्फुछ पंक-रुह सुन्दर मोहते हैं, 


पाठीन स्वच्छ जलमें बहु रंगके हैं । 
जैसे कुरंग रत स्वैर-विहारमें, हैं. 
.... वैसे .विहंग कल कूजनमें लगे हैं, 
देवेन्द्र-चाप-सम रंग-विरंगवाळे |. 
.. उड्डीयमान खग सुन्दर सोहते हैं । 


| 


बैठे कपोत-गण काम-कला-प्रकाशी, 

लुः ज्जे ०७ छ 2 (>. ह 

छज्जों, छतोंपर अवस्थित हैं कलापी, 
जो नेश व्योम-छवि-से आति मंजुशोभी 

हैं नृत्यमें अयुत-छोचन-से लखाते । 


राजीव-रेणु-कण-कीर्ण पिशेग आभा 
भ्रृगांगनाजन-मनोहर-गीतवाली 
ऐसी सुरम्य सरसी, सरसीरुहोंमे 
हंसी-समेत चरते कळ हंस भी हैं । 


आजन्म-कोकनद-कानन-कामचारी 
मातंग-गंड-मद-चारण-चक्रवतीं 
मन्दार-मेदुर-मरंद्‌-रसाळ-लोमी 
है पश्यतोहर सुखी सर-मध्य-वर्ती | 


गाती रसाळ-वनमें कळ कोकिला. हैं, 

बैठे शिरीषपर हैं शुक मंजुपाठी, 
हैं चक्रवाक रमते सरकी तटीमें, 

हैं मूलमें विहरते अहि केतकीकी | 


हैं धाम-मध्य अति सुन्दर सेविकाएँ, 
झुश्रांबरा, झुचिवती, सुभगा, सुगौरी, 
सेवा-रता सकल शीळवती, प्रवीणा, 
संलग्न हैं सतत स्वामि-उपासनामें । 


जो स्वामिनी-हृदयकी अनुकारिणी हैं, 
- जो स्वामि-सौख्य निज सौख्य विचारती हैं, 
ऐसी कुमार-गृहमें परिचारिकाएँ 
विश्राम-घाम, सब काम सम्हाळती हैं । 

जैसे स-हास नभके विधु-तारकोंमें . 

नक्षत्र पुच्छर सुखी बन जा रहा हो, 
जैसे प्रसून-गण-हास-विलास-कूला 

आक्रान्त-यौवनवती सरि जा रही हो । 


बिश्राम-गेह-गत राजकुमारके भी 

चैसे अजस्र निशि-वासर जा रहे हैं, 
संध्या-प्रभात अपराह-पराह-बेला 

होती व्यतीत सब पूर्ण प्रमोदमें है । 


अन्तस्थ गुप्त-गृह है अति सोख्यंशाली, 

. जो शिल्पकी आमित अद्भुत रोष-सीमा, 
संयुक्त पुष्प-छविसे सुखदा जहाँपे. 

'संकीर्तनीय सुमनोहर दीघिका है । 


छाई, ळखो, सदन-आँगनमें लताएँ 

जो भानुको बदलतीं सित-भानुमें हैं, 
“निर्गम्पमाण जलके नळ हैं अनूठे र 

जो तुल्य-सौख्य-प्रद शैत्य-निदाघमै हैं । 


पोपान मंजु मणि-मर्मरका बना है, 

. (है पार्श्वमें खचित चित्र-विचित्रतासे; 
मानों सजीव समुपस्थित मार्गमें हों, 

` प्रेमा्निःप्रज्वळनकी विविधा दझाएँ | 


हें शुभ्र शीत तळ उज्ज्वल प्रस्तरोंके 
जो हैं तुषार-चय-से ऋतु ग्रीष्ममें भी, 
है रंग-धाम-सुषमा कमनीय ऐसी | 
जैसी कि देव-पतिके गृहमें न होगी 


शग 


जो भासमान-कर गेह-गवाक्षमेंसे 
` आते सुवर्ण-सम पीत प्रकाशवांलि, 
जाते तुरन्त रँग वे अनुरागमें यों, 
संध्या-समान गृह-आँगन सोहता है | 


आगार स्वर्ग्य सुखका गृह अन्न-भेदी, 

है रंग-घाम अति- रंजित स्वच्छतासे, 
माणिक्य-हीर-मणि-मंडित दीपकोंका 

होता प्रकारा मृदु शीतळ यामिनीमें | 


जो क्षीर-फेन-सम शुक्र वितानवाले, 

जो हैं वरोरु-उरु-स उपधानवाले 
पर्य्यक स्वर्णमय हैं गृह-मव्य ऐसे, 

गद्दे पडे सुखद कोमळ कौराके हैं । 


जो गेहमें पटळ अंशुकके पड़े हैं 

होते तरंगित सभी पवमानसे हैं, 
संध्या-प्रभात-सम लोहित-सत्रेत-शोभी 

हे अद्वितीय यह गेह समस्त भूमें। 


स्वादिष्ठ भोजन लगे रहते सदा हैं, 
हैं कन्द-मूल-फल सज्जित थाळियोंमें, 


सुस्वादु, स्वच्छ, सुखदायक, शुष्क. मेवे 


प्रासादमें विहित पावन पात्रमे हैं| 


पूर्णन्दु-आनन-वती युवती मनोज्ञा, 
उद्दीप्त यौवन-प्रभा जिनके दगोंमें, 
ऐसी प्रसन-वदना परिचारिकाएँ 
घेरे कुमार-गजको करिणीगणों-सी 

वे जानती सकल भाव कुमारके हैं, 
वे चित्त-वृत्ति-अनुवीक्षण-पंडिता हैं, 
राजीवके व्यजन-चालनसे सुलातीं 
श्री-खडके पवन-दोलनसे जगातीं । 


सिद्धार्थ जाग पड़ते यदि यामिनीमें 
तो राग-रंग रचके वह यों रिझातीं, 
उन्मत्त स्वीय रवपे बन कोकिला-सी 
वीणा-मृदंगपर मंजुळ गान गातीं । 


झंकार रंग-गृहमें कर घूँघुरूकी 
| जंघा-नितंब-कुच-बाहु हिला-हिलाके, 
( वे हाव-भाव-युत नेत्र नचा-नचाके 
हें नाचती सुभग साज मिळा-मिलाके । 


स्नानार्थं शाक्य-मणि जाकर दार्धिकामें 
वामा-समेत करते जब नोर-क्रीडा, 
तो अम्बुपै हृदय-अंबुज डोलता हे 
- कम्पायमान रमणी-कुच-कुंभ-द्वारा । 


कीलाल-धौत मुख-मंडळ नारियोंका 
स्वाभाविकी सुछवि-संयुत सोहता है, 
हैं कंज-गंज इग अंजनके बिना ही 
अम्भोज यद्यपि खिळे जळ देखनेसे । 


प्रासादमें कमछ-गंध-विकर्षिणी है 

जो पान-भूमि-रचना अति ही सुरम्या, 
आकृष्ट-चित्त प्रभुका करती तथा है 

ज्यों पुष्पिता कमलिनी गज खींच लेती । 


राग 


उत्संगको सुखद, अंक-प्रमोदे-शाली, 
आछिंगनीय उनको युग वस्तुएँ हें, 
है एक तो मधुर-भाषिणि स्वीय वामा, 
है दूसरी मधुर-वादोनि मंजु वीणा । 


होती अनूप गति चालित लोचनोंकी, 
होते स-कंप शिर, कुंडल, अक्ष-माला, 
संस्तुस मंद्र कळ वादन वछुकीका 
लजा-नताम्बक बनी लख भारती भी | 


वामा-छछाट-गत . सात्विक स्वेदसे जो 
कस्तूरिका-घाटित-बिन्दु विरूप देखा, 
तो यों स्वकीय पटसे उसको सुखाया, 
जा, गंधने अमर-काननको बसाया | 


वीणा विलोक बजती प्रिय-तर्जनीसे 

भ्रू-भेग देख प्रिय-बंकिम लोचनोंका, 
क्या खेदका वदनसे वह पोंछना था ! 

हो ही गया तरल चित्त यशोधराका । 


आ ही गया अधरप मन खास हाके 

हो ही गये सरस लोचन कामिनीके; 
उत्तुंग देख मकरध्वज-वैजयन्ती 

छाई उदात्त रतिकी विजयाभिलाषा । 


यों ही कुमार सुख-काल बिता रहे हैं, 

हे नित्य ही समवराधन सुन्दरीका, 
संगीतका श्रवण, दीन नृत्यका भी 

होता यहाँ रजानि-वासर मोददायी । 

है नाम वर्ज्य दुख, क्लेशा, जरा-ज्वराका, 
वार्ता यहाँ न अघ-पीडित विश्वकी है 
जो रोग-दोष-भय-पीडनसे भरा है, 
जो है अतीव भयभाजन ग्राणियोंकी । 


धम्मिछमे खचित पुष्प मलीन होत, 
वेणी-निबन्ध बनता छथ दासियोंका, 
आती न रंग-गृहमें वह भूलसे भी 
. है क्षम्य स्रस्त-अपराध न स्वप्नमें भी । 


शादूंलविक्राडित 
भारी बन्धन भोगके पड़ गये दुर्लष्य जो सर्वथा, 
बैठा सम्प्रति जागरूक बनके संभोगका पाहरू, 
नारीकी भुज-वछरी बन गई ज्यों वज्नकी शृंखला, 
कारागार-समान रंग-गृहके सिद्धार्थ बन्दी बने । 


द्रुतविलम्बित 
न सुखमें-दुखमें कुछ भेद हे. 
घुव रहे उनकी यदि श्वंखला; 
न सुख-सा दुखदायक ज्ञानका 
यदि न मानव सौख्य-मदान्ध हो | 


८४---अमिज्ञान 


वंशस्थ 
सुहावना सावन मास मंजु था, 
प्रशस्त था शीतळ गंधवाह भी, 
प॒योद-माळा नभमें घिरी हुई, 
प्रसार व्यापा निविडान्धकारका । 


हुई ठृणोंसे हरिता बसुन्धरा, 
यथार्थ-नाम्नी सरसा रसा. रसी, 
इतस्ततः थीं फिरतीं बनान्तमें 
मनोरमा रक्तिम इन्द्रगोपिका । 
कळापियोंके सँगमें कलापिनी 
अळापती थीं अति कान्त भावसे, 
तृणाकुळा भूपर मन्द-चारिणी ' . 
विनोदिता बर्हिणि नृत्य-मग्न थीं । 

सकम्प-शीर्षा, हरिता, मनोहरा, 

महा मनोज्ञा, अतिरम्यपछवा, 
सुगन्ध-युक्ता, बृहती सुखावहा, 

कदम्बकी थी अटवी सु-पुष्पिता । 


अजस्र धाराधर-अंक-वर्तिनी, 

महा प्रतप्ता, करकावगाहिनी, 
विलासिनी सम्यक अट्टहासिनी 

प्रकाशती थी अति-मंजु दामिनी ।. 


अखंड धारा बरसी पयोदसे 
[oS ~ | 
निदाघ-तप्ता महि तृप्त हो गई, 

परन्तु बैठा तरुपे अतृप्त ही 
पुकारता चातक था कि “पी कहाँ १” 


खिली हुई थी वन-मध्य कामिनी, 
[oS 2 ८ केतकी 
सु-पुष्पिता थी अति मंजु | 
कली खुली थी रजनी-प्रकाशकी, 
प्रफुछ था केरवका वितान भी । 


निशीथमे, वासरमें अजस्र ही 

प्रमत्त झिल्ली झनकार-लीन थे, 
तडागके या सरिके समीपमें 

सु-तार था निःस्वन भेक-यूथका । 


कुमार अत्यन्त विमुग्ध-चित्त हो 
विराजते थे अति उच्च गेहपै, 
यशोधरा-संग महान मोदमें 
विलोकते थे ऋतुकी मनोज्ञता । 


अभिज्ञान 


५६: विशाळ-शोभामयि ब्योमवार्तिनी, 
लसी बलाकावलि-मंडिता घटा, 
सुमध्यमे, हे दयिते, विलोकिए 
प्रभूत वषी-ऋतुकी मनोज्ञता । 


८६ पो विङारवलि वो 
पयाद-वशखाठ्ता दशा लखा, 


कहीं खुळा व्योम, कहीं ढका हुआ, 


यथा शिला-श्रंग सुनील अद्रिके 
NAN २०, 


प्रशान्त अम्भानीधम पड़ हुए 


“४ वनान्त-शोभा अलि-मंडिता कहीं, 
कहीं सितापांग-प्रमाद-गुंजिता, 

निनाद होता गजका कहीं कहीं 
स-घोष है काननकी अगावली । 


“५ छखो, नदी सागर ओर जा रही, 
वकावली तोयदमें समा रही, 
चली नवोढा प्रियके समीपमें 
क्षण-प्रभा मार्ग उसे दिखा रही । 


८ निनादिता भृगमयी विपंचिका 
उदीरिता ताळ-प्ळवंग-लापिता 
हुई मृदंग-ध्वानि मेघ-प्रेरिता 
स-तृत्य सौदामिनि सर्ववछमा । 


८ गभीर आवतेमयी समुद्धता 
रथांग-वक्षोज-प्रभा-प्रकाशिनी, 
प्रसून-आच्छादित हो तरंगिणी 
चली स-कामा प्रिय-सँगमार्थ ज्यों । 

५: प्रमत्त होते वनंमें गजेन्द्र हैं, 
अशान्त होते गृहमें गवेन्द्र हैं, 
अभीत हैं, निश्चलं हैं, प्रसन्न हैं, . 
मृगेन्द्र, राजेन्द्र, सुरेन्द्र, हे प्रिये ! 
८ प्रमत्त-बहींगण-नृत्य देखके 
कदम्ब-शाखी स-कदम्ब हो गये, 
बनी स-कामा कलविंग-मंडली । 
वरेण्य-सम्पन्न वसुन्धरा हुई । 


८ प्रशान्त हे रेणु, समीर शीत है, 
निदाघके दोष नितान्त शान्त हैं, 
हुई परिश्रान्त नृपाल-वाहिनी 
चले प्रवासी अपने 'निकेतको । 
“ न मानिनी जो अब मान-त्यागती 
मनोजकी' है-अपराधिनी वही, 
पयोद-माला, मिष विज्जुके, यही , 
'प्रसारती काम-चृपाळ-घोषणा । 


“। निसर्ग-शोभा लख यौवनोपमा | 
दिशा-वधू ग्रोढ़-पयोधरा हुई, 
हुईं स-पुष्पा मृदु-गंध केतकी प 
बिलोक अस्पृश्यतमा तरंगिणी । | 
“ गिरा करे मुसळधार नीर भी. 
` हुआ करे गर्जन वारिवाहका, 
सभी भयोंकी प्रतिघातिनी प्रिया: 
महौषधी-सी यदि हो. समीपमें । 


अभिज्ञान १०९ 


८ कदम्बमें फूल उठे प्रसून हैं, 
प्रसूनमें मंजु लसा मरंद है, 
मरन्दमें लीन हुआ मिलिन्द है, 
मिलिन्दमें. भी मदनानुभूति. है । 
“ अनेक रागान्तित किन्तु निर्गुणी, . 
संदेव जो अस्थिर-वृत्त कौतुकी, 
विलोकिए, सुन्दर इन्द्रचाप सो 
नवांगनाके नव-रंग चित्त-सा । 
शार्दूलविक्रीडित 
“ हे जीमूत-निनाद या कि नभमें डंका बजा कामका, 
घाराके मिष डालती स्व-मद है या वारणोंकी घटा; 
क्या ही उज्ज्वल चंद्रहास-सम है पूर्ण-प्रभा चंचला, 
केसे मानवती स्व-मान-धनकी रक्षा करेंगीं, प्रिये £ ” 
द्रुताविलम्बित , 
इस प्रकार कुमार-यशोधरा 
निरखते छवि थे नभ-मासकी, 
हृदय थे उनके सुखसे भरे 
सुख भरा नव-दंपति-रागसे | 
सुमुखिके मुखको ल्खते इए 
प्रकट वे करते जब भाव थे; 
` अलस वृत्ति हुई कुछ चित्तकी, _ 
' सुमन-से पलमें कुम्हला गए । 
दिवस बीत चुका युग याम था, 
.अभिजितन्वित था दिवसेश भी, 
सुखद नींद लगी शाकं-चन्द्रको : 
.. ` पलक बन्द हई, वह सो गए । 

जघनपै रख सीस यशोधरा 

व्यजन मन्द तदा करने लगी; 
पर न आँख लगी क्षण एक भी, 

कि पलमें प्रभु चौंक पड़े तभी । 


जिस प्रकार प्रसुप्त मनुष्य, जो 

निरखता निजको मरु-भूमिमें, 
भटकता फिरता आति व्यग्र है 

फिर नहीं सकता निज गेहको । 


उस महा मरुके अति तापसे 

परम व्याकुळ हो वह व्यप्र हो, 
जब उपाय चले न, तुरन्त ही 

जग पड़े अकुलाकर स्वभमें । 


उस प्रकार जगे भगवान भी 
उझकते झकते बके हुए, 
४ दुरित-भीत मनुष्य अभीत हों, 
प्रकट भें भयका भय हो गया । ” 


सुगत-आनन भी आति तेजसे 

परम दिव्य प्रकाशित हो गया, 
नयनमें उमड़ी घुमड़ी घटा 

बरसः वारि पड़ा उर-भूमिंै | 


यह बिलोक स-शक यशोधरा 
परम-व्याकुल-चित्त हुईं तदा, 
द्रुत लगी प्रियसे वह पूछने, 
“ अहह | नाथ, हुआ दुख कौन-सा! ” 


अभिज्ञान. 


सुमुखिका मुख चिन्तित देखके, 
वद्नकी अवलोक मलीनता, 
मुसकराकर वे हँसने लगे 
विकलता अपनोदनके लिए । 
निकट ही उस गेह-गवाक्षमें 
छख पड़ी उतरी लघु वल्लकी 
सुरतिसे मृदिता युवती-समा 
विगत-रागवती छथ-बंधना । 


पवनसे उसके सब तार भी 

त्वरित ही अभिचालित हो उठे, 
झठिति झंकृति-संयुत वल्लकी 

बज उठी अति मन्द शनै; शनैः । 
विहँसती युवतीजनने तदा 

स्वर-सँगीत सुना निज काने, 
पर वहीं रव स्वस्थ कुमारको 

खुर-सँगीत लगा इस भाँतिका-- 


शिखारिणी 


८ सुनो, मैं हूँ वाणी उस पवनकी जो जगतमें 


फिरे, घूमे, धावे, अविचळ न हो एक पळ भी, 


दशा है मेरी-सी सकळ जनकी भूमि-तळपे 


उठा झंझा-सा है प्रबळतर उच्छ्वास उनका । 


८ प्रतीचीको जाता तपन तज प्राची ककुभको, 


न आने-जानेका विहित पथ है किन्तु उसका, 


यहाँ आते-जाते रवि-सद्दश प्राणी सकळ हैं, 


` कहाँसे आते हैं, कृति-विवश जाते फिर कहाँ 

८ कि प्राणी आते हैं निकल करके शून्य-भवसे, 
धुएँके धामोको विरच चढते हैं गगनमें, 

युवा हो, भोगी हो, जरठ, जड़, रोगी, मृतक हो 
सदा यों ही रोते जबतक न निर्वाण-गत हों । 


८ इसी वीणाके ज्यों पटलपर हैं तार चढते 
पुनः जैसे-तैसे मृढुळ बजते, मूक बनते, 
दशा स्रस्ता ऐसी सकल जनंकी देख पड़ती, 
महाक्वेशापना, क्षणिक-सुखदा, वीत-विभवा । 


८ सदा प्राणोंके भी सकळ जनके प्राण बनके, 

फिरी, घूमी, धाई निखिल जगमें रात-दिन मैं, 
विलोका है प्राणी हृदय-तळमें पेठकर भी 

भरा संतापोंका उदधि उरमें हाय ! उनके । 


८ तरंगें आशाकी सतत उठती हैं बळवतीं, 

शिलाएँ चिन्ताकी निज सिर उठाये अचळ हैं, 
भरा है रागोंके सालिल-चरसे सिन्धु मनका, 

जहाँ संतापोंके निधन-प्रद आवर्त फिरते । 


: इन्हीं तापोसे हो व्यथित बहु उच्छवास भरके 
क्षपाकी तन्द्रामे क्षणभर परिश्रान्त बनके, 
बिलोका तारे जो परम करुणा-भाव-मय हो 
: खुनाते थे रोके अयुत मुखसे ताप जगका । 


८ वहाँ तारे कैसे पहुँच सकते हैं निकट भी, 
जहाँ दोघाचारी रजनिकर भी राहु बनता, 
जहाँ जाते जाते तपन बनता केतु. तमका, . 
जहाँ “सो ही सो? है, अविगत जहाँ ज्योति सबकी । 

“ वहाँसे आये हो विपति हरनेको जगतकी, 

प्रतीक्षा होती थी बहुत दिनसे विश्व-भरमें, 
न हृ कोई त्राता, सकळ जनता पाप-मय है, 

तजो माया माया-तनुज, मम मायापति, सुनो ! 


“ सुनो, में हुँ वाणी उस पवनकी जो जगतमें 

उड़ाती मेघोंकों, तर करती सिन्धु-तछ भी, 
दिखाती लोगोंको अचळ रहता है न सुख यों, 

अतः स्वामी, जागो निकट अब आया समय है । 
५ नरोंके प्राणोंको अबछ हिचकी एक बस हे, 

प्रसूनोंकी शोभा दिवस-सँग ही अस्त बनती, 
प्रजा आती-जाती सब सचल छाया-सम यहाँ 

किसीको भी देखा.न चिर-सुखकी प्राप्ति करते । ” 


वंशस्थ 
सँगीत ऐसा सुन गंधवाहका, 
सुदेश पाया त्रिदिवेरा-बृन्दका, 
कुमार यों भाव-विळीन हो गये; _ 
दशा तुरीया समुपस्थिता हई । 


घटा बळाकावलि-मंडिता न थी, 

न था कहीं गर्जन वारिवाहका, 
समीर-संगीत-समेत ब्योममें | 

स-विज्जु कादम्बिनि भी निलीन थी । 
सम्हाळ संज्ञा, फिर वे प्रबुद्ध हो, 

निकेतको देख गभीर हो गये, 
पुनः निहारी सुमुखी यशोधरा;--- 

पुनः विलोकी महि और व्योम भी । 

चतुर्दिशा पूषणकी मरीचियाँ,, 

स-नीर थीं शैत्य-युता प्रकाशतीं, 
महीरुहोंके सलिलाक्त पत्रप 

दिनेरा-आभा चमकी प्रफुछ हो । 


शनैः शनैः मन्द पड़ीं मरीचियाँ, 
पिशंगता भी. उनमें समा चली, 
कभी रहीं मंदिर-मूल-वर्तिनी 
अभी हुई बृक्ष-शिखा-प्रकारिनी । 


समीर डोळा, खग नीडको चले, 

उळूक जागे, विहँसी कुमुद्वती, 
हुई तमी, तारक दीप्त हो उठे, 

प्रदीप आया, गृह शुत्र हो गया । 


दिनेशकी मन्द मरीचियाँ सभी 

हुई परिश्रान्त नभावलम्बिनी, 
गतावलम्बा बन अद्विपै लसी 

विळंबिता पंकज-कोष-रागिणी । 


अहो ! करेगा कल केलि देर लौं 

यहाँ कलानाथ प्रकाम भावसे, 
महातुरा कृष्ण-तमिस्र भेंटके 

हुई स-रागा रजनी रमा-समा । 


निलीन होते खग स्वीय नीडमें, 
निमीलिताक्षी बनती सरोजिनी, 
विकासको प्राप्त हुई कुमुद्वती, 
प्रतीत होती रजनी समागता । 


"अभिज्ञान 


हुआ समाक्रान्त तमिस्र ज्योतिपै, 
गिरा नभोमंडलसे दिनेश यों, 
विचूर्ण हो सम्प्रति धाम-धाममें 
प्रदीपके व्याज प्रकाशमान है । 


मराल हैं मूक, सुखी उछक हैं, 
स-हर्ष खद्योत, दिनेश अस्त हैं, 
सरोजिनी दुःख-अधीर खा गई 
मिलिन्दके व्याज अफीमकी वटी | 


न सूर्य हैं संयुत सान्ध्य रागसे 

ललाट है शोणित-रंगसे रँगा, 
दिगन्तमें काळ-कृपाण-छिन्न-सा 

पड़ा हुआ वासरका कपाल है । 


निबद्ध होते अरविन्द-कोशामें 

अमी अभी तो अवशिष्ट छिद्र हैं, 
मिलिन्देके नेश निवासके लिए 

खुळे हुए अन्तरके कपाट हें । 


न तापकारी सुख पा सका कभी, 

न मद्यपी जीव चिरायु जीवतां, 
अहो ! इसी कारण अर्कके पड़ी 

करों, पदोंमें जळ-दान-श्रृंखला | 


विलोक सन्ध्या अति मुग्ध गेहमें 
यशोधरा-श्रीधन थे विराजते; 
सदैव सानन्द्‌ निशामुखी सखी 
उन्हें सुनाती विविधा कथावली । 

बिता रहे थे वह सान्ध्य एकदा, 

सुना रही थी रजनीमुखी कथा, 
प्रमोदकी, या उड़ते तुरंगकी 

प्रभूत गाथा जिसमें विदेशकी । 


कहा, कहानी सुन यों, कुमारने 

४ सुनी प्रवीणे, यह प्रेमकी कथा, 
पुनश्च मेरे मनमें समा गया 

समीर-संगीत उसी प्रकारका | 


५ अनन्त-सीमा यह क्या वसुन्धरा, 

न पा सका अन्त स-पक्ष वाजि भी ? 
अवश्य होंगे वह देश भी जहाँ 

प्रकाश होता उदयास्त-भानुका । 


“ यशोधरा-से, मुझसे महा सुखी 

असंख्य होंगे बसते झुची जहाँ, 
परन्तु होंगे कुछ जीव भी वहाँ 

हताश जो, छाशित जो, विपन्न जो । 


८ उषानुचारी लख वासरेशको 
विचारता देख सुवर्ण व्योम भैं, 
‹ विलोकते जो पहली मरीचियाँ 
मनुष्य कैसे उद्याचलस्थ हैं ? ? 


“ दिनेश होता, सालि, अस्त है जहाँ 
विलोकता हूँ वह पश्चिमा दिशा, 
तुरन्त आता यह भाव चित्तमें; 
“ मनुष्य केसे चरमाचलस्थ हैं ? ? 


“ व्यथा, न जानें किस भौतिकी, अहो ! 
समा गई आज मदीय चित्तमें, 

न शान्त है, निष्फळ रंग-गेह है, 
यशोधरा-दर्शन भी वृधैव है । 


“ कही कहानी, अयि, साधु सेविके, 
बता कहाँ कंचन-पक्ष वाजि है, 
तुरंग ऐसा यदि प्राप्त हो मुझे, 
तुरन्त दूँ रंग-निकेत मूल्यमै । 


४ तुरंग ऐसा मिल जाय जो मुझे, 
सवार हो में उड़ व्योममें चढू, 
विमुग्ध देखू उदयास्त-कूटसे 
अनूप आ-सागर-विस्तृता धरा । 


“ विहंग भी तो मुझसे कहीं, प्रिये, 
स्वतन्त्र हैं, व्योम-विहार-लीन हैं, 
जहाँ जहाँ वे उडते वहाँ वहाँ 
सपक्ष होऊं, यदि, तो उट अभी । 


८ तुरन्त ही में उड़ रंग-धामसे 

चळूँ चढ. शीघ्र हिमाद्रि-श्रंगपै, 
जहाँ लसी शाश्वत मानु-भासिता 

महा मनोमुग्धकरी प्रभामयी । 


८ विलोक दूँ. भें रबि-चन्द्र-तारका 

निहार दूँ कानन-ग्राम-निम्नगा, 
परन्तु मैने अब छौं लखा नहीं 

स्वकीय साम्राज्य-प्रसार भी, अहो ! 


११७ 


११८ सिद्धाथे--सर्ग ८ 


४ अतः करे भूपतिसे प्रभातमें 
विर्नात हो दूत मदीय प्रार्थना, | 
हुई मुझे संप्रति तीव्र लाल्सा, | 
लखैँ जहाँ छौं शक-राज्य-भूमि है । 
शिखरिणी 
८४ कहाँ लों फैला है धरणितळ मेरे जनकका, 
कहाँ खेती होती, गहन उगता विस्तृत कहाँ, 
कहाँ लों हैं नाले, सर, सरित, प्रत्यंत गिरि भी, 
लखूँ में भी सारा जगत यह आगार तजके । ? 
द्रुतविलम्बित 
इस प्रकार स्वतन्त्र विचारमें 
सुगत अन्यमनस्क हुए तदा, 
पर प्रशान्तिमयी लख यामिनी 
वह प्रशान्त हुए क्षण एकमे । 
अब नितान्त प्रशान्त निशीथ है, 
रजनि-निःस्वन-गर्भ कठोर है, 
प्रकृति-हृद्वाते हे अब बन्द-सी, 
अचल-सी जग-जीवन-नाडिका । 
न अवनी-रव, नीरव व्योम है, 
विटप-बृन्द स-तन्द्र झुके हुए, 
अब, स-तारक अंबरको लखो, 
गुण विहाय हुआ असहाय-सा । 
विहग-स्वप्न निकूजित मन्द है, 
खुमन स्वेदित हैं दृढ़ नींदमें, 
प्रणय-जीवनको कण ओसके 
निधनको नभका गुण भेंटता। 


---आभैज्ञान 


रजनि शान्त, प्रशान्त कुमार हें, 

सुन संदेश चुके सुर-वृन्दका, 
मुखर-युक्त अनाहत नादसे 

धर्मानियाँ उनकी गतिशील हें । 


न गति मारुतमें लघु श्वासकी, 
विटप-पछव मर्मर-हीन हैं, 

न रसना जिनके वह हो रहे 
अयुत लोचन कोटिक कर्णके । 


निरख मूक प्रशान्तिमयी निशा 
ड ह 
हृदयमें उठते बहु भाव हैं, 
सुगत-मानसकी तरला दशा 
प्रसरती द्रव पारद-राशि-सी । 


तुहिनके, घनके उस पार भी 
तिमिर, विद्युतके इस पार भी, 
उभय विस्मय-कौतुकके परे 


निल्य है उस अद्भुत शान्तिका । 


अब उसी गृह-द्रार-अलिन्दमें 
भ्रमित है मन राजकुमारका, 


अधर मुद्रित हैं उस शान्तिमे, 


तरल तीव्र विचार-प्रवाह है । 


धस गये अब आत्म-विचारमें, 

नयन मीलित, कीलित कर्ण हैं, 
कुशल है इतनी इस काळ जो 

अति प्रगाढ प्रसुप्त यशोधरा । 


११९ 


१२० सिद्धार्--सर्ग ८ 


शार्दूलविक्रीडित 
हे निद्रे, जन-शान्ति-प्रन्थि, दयिते, तू ही मनोमोहिनी, 
प्रज्ञकी उपहार-भूमि साले त्‌, संताप-शान्ति-प्रदा, 
दौनोंका धन, तू स्वतन्त्र सुख है बन्दीजनोंके लिए, 
प्याला विस्मृतिका पिला सुगतको, संसार सोता रहे । 


९---चिन्तना 


द्रुतविलंबित 
अरुणके उगते, खग बोलते, 
तरणिके उठते, निशे बीतते, 
नृपति-सम्मुख होकर दूतने 
कर प्रणाम कहा कर जोड़के-- 


८ महिप, सम्प्रति राजकुमारके 

हृद्यमें प्रकटी अभिलाष है, 
जगत-द्रश्य लखें, मन तुष्ट हो, 

वह निकेतनमें अब ऊबते | ” 


नृपतिने निज स्वीकाति दे कहा, 

८ सफल हो सुतकी यह लालसा, 
सकल स्वीय धरा अवळोकना, 

उचित है उस भावि नृपालको | 


१२२ 


८४ नगर-पण्य तथा पुर-वीथिका 
जगमगें सब सुन्दर साजसे, 
नगरमें सुखदायक दृश्य हों, 
शकुन मंगल ही सब ओर हों। 


८ जरठ पंगु कृशांग मनुष्यके 
कुरुचि-पूर्ण कुदर्य रहें नहीं, ”” 
नुपतिका यह शासन ग्राममें 
त्वरित फेल गया इस भौँतिसे-- 


८ कृश, जराध्रत, अंध, अ-कर्ण भी 

न निकलें गृहको तज मार्गमें, 
सकल वासर आज न बात हो 

निधन, रोदन या शव-दाहकी । ? 


नृप-निदेश फिरा जब ग्राममें 
छग गये नर-नारि विधानमे, 
सदन स्वच्छ स॒जाकर, द्वारपै 
सलिळ-सिंचन भी करने लगे । 


पथ-तठस्थित-बृक्ष-शिखाग्रप 

कलित केतन भी फहरा उठे, 
सुमुखियाँ मुदिता सजने लगी 

परम चित्र-विचित्रित भीतियाँ । 


कुल-वधू दधि-रोचन-पुष्प ले 
सदन-द्वार सभी सजने लगीं, 
सकल साज-समाज रचे गये, 
पुर प्रभूत सुद्रीन हो गया | 


सिद्धार्थ--सर्ग ९ 


चिन्तना 


१२३ 


यह लखो रथ आ पहुँचा, अहो ! - 
कपिलवस्तु-धरेन्द्र-कुमारका, 
चपल चंचळ सैंधव हींसते, 
रथ शिखाग्र प्रकाशित हो रहा । 


सुमुखियाँ शुभ गायन गा रही, 
कर रहे सब लोग प्रणाम हैं, 

विहँसते छखते जन मोदमें 
नृपति-जीवनकी सुख-सारता । 


जन-समागम देख कुमारने, 
चकित हो, मन-ही-मनमें कहा, 
८ कर सका इनका उपकार क्या £ 
बन रहे यह क्यों अति मुग्ध हैं £ 


८ वह कहाँ शुभ उद्गम-भूमि है, 

नृप न जो, उनके इस प्रेमकी १ 
मनुज-जीवन-सौर्य-विधायिनी 

खनि कहाँ इस सुन्दर शीलकी ? 


८ मुदित हो द्विज-बालक प्रेमसे 

कुसुम क्यों मुझको यह दे रहा १ 
रथ चढ़ा इसको दुत क्यों न ळू, 

सुमन छूँ, सब कारण पूछ ळू £ 


८ सकळ मानव चित्त-प्रसन्न हैं, 

सुलभ आनँद क्या इतना यहाँ ! 
हय उठाकर छन्दक, साऱ्थे; 

'रथ करो द्रुत ग्राम विलोक लें । 


१२४ सिद्धार्थ--समै ९ 
— = ५ 


६ सुख-समृद्वि-विधायक राज्य है 

यदि मिले वसुधा सरसा प्रजा, 
त्वरित और बढ़ो तुम, सारथे, 

सुभगता लख लें सब प्रामकी । ? 


नगरमें निकले अति मोदसे 
गति गभीर हुई हय-यानकी, 
मनुज संस्थित थे पथ-पाइवैमें 
सुगतको लखते अति प्रेमसे । 


कर प्रणाम महान प्रसन्न थे, 

सुगुण थे कहते युवराजके; 
कपिलवस्तु-महीप-निदेशका 

सुदृढ़ पाठन थी करती प्रजा । 


मनुज एक परन्तु उसी घड़ी 

उटजसे निकला अति दुःखमें, 
लड़्खड़ाकर आकर सामने 

जरठ जजर-देह खड़ा हुआ । 


सकळ अंग जरा-कृत जीर्ण थे, 
वसन-वास समस्त विशीर्ण थे, 
सित शिरोरुह रूक्ष विकीर्ण थे, 
गळित गात्र ज्वरादि-विदीर्ण थे । 


पलित पूय-परा विरसा त्वचा 
छटकती कृश-गात्र शरीरपै, 
धस रही धरणीतलमें यथा 


मनुजसे पहले मरने चढी | 


-+चिन्तना 


१२५ 


दुखद जीवनके गुरु भारसे 

काटि हुई नमिता, श्रमिता दशा, 
धरणिमें खता झुक व्यर्थ है 

जळविमें रस-रत्न चला गया । 


धँस गये, लघु लोचन हा गये, 
स-मळ है बहती जळ-धार भी, 
बरुणियाँ सित-पिंग जरत्वसे, 
खानि कपोल बने गतआयुकी । 


असित कुंचित केश-कलापको 

सित किया कुछ ही अवकाशमें, 
कुपित हो अथवा इस दोषै 

वद्नने द्विज-राजि निकाल दी 


दशन-हीन हुआ मुख दीन है, 
मुखर अस्फुट भी कढ़ने लगा, 
निहित इन्द्रिय-दाक्ति कहाँ गई १ 
जरठ बाळक-तुल्य अशक्त है । 


निपट जर्जर हो, बळ-हीन हो, 

लकुट ले करमें वह रेंगता, 
निरख उत्सव, धूम, उमंग भी, 

स-मय -भूत-समान स-कम्प है । 


कर द्वितीय धरे निज वक्षपै 

जरठ घर्घर खास निकाळता, 
गिड़गिड़ाकर यों कहने लगा 

स्वर कढ़ा कफ-कुंठित कंठसे-- 


१२६ शै सिद्धार्थ- सगै ९ 


४ अतिथि में कुछ ही दिनका रहा, 
अब न जीवनमें कुछ सार है, 
अति बुभुक्षित हूँ, कुछ अन दो, 
जय सदा जय हो, जय हो, प्रभो ! ” 


लख उसे निकटस्थ समूहने 

पकड़ बाह घसीट कहा, “ अरे, | 
जरठ तू जड़, अन्ध, न देखता 

इधर राजकुमार पधारते | ? 


जन-समूह-विताडित बृद्धको 
द्रवित-चित्त कुमार विलोकके 
कह उठे, “ ठहरो, ठहरो, रुको, 
. मत करो तुम दुःखित दीनको | 


“ मचुज-सी कर आकृति, सारथे, 
बिकट जीव खड़ा यह कौन है ? 
विकृत दीन मलीन अधीन जो 
समय-दीर्ण विछास-विशीर्ण है । 


“ जगतमें इस आकृतिके कहाँ 

उपजते नर हैं, किस कालमें ? 
वसति हे इसकी किस लोकमें १ 

अतिथि क्यों कहता निजको, सखे ! 


“ रहित-भोजन, छादन-हीन है, 

शिथिल हैं तनकी सब ्रन्थियाँ, 
विपति कौन पड़ी इस जीवै, 

यह विषाद-विमर्दित क्यों हुआ १ ?? 


-- चिन्तना 


१२७ 


वचन यों सुन राजकुमारके 

विनय छन्दकने इस भाँति की, 
८४ बन गया नत जीवन-भारसे 

यह स-दंड त्रिपाद मनुष्य हे । 


५: यह कभी नवयौवन-युक्त था, 

सरस और स-शक्त शरीरका, 
उर समुन्नत, अंश समुच्च थे, 

परम उज्ज्वल निर्मळ दृष्टि थी । 


~ (९) 


८: श्रुति हुई शिथिला, स्मृति भी मिटी, 
गति हुई कुटिला, द्विज भी गिरे, 
विरस गो-गरिमा अब हो गई, 
जरठता कलिकाळ-समान है । 


“ जगतके सर-मध्य मनुष्यका 
अचिर जीवन पंकज-तुल्य है, 
समयका अलि कोश-निविष्ट हो 
निगळता सुखका मकरन्द है । 


4६ ग्रहण जन्म किया जिसने, प्रभो, 
(यदि मरा न अकाळ-प्रभावसे ) 
जरठ सो बनता इस भाँति ही 
परम दीन अशक्त शरीरका । ” 


वचन छन्दकके सुन ध्यानसे, 
मनुजके तनकी छख दुर्दशा, 


हृदय खिन्न हुआ अमिताभका, 


त्वरित लौट पड़े निज धामको । 


१९८ 


मुकुर-मंजुल आननकी प्रभा 

बन गई इस भाँति मलीमसा, 
सुरझ कंज गया हिम-पातसे, 

निगल राहु गया निशिनाथको | 


अधिक स्यन्दनकी गतिसे हुई 

स-जव हृद्वाति राजकुमारकी, 
नयन थे नत, और ढलाटपै 

अधिक चिन्तनसे त्रिवली लसी । 


निरख चिन्तित राजकुमारको, 

हृदयकी गतिको प्रतिघात दे, 
सुदृढ साहससे कर कल्पना 

कथन छन्दकने फिर यों किया-- 
५ पर, जरा बहु आदरदायिनी 

सचिव, भूप, यती, गुरु, वैद्यको, 
दुखद केवळ है वह दारुणा 

कथक, वार-वधू , हरि, मल्लको । 


“ यह जरा बहु पुण्य किये .बिना, 
विरचती यम-सा धृत-दंडको, 
स-गदको हरि, सारँग वक्रको, 
शिव विरूप-विलोचनको, प्रभो ! 


४ पछित-दूत खड़ा नर-झीशापै 
जप रहा यह मंत्र स्वतंत्र है, 
( अब जरा, तब मृत्यु अवाध्य है, 


ग्रहण पुण्य करो, तज पाप दो । ? 


सिद्धार्थ--सर्ग ९ 


=-चिन्तना ` १२०, 


“ निधन-अग्न-प्रसाविनि-द्रतिक्राः= 12 

,. .श्वाति-समीप यही; कहूती. ज़रा--- 

` ८ पर-वधू ,) पर-द्ूब्य नः देखिए ¦ ` „5:5 
चरण श्रीपतिकें. अवराधिए । ' 


` शादूलविक्रीडित ˆ ` 
“४ वीणा जो नर-देहकी बज, रही थी आज. छौं -घोषसे, 
धीरेसे . रख .क्राल-वादक उसे है हाथसे रोकता, 
तारोंका अनुनाद मंद पड़ता, यों बन्द होगा, प्रभो, 
होगी निःस्वन धातु-दारु-चय भी निस्तब्धता-रूपिणी । ” 


_ हुतविलम्बित ` 
जन लखा, जनकी गति भी लखी, 
सुख लखा, सुख-अस्थिरता लखी; 
अति उदास इंए. लल :विरत्रकी - .. 
कुगाति जो. अघ-कातरता-मयी । : 


सदनमें पहुँचे, मन खिन्नया, . 
अति उदास, 'उसास-अंमिन थां; ˆ 
अब उन्हें सब. साजं स्व-गेहके , 
हृदयको दुखंदायक-मात्र थे। ˆ | 


वह सुरा, जिससे आति. प्यार, था; . ¬ ` 
,हदय-कर्षणमें अब व्यर्थ थी, 
पड़ गया उन्को रेस और ही; :: ... 
' ५: चढ गया उत्नपे मद और ही । 

सिद्धार्थ--संर्ग ९ 


विविध व्यंजन सम्मुख ही धरे 
रह. गये सब शीतल हो गये, 
अशन तो उनका अति दूर था, . 
: ड्ग उठा निरखा. न कुमारने । 


सुभग नतीकियाँ निज नृत्य भी 
सहित-हाव स-भाव दिखा थकीं, 
पर कुमार रहे स्थित मौन ही 
निरत चिन्तनमें कुछ काल लौं । 


द्रुत हुई लख राजकुमारको. .. 
चपळ-चिन्तित-चित्त यशोधरा, 
परम प्रीतिमयी वचनावली 
कथन यों उनसे करने लगी-- 


€ नव निमित्त अकांड विषादका 

कुछ न जान सकी यह सेविका, 
त्रुटि हुई मुझसे यदि हो; प्रभो, 

वह क्षमा करिए, सुख पाइए । ” 


सुन कहा यह राजकुमारने 

“ सुमुखि, में किस भाँति सुखी बनूँ १ 
सकल जीवनके सुख, हे प्रिये, ' 

परम अस्थिर हैं, अति तुच्छ हैं । 


“ जरठ हो, रस-रूप-विहीन हो,:' 
नमित हो, अति शीण शरीर हो, 

दिवस एक समी, तुम और मैं, ` : 
निधन-प्राप्त, प्रिये, बन जायेंगे । 


+-+चिन्तना 


८६ मुख मिला मुखसे हम प्रेमसे - 
सुदृढ बद्ध रहें भुज-पाशमें, 
पर महा दुखदायक कालकी 
: गति सभी स्थलमें सम है, प्रिये । 


८ जिस प्रकार असेत विभावरी, . 
हरण है करती युति काचकी, 
निधन भी इस भाँति मनुष्यकी 
हरण है करता सुख-संपदा । 


८ समय-स्यन्दनका दुत चक्र तो 
विपथ-सत्पथ-मेद न जानता, 

वह सदा चलता सम-भावसे 
सुसुखि-आननपै, .नर-सीसपै । 


८ सकल-विस्तृत है कर. कालका, 
ग्रहणसे रवि भी बचता नहीं, 
गगनसे खग, मीन पयोधिसे 
वह यथा-रुचि संतत खींचता । 


८ जळधिमें तिरते जब शैल हैं, . ' 
मनुजको मनुजाद विनाइते, 
कपि-कलाप बना जब विम्रही, 
अहह ! काळ-कथा कहना वृथा । 


८ निरखके गति काळ-कराळकी 

विषम आज उठी यह कल्पना, 
किस प्रकार बचें इससे, प्रिये, 

सतत यौवनका सुख पा सकें । 

९३२ सिद्धाथ--सैर्ग ९ 


८ स-शिव-सुन्द्र-सत्य अनन्तता 
जंगत्तके पहले जिस भाँति थी 
प्रलयमै जब विश्व समायगा.. . : । 
. यह उसी विधि. ब्यक्त दिखायगी । 


८ तट-विहीन तडाग-अनन्तता,.. ` 

तळ-व्रिहीन पयोधि-अनन्तता, ५, 
गगन-तुल्य अनन्त अनन्तता, 

अ-भव-तुल्य अनादि ,अनन्तता । 


क्षितिजंपे' नय-विस्तृत मार्ग है; ` 
परमं उज्ज्वल और प्रशान्त है, 
घिर रहे सिरपैं घन रागके ' 
` रग सभी 'चरमाचलको.गया । 


`` ' ` शादूलविक्रीडेत 
फैली है रजनी, प्रशान्त नभ है, राकेश है राजता, 
बारेबार उसास ले विकळ-से सिद्धार्थ आसीन है । 
क्या है जीवनका रहस्य मनमें हैं सोचते व्यप्र हो, 
देखें भूप कहाँ, जिन्हें तनुजकी. चिन्ताः नहीं ज्ञात है । 


१° डल 
शार्दूलविक्रीडितः । ` 
श्रीका जो अति शुभ्र खेंल-सर है, जो सैस-भागार है, 
सो राकेश 'अनन्त ग्योम-तळमे -शोभा-सुधा-सौध है 


पुंजीभूत शकेशका सुयश या. कंदर्पका धाम है 
या हो उज्ज्वल कंज. ही. गरिर्‌.रहा; देवापगा-कूळसे । 


वशस्थ 
कुमुद्दती-संग, पंराग-राशिनी; (12 १13 
'सुहासिनी वार-वंधू-विळ्लासिनी 
महा-तमोमंडलकी प्रकाशिनी;£“ । "7 । 
प्रबुद्ध ज्योत्सना यहःमत्त॑-काशिनी । 


न घेरती हैः अंब अन्तरिक्षेकी  * 
पंयोंद-माला गते भोद-मासंकी, 
मलीमसा पावसकी दिगगना ` छ ण 
। झैभूकअमा निर्शिनोथःखैति है । 

समग्र फैली आति शुभ चंद्रिका 

खिली मुदा कैरवि-तारकावली, 
बना नभोमंडल है तडाग-सा, 

निशेश है शोभित राजहंस-सा । 


निशीथिनीके इस दीप्त दीपसे 
प्रकाशिता शुभ्र प्रभा-वधू हुई, 

खिला हुआ यौवन मंजु कान्तिका 
अनूप है मोद-प्रदान-प्रक्रिया । 


हुईं समुद्धत यदा दिगन्तसे 
महान शोभामयि चारुचंद्रिका, 
चढी हुई थी अपने शिखाग्रपे 
_ गभीरता अच्युत अन्तरिक्षकी । 


` विभासिता वर्तुळ तारकावली 


` 'उगी सभी ओर सुधा-निधानके 


` ' `, "महीरुहोंपे कुछ पीतिमा लसी 


महीधरोंमें सितता समा गई । 


सभी स्थलोंमें, सब नीर-पुंजमें, फर 
« सभी बनोमे सब गेह-कुंजमें, 
तथा हुआ प्लावन चन्द्र-बिम्बका . . .- 
गिरी सुधा-धार यथा गिरीशापै । 
अमोघ है ओषधि ओषधीराक्ी,: . ` - 
- प्रभाव न्यारा क्षणदाधिराजका, 
तडागमें हैं लहरें विभासकी, 
` हुआ अकूपार तरंग-युक्त है । 


कार भावी 


विलोकिए, अम्बर-मध्य कौमुदी 
` स्मरातुरा- वार-वंधू-समा लसी, 
स-राग खोला मुख-चन्द्र ही नहीं, . 
निकाल फेंकी तम-तोम-कंचुकी | 


प्रकाश तारापतिका विलोकके 

हुआ नभोमंडल मोद-युक्त यों, 
प्रफुछ हो, छ अधिकाधिका प्रभा 

चला छिपाने विधुका कलंक भी । 


स-हर्ष पीयूष-तरंगिणी उठी, 
` बसुन्धरा सम्यक झासिता हुई, 
बनी स-रागा अवदात रोदसी, 
हुई महीमंडल जातरूपका । 


हुई द्रवीभूत सुधा सुधांशुसे 

जहाँ हँसी, पारदकी नदी धँसी, 
प्रकाश है शैत्य-समेत राजता, 

सहष है व्योम, स-हास भूमि है । 


स-रत्न मानों यह क्षीर-सिन्धु हीः 
, हुआ समुद्वेलित, व्योममें रुका, 
अभिन्न है मित्र इसीलिए, लखो, . ` 
न ज्वार-भाटा उठता कदापि है । 


प्रशान्त है विश्‍व; मदीय चित्त भी, 

., मनुष्यताका वह ताप दूर है, 
अवाध है दृष्टि, विमुग्ध भाव है; 

. चलो -छखें संसति स्वम-लोककी । 

श्क्र्द 


सिद्धार्थ- सर्ग १७ 


जहाँ नहीं हैं.अंवकारा कालेकां, ' .. [ङ 
« नं देश कोई, नः अंपात्र-पात्र है, 

परा अवस्था चह प्रोण-हेतुंकी "1 ` `` 1? 
| शि अनूप हैं 'संसृतिं :स्वप्न-लोककी । 


निशीथ है, सुप्त शकाधिनाथ हैं, ' 1 
: महा मनोहारिणि मंजु नींद है, 
कुमार सिद्धार्थ उदीयमानके 
विचार॑ने;दी' सुखं-शान्ति. है उन्हे । 


विलोकके लक्षणं झाकय-सिंहकें .. ' ' 
समाप्त, जाना उनकी विरक्तिको 
नृपाल डूबे सुखकी सुंषुतिमे- 1717 
। असंज्ञ, संयुक्त प्रंगाढ़' शात्तिसे । 


अखंड योगी-समं एक पादप ; 

खंड़ाः हुआ निश्चल, शान्त भावसे 
उठी हुई उच्च'शिंखां अंचालिता । |. : 
। ॐ सुप है; किन्तु अबुद्ध दीप है । 


सर्मारका मंडल शब्द-शन्य है, वहा > 
ˆ ,'०निकेतमे नीरवता, प्रगाढ है, 

( प्रसुप्त-वक्षस्थळ सापंवांद-हैंः); ` ¦ 

1 7 । पॅलंगकी: चादर है-अःदोलिता । 


विळोक (सैपर्षिन्समृहूने, निशाः. 1 1:. 5 

९ सर्म्रीपःजॉनो उपयुक्त*काळ सो, 
नुपालको स्वप्न दिये अनेक जो .. ` ¦. 
| तिवर्वताः रहै थे! घटना “मर्विष्वकी । 

निकेतमें भूप प्रांगाढ नींदमें 
प्रसुप्त थे स्वप्न उन्हें हुए. कई, 


भरे हुए जो घटनों-रहस्यसें 
समस्त भावी प्रतिबिम्ब-युक्त थे । 


छखी उन्होंने सुर-नाथकी ध्वजा,  :: 

: महान. शुभ्रा; रवि-भानु-जॉलिनी, 

प्रेवगसे ध्वस्त किया तुरन्त ही 5 7 :. 
- “जिसे. सकम्पानिलके झकोरने । 


अनेक छाया-नर आ गये वहीं। ' 
ळगे पंताकाःपटं नोंचने संभी, 
कठोरतासे करते कुंराब्द' वे. ` :' 
: चळे गये बाहर शाक्य-आमके । 


तदा विलोका नपने समक्ष ही 

समूह जाता दश मत्तं दन्तिका, _ 
कुमार ले अंशुक अंथु-पुंजका 

संवार थें अग्रमं झुंड-वाहेपे । 


पुनः लखा स्यंन्दनमें जुते हुए 
5 तुरंगं हेषा-सवे-लीन चारं थे 
ज्वलन्त था आनन अग्नि-फेनसे 
निकाळती' थौ सिते धूम नासिका ! 


पुनः पुनः शार्क्य-ठेपांलने खा El 
अँछीत सै चं्रम युक्त चक्रको 
अजस्र आवृर्तिमथी ख-भान्तिसे 
। अद्चृ्त-प्रेमा जो करता परास्त था । 

प्रकाश-आपूरित चक्र-नाभि थी, : | 
सरीचि-माला-माये नेमिकी प्रभा, 
समस्त आरापर थे प्रकाशते 
` अनेकशः मंत्र हिरण्य-गर्भ के । 


पुनः लखा सुन्दर स्वप्न भूपने, 
कि मध्यमें पर्वत ओर. ग्रामके 
खड़े हुए राक्य-कुलाधिदेवकी 
'महा प्रसन्ना मुखकी. प्रभा लसी । 


स-नाळ-कंजोपम हस्तसे मुदा 

कुमार डंकेपर चोब दे रहे, 
प्रचंड निर्घोष पयोद-नाद-सा 

“हुआ नभोमंडल-मध्य व्याप्त था । 


स-तक हो भूप विलोकने' लगे, ' | 
. मनोज्ञ था मंदिर एक सामने, 
विशाल उत्तुंग गिरीन्दर-श्ंग-सा:. - 


सिद्धार्थ--सग १० 


- चला गया उन्नत अन्तरिक्ष छौं । 


कुमार मुक्ता, मणि, हीर, हेम भी, 


, छटा रहे थे आते. मुक्त-हस्त हो, 
कि व्योमसे भूपर अग्नि-देव ही ... . . 


| स्वकीय .लीला-कण थे बिखेरते | 


असंख्य नारी-नर रंक-यूथ-से. .. 
. प्रसन्न: थे रत्न-समूह ळूटते, 
कृतार्थ हो वे कर जोड़ ईरसे 


| ` मना रहे थे जय अक-बन्धुकी । | 


--भावी 

पुनः हुआ अन्तिम खम. भूपको ` 
` सुना महा आतै-निनाद गूँजता, 
महा विपन्ना जन-मंडली कहीं 
पलायमाना वन-गामिनी बनी । 


यथार्थ थे दृश्य निशान्तकालके, 
नृूपाळ. जागे अति व्यग्र-चित्त हो, 
रहस्य क्या है इन सात स्वप्तका . 
पड़े पड़े ही. वह सोचने लगे । 


तुरन्त ही सुन्दर प्रात हो गया, . | 
सरोज उत्फुछ हुए तडागमें, 
हुई प्रसन्ना अति ही रथांगिनी, 
: , परन्तु पृथ्वीपति खेद-युक्त थे । 


सुधी, गुणी, पंडित, विज्ञ-अप्रणी, 
` सभी बुलाये नपने प्रभातमें, 
परन्तु, कोई उन सप्त-खमका 
रहस्य, क्या था, नं कभी बता सका । 


उदास थे भूप, सदस्य मौन थे, 
: रहस्य-सुद्रा ळग स्वप्नपै गई, 
निराश लौटे जब विप्र गेहको | 
खड़े हुए एक सुधीन्द यूथमें । 


सुधीन््रके केश-कलाप खेत थे, : 
` ` ललाट था चन्द्र-समान राजता) 
बना मुषा-तापिंत' जातरूपका 
; „हरीर था पुष्ट परन्तु क्षीण था । 


१३०५ सिद्धार्थ--सर्ग १० 


ललाट, ग्रीवा; कर, जानु) पादकीः$ : : 
„नसे समाकृष्टः अतीवः व्यक्तः थीं, 
महायती इन्द्रियं-प्राम-बाजिकी "`! 
` #ग्रकृष्ट बल्गा-रय हों. खिची' यथा । 


दबा हुआ था मृग-चर्म कक्षमे,* ४ । ॥: 
४ ० स॒धाःपयोभाजनः वामः हस्तंमें, 
अलक्त माठा'हिळ वक्षपै उठी १३ : 

“उठी जभी दक्षिणं बाह साधुकी । 


नुपालसे वे ऋषिं प्रेष्य-भावसे ` । 
: भुजा उठाके जब बोलने लगे, 
हुए सभा-ऑँगनमें प्रतीत वे. । 
* 'शारीरधारी भवितव्यँ-सेः सुधी । 


८ महा कृती भूपं प्रशंसनीय लूं) ' ... :. 
त्वदीये प्रासाद पवित्र भूमि है 
प्रभा जहाँकी भुंबनांतिरंजिनीः 
“विनाशे देगी हंदंयान्धंकार भी । 


“ लखे घरित्रीपति; संपतं स्वप्न जो. । 
ब्रह्मी महा मंगळ सप्त लोकेंके, 

प्रतीत होता वह*काळः आ नका 
दिनेंश-होगा जब व्यक्त धेमैका । 


८ ळखा महीमे नेतः केतु आपने >. ` 
४४ च्वैजा गिरी है वह परप-मॉर्गकी , 
प्रसिद्ध थे जो ब्यंभिंचार धर्मकै 1: 5 
। 17 कम क होंगे-जुत थे विषयमे । 


भावी 


१४१ 


८८ दशा समाना रहती न सवदा, 775 '' 
:; सुरेद्रकी हो अथवा" नरेन्द्रकी, 
व्यतीत होते. सब कल्प ब्रार-सें # : ¦ 
. समाप्त होते दिन याम-पादसे । 


८ घरा बनाते नमिता स्व-पादसे 
प्रमत्त देखे दश नाग आपने, 
कुमारके वे दशःशील मंजु हैं, ' ” -: 
| । उन्हे. करेंगे :बहु।कीर्ति-पात्र जो । 


८ कुमार देंगे तज़ .राज़-पाट भी 

न वरे रुकेंगे पुरमें, न प्रान्तमें, 
समस्त भूमें निज 'धर्म-न्योतिसे 

प्रभा भरेंगे. चळ सत्य-मार्गपै । 


८ जुते ळखे जों-हय चारःयानमें , _ “ 
वही. महा. सौख्यद .ऋद्वि-पाद हैं, 
बिनाशते,' संशय-अंधकार जो 
प्रकाशते, उज्ञ्वळ ज्ञानकी प्रभा | 


५ तदा विलोका करमें कुमारके 
सुव्रर्तुठाक्कार सुधर्म-चक्र जो 
जिसे घुमाके इह 'जीव्रमलोकमें 
जयी,बनेगे-वह चक्रपाणि से । 


८ कुमार सारे. उपदेश, अमके 
. )  ग्रसारके दुंदुंभिननाद-तुल्य ही, 
विधर्मताकी करके विडबना. :' 

; सुबोध. देगेःसब प्राणि-मात्रको । 


१४२ सिद्धार्थ--सगे १० 


८ समुच्च देखा गृह तेज-पूर्ण जो ` 
वही महामंजुळ बुद्ध-शाख्र: है, 
निपात था जो बहु-रत्न-राशिका . | 
प्रदान था सो निज धर्म-मंत्रका । 


८ पलायमाना जन-मंडली न थी 

अनीक थी सो क्षते पाप-कर्मकी, 
ग्रकंपिता कानन-वासिनी बनी, 

विलोक॑ आदर्श समन्तभद्रका । 


८ सुखी बनो हे नृपते, विलोकके 

प्रबुद्ध, सर्वज्ञ, समन्तभद्रको, 
समस्त-भू-मंडळ-राज्यसे कहीं 

बढा-चढा शाक्य-मुनौन्द्र-राज्य है । 


“४ सुवर्णके. अंबरसे कुमारको 
कघायके वस्न अतीव इष्ट हैं, 
हुआ न होगा उन-सा न है. कहीं 
, स्वे-राज्य-श्री-संपति वार दीजिए । 


८ रहस्य ऐसा इन सात स्वप्नका 

न अन्यथा है नृप, सत्य मानिए, 
अवश्य ही वासर सात बीतते ` 

न हो रहेंगे, न विचार कीजिए । ” 


सुधीन्द्रने यों कह भेद स्वप्तका 
. प्रयाण ज्यों ही निज धामको किया, 
नृपालने दे धन दूत-वृन्द भी. . 
तुरन्त भेजा उनके समीपमें । 


>-भावी 


१४३ 


परन्तु लौटे सब दूत, 'भूपसे - 

- कहा, “| अहो नाथ सुधीन्द्र-देवको 
लखा सभीने कुछ दूर सामने, 

निविष्ट वे मंदिर-मध्य हो गये । 


'८ वहाँ गये तो उनको न पा सके, 


तुरन्त वे आत्म-निधान हो गये, 


 उळूक ही देख पड़ा निकेतमें 


हमें लखा तो वह भीत हो उड़ा। ” 


सुना समाचार नृपालने यदा 

स-तर्क सम्मोहित-चित्त हो गये, 
प्रकाशनेकों गति अन्त-भाविनी 

पधारते देव इसी प्रकार क्या ? 


शादूलविक्रीडित 


८ हे मंत्री, अब तो रचो भवनमें सेभोगकी योजना, 


मेरा पुत्र करे सदा नवनवा आनन्द-आराधना, 


चौकी चौकस द्वारपै लग रहें, हो वार या यामिनी, 


कैसे राजकुमार पार करता श्रंगारका सिन्धु है £ 


जाओ, राजकुमारसे तुम कहो, “ है व्यर्थकी वेदना, 


जो जो है घटता मनुष्य-तनपै दुर्लष्य सो सर्वथा, 


राजा, वैद्य, यती, सु-मंत्र नरको है सौख्यदा वृद्धता, 


पण्य-ली, चर, मछ, गायक दुखी होते उसे प्राप्त ढो। 


९७७ सिद्धार्थ-सर्ग १० 


“ होता स्पष्ट प्रभात-स्वप्-सम है दीर्घायुका' मार्ग भी, 
री संसत्तिका .रहस्य बनता सुस्पष्ट बृद्धत्वमें, 
कोई भी मरता नहीं जगतमें प्राणी जरा-रोगसे 
चिन्ता, क्रोध, प्रयत्न, भीतिं, करुणा, पंचत्वके हेतु हैं । 


८ आती संतत आयु संग नरकी गंभीरता, धीरता, 
दोनों संद्ुण वीरता-परक हैं, कार्पण्यसे हीन हं 
होती यौवनमें अवश्य प्रबला संभ्रान्ति-संभावना, 
' प्यारे, सम्मति-दानमें जरठ ही भू-लोक-मंदार हं । 


८ प्राणी जीवनकी पवित्र गाति है, संतापकी शान्ति है, 

सारा दृश्य महान मोदमय है, संबोध-सम्मान है, 
होता है अमृतत्व-सांधन वहीं बृद्धत्वके देरामें, 

संध्या ही करती प्रभात जगमें, चूडान्त सिद्धान्त है । 

मालिनी 
“ सकल दिवस चिन्ता चित्तमें हो प्रजाकी 
.. .  ) सकळं रजनि. बीते ध्यानमें धर्मके, ही, 
' -सकल-जगत-कर्ता-अर्चना ्रातमें हो; 
'-- सकळ-प्रक्कति-आझीः साँझ छौं भूप: लेवे ।?? 


AOA 


292--अभिनिवेदन 


शार्दूलविक्रीडित 
विधि-विधान अनादि-अनन्त है, 
अपरिमेय, अगम्य, अभेद्य है, 
अघट भी घटना घटती यहा 
जग सभी भवितव्य-प्रधान है । 


तद्नुसार शकेश-कुमारके 

हृदयमें उपजी फिर लालसा, 
मवन-बाहर जाकर वे छखें 

अति रहस्यमयी यह मेदिनी | 


मनुजके इस जीवन-सिन्धुका 
सालिळ-पूर्ण प्रवाह अमन्द है, 
पर विलीन सदा बनता वही 


अहह | काळ-मरुस्थल-मध्यमे । 
१९-२० 


२४६ 


नृपतिके ढिग जाकर प्रातमें 

विनय की इस भाँति कुमारने--- 
८ जनक, है मुझको फिर लालसा; 

पुर रुखूँ , भवदीय निदेश हो । 


८ नगरमें उस वासर था फिरा 
प्रभु-निदेश, “ रहें सब मोदमें, ' 
सकल हाट तथा सब बाटमें 
परम आनेँद-दायक साज थे। 


६: पर मुझे यह ज्ञात हुआ वहीं, 
प्रकृत मानव-जीवन था न सो, 

प्रथम वार समस्त मनुष्य भी 
साहित-मोद-प्रमोद-विनोद थे । 


“ यदि मुझे भवदीय प्रसादसे 
प्रकृत जीवन देख मिले कहीं, 
समझ ढूँ निजको अति धन्य में 
अनुभवी बनना नृप-धर्म है । 


४ नृपति-धर्म सुना, प्रभु, आपसे, 
परम दुष्कर कर्म कठोर है, 
प्रकृतिकी स्थितिको पहचानना, 
बहु विशिष्ट विधेय विचार है । 


“ निरख ळू जन-शासितकी दशां 
रजानि-वासर जो श्रम-लीन हैं; 
समझ छँ उनकी करुणा-कथा 
नृपति जो न महान अर्धान हैं | 


सिद्धार्थ--सर्ग ११ 


-अभिंनिवेदन 


८ यदि निदेश मिले मुझको, प्रभो, 
परम गुप्त बना निज वेष ढूँ, 

सकल मार्ग रूखूँ निज ग्रामके 
भवनको पळट्टँ अति तुष्ट हो । 


५ यदि न तुष्ट हुआ, दुख ही मिला, 
फळ मिला तब भी अनुभूतिका, 
परम संभव है गुरु छाभ हो 
युवकको,--मुझ भावि नृपालको । ” 


श्रवण वाक्य किये महिपालने 
हृदयमें दृढता कुछ आ गई, 

कुछ असंभव है न, कुमारके 
हृदयका परिवर्तन हो सके । 


सुदित हो शक-भूर्पतिने कहा, 

६: हृद्य-गम्य विचार, कुमार, है; 
नगरको सब भाँति विलोकना, 

अनुभवी बनना नृप-धर्म है । ” 


शार्दूलविक्रीडित 


राजाके सुन वाक्य, आ भवनमें सिद्धार्थने शीघ्र ही, 


धारा वेष बनारसी वणिकका, त्यागा कुमारत्व भी, 


लेके छन्दकको चले त्वरित ही प्रासादसे. ग्रामको) 


गे >. ८ 3 OO OO गे _ मार्गमें 
दोनों * साधु ' पदाति ही निरखत आग बढ़ मागम | 

१४८ 


सिद्धार्थ सर्ग ११ 


द्रुतविलंबित 

मिल गये द्रुत पौर-समूहमें, 
उभयको पहचान सका न जो, 

वणिक-वास-समावृत वेषमें 
निरखते वह ग्राम-दशा चले । 


बिपणिके पथसे पहले चळे, 

बहु जहॉपर पण्य-प्रसार था, 
मुखर था जन-संहतिका वहाँ 

सकल थी कळनादिनि बीथिका । 
वणिक-बृन्द॒ स-मोद दुकानमें 

कर रहा क्रय-विक्रय व्यस्त हो, 
झगड़ते लख ग्राहक मूढ़को 

रगड़ता वह था कुछ देर लों । 


वृषभ-यान कहीं उलटा पड़ा, 
महिष-यान कहींपर रेंगता, 

“हट चलो, कुछ दो, ठहरो, बढो, " 
मच रहा सब ओर निनाद था । 


चपल एक लिये शिझु कूलपै 


कुल-वधू घटको भर कूपसे 
सम्हलती, निज गोद सम्हाळती, 
सदनको अपने वह जा रही । 


लख पड़े धुनिये धुनते हुए, 
वसन-वायक भी बुनते इए, 
प्रमथ-मंदिरकी सुन घटिका 
मुदित हो मृग-दंशक भूँकते । ` 


---अभिनिवेदन 


अयस्कारक बैठ दुकानपे 
कवच, कुन्त, कृपाण बना रहे, 
विदळ लोहित हो झडते जहाँ, 
श्रवणको खलती घन-चोट थी । 


पड़ रही घटपे अति मंद थी 

थपक कार्य-निमग्न कुछाछकी; 
लख पड़ा मणि-कार-समूह भी 

सुभग जो मणि-हार बना रहा । 


अपर शिल्प-विधायक-वृन्द भी 
अधम धातु ठनाठन पीटता, 
सुखर-जीवनकी इति-सी जहाँ 
मनुज-संकुळ थी पथ-वीथिका । 


उभय ' साधु ? बढ़े कुछ और तो 
लख पड़े उनको रंगहार भी, 
बसनको रँग रंग-विरंगसे 
वह खड़े पथ-मध्य सुखा रहे । 


निकलते भट ढाळ-सजे हुए; 
अपर मानव वस्तु लिये इए, 
स-गुण ब्राह्मण, क्षत्रिय साहसी, 
वणिक पूर्ण समृद्ध स-मोद थे । 


नववधू शिविकापर बैठके 


विपणिसे निकली अति मोदमें, | 


सहचरी सँगमें कुछ जा रहीं, 
सुमग मंगल गायन गा रहीं | 

१५० सिद्धार्थ सर्ग ११ ` 


अहि नचाकर जीवक भी कहीं 

कर रहा पथमें बहु खेल था, 
सुन वराट-विमंडित तुंबिका 

घिर रहे बहु बाळक-बृन्द थे । 


सुमुखियौँ विधुरा समवेत हो 
विनय थीं करतीं शिवसे कहीं--- 
८ वरद; हे प्रभु, हे शिव, शम्मु हे; 
दयित शीघ्र फिरें पर-देशस । ' 


शार्दूलविक्रीडित 
देखा वय महान मोद-युत हो, सिद्धार्थ आगे बढे, 
पीछे छन्दक था, कुमार-मनकी जो वृत्ति था देखता, 
दोनों “ साधु? बढ़े अमन्द गतिसे ज्यो ही कढे ग्रामसे 
आया एक तड़ाग जो पवनसे कल्लोल-आक्रान्त था | 


द्रुतविळेब्रित 
नगरके निकले जब प्रान्तसे 
सुन पड़ा स्वर आते मनुष्यका, 
€ अब गिरा, अब, हाय ! मरा अरे! 
५ अहह ! सह्य न जीवन-भार है | ?? 


जरठ आ निकला उस मार्गमें 
व्यथित कृशित पीडित दुः खसे, 
पलित पांशुळ था तन धूलिमें, 
विगालिता क्षत-विक्षत देह थी । 


---अभिनिवेदन 


१५१ 


कच अमेचक भाल भयंद था, 

विकृत .रूप; मुखाकृति भीम थी, 
मसलता कर था नर दुःखसे, 

नयन थे निकले पड़ते, हहा ! 


परम निर्बल वृद्ध विपन्न हो 
कर अनेक उपाय उठा जभी, 
गिर पड़ा फिर यों रटता हुआ, 
“ कर गहो, पकड़ो, न तु में गिरा ।” 


सुन कुमार बढ़े करुणार्दर हो, 

जघनपै उसका सिर ले लिया, 
विविध भाँति कहा, समझा-बुझा, 

८ अबलका बळ में अब आ गया । 


८ अब न धाक जमा सकती जरा 

दुख दबा सकते जनको नहीं, 
जगत-व्यावि-विनाशनके लिए 

प्रकट निर्बेळका बळ में हुआ । 


८८ अहह ! छन्दक, वृद्ध मनुष्यकौ, 
यह दशा किस कारण हो गई ? 
विपति क्यों १ अति घोर कराह क्यों ? 


रुदन क्यों ! यह ऊब-उसास क्यों £ ” 


सुन कहा यह छन्दकेने, “ प्रभो, 
ग्रसित है यह मानव व्याधिसे, 
मर रहा नर है अब शीघ्र ही 
. कुछ रहा इसके न शारीरमें । 

६४ विविध तत्त्व मिले क्रमसे यदा 
समझते सब जीवन हैं उसे, 

जब कभी उनमें व्यतिरेक हो 
मरण-संज्ञक है घटना वही । 


६ रुधिर तप्त कभी बळयुक्त था, 

अब वही बळ-हीन अनुष्ण है, 
हृदय था तब हेतु उमंगका, 

अब वही भय-कारण-मात्र है । 


८ अऋणु देह हुई, नत-ग्रीव है, 

सब नसें इसकी अब सस्त हैं; 
विगत दैहिक सुन्दरता हुई, 

अहह ! जीवन-सार कहाँ गया ? 


५: जरठ-अंग अतीव अराळ हैं, 
धैस रहे दंग हैं दग-कोरामें, 


` नर विपन्न, जरा-अवसन्न है, 


न अब भी तजते असु देहको । 


४८ जरठके इस अस्थि-समूहको, 

विरस काष्ठ बनाकर व्याधियाँ 
निकल शीघ्र कहीं उड़ जायँगीं, 

प्रभु सुदूर रहें गद छूत है । ” 


जघनसे सिर बृद्ध मनुष्यका 
विलग किन्तु किया न कुमारने, 
दृग उठाकर छन्दकस कहा 
“ सच कहो, तुम निश्छल, सारथी । 


-_अभिनिवेदन | १५३ 


८८ जगतमें इसके अतिरिक्त भी 

अपर मानव क्या दुख-पूर्ण हैं £ 
यह दशा सबको अनिवार्य क्या? 

व्यथित क्या हम भी बन जाय॑गे £ 


“ किस प्रकार तथा किस कालमें, 
दुरित हैं नरका तन छेदते £ 
त्वरित दो बतला, यदि जानते, 
प्रकटते गद हैं किस वेषमें £ ” 


“ अपर मानव भौ, प्रभु, विश्वमै 
कृशित-काय, जराकृत-जीण हें, 
सकल जीव-समूह यदा-कदा 
प्रसित हैं बनते भव-व्याधिसे । 


८ स-कफ-पित्त स-वात शरीरमें 
उभड़ते बहु दोष अशम्य हैं, 

यकृत-फुफ्फुस-स्नायु-शिरादिसे 
प्रकटते बहु दुःखद रोग हृ 


८ रुधिर-मांस-वसा-त्वक-अस्थिसे 
रचित आमय-ओघ शरीर है; 
जन-पुरातन-कर्म-प्रभाव ही 
सुदृढ कारण है भव-व्याधिका । 


८ जिस प्रकार छिपा अग-पुंजमें 
झपटता छख ब्याल मयूर है, 

निहित सर्प यथा तृण-रारिसे. 
निकलके डसता पद पान्थका । 

८६ जिस प्रकार अचेष्ट कुरंगपै 

सघन काननसे हरि टूटता, 
जिस प्रकार अकाल पयोदसे 

अझनि है गिरता गिरि-श्रंगपे । 


४ निधन ठीक इसी विधि-से, प्रभो, 
मनुजपै करता निज घात है, 

मनुज क्या, जगके सब जन्तु भी 
अचळ लक्ष्य बने इस मृत्युके । 


“ सब घड़ी, सबको, सब भाँतिसे 

भय लगा रहता भव-व्याधिका, 
मर रहस्य-निदशीक भी गये 

निधनका, पर, भेद न पा सके । 


८ नर प्रसुप्त हुआ जब रात्रिमें 
बन गया वह तो मृत-तुल्य ही, 
न जन्मे यह साहस, जो कहे, 
८ कल प्रभात हुए जग जायगा | ? 


“ सकल रोग तथा सब छेशकी 
अशुभ उत्तरदान-स्वरूपिणी 
विविध व्याधि, अशक्ति, विषण्णता, 
विरस देह, विपत्तिमयी जरा--- 


“ जरठता रहती यदि अंतिमा, 

दुख सभी यह भी अवमान्य थे, 

पर, प्रभो, इसकी अनुगामिनी 
अखिल-भूत-भयंकर मृत्यु है । 


--अभिनिवेदन १५७ 


८६ जब नितान्त-कृतान्त-स्वरूपिणी 
मनुजको ग्रसती वह मृत्यु है, 

सकल जीवनकी करुणा-कथा 
निकलती सब अंतिम इवासमें । 


८ मनुज जो निज नेत्र-निमेषमें 

विरचते अति भीषण क्रान्ति हैं, 
मृतक हैं बनते वह भी, प्रभो, 

इतरकी तव कोन कथा कहे ! 


शार्दूलविक्रीडित 


८ होता संभव है यदा मनुजका, रोता महा दुःखसे, 

ज्यो-त्यों है बढ़ता, किशोर बनता, होता युवा साहसी, 
ढोता है जग-ताप-भार सिरंपे पाता यदा प्रौढता, 

होता वृद्ध, जरा-विशीर्ण बनता, जाता ञ्वरा-धामको । 


८ वैद्योके मतसे त्रिदोष नरके पंचत्वका हेतु है, 
ज्योतिज्गीन-विदग्ध-बृन्द्‌ प्रहके दुष्टत्वको मानता; 
जो भूतज्ञ स-तंत्र-मंत्र कहते हैं “भूत-बाधा लगी) 


बिज्ञोंका अनुमान है, कुफल है प्राचीन संस्कारका । ” 


द्रुतविलेबित 
कुछ बढ़े, निरखी जन-मंडली 
रुदन जो करती अति घोर थी, ' 


सरि-समीप चली वह जा रही 
'विनत थे सबके सिर शोकमें । 

सुहृद बन्धु बने अति खिन्न थे, 
स्वजन भी बहु-रोदन-युक्त थे, 
विळपती वनिता सँगम चली, 
हरित बाँस बँधे मृत-यानमें । 


धवल वस्न ढकी तनु-यष्टिका, 

मृतक था स्थित चार मनुष्यपै, 
नयन प्रस्तर-से, मुख भूत-सा, 

उदर पुष्कर था, अँग दारु थे । 


विरच एक चिता सरि-कूलपै, 
मृतकको उसंपे रख शोकमें, 

कुछ क्रिया करके फिर शीघ्र ही 
जन कलेवर-दाहनमें लगे । 


“ किस महान प्रशान्त प्रसुप्तिके 

विवश हो जनका तन सो गया? 
विपाति-संपति आतप-शीत भी 

अब जगा सकते उसको नहीं । 


“ अब तृषा न, क्षुधा न विपत्तिकी, 

न दुखको, सुखकी न प्रमोदकी, 
अनळको जलकी न समीरकी 

कुछ रही उसको अनुभूति है । 


“ अनल आनन-चुम्वन-लीन है, 

पर न ध्यान उसे इस तापका; 
अगर-्कुंकुमकी, घनसारकी, 

अब न गंध वसा-पलकी उसे । 


--अभिनिवेदन 


८ न रसना अब है रस-लेहिनी, 
श्रवण-शक्ति हुई सव नष्ट है, 
नयनसे वह ज्योति चली गई, 
अहह ! भस्म हुई नरदेह है । 


४ सुहृद्‌, बन्धु तथा वनिता, सुता, 
तनय आदिक रोदन-लीन हैं; 
नर बँधे-कर जो जगमें हुआ 
वह खुले-कर आज चला गया । 


८ अनल पाकर दाक्ष हुई चिता 
धधकने हुतवाह-ध्वजा लगी 
सनसनाकर दग्ध हुई चिता, 
जळू गई मृत-देह तुरन्त ही । 


८ जळ गई सँग-वतिनि वतिका 

अब समाप्त हुआ सव स्नेह भी, 
मलिन ज्योति हुई गत-सार-सी 

बुझ गया नर-जीवन-दीप है । 


८ रह गया लघु अस्थि-समूह है, 
मनुजके तनका अवशेष जो, 
सकल-जीवन-भुक्त जलानकी 
परम स्वल्प बनी यह भस्म हे । 


८ सब मनुष्य किसी दिन रुग्ण हो, 
जरठ हो, मृत हो, जल जायेंगे, 

सकल जीवनके श्रम-तापका 
निल्य-कारक अन्त दुरन्त है । 

८ बच रहीं कुछ हें सित अस्थियाँ, 
न नरसे वह भी अब दृश्य हैं, 

पतित जीवनके तलूमें हुई 
फिर रसा-सरसा बन जायँगीं । 


८ कुछ दिनों पहले यह बृद्ध भी 

युवक था, सुख-सिन्धु-निमग्न था, 
प्रबळ वायु चला इस बीचमें 

उखड़ पादप भूपर आ गिरा । 


८ गिर पड़ा तरु-सा यह जीव, या 
सलिलमें पड़ इब मरा कहीं, 
डस गया इसको अथवा फणी | 
बन गई क्षत जीवनकी तरी | 


“ कि हत आयुधसे अरिने किया, 

कि तनमें अति शीत समा गया, 
फट पड़ी अथवा छत दीनपै; 

निधन केवळ एक निमित्त हैं । 


“ धनिक, निर्धन, ब्राह्मण, शूट, या 
नुपति, भिक्षु, सुखी अथवा दुखी, 
मर गये, मरते, मर जायेंगे, 
मरण तो सबका अनिवार्य है । 


८४ निगम-आगम हैं कहते, प्रभो, 
ग्रहण हैं करते फिर जन्म वे, 
पर न ज्ञात हुआ यह आज छौं, 
किस प्रकार, कहाँ; किस कालमे 2 


-“अभिनिवदन 

५ क्षणिक जीवन है इस छोकमें, 

लघु जिसे करते प्रति याम हैं; 
दिवस है युगके सम, आयुको 

अपृथु हैं करते मम वाक्य भी । 


८ क्षणिक जीवन है, यह खास-सा 
निकलता, हिचकी बस एक है-- 
आचिर-फुछ-प्रसून-खुगंधि जो 
दिवसके सँग ही छिप जायगी । 
८ गगन धाम बना यह धूमका, 
रस-विहीन-धरागत बिम्ब है, 
वह तरंगिणि, नीरव हो गई 
_ लख असीम समुद्र-तरंग जो | 
४ यह न जीवनकी सुखदा कथा, 
प्रभु विलोक रहे जिस दृश्यको, 
मनुज-आदिम-क्लेश-कराहको 
वसाति है, बस, अंतिम आहमें । ” 


मन्दाक्रान्ता 


ऐसी बातें श्रवण करके दुःखमें नाथ इवे, 


चिन्ता ब्यापी हृदय-तळमें मीन मॉजा-प्रसी ज्यों, 


आँखें भूसे गगन-छदि छौं, व्योमसे मेदिनी छौं, 


दौड़ाई तो सकळ जगका भेद देखा क्षणोंमें । 


नाना-चिन्ता-मथित जग क्या, आधि क्या, व्याधि क्या हें १ 


क्या है शोकाकुल जन, जरा, रोग क्या, मत्यु क्या है? 


सारी बातें अवगत हुई स्वस्थ हो देखते ही, 


संकल्पोंसे हृदय धडका, नेत्रमें ज्योति आई । 

सारी भूकी परम गातिकी बृद्धिकी प्रेरणाने, 


जीवोके भी प्रति उस महा प्रेमकी साधनाने, 
प्राणी-वाधा-जनित करुणा-पूर्ण गंभीरताने 
चिन्तासे था सरस स्वरको कंठसे यों निकाला-- 


८ कैसे केसे सकल जगके घोर सन्ताप नाना, 

सारे प्राणी सुलभ करते क्वेशकी पात्रता ह 
वाधाओंसे व्यथित बनते, बृद्ध होते दुखी हैं, 

आती मृत्यु स्थगित करती देहकी प्रक्रिया भी । 


८ देखा मैंने सब जगतमें व्याधिका राज्य फैला, 
ग्रासादोंमें सुख न मिळता, सार-शून्या धरा हैं, 
तो मी कैसी अहमितिकरी वृत्तियाँ हैं नरोंकी, 
काटे भूम, उपल पथमें, हाय ! फैले हुए हैं । 


८४ ग्राचीमें हो उदित रवि भी साँझको अस्त होता, 

पाता है जो सुख, दुख वही अन्तमें झेलता है, 
संयोगी भी, अहह ! सहता विग्रयुक्ता दशा है, 

देखो, कैसा क्रम चल रहा जन्मका मृत्युका भी । 


८: देही जाता वपुष तजके चन्द्रके लोकको है, 

पीछे आके विधु-किरणसे धान्यको प्राप्त होता, 
यों ही प्राणी पुनरपि वही जन्म लेता धरामें, 

देखो, केसा क्रम चळ रहा विश्वके चक्रका है । 


“४ संभोगोंने निखिल जगमें ठुंटुमी-सी बजा दी, 

दौड सारे युवक-युवती शब्दमें व्यस्त होते, 
जैसे बीणा-स्वर हरिणको वागुरामें फँसाता, 

वैसे ही, हा ! नर फँस रहे कालके जाळमें हैं । 


मि 
८ देखी मैंने परम प्रबला घोर माया दुरत्या 
ग्रासादोंमें रमण करती राज-सिंहासनोंपे, - 
बाळाके भी मुख-विवरमें कूकती कोकिला-सी, 
रक्ता हो जो नयन-सुखंदा राजती है सुरामें । 


८ देखो, प्राणी सव पड़ रहे काळके गालमें हैं, 
में भी वामा-दृद्ध-निगडमें बद्ध पाता खयेको, 
मेरी भी तो गति बह रही एक ऐसी नदी-सी, 
जो लिप्ता हो रवि-किरणसे शान्तिसे जा रही हो । 


८ ग्राणोंकी है सरित बहती निम्नगा नामवाळी, 

जो जाती है तरळ गतिसे कूलको भेंटती-सी, 
ज्यों ज्यों जाता अमळ जळ है म्लान होता महा है, 

खो जाता है ळवण-निविमे, शून्य होती नदी है । 


८६ सौभाग्योंकी अचळ महिमा, मित्र, देखी निराली, 
प्राणी पाता परम सुख जो दुःखका मूल होता, 
तो भी, देखो, मनुज कलिकी कामनामें लगा है, 
माया क्या ही अकथ गति है और चेतोहरा है । 


८ केसे कैसे कळुष जगमें भोगते हैं शरीरी, - 
रोते-गाते सकळ जगके देवता भी मनाते, 

रक्षा क्या वे विरच सकते चाहते जो खयं ही, 
सारे प्राणी विसुख बनते धर्मके मार्गसे हैं । 


८ आया हूँ में विपति हरने, विश्वकी ताप खोने, 
देखेँ केसे विफल बनती प्रार्थना प्राथियोकी, 
शवीणी जो जगत-सुखदा, मंगलामोदिनी है, 
कल्याणी है, अमर-जननी है, न कैसे सुनेगी £ ” 

द्रुतविलम्बित 
अभिनिवेद्न राजकुमारका 
नृपतिने जब छन्दकसे सुना, 


बढ़ चली सुतकी हित-चिन्तना 
वह विपश्चित चिन्तित हो उठे । 


द्रत निदेश दिया कि कुमारके 
भवनके सब फाटक बन्द हों, 


बस, उसी क्षणसे सबका वहां 
गमन भातर-बाहरका रुका । 


बन गया वह रंग-निकेत भी 

दुखद बन्दि-निकेतन-तुल्य ही; 
अयसकी दृढ कीळ-समूह-से 

प्रकट खंभ हुए उस गेहके । 


विबुध थे स्थित जो दश द्वारपै 

वह समस्त अजस्र प्रबुद्ध थे, 
सुदित होकर स्वस्थ निशीथमें 

सुगत सुप्त, न किन्तु अ-बुद्ध थे । 


यदि विरंचि समस्त मनुष्यमें 
` सजगता रचता इस भाँतिकी, 
तब अवश्य पुरातन पाप भी 
अमृत पुण्यशरीर सँवारते । 


भवन तो यह बन्दि-निवास है, 
सुमुखियाँ सब भोग-प्रयोग हैं, 
नुप-निदेश खड़ा प्रतिहारपै, 
परम निष्क्रिय जीवन हो गया । 


| 


---अमिनिवेदन 


पर न निष्क्रियता यह है उसे 
जगतके हितकी घुन हो जिसे; 
जळधि-झान्ति प्रकंपन-पूर्वकी , 
उमस हे अथवा वरसातकी । 


सुमन क्यों न चुनो, यदि चाहते, 
समय बीत रहा दिन-रात है, 
कुखुम पूर्ण-प्रफुक्लित आजका 
कळ नहीं मिळता निज बृन्तंपे । 


समय एक अगाध समुद्र है, 

अयुत वत्सर तुंग तरंग हैं, 
मनुज-रोदन-अश्रू-समूहके 

ळवणसे ळवणाकर हो गया । 


समय एक अपार पयोधि है, 

युग जहाँ ब्यसनोदय-तुल्य हैं 
अति अविश्वसनीय प्रशान्तिमें, 

परम भीषण उग्र अशान्तिमें । 


उपरि संस्थित हो उस कालके 
सुगत-माग्य-किरीट विराजता, 
पतनकी उसके न कथा यहाँ 
न सुर-पाल हिला सकता जिसे | 


मनुजको निज भाग्य-प्रवाहमें 

सरळ है बहना अति मोदसे; 
पर प्रवाह-विरुद्ध भवान्धिमें 

विचरना अनुमान-अझाक्य है | 

मन्दाक्रान्ता 
तो भी कोई सुगत बनते उत्स आलोकके हैं; 
छेच्छाचारी विचर जगे ध्वान्त स्ैत्र खोते, 


तारा, तारा-अधिप, सविता, एककालीन ही हैं, 
तेजस्वी तो सकळ युगमें एक-से भासते हैं। 

बसन्ततिलका. 


धीरे चलो, चुप रहो, यह यामिनी है, 
सोते यहीं निकट राजकुमार मी हैं, 
ऐसा न हो कि जग जायँ उठें कहीं वे, 
चिन्ता करें, चल पडे, तज गेह भी दें । 


क्या ही प्रसन्न-वदना मधु-यामिनीमें 
है पूर्णिमा परम निर्मळ ज्योतिवाली, 
त्युज्ज्वला-तुहिन-दीधिति-अक-शार्भोी 
हे गंधवाह बहता हृदयापहारी-। 


हे चारु हास-सहिता छवि चन्द्रमाकी 
कैली हुई वसुमती-तलपै मनोज्ञा; 
जो आम्रके सघन पछवमध्य जाके .. 
हे खेळती प्रणय-संयुत मंजरीसे । 

फूला अशोक-तरु है अति मोददायी, 
गुंजार-युक्त भरते अलि भाँवरें हैं, 
देखो, तरुस्थ खग-संहतिको जगाते 
भूपै मधूक गिरते परिपक्व होके । 


नीलाभ व्योम अब निर्मल हो गया है 
हैं रौप्य-धौत अति मंजु दिगंगनाएँ, 
क्या ही अनादि नभ. और अनन्त भूपै 
फैली हुई सुभग सुन्दर चंद्रिका है । 


झाखा-समूह हिम-दीविति-धोत-सा है, 
हैं पत्र-पुष्प सब शोभित कोमुदीमें, 
लोनी लता ललित-पेशल वल्लरीकी, 
आराममें अकथनीय प्रभा लसी है । 


उत्कंठिता सरस रागवती मनोज्ञा 
बैठी हुई सलिळके तटंपे चकोरी 
है मंत्र-मुग्ध मनसे लखती शशीको 
प्रत्येक बार निज पक्ष फुला रही है । 


क्या स्वच्छ नीर-मय निर्झर हो रहे हैं, 

जो शब्द मन्द करते सित यामिनीमें । 
मानों सभी निरत विश्रुत गानमें हैं, 

गाते हुए विरुद चेत्र-विभावरीका । 


अव्युज्ज्वला रजानिकी कमनीयतामें 
है व्योमकी सुभग मेचकता अनूठी, 
केसी समृद्धि अवदात निसर्गको है 

मानो सतोगुणमयी धरणी हुई है । 

आभा असीम सरिके सित कूल्की है 
धारा लसी रजत-पत्र-समा मनोज्ञा, 


कैसी विशिष्ट छवि नीर-तरंगकी हे 
गंभीर धीर बहती सरि रोहिणी है । 


चन्द्रोज्ज्वला सुभग सुन्दर कान्तिवाली 

कैसी प्रशस्त छवि-संयुत दिग्वधू हैं; 
शोभामयी वसुमती कर यामिनीमें 

जोत्स्ता लसी अमित सुन्दर शोभनीया । 


छाई हुई अवनिपे मृढुतामयी जो, 
नाना-प्रसून-मकरन्द-सुवासिता जो, 
नक्षत्रकी अवलिसे सुभगा बनी जो, 
सो कौमुदी कलित रंग-निकेतमें है । 


होता हुआ अचलकी तुहिनस्थलीसे - 
छूता हुआ सरित-सारँग आ रहा जो 
जाती-मृगांक-कालिका-मकरन्द-वाही 
आराम-मध्य मृग-वाहन ख़ास लेता । 


जो धामके शिखरंपे पहळे चढ़ा था 
सो चन्द्रबिम्ब छिटका अब मेदिनीपै, 
निस्तब्ध है रजनि, नीरव रोदसी है, : 
विश्राम-धाम शिशु-सा यह सो रहा है । 


नक्षत्रकी अवलि स्वर्ण-ललाम घारे 

सुप्ता यथा रजनि एण-दृशी लसी हो, 
प्रत्येक वार मिष तोरण-बाद्यके जो 

स्वमस्थ हे इसलिए बक-सी रही है । 

जो द्वार-पाल-थ्वनि विश्रुत हो रही है, 
मुद्रामयी अथच अंकन-युक्त सो है, 
होती समीर-सनकार गभीरतासे 
निद्रा-निमंग्न सब संसाति हो रही है । 


विश्राम-धामपर मंजु मयूख-माछा 
होती निविष्ट गृह-मध्य गवाक्ष-द्वारा; 

सोती हुई. विधु-सुखी रमणीजनोंकी 
आदर्श-से अधरपै झुक झूमती है 


श्रीरंग-गेह-परिचालन-शीळ बाळा 
` हैं सो रहीं सकळ भूपर उर्वशी-सी, 
आसक्त नेत्र पड़ते जिस कामिनीपै 
रंभा-संमान दिखला पड़ती वही है । 


प्रत्येक सुप्त रमणी अति ही मनोज्ञा 
निद्रा-निमीलित-द्रशी अब ईदशी है, 
मानों त्रिलोक -रजनी दढ-वद्ध होके 
` ¦ ले अंकमै कमलिनी अलि सो गई है । 


केसी प्रसुप्त छवि रूप-प्रदरिनी है, 
.. आँखे जहाँ निरखतीं रुकतीं वहीं हैं, 
` जैसे समूह पटु-गांरुड-नीलकोके 
आक्रष्ट नेत्र करते द्रुत दर्शकोके । 


सोती पड़ीं अवनिषे परिचारिकाएँ, ' 
:.. है गात्रकी न जिनको सुधि वख्रकी भी, 
आधे-खुले सुभग मंजु उरोज ऐसे.  : ˆ 
` जैसे “अनूप” कविकी कविता लसी हो | 

कोई कळा-कलित केश-कलाप बाँधे; 
हैं पुष्प-दाम जिनमें बहु रंगवाले, 
वेणी अनंग-धनु-रिञ्जिनि-सी किसीकी, | 
है ळंक-मध्य लिपटी पवनाशिनी-सी । 


कोयष्टिका दिवसमें मृदुगीत गाके 
सोती. यथा रजनिमें श्रम-संयुता हो, 
वैसे प्रभूत रम गायन-वाद्यमे वे 
सीमंतिनी सकळ भूपर सो रही हें । 


कैसे सुगंधमय मंजु ग्रकाशवाळे 
सोते प्रदीप गृहके प्रति-कोणमें हैं, 
आलोक-युक्त कर रंग-निकेतको वे | 
प्रत्येक भित्तिपर बिम्बित हो रहे हैं । 


संयुक्त चन्द्र-करसे वह दीप-आभा 
कैसे सुदृश्य अति शुभ्र दिखा रही है, 
झोंका उसे पवनका लगता कहीं तो 
` होता प्रकाश बहु रंग-विरंगका है । 


ऐसे प्रकाशमय मंदिरमें अचेता 

सुप्ता सुमी छविवती युवती पड़ी हैं, 

झोमा-पयोधि-गत-विश्रम-मीन-सी वे 
आमा-तडाग-हृदयस्थळपै छती है । 


हैं बल्न गांत्र परसे सरके किंसीके 
. ऐसी असंज्ञ वह गाढ़ सुषुप्तिमे है, 
ज्योत्स्तामयी अनुपमा सुषमा विलोको, . 
मानों उसे लिपटके छवि सो रही हो । 

देखो, सरोज-कर एक उरोजपै है, 

है दूसरा सुमुखिके मुखको छिपाए, 
मानों स-नाल सरसीरुह शम्मुपै या 

राकेशपै स-बिस कैखकी कली है । 


हे पुंडरीक-सम आनन चारुशाभी, 

आभा कपोलपर कोकनदोपमा है, 
इन्दीवराम्बक समावृत हैं निशामें, 

हैं योषिता सकल मंजु मृणालिनी-सी । 


है एक जो सुमुखि श्यामल आस्यवाली, 

अत्यंत गौरतम तो मुख दूसरीका, 
सिन्दूर-लिप्त मृदु आनन अन्यका है, 

देखो, त्रिरंग विधु-बिम्ब-मयी त्रिवेणी । 


भरू देख देख मनमें यह म्रान्ति होती 
कोदंड दो कुसुमशायकके पड़े हैं, 
हैं पक्ष्म जो विनत बन्द विलोचनोंमें 
वे पंच-बाण-शर-से उतरे हुए हैं। 


बिम्बोष्ठ हैं सुघर, जो कुछ ही खुले हैं, 

है मध्यगा धवलिमा. द्विज-राजिकी भी, 
श्री-युक्त ओस-कण सुन्दर मोतियों-से 

मानों प्रफुछ सरसीरुहमें पडे हैं । 


क्या ही प्रकोष्ठपर कंकण सोहते हैं, 
हैं गुल्फमें विशद बंधन नूपुरोके, 
ज्यों ही सचेष्ट हिळते अंग कामिनीके 
निर्घोष पंचशर-दुंदुमिका सुनाता । 


grrr dm 

सोत्क्रोश पार्ख-परिवर्तनसे सखीके 

हे तारतम्य मिटता सुख-स्वप्तका जो, 
तो शीघ्र ही अधर-आकृति भंग होती, 

है आस्यकी विकृति भी मृदु सुन्दरीकी ! 


देखो, पड़ी धरणिपै सुमुखी प्रसुप्ता, 
उत्संगमें परम सुन्दर वछुकी है, 
संदेश मूक श्रातिमें यह तार देते, 
८ तू स्वस्थ और उल्झे हम यों पडे हैं । ! 


मानों सखी परम रागवती मनोज्ञा 
वीणा बजाकर बनी रस-मत्त ऐसी, 
हे देहकी न सुधि, ज्ञात नहीं अवस्था, 
आनन्द-मग्न दढ़-मीलित-छोचना है । 


सोई समीप अपरा सुमुखी सलोनी, 
छे अंकमें हरिण-शावक सुप्त ऐसा, 
जो अर्ध-खादित पछाश विहाय भूप 
७ ~ 
रोमन्थ भूलकर संप्रति सो गया है। 


माळा रहीं विरचतीं युग नारियाँ जो 

वे सो गई शिथिल होकर यामिनीमें, 
देखो कि सूत्र मणि-वंधनमें फँसा है 

छेटे हुए कुसुम कामिनि-क्रोडमें हैं । 


आरामको सं-मुद आकर भेंटती जो, 

है रोहिणी रमणशीळवती नदी जो; 
लोरी-समान कळ शब्द खुना-सुनाके 

है पुष्प-काळ-लघु-बाळकको सुलाती । 


१७२ सिद्धार्थ -सर्ग १२ 


झ्वेताभ कूलपर संस्थित पत्थरोपै 

देती निसर्ग-शिश्युको थपकी नदी है, 
ऐसे सुमन्द रवको सुनतीं-छुनातीं 

-सामंतिनी सकळ भूपर सो रही हैं । 


डूबी सुषु्ति-सरसी-रसमें, निशामें, 
हैं कामिनी-कमलिनी अति ही मनोज्ञा, 
मूदे हुए सुभग अबुज-अंबकांको : 
आदित्यकें उदयका क्षण देखती हैं । 


पर्य्यक-वाम-माहिपे यह गोतमी है 

गंगा, लखा, झायन-दक्षिणमें पड़ी है, 
दोनों सखी परम रूपवती गुणाढ्या 

हैं सेविका-वळयकी मणियाँ मनोज्ञा । 


हैं गन्धसार-मय गेह-कपाट सारे, 

ˆ खर्णीभ मेचक हरे परदे पडे हैं, 

सोपान-मार्ग चढ़ सम्मुख दृष्टि डालो, 
सिद्रार्थ-रंग-गृह है यह मोददायी । 


कौशेयके परम पूत बिछे बिछोने 
` जो कंज-पत्र-सम सौख्यद अंगको हैं, 
हैं दाम मित्तिपर सिंहळ-मोक्तिकोके, 
यों अन्तरंग गृहका हँसता खडा है । 
नेत्रामिरांम छत मर्मरकी बनी है, 
उत्कीर्ण चित्र जिसमें ब्रज-रत्नके हैं, 
कैसे गवाक्ष अति शोभित -चंद्रिकासे . 
"` अंगप्रिया-मुकुल-सौरम-गेहःसे हैं । 


--महामिनिष्क्रमण १७३ 


राकेशकी किरण और समीर, दोनों 
संयुक्त ग्राप्त करते सुख गंधका हैं, 
शोभायमान नग रंग-विरंग-वाले 
पर्य्यकर्मे कुसुम-आकृतिके जड़े हैं । 


ऐसे महान सुषमामय मोददायी 

विश्रामके भवनमध्य शयान दोनों, 
सिद्धार्थ हैं निकट सुप्त यशोधरा है, 

निद्राभिभूत यह दम्पाति हो रहे हैं । 

वेशस्थ 
ग्रगाढ़-निद्रा-विवशा यशोधरा 
` पड़ी हुई थी शयनांकमें .यदा, 

हुए उसे प्रस्तुत तीन स्वप्न जो 

भविष्यका आगम ही बता चले । 


~ 


हुई विपन्ना सहसा सुषुप्तिमें, 
उसी घड़ी चौंक पड़ी अशान्त हो, 
उरोजसे अंचल ठकपै गिरा 
नितान्त-पर्य्यीकुल-केशिनी बनी । 


सुदीर्ध-उच्छ्वास-चरिष्णु वक्षपै 
प्रवाल-माला हिलने ळगी तदा, 
प्रफुल्ल कंजारुण नेत्र भी तभी 
विमृष्ट हस्ताम्बुजसे किये गये । 


मृगांगजा-छोचन-विश्रम-प्रदा 
` `. सभीत आँखें जल-बिन्दु-पूरिता, 
विषाद-रत्नाकर-छुक्ति-सी तदा 
- बड़े बड़े मौक्तिक डालने लगी । 


१७४ सिद्धार्थ--सर्ग १२ 


अजिल्ल-ग्रीवा, स्थिर-चक्षु-सी बनी 
हृदोपाविष्टा, समुदंचिताम्बका, 
अभीक्ष्ण ही प्रेम-प्रदत्त-मानसी 
चकोरिनी चन्द्र विलोकने लगी । 


यशोधरा हो अति शोक-संकुला 
समीपमें शीघ्र कुमारके गई, 
कपोलका चुम्बन तीन बार छे, 
कहा, “ अहो ! नाथ, उठो, दया करो । 


(,स्वकीय गर्भस्थ तनूज-ध्यानमें 
प्रगाढ़-निद्रावश हो गई यदा 

हुए मुझे भीषण तीन स्वमन, तो 
हुआ स-रोमांच शरीर, में उठी । ” 


“ अहो अहो ! अम्बुज-लोचने प्रिये, 
कठोर-गभे, अनुराग-रंजिते, 

हुआ तुम्हें क्या दुख, स्वप्न क्या हुआ १ 
कहो, कहो, शीघ्र, अधीर में हुआ । ” 


“ प्रभो, विलोका पहले सभीत जो 
विशाल था सो वृष दीर्घ देहका, 

महाबली, उन्नत-भाळ, विक्रमी, : 
डकारता था वह घूम-धूमेके । 


८ प्रदीप्त थी रत्न-प्रभा ललाटपे, 

यथा उगा ऋक्ष हिमाद्रि-श्रंगपे, 
समस्त पाताळ-मही-प्रकारिनी 

अहीरकी थी मणि गौर भोगपै | 


-महाभिनिष्क्रमण १७५ 


€ पुनः पुनः हुंकरता डकारता 

महोक्ष भागा पुर-सिंह-द्वांरको, 
हुए सभीके फल-हीन यत्न भी 

रुका बलीवद नहीं खड़ा हुआ । 


५ सुरेन्द्र-वाणी तब अंतरिक्षसे 
हुई महाघोर तडित्प्रहार-सी, 
८ न जो रुकेगा यह उक्ष ग्राममें 
सुदूर होगी सब पौर-संपदा । ' 


८ विलोकके अप्रतिबाध्य बेलको 

तुरन्त मैने भुज-पाशमें कसा, 
परन्तु सो स्कंध हिला निनादसे 

स-गर्व उच्छृंखळ हो चला गया । 


« द्वितीय जो खप्न हुआ, प्रभो, सुनो, 
लखा कि थे चार मनुष्य जा रहें, 
विलोचनोंसे जिनके प्रदीप्तिके 
स्फुिंग थे निःसृत हो रहे, अहो ! 


- “तदा सभी निजैर देव-लोकसे 
सुमेरुसे भूपर आ गये वहीं, 
जहाँ पुरी-द्वार-समीप ही गिरी 
फटी-पुरानी अमरेशकी ध्वजा | 


4५ अनभ्र ही व्योम स-घोष हो उठा, 
हिली धरित्री, सभया दिशा हुई, 
बनी स-कंपा द्रुत रोदसी तदा, 
यथैत्र कल्पान्त समीप आ गया | 


* १७६ सिद्धार्थ सर्ग १२ 


८५ उसी घड़ी एक ध्वजा उठी, प्रभो,. 
चतुर्दिशा वेष्टित दिव्य ज्योतिसे, 
समस्त भू-मंडळको प्रकाशती | 
ज्वलन्त माणिक्य-समूह-संयुता । 


८ मरीचि-माला-मयि वेजयन्तिका 
: प्रकाशती थी हृदयान्धकार भी, 
स-मोद प्राणी इस मातिसे इए, 
मिली उन्हें इच्छित दिव्य ज्योति ज्यों । 


“ चला तदा मंद समीर पूर्वसे, 

झडी प्रसूनावालि केतु-बाससे, 
प्रकारिता चंचळ चेळपै हुई 
¦ |. ,  पुर्नात देवी लिपि स्वच्छ-वणिनी । 


८ तृतीय जो खप्न हुआ, कृपानिधे, 
लगा मुझे दुःखद सो अतीव है, 
अहो ! हुई अम्बर-चारिणी गिरा, 
‹ समीप ही है अब काळ आ गया |? 


“‹ विलोकने दक्षिण-पार्ख़में लगी, 

लगा हुआ शून्य पलंग आपका, 
पड़े हुए केवळ वख थे वह 

वही, प्रभो, थे अवशेष आपके । 


। 


“ पड़ा हुआ था कटि-बन्ध आपका 

`. ` लगा मुझे दंदान-शीळ सप-सा, 
मदीय केयूर अदृष्ट हो गये. २ 
| लगा मुझे कंकण भार-रूप ही । 


“> 


-म हाभिनिष्क्रमण १७७ 


८ ग्रसून-माछा मम म्लान हो चली 

समस्त सौभाग्य अशक्त हो गया; 
गवाक्षमें केतु-वितान था वही, 

स-शब्द था उक्ष वही दिगन्तमें । 
«८ हुई वही व्योम-प्रकंपिनी गिरा; 

८ समीपमें ही वह काल आ गया ? 
कँपा कळेजा द्रुत जाग में पडी 

हुई महा व्याकुलता मुझे, प्रभो ! 
८ प्रतीत होता फल तीन स्वप्तका 

न क्षेम है, मंगल है न शान्ति है, 
उदक होगा मरना मदीय, या 

विपाक होगा भवदीय त्यागना । ” 

द्रुताविलम्त्रित 

चरम भूधरसे दिवसान्तमें, 

निरखता धरणीतळ भानु ज्यों, 
उस प्रकार महा अबुरागसे 

सुमुखिको क्षण लौं लख यों कहा- 


८ प्रियतमे, दयिते, न डरो, सुनो, 
परम धैर्य घरो, विचरो मुदा, 
अति पुनीत परस्पर प्रेमका 
सुदृढ़ बंधन है कटता नहीं । 
८ विषम आगम हो यदि स्वका, 
अमर भी यदि चंचल हो उठें, 
यदि मिटे जग-सुक्ति-विभावना, 
तदपि भिन्न न हो सकते कमी । 
२३-२४ 

८४ यह चिरंतन प्रीति, यशोधरे, 

अति अभेद्य, अछेद्य, अकाट्य है--- 
यदि सँयोग, वियोग अवर्ज्य है, 

यदि वियोग, सँयोग अवस्य है । 
८ विदित है तुमको, किस भाँति में 

रजनि-वासर हूँ यह सोचता, 
८ किस प्रकार निरामय विशव हो; 

मनुज-जीवन सौख्य-समेत हो । ' 
८ समयसे चलती किसकी, प्रिये, 

नियति भी सब भाँति अल्ध्य है, 
दुख पड़े हमपे तुमपे कहीं, 

उभय संयमसे सह लें उसे । 


५: अपरके दुखसे दुख हे मुझे, 

अति असह्य, प्रिये, अघ विश्वके; 
किस प्रकार लगा गृहमे रहे 

मन सदा सब भाति चरिष्णु है । 


“ सकल जीव मुझे प्रिय विश्वके, 
अधिक हैं उनसे कुल-जातिके, 
इन सभी जनमै सब भातिसे 
प्रियतमा, तुम हो मुझको, प्रिये । 


४ हृद्य-खंड मदीय, यशोधरे, 
निहित हे वह जो तव गर्भमें, 
जनकसे, तुमसे, सब विखसे 
अधिक आनेँद-दायक है मुझे । 


~ > 


---मह्याभिनिष्क्रमण 


८ सब दिशा-विदिशा, सब व्योममें 
भटकते मम चित्त-कपोतका 

सतत निश्चळ ध्यान छगा हुआ 
तनुज-नीड महा सुख-धाममें । 


५६ तुम अतीव सुशील स्वभावको, 

मति उदार सदा प्रिय-कारिणी, 
दुख पड़े धरना निज ध्यानमें 

वह ध्वजा, वृष, अंबरकी गिरा | 


“ पर कदापि न, सुन्दरि, भूलना, 
सुमुखि, निश्चय ही यह जानना, 
जगतमें सबसे, सब भाँतिसे 
अधिक हो मुझको प्रिय सवदा । 


“ यदि पड़े दुख तो अति धीर हो 
समझना अपने मनमें, प्रिये, 
इस त्वदीय-मदीय वियोगे 
जग कदाचित आनद पा सके । 


६६ प्रणयके ग्रतिकार-स्वरूप ही, 
फळ-स्वरूप पुरातन प्रेमके, 
रस-स्वरूप महासुख-भोगके, 
बँध रहे हम हैं भुज-पाशम । 


८ वचन-पान करो सुखसे, प्रिये, 

दुत लहो मुख-चुम्बन भी अभी, 
ग्रणयमें गति निवळ स्वार्थकी 

तुम बनो अतएव प्रहर्षिता । 


१७९ 

८ अब करो दुख-त्याग, वरानने, 
शयन स्वस्थ करो, हृग-मँद लो, 
फिर न हो कटु स्वप्त इसीलिए 
-सजग हूँ स्थित में, तुम सो रहो । ” 
शिखारिणी 
तदा गोपा सोई, सिसक कर दुःस्वप्त-दुखसे 
पुनः सोते सोते “समय अब आया, ' सुन पड़ा,. 
प्रियाके सोते ही विगत कर चिन्ता हृदयको 
लखे कूले तारे रजनिकर-संयुक्त नभमें । 


निहारे तारे जो चमककर मानों कह रहे, 

४ तमिस्रा है आई जब सुख करो, या दुख हरो । 
बनो चाहे राजा सुख-विभवसे युक्त अथवा 

तपस्याके द्वारा सकळ जगका मंगल करो ।' 


कहा, “ हे हे तारो, समय वह आया निकट ही 
करूँगा में रक्षा मव-रुज-निमग्ना धरणिकी । 

नहीं हंगा राजा मुकुट सजके वंश-गत जो, | 
यहाँ आया हूँ में सकळ जगका ताप हरने । 


“ न इच्छा देशोको विजित कर होऊं नृपति मैं, 
बहेगी धारा-सी मम आसे न संग्रामं-महिमें, 

न होंगे लोहूसे हय-गज कभी रक्त रणमें, 
कलंकीभूता यों अब न मुझको ख्याति करना । 


“ गुफा होगी मेरी वसति, सुख-शय्या धरणिकी, 
त्वचा वृक्षोंकी भी परम सुखकारी वसन-सी, 
सदा संगी-साथी विपिनचर होंगे सुहृद-से, 
फिरूँगा योगी हो सुखद जगके भोग तजके । 


-—मह्याभिनिष्क्रमण १८१ 


८ तरंगें भावोंकी हृदय-तरमें आज उठतीं, 

करूँगा रक्षा में भव-भय्‌-विपन्ना धरणिकी, 
ग्रयत्नोंके द्वारा परम गति हैं साध्य सबको, 

तितिक्षाकी सत्ता, समय अब है, स्थापित कहूँ । 


८ अहो | प्राणी केसे अवनितळपै छेश सहते, 

दुखी हो, रोगी हो, मृत बन पुनः जन्म धरते, 
सदा भोगोंमें वे रत रह अघी हाय | बनते, 

यही क्या लोगोंका अथ, इति यही क्या जगतकी १ 


४ घरा छोइँगा में अतळ खनि है जो अनयकी 
अभी मैं त्यागूँगा धन-विभव जो हेतु दुखका, 
तजूँगा नारी जो विषय-तरुकी मूल दृढ़ है 
अभी मैं जाऊँगा जगत-हितके हेतु गृहसे । 


८ बनें साक्षी सारे तपन-विधु-नक्षत्र-वरणी, 

प्रिये, भै त्यागूँगा पुर, जन, प्रिया, गेह-छुख भी, 
अभी छोइँगा में सुतर वामा-भुज-छता 

नहीं छोड़ा जाना स-हरि हरको शक्य जिसका । 


“ तजूँगा भै सोते अति सुखद गभस्थ शिशुको 

हमारे स्लेहोंका प्रथम फल जो श्रेष्ठतम है, 
अहा ! कैसा सो भी स्फुरित बनता है उदरमे; 

त्रिदा देना चाहे यह कि मुझको रोक रखना | 


4 पिताके-माताके युग हृदयको युक्त करके 

हुआ है बंश-श्री-तिळक सुत गर्भस्थ यह जो, 
करेगा गोपाके मलिन जब अंगांग रजसे 

उसे गम्या होगी प्रणय-गत जो है विमळता । 

८ अहो ! मेरी वामा, सुत, जनक, वासी नगरके, 
सहो जैसे-तैसे कुछ दिवस लों जो दुख पड़े । 
तुम्हारे दुःखोंसे यदि सुखमयी ज्योति प्रकटे, 
सभी प्राणी पावें सुपथ उस निर्वाण-गृहका । 


८ अतः जाता हूँ मैं, समय ढिग, संकल्प दढ है, 

न लोट्टँगा प्यारी, जब तक न होगी सफलता, 
धराशायी होगा जब तक न सो केतु अघका, 

ध्वजा ऊँची होगी जब तक न सो, जो लख पड़ी । 


५ तमिल्ने, हे निद्रे, कमल-दल यों बन्द कर दो 

कि गोपाके दोनों नयन-पुट भी आवृत रहें; 
अहो ! जोत्स्ने, वामा-अधर अब संपृष्ट कर दो 

सुनाई दें “ हाहा-? वचन उसके जो न मुझको । 


“ अहो ! सोते सोते वचन सुन ठे, हे सहचरी, 
सदा तू देती थो परम सुख, हे दुःख तजना, 
न छोड तो भी तो अति दुखद है अन्त सबका 
जरा है, बाधा है, मरण-गाति है, जन्म फिर है । 


४ प्रिये, निद्राका-सा अगमतर लेखा मरणका, 
धराशायी होना, अचल बनना, जाड्य गहना, 
हुई म्लाना माला तब फिर कहाँ गंध उसमें १ 
दशा तैलाभ्यंगा जब न रहती, दीप बुझता । 


“ यथा शाखाओंमें आति ल्हलहे पत्र लगते, 
घराशायी होते, पतझड़ उन्हें शुष्क करता, 
कुठाराघातोंसे विटप कटते, दारु बनते, 
न ऐसे खोऊँगा परम प्रिय है जीवन मुझे । 


--महाभिनिष्कमण १८३ 


८ बिदा लेता हूँ में, कमळनयने, इन्दु-वदने, 

क्षमा देना प्यारी, यदि दुख लगे घैर्य धरना, 
तुम्हें सौंपा मैने हृदय-धन गर्भस्थ शिशुको, 

प्रिये, जाता हूँ में प्रतिनिधि यहीं छोड़ अपना । 


८ प्रिये, शय्यापै में अब न पद दूँगा पछटके 
फिरूँगा, छानूँगा सकल जगकी रेणु-रज gs 
कहा ज्यों ही ऐसा धक-घक हुआ वक्ष उनका 
लीं दोनों आँखें बह, चरण भी कंपित हुए । 
बंशस्थ 
दिगंत कापे, हिल वायु भी उठा, 
खगोल डोळा, दहली वसुन्धरा, 
उठा जमी पाँव शकाधिनाथका 
प्रगाढ निद्रा सबमें समा गई । 


त्रिवार आगे पद दे चले तदा, 

त्रिवार ही लौट पड़े स-खेद वे, 
ययैव शैळूषक कूदने चले 

करे कई बार पदक्रमा तभौ । 


स-गर्भ गोपा अति ही मनोहरा 

स-जीव माया सम चित्त-मोहिनी, 
स्वतंत्र सत्ता जिनकी प्रकाशती 

शकेश ही ब्रह्मस्वरूप थे वहाँ । 


परन्तु लीळा उस पारब्रह्मकी 
प्रणम्य है, पे अधिगम्य है नहीं, 
सभी जनोंके दंग खोलने सुधी 
ख-लोचनोंपे पट डाळके चले | 

कलत्र सुप्ता, सखियाँ असंज्ञ थीं, 

प्रसिद्ध वे भी अविकत्थनाख्य हैं, 
परन्तु तो भी खुळ भेद यों गया 

कपाट जैसे रँग-गेहके खुळे । 


खुळे हुए गेह-कपाट थे पड़े, 
प्रगाढ़-निद्रा-वश द्वार-पाल थे, 
चले युवा कृष्ण स्वतः स्वतंत्र हो 
यथा अ-बंदी वसुदेवके बिना । 


अधीर हो शीतळ खास ले बहा 

समीर छोटा चरणारविन्दप, 
ग्रसूनने स्वागत चित्त खोळके 

किया उपेक्षा करके प्रभातकी । 


हिमाद्रिसे सागर लौं चतुर्दिशा 

उठी नवाशा तडिता-तरंग-सी, 
महान संगीत गभीर व्योममें 

तदा हुआ विश्वत जागरूकको । 


मनोहरा ज्योति जगी दिगन्तमें, 


विमानपे थे समवेत देवता, 
विमुग्ध दिग्पाळक-बृन्द्‌.मी सभी 
खड़े हुए निश्चळ बद्ध-हस्त थे | 


यशोधरा गर्भ-युता विदेहजा, 
` कुमार साकेत-नरेश राम हैं, 
स-दुःख सीता-वनवास था वहाँ, 
स-हर्ष सिद्भार्थ-प्रवास है यहाँ । 


---महाभिनिष्कमण 


कढे जभी बाहर रंग-गेहके 

बढ़े सभी ओर निकेत देखते, 
चमूरु जैसे कढ जाल-रन्प्रसे 

चतुर्दिशा देख पलायमान हो । 


अधीर थे विश्व-विपत्ति-भारसे, 

स-नीर थे लोचन देख आपदा, 
खडे खड़े रंग-निकेत-द्वारे 

लगे सुधी छन्दकको पुकारने । 


समीप ही था वह सुप्त सारथी, 

लखा, निहारा मुख शाक्य-वीरका, 
कहा, “ तमिस्रा अति घोर है, अभी 

चळे कहाँ, विस्मय है मुझे, प्रभो | ” 


उपांशु बोळे, “ तुम विज्ञ सारथी, 
तुरंग लाओ आति शीघ्र, हे सखे, 

समीप आया वह काळ हैं कि में 
विळास-कारागुह छोड़ दूँ, ढँ । १ 


८८ मदीय है मानस सार्वभौम हो 
नहीं रुकेगा वह एक देशमें; 
अतः सखे, जाग उठी प्रवृत्ति है, 
. समस्त-भू-मंगळ-कामनामयी। < 


तदा कहा छन्दकने विनीत हो, 

८ अरे प्रभो, क्या करते अनर्थ हे? 
कुवाक्य क्या वे गणकाधिनाथके 

सभी घटेंगे इस घोर रात्रिमें £ 

“ महान शुद्धोदन-सूनु, हाय ! क्या 

फिरा करेगा तज स्वीय राज्य भी £ 
कुबाक्य कार्तान्तिकके अवश्य ही 

यथार्थ होंगे इस काळ-रात्रिमें £ 


८ नृपाल जो हैं अति पुण्यकर्मके, 
निकेत जो है नयनाभिराम ही, 
कलत्र जो है रति-मान-मर्दिनी, 
सभी बनेंगे परित्यक्त आपसे £ 


५: निकेत-दारा-जनकादि त्यागके, 

उन्हें बनाके मृत-तुल्य आप यों, 
सदैव भिक्षापर दत्तचित्त हो 

कहाँ फिरेंगे, यह तो विचार लें 2”? 


कुमारने उत्तर यों दिया उसे, 

“ यही, सखे, आगम-हेतु जान तू, 
स-छत्र-सिंहासन राज्य त्याज्य है, 

अकार्य है शासन बन्धु-वर्गपै । 


“ सुखे, मुझे तो बनना अवश्य है 
समस्त-भू-मंडल-राजराज ही, 

न स्वीय आनन्द्‌-विधान-हेतु जो 
न प्रेम सो सत्य, मृषा प्रपंच है । 


“ उपासे, शासनसे, कलत्रसे, 
सभी प्रजासे, सब जीव-मात्रसे , 
प्रगाढ है खेह, इसीलिए उठी 
मही-समुद्धार-उपाय-कल्पना । 


--महामिनिष्क्रमण १८७ 


८ तुरंग लाओ अतएव शीत्र ही, 

समीप संकल्प, विकल्प दूर है । ” 
चला तदा छन्दक अख-गेह्को 

सँवारके कन्थक छा खड़ा किया | 


अभीषु थी सुन्दर खेत रंगको, 

अळक्त पथ्यीण नवीन था पड़ा, 
लगी हुई थी दृढ पाद-ग्राहिणी, 

तुरंग सज्जीकृत सामने हुआ। 


समक्ष देखा निज नाथको यदा 

प्रसन्न हो कंथक हींसने लगा, 
परन्तु सोते जनके न कानमें 

महान हेषा-रव विष्ट हो सका । 


सहर्ष नेत्राम्बुजसे पुनः पुनः 

विलोकके कंथकको समक्षम, 
सु-पृष्ठपै दी थपकी तुरंगके 

सम्हाळते बाल कहा विसुग्ध हो -- 


८ अहो ! अहो ! कन्थक, धैर्य छोड़ दो, 
बने जहाँ लौ अविराम ळे चलो, 
प्रगाढ इच्छा मम है कि शीघ्र ही 
करूँ: समुद्धार समस्त विश्वका | 


८ अतः करो साहस ले चलो मुझे, 

रुको न जो भी पंथमें दवाभ्नि हो, 
निखातसे, प्रस्तरसे प्रपूर्णं जो 

मिले कहीं मार्ग, न पाँव मन्द हो । 

८ चलो मनोवेग-समान ही सखे 
उड़ो अभी सत्वर वैनतेय-से, 
बढ़े चलो विद्युतके प्रवेगसे 
प्रवाह पीछे पड़ जाय वायुका । ” 


कुमार पीछे हटके तुरंगपे 
चढे, चला यान महान वेगसे, 
तुरन्त वल्गा खनकी, कभी कभी 
स-घोष टापें सुन मार्गमें पड़ीं । 


उसी घड़ी हर्षित देव-बृन्दने 

प्रसून-वषी कर दी सुमार्गपै, 
अतः सुमोंका रव, शब्द रश्मिका 

सुना किसीने न कदापि रात्रिमें । 


खुला पड़ा फाटक था निकेतका 

असंज्ञ थे वे प्रतिहार-पाल भी, 
समीर ऐसा उस कालमें चला 

प्रगाढ निद्रा-चश हो गये सभी । 


बढ़ा तदा कन्थक धूमकेतु-सा 

हुआ यथा संक्रम दार ज्योतिका, 
महान उल्का-सम वेगसे चला, 

गया, पहुँचा आति दूर देशमें | 


> 


चढ़ा हुआ था कुछ शुक्र व्योममें 

समीर भी था चलने लगा तदा, 
कुशेशयोंमें विलसी प्रफुछता, 

रुका यदा वाजि शकाधिनाथका । 


किस 


--- महामिनिष्क्रमण 


तुरंगको वे चुमकारते हुए, 

स्व-हस्तसे प्रग्रह छोड़ कंठपै, 
कुमारने हो अवतीर्ण शीत्र ही 

विनीत हो छन्दकसे कहा, “ सखे, 


८ सहायता दी कृपया उदार हो 

तुम्हें मिलेगा फल योग-सिद्धिका, 
यथा मिलेगी मम यत्नसे उन्हें 

अशेष संसिद्धि मदीय भक्त जो | 


८ सहर्ष आज्ञा दुत मानके, सखे, 

तुरंग छाके कृतकृत्य हो गये, 
महान मेरे तुम प्रेम-पात्र हो 

स-वाजि लौटो नृपके निकेतको । 


८ किरीट लो, छन्दक, राज-वास लो, 
स-रत्न, कांचीकृत चन्द्र-हास लो, 
तयैव लो छंक-विलंबिनी लटें, 
नुपालको देकर जा कहो, सखे 


८ अवश्य ही में तव दुःख-हेतु हँ, 
मदीय है ईषत कामचार भी; 
परन्तु तो भी निज पुत्रको क्षमा 
प्रदान हो, संप्रति देव-कार्यं है । 


८ पुनः फिरूँगा कुछ वार बीतते, 
न काळ जाते लगता विलम्तर है, 
क्षमा करो, धैर्य धरो, महीपते, 
महेश्‍वरेच्छा महती बलीयसी । ” 


१८९. 


१९५ सिद्धाथ--सर्ग १२ 
Ge 
शार्दूलविक्रीडित 


८ ब्रह्मा, विष्णु, महेरा, दक्ष, मघवा, नीरंश, यक्षेरा भी 
सारे शेळ, नदी, शशी, मिहिर भी, अंभोधि भी, वायु भी 
देत्यादेत्य, मनुष्य, नाग, खग भी, जो गूढ़ वा व्यक्त हा) 
अंगीभूत सभी विराट-वपुके, कल्याणकारी बने । 


'‹‹ जो कीकाळ-स्वरूप हो विहरता मध्याहके घाममें+ 

पृथ्वी, अग्नि) समीर, व्योम, जलमे साकार जो भासता, 
विद्यात्मा वह: निर्विकार जगको उत्पत्ति या नाशसे, 

रक्षा हे करता सदैव सबकी त्रेलोक्य-त्राता वही | 


वंशस्थ 


प्रभात आया, तम नष्ट हो चला, 
उषा लगी पूर्व दिशा प्रकाराने, 
विहंग बोळे, विटपात्रली हिली, 


न्य ~ 


प्रकाश फेला, सुम फूळेने लगे । 
यथैव कोई सुसुखी नतानना, 

विलोकती हो मणि-हार वक्षका, 
तथैव बैठी उदयाद्रिपे उषा 

निहारती थी छवि ओस-बुन्दकी । 
दाने: झानेः दी्ति-व्वजा दिनेशकी 

दिगन्त-व्यापी यश ळूटने लगी, 


गतावदोषा रजनी हुई यदा, 
सरोज उत्फुछ हुए तडागमें । 

प्रतानिनी-पुंज हिला समीरमें, 
०० [oS ९ 
तरंगमालाकुछ रोहिणी हुई, 


सहस्रः भानु सहसख्न-भानुके 

तुरन्त छूटे महिको दिगन्तसे । 
तडागके कूल खुवर्णसे मढे, 

हिरण्य बन्धूक-प्रसून भी हुए, 
बने सभी पादप जातरूपके 

सु-चारु चामीकर-सी लसी मही । 

द्रुतविलम्त्रित 

यह न थी स्थिति हा ! उस ग्रामको 

कापिळवस्तुपुरी कहते जिसे; 
सुर-समीहित आनेँद-सिन्धुम 

उमड़ता दुख-अंबुधि था वहाँ । 


श्रवणमें घुसता खर-शूल-सा 
विहगका मृदु गायन उम्र हो, 

अनळके सम दाहक हो गई, 
अति प्रफुल्लित कोकनदावली । 


गगनकी वह सुन्दर लालिमा, 

निधनकी भयदा रसना बनी, 
सरितकी लहरें असु-लेहिनी, 

लहरने खलु व्यालिनि-सी लगीं । 


हिल उठीं बहु वल्लरियाँ यथा 

कँप उठीं सह विज्जु-प्रहार ही, 
जलूज-पछव भी जळ-बुन्दके 

मिष हुए बहु रोदन-लीन थे । 


-व्यथा 


२५-२६ 


स-जल-बुन्द सरोज विलोकके 

हृदयमें भ्रम यों उठने लगा, 
कि दृग श्रीयुत शाक्य-नरेशके 

तज रहे सित शुक्ति-कुमार हैं । 


वह ठता, मृदु वल्करियाँ वही, 
» पर न हैं अभिषिंचित ओससे, 

वह अवश्य किसी प्रिय नाथके 
विरहमें दृग-वारि बहा चलीं । 


प्रथित-पद्म-प्रसून-प्रफुछता 
पवनमें किस ओर चली गई ? 
लख जिसे दुख-संपुट-मानसा 
कपिलवस्तु-घरा बनने लगी । 


जड़ नही, यह चेतन-रूप हैं, 
तरु नहीं, यह मित्र कुमारके, 
पवनसे हिलते न, वियोगसे, 
सुमन-पात न, अश्रु-प्रपात है । 


सुछत्रि मेचक रोहिणि-नीरकी 
प्रकट थी प्रतिबिम्ब विषादकी, 
अहह ! मारुतकी गति मन्द थी 
बहु-वियोग-व्यथा-प्रतिघातसे । 


अलि कढे सरसीरुह-कोषसे, 
भ्रमित थे मनकी अनुभूतिमे, 
परम क्वान्त नितान्त मलीन-से 
कुमुद-संपुट भी नत-प्रीव थे) 

जग पड़ी उस काल यशोधरा 

नयन खोल यदा लखने लगी, 
शयन शून्य विलोक हुई दुखी, 

झुक उडे उसके करसे तभी । 


हिम यथा दळता जलजातको; 

निगलता विधुको अघ है यथा; 
दयितकी अनुपस्थितिने तथा 

मन किया हत वज्र-विघात हो । 


अवगता घटना द्रुत हो गई 

रजनिमें पति-देव-प्रयाणकी, 
तदपि कातर हो रँग-गेहमें 

वह लगी उनको अवलोकने । 


रुद्नसे परिप्लावित-लोचना 
हृदयको पकड़ निज हाथसे 
विळखती बहु भाति यशोधरा 
विरह-वातुळ हो बकने लगी 


“ अहह, नाथ, हहा ! मम प्राण हे ! 
हृदयके धन, जीवन-सार हे ! 
बिरह-वारिधिमें तजके मुझे 
कब, कहाँ, किस ओर चळे गये ? 


“ कुपरिहास मुझे इस भाँतिका 

न रुचता, अब नाथ, कृपा करो; 
प्रकट होकर दर्शन दो मुझे, 

न तु गिरी, बिळखी, तड़पी, मरी | 


व्या 


८ कह चुके यदि हो सहचारिणी, 
बचन-भंग करो मत, हे प्रभो, 
विपति-गहरंम मुझको गिरा 
तुम चळे भव-ताप-विमोचने £ 


८ स्व-हितंका मुझको न विचार है, 
परम सौख्य मिळे यदि आपको, 
न सहते बहु सेवक-संग क्या 
विषम केश नरेश विदेशमें ? 


८ द्विरदपै, रिविका, रथ, वाजिपै 
निकलते घर-बाहर आप थे; 

अब पदाति कहाँ तजके चले 
सदन, सेज, सुरा, सखि, सुन्दरी £ 


“ दुखद मार्ग, अ-संग प्रयाण है, ` 
पथ न ज्ञात, अनिश्चित देश है, 
गहनमें वृक-दन्ति-मृगेन्द हैं, 
नगरमें ठग-चोर-लबार हैं । 


८ घनुषसे, असिसे, तनुवारसे 

रहित होकर आप कहाँ गये £ 
अनभिषंग चले किस हेतुसे 

मृदुळ हो, सुकुमार-शरीर हो । 


५६ शयन था पट-अंशुकसे सजा, 
सुभग पेळव थे उपधान मी, 
तदपि रंग-निकेत विहाय क्यों 
` द्ग ठिपाकर आप चले गये ? 

“‹ स्मरण आप करें जळ-कोलिमें 
हृदयपै जब केज-कली लगी, 
= ~ उठे ० 
बहुत-ही प्रभु क्रेशित हो उठे 
अधिक कर्कश थी मम पाणिसे । 


८ कर वही तजके--जिसको कभी 
'स-रति नाथ, किया धृत आपने--- 
चळ दिये चुपके पर-देशको 
'कर मुझे असहाय-अनाथिनी । 


८ नल-नरेश यथा निज नारिको 

:लख प्रसुप्त विहाय चले गये, 
उस प्रकार प्रभो, किस दोषसे 

तज मुझे तुम हाय ! चले गये ? 


४ प्रिय, असंभव है सब भाँतिसे 

इस प्रकार मुझे तजना तुम्हें; 
अति-अमोघ-विमार्जन-लेपसे 

कठिन है कर-चिह्व बिंगाइना | 


“ गत भवान्तरमें मुझको, प्रभो, 

विपुल बार किया परिणीत है, 
वश किया जिसको इस भाँतिसे 

अब उसे प्रभु, भूल गये कहाँ ? 


“ प्रणय-अंकुरासे मन-नागको 
पलट दो मम. ओर, कृपानिधे, 
यह विशाळ वियोग-वनस्थली . 
: डहलही अति है, मरु-भूमि हो । 


—व्यथा 

“ यह निकेत सदा प्रिय प्रेमको, 
प्रणय है तुमको प्रिय सर्वदा, 
तुम महाग्रिय हो मम प्राणको; 
प्रिय प्रभो, मुझको मम प्राण हैं । 


८ निधन जो मुझको मिल जाय तो | 
परम झान्तिमयी घटना घटे, 
तुम छुड़ा निज प्राण चले गये, 
विलग हो मम प्राण मिलें तुम्हें । 


८ विधि-व्यवस्थित कर्म-विधानसे, 

पड़ परिस्थितिके अधिकारमें, 
तज नहीं सकती निज प्राण में 

अबल हूँ, अबछा मम नाम है । 


“ न सँग में सकती तज आपका, 
तन तथा मनभें तुम व्याप्त हो, 

नयनमें अविराम लसे हुए | 
हृदयमें छवि-धाम, बसे हुए । 


८ य॒दि सदा शरणागत-पाल हो, 
शरण-आगत-पालन कीजिए, 
तुम अभिज्ञ, तुम्हें मति कौन दे 
` बन सुजान अजान न हूजिए । ' 


मालिनी 


बिलप-विलप रोई, रो गिरी मेदिनीपै, 


कळप-कळप गोपा मूठिता मृत्युप्राया, 


द्रत सहचरियोंने वारिसे कंठ सींचा, 


बह जळ निकला हो अश्रु-धारा दगोसे । 

जब कुछ-कुछ आई चेतना अंगनाके, 

जळ-रहित झखी-सी व्याकुला हो उठी सो; 
मुखपर बरसाती आपदाकी घटाएँ 

अलि-अवलि घिरी थी आतिं-कादम्बिनी-सी । 


बह उपवन-भूंपें जा पड़ी व्याकुला यों, 

विदित वन-देवी मूर्छिता हो गई ज्यों, 
अगणित कण छाये स्वेदके भाळपै जो 

वह लख पड़ते थे भाग्य ही रो रहा ज्यों । 


विळख-विळख गोपा विप्रयुक्ता कृशांगी 
निरख-निरख स्वामी-मार्गको रो रही थी, 
चिळक-चिलक रोये चूनराके सितारे, 
पर वपुष जलानेको न पर्याप्त वे थे । 


कच-तिमिर-त्रिषाके बृन्दसे बद्ध-आभा 
नव-रवि-कर-श्रेणी-शीषे-सिंदूर-रेखा, 
जलद-हत चिता-सी तेज-हीना असेता 
प्रकट कर रही थी मृत्यु-आसन्नता ही । 


अमित अरुण होके सूर्य भी सान्त्वनाको 

दुख-युत कहते थे, “ पुत्रिके, धर्म-धीरे, 
विधि-विहित-व्यवस्था कर्मसे प्राप्त होती, 

तपन बन गया हूँ, घूमता हूँ सदा ही । ” 


अति दुखित धरा भी पिंगलाः हो गई थी; - 
स-दुख पवनके थे आ. रहे मंद झोके, 

सकल गगन नीला शोकसे. हो गया था, 
करुण-रुदन, हाहा. ! निझरोंने मचाया | 


व्यथा 


रव सुनकर गोपा प्राप्त चैतन्यको हो, 
नयन-पटळ लेटी खोळती-मूँदूती थी, 
दृग-सालिळ बहाके खासके बाँध तोडे, 
निज हृदय-धराको नीर-मझ्ना बनाया | 


८ प्रियतम, दुत आओ, यों न प्यारे, रुलाओ, 
यदि अब मत आओ, मान लो बात मेरी, 
निज गुण-गण-माळा जो वहींसे मँगा लो, 
फिर रुदन करूँगी में न होगी व्यथा ही । 


८ प्रियतम, मत जानो देह प्यारी मुझे है, 
पर यह तन साथी आपहीका रहा है, 
इन युग नयनोंने आज लौ रूप देखा, 
मधुर वचन कानोंने सुना प्रेमसे है । 


८ यह मधुकर-श्रेणी आपके कुन्तलों-सी, 

अब निज समताका, हा ! पता भी न देती, 
अमळ कमळ नाना जो खिले हैं सरोंमें 

वह सत्र हँसते हैं देख मेरे ढगोंको । 


८ कळरव-पिक-केकी मत्त हो कूजते हैं, 

स-मद हारिण दौड़े सामने आ रहे हैं, 
प्रमुदित शुक-सारी कुंजमें कूजते हैं, 

पर मुझ मरतीको कौन आके जिळावे । ” 


करुण-रुदन व्यापा गेहके मध्य ज्योंही 

त्वरित सकल गंगा गौतमी दौड़ आई, 
विथकित जब देखा सामने स्वामिनीको 

परम विकल होके फटक रो पड़ीं वे । 

अवगत कर सारा बृत्त शोकाकुला वे 
अविरल जळ-धारा छोचनोंसे बहातीं, 
बहुविधि समझातीं, पोंछतीं अश्रु भी वे, 
स्मरण फिर दिलातीं गर्भका स्वामिनीको । 


` मन्दाक्रान्ता 
ज्यों ही जाना अवनिपतिने बृत्त तो वन्न टूटा, 
~ > ० जै ~ 
भूपै ऐसे वह गिर पड़े शुष्क एरंड जैसे, 
त्यों ही ऐसा निखिल नगरीम समाचार फेला, 
यात्रा जाने कब, किसलिए, आज सिद्धार्थने की | 


धाये प्राणी सकळ पुरके, भूपके द्वार आये, 

जैसे-तेसे विदित करके वृत्त इत्रे हुखोंमें, 
धारा-वाही सलिछ बहता था दगोंसे सभीके 

गंगा पद्मा हिम-कुधरसे ज्यों निराधार छूटीं । 


रोगी बाला जरठ शिशुके बृन्द ही सद्ममे थे, 

सारे प्राणी इतर नृपके द्वारे रो रहे थे, 
उच्छासोंका अनिल बहता था महा चंडतासे, 

आँखोंमें भी उदधि उठके मारता था हिलोरें । 


मानों भूके विरह, विपदा, क्लेश, संताप, पीड़ा 

रोने आये नृपति-गृहके द्वारपे देह-धारी, 
हाहाकारी जन-रव हुआ अभ्रके कान फूटे, 

डूबी सारी विपति-विकला राजधानी दुखोंमें । 


सारी नारी कथन करतीं दुःखसे दग्ध होके 

“ हाहा | गोपा नवल रमणी मन्दभाग्या बड़ी ही, 
पाया ऐसा धव मधुरता-धाम था जो यरास्वी, 

खोया भी हा ! कतिपय अभी ब्याहके बार बीते । ” 


न च्य 


राजाकी भी विपति लखके ग्रामवासी दुखी थे, 

“हा हा ! जैसा दुखमय हुआ कांड वैसा न होवे, 
वृद्धावस्था, कच सित हुए, योषिता भी मृता है, 

एकाकी था तनुज, वह भी छोड़ जाया गया है । 


८ हाथोंसे है जरठ नृपके दंड छूटा धरांपै, 
सूना-साना हृदय-गृह भी पुत्रके दीपसे है, 
गोपाका हा ! विरह-ढुखसे शुक्ति-सा भाग्य फूटा, 
मोती जैसा हृदय-घन भी खो गया दुःखिनीका । ” 


दुःखोंकी जो यह घन-घटा ग्रामपै छा गई है, 

छ' इबेगी कुहाळ-गुहको, घैर्यकी भित्तियोंको, 
छाई ऐसी तबतक इसी क्रूरतासे रहेगी, 

जैसे-तेसे जब तक नहीं वायु-से वीर आते | 


देखी जाती शिथिल अति ही कार्य-शैली नरोंकी, 
आवासेमे परम दुखिता नारियाँ हो रही हैं, 
सारे प्राणी अपर जब हैं दुःखमें इवते यों, 
कैसे गोपा, अवनिपतिकी वर्णनीया दशा हो । 


आ जानेको यदि कह नहीं वीर सिद्धार्थ जाते, 

हो जाता तो खडहर तभी ग्राम हे आज जैसा, 
आशाकी है अमित महिमा जो जिळाती सभीको, 

देखो, गोपा व्यथित हरिणी-सी पड़ी जी रही है। 


द्रुतविलेबित 
दिवस बीत गये, रजनी कटी; 
बरिपुळ पक्ष गये, बढ़ मास भी, 
तब कहीं हृत-चित्त यशोधरा 
तनुज राहुल पाकरके हुई । 


१७--संबोध 


वंशस्थ 
तुरंगको, छन्दकको, स्व-वेशको 
बिहाय सिद्धार्थ चले प्रसन्न हो, 


कुरंग जैसे दृढ़ जाल तोडके 
स्वतंत्र सानन्द पलायमान हो । 


कुमार आगे जिस ग्रामसे कढे, 

कदन्न-भिक्षा रुचि-युक्त की जहाँ, 
 कुतूहल-स्तम्मित पोर भी वहाँ 

विलोकते थे छवि नव्य भिक्षुकी । 
कुशेशयों-से ृग-हस्त-पादको 

विलोक सामुद्रिक भी सतर्क थे, 


“ समस्त हैं लक्षण भूमिपालके, 
तथापि क्यों भिक्षु कषाय-वास है। ?? 

शाकेरा-दिव्यांग-प्रभा विलोकके 
विनीत भावान्वित पान्थ बोलते, 

८८ कृपानिधे, हो यदि आपकी कृपा 
चले चळें साथ सुदूर देश छौं । ” 


स-बाल नारी-नर, वृद्ध, रुग्ण भी, 
बिलोकनेको प्रभुको स्व-नेत्रसे 

समूढ़ होते, जब प्राम-मध्यसे 
कषायधारी कढ़ते शकेश थे । 


विलोक कोई श्रम-खिन्न देवको 
किलिंज थे लाकर शीघ्र डालते, 


विनीत होके कहते कुमारे 
«८ यहाँ बिराज क्षण एक तो, प्रभो, 


बिलोकके सुन्दरता शरीरको 
प्रफुछ थे लोचन पोर-बुन्दके+ 
चले सभी सद्य विहाय संगमे 
दरिद्र-से कंचन छटते हुए । 


तुषार-सा गौर शरीर मंजु था, 

कुरंग-से अंबक तर्क-प्राय थे, 
ललाट था उन्नत चन्द्र-खंड-सा, 

प्रफुछू था आनन पुंडरीक-सा । 


परन्तु था खड्ग न पास दंड था, 
न थे पद-त्राण तथा न पादुका, 
न छत्र ही था सिरपै न केश थे, 
स्वरूप था भूपतिका न. रंकका । 

कुबुद्विसे पादप पारिजातको 

पयोधिको क्षार किया विरंचिने, 
न भेजता जो इनको अरण्यमें 

उसे महाविज्ञ पुकारते सभौ । 


विलोक जाते पथमें शकेशको 
उठे मनोभाव इसी प्रकारके; 
समीर था मन्द्‌, स-मेघ व्योम था, 
अनुष्ण था काळ, अधूलि मार्ग था । 


चले, पहुँचे जब दूर देशमै 
सुरापगा पार किया कुमारने, 
कछारसे दक्षिणको गये जहाँ 
निरंजना-निर्झरिणी-प्रबाह था । 


तदा लखी श्रीघनने बसुन्धरा 

प्रपूर्ण हिंगोष्ट-अँकोट-गुल्मसे, 
सुहावने वृक्ष मधूकके जहाँ 

बना रहे थे सुखदा बनस्थळी । 


पड़ी वहीं सेकत फल्गु मार्गमें, 

अहार्य जो फोड़ चली सपाटमें, 
विदारती स्थूल शिला गई गया- 

पुरी प्रसिद्रा मृत-प्रेत-तारिणी । 


पड़े कई सैकत वप्र मार्गमें 
मरुस्थली है उरु-बिल्वकी जहाँ, 
उसे किया पार, मिली उन्हे तदा 
ह्री-भरी शाद्दळ-भूमि सामने | 


= संब्रोघ 

अजस्र ही निझैरके प्रवाहमें 
विहार-संयुक्त मराळ-युग्म थे, 

जहाँ समुत्फुछ लसे तडागमें 
सु-गोर-नीलारुण वारिजात भी । 


तृणावली-मंडित गेहमें वहीं 

निविष्ट थे कर्षक सेन-ग्रामके; 
उसी महीसे कुछ दूर वप्रपै 

स-मोद बैठे प्रभु बृक्षके तठे । 


विचारने श्रीघन बैठके लगे 
मनुष्य-प्रारव्ध-रहस्य ध्यानसे, 
विरोध भूका, परिणाम कर्मका) 
पुराणका आशय, तत्त्व शात्रका । 


विचारके सृष्टि-विनाश विश्वका 
विलोकने वे उस भेदको लगे, 

तमिस्र आता जिस ञ्योति-पुंजसे, 
प्रकाश जाता जिस अंधकारमें । 


यथैव दो अम्बुद-मध्य सेतु-सा 
सुरंग हो इन्द्र-शरास फैलता, 
तथैव है माध्यम जन्म-मृत्युका 
त्रिलोकमें जीवन-नामधेय जो । 


प्रकाश देता बहु-रंग हो यथा 
स-घर्म-नीहार सुरेरा-चाप है, 

विलीन होके फिर सो शनैः शनेः 
अदृश्य होता नभ-अंतरंगमें । 

यही दशा जीवनकी मनुष्यके, 
अनेक आमोद-विषाद-युक्त जो 
अनादिसे आ जगमें प्रकाशता, 
अनन्तमें जा बनता अद्वय है । 


वहाँ इसी भाँति समाधि-लीन हो ` 
असंज्ञ ऐसे रहते राकेश थे, 

कि भूळ बैठे निज भूख-प्यास भी, 
रही न संज्ञा कुछ देश-कालकी । 


एवंगसे पातित, इक्षके तळे, 

बिहंगसे खादित, गुल्मसे गिरे, 
पड़े हुए जो मिलते यदा-कदा 

उन्हीं फलोपे रहते कुमार थे । 


अजस्र ध्यान-स्थित-कशितांग वे 

बने महा शुष्क तपोनिधान थे, 
मुखाम्बुज-श्री गत-सार हो गई, 

मिटे सभी दैहिक राज-चिह्न भी । 


न ळालिमा-युक्त मुखान्ज ही रहा, 

न राजसी ज्योति रही ललाटपै, 
बड़े-बड़े लोचन बैठ-से गये, 

कपोळ सूखे, क्षाति देहकी इई । 


हुए महा व्याकुल एक बार वे 
अचेत-से होकर भूमिपे गिरे, 
-न खास-निःखास रहा शारीरमें 
न रक्त-संचार हुआ मुहूर्त छौं । 


---संबोध 


उसी घडी एक उरन्र-वृन्द ले 

अजाप आके निकला अरण्यसे, 
विलोकते ही गत-संज्ञ देवको 

समीप आया अवलोकता हुआ । 


अचेत थे, लोचन थे मुँदे इए, ` 

बने महा पांडुर दन्त-वास भी, 
प्रचंड था आतप, किन्तु देहपे 

न था कहीं स्वेद, न रेणु धूलिके । 


तुरन्त ळे पछव एक बृक्षसे 
बना लिया छत्र उरभ्र-पालने, 
वितान-सा तान दिया शकेशकी 
महाकृशा आतप-दग्ध देहे | 


कदम्ब-शाखा पनपी निमेषमें 
_ यथा नया जीवन पा हरी हुई, 
समीरसे डोळ उठी तुरन्त ही 
हिली महा सौख्यद ताल-वृन्त-सी | 


हुए जभौ स्वस्थ, उठे विलोकते, 
समक्ष देखा उस मेष-पाळको, 
महा पिपासू वह थे, कहा, “ सखे, 
तुरन्त दे भाजन दुग्ध-पूर्ण तू। ” 


परन्तु बोळा वह, “ हे कृपानिधे, 

महान अस्पृश्य, निकृष्ट साद हूँ 
अदेय है पात्र अपात्रका, प्रभो, 

सुपात्र हैं आप, कुपात्र मात्र हूँ । ” 


२०७ 


२०८ 


सिद्धाथ--सर्ग १४ 


सुना जभी वाक्य जगन्निवासने 
कहा, “ न ऐसा कह तू, स्व-पात्र ६, 


बने कहीं जो सम-दृष्टि तू, सखे 
गवाशमें ब्राह्मणमें न भेद हैं । 


“ न रक्तमें वर्ण-विभेद हे, सखे, 

न अश्र होते बहु जाति-पॉतिके, 
समस्त भू-मंडलमें विलोक तू 

समान-सू मानव-जाति एक हे । 


८ बिलोक तू, भाळ त्रिपुंड-हीन है, 
बैँधी नहीं है कटिमें कृपाण भी, 
तुळा तथा पोटलिका न पास है; 
न विप्र हूँ, क्षत्रिय हूँ न वैश्य हूँ 


८६ अतः मुझे संप्रति शूद्र मान तू, 
निकृष्ट हूँ में तव जाति-बंधु-सा 
वयस्य, दे दे द्रुत दुग्ध-पात्र तू , 
पिपासुको इष्ट पयःप्रपान है । ” 
शकेशको भाजन मेष-पालने 
दिया, पिया क्षीर हुए प्रसन्न वे; 
तुरन्त आया बळ अंग-अंगमें 
समेत-आशीष विदा किया उसे । 


मन्दाक्रान्ता 


पीते ही वे पय, बन सुखी, स्वस्थतासे विराजे, 


आई वाणी गहन-पथसे गीति-पूणी मनोज्ञा, 


गाती-गाती मुदित निकलीं मार्गसे देवदासी, 


जो जाती थीं नृपति-गृहको मंगळाचार गाने । 


संबोध २०९ 


सौभाग्योंकी विदित गरिमा नूपुरोंने सुनाई, 

जाती थीं वे सुभग करके कंकणोंको बजातीं, 
तालें देतीं प्रतनु कटिमें किंकिणी मंजुघोषा, 

क्या ही प्यारा सम बँध गया कंठसे बोल फूटा- 


६ हे वीणा-वादन-पर सखे, ` तार हों ठीक तेरे, 
ऊँचे-नीचे अब मत रहें रंग गाढ़ा जमावें, 

जो होते हैं सम-त्रळ वही मोहते विश्वको हैं 
जो ढीळे तो गत-ख बने, जो खिचे श्र टूटे । ” 


वीणा-वंशीपर वह सभौ गा रहीं जा रहीं थीं, 
न्यारे-न्यारे वसन हिळते वायुके वेगसे थे, 

मानों पक्षी विविध रँगके पक्षवाले निराळे 
गाते-गाते सघन अटवीमें उड़े जा रहे हों | 


बेचारी वे यह न समझी सिद्ध सानिध्यमें थे, 
विइात्मा वे उस वटतले ध्यानमें थे विराजे, 
बोळे वाणी,“ सफल ल्य है सार हो तासमें जो, 
आत्मा भी तो बळ-रहितको प्राप्त होता नहीं है। ” 


वंशस्थ 
समीप ही सुन्दर सेन-ग्राममें 
महाधनी उत्तम भूमि-हार था, 
प्रधान न्यायी, धन-धान्य-पूर्ण जो 
सहस्र-गो-पालक था, उदार था । 


रही सुजाता उसकी सु-गेहिनी, 
सुलोचना, रूपवती, दयामयी, 

महा सुशीला पति-मोद-दायेनी, ` 
प्रभावती चन्द्र-समा कलावती | 

प्रतिष्ठिता थी वह सब ग्राममें 

गणान्विता, आदर-गौरवान्विता, 
परन्तु था शोक उसे अजस्र ही 

कि गेहका आँगन पुत्र-शून्य था । 


रही मनाती वह देवता सभी 
दिनेश-लक्ष्मी-शिव पूजती हुई, 
प्रसूनसे, अक्षत-धूप-दीपसे 
सदा सपर्या सजती स-काम -थी । 


अरण्यमें जाकर एक बार सो 

विनीत हो सादर मानने छगी--- 
“ सुपुत्र हो जो वनदेव, तो प्रभो, 

सहर्ष क्षीरोदन-दान में करूँ। ” 


अपत्य कालान्तरमै मिला उसे, 

महा सुखी पूरित-क्रामना हुई, 
चली सुजाता नव-जात पुत्र ले 

स-हर्ष क्षीरोदन ले अरण्यको | 


यदा पहुँची वटके समीपमें 

स-देह बैठे ' वनदेव ' को लखा, 
प्रशान्त पद्मासन थे विराजते 

प्रलम्ब दोनों भुज जानुपै धरे । 


विल्लोचनोंमें अति दिव्य ज्योति थी, 
विशाल थी पुण्य-प्रभा ललाटपे, 

प्रसन्न था आनन, मूर्ति सौम्य थी, 
समुज्ज्वला देह तुषार-खेत थी । 


शकेशको देख अतीव भक्तिसे | 

सदेह जाना वनदेव ही उन्हें, 
सराहती स्वीय सुभाग्य सुन्दरी 

गई सुजाता कँपती समीपमें । 


स-पुत्र बैठी युग हाथ जोड़के 
शकेरासे यों कहने ठगी सती-- 
८ अरण्यके रक्षक, आज आपने 
दिया मुझे दर्शन, की बड़ी कृपा । 


८ प्रभो, पकाया भवदीय भोगको 
सुमिष्ठ क्षीरोदन गंध-युक्त है, 
अर्किचनाके यह पत्र-पुष्प ळे 
उसे कृपासे कृत-कृत्य कीजिए । ” 


बढ़ा दिया स्वर्ण-शराव सामने 

चढ़ा दिया चन्दन-पुष्प सीसपै , 
कुलांगनासे कुछ भी कहे बिना, 

शकेश भी भोजन-लीन हो गये । 


बना हुआ पायस स्वादु-युक्त था, 

शकेश खाके बळ-युक्त यों हुए 
नितान्त भूले उपवास-काळ वे, 

मुधा किये जो व्रत स्वप्न हो गये । 


मरुस्थळीमें उडते विहंगको 

यथा कहीं सागर-तीर आ मिले, 
मिले पुनर्जीवन-सा पुनः उसे 

बलिष्ठ हों पक्ष, प्रसन्न चित्त हो । 

तथैव पा पायसको सुखी हुए, 

तुरन्त आया बल अंग-अंगर्मे, 
जगी सु-आझा मनमें उषा-समा 

सरोज-सा आनन कान्त हो उंठा । 


स-हर्ष पूछा, “ अयि चारुलोचने, 
| बल-प्रदा है यह वस्तु कौन-सी, 
न याचना की तुझसे, परन्तु क्यों 
स-मोद छाई यह भोज्य सामने ? ” 


कहा, “ प्रभो, पायस स्वादु-युक्त है, 
बसा हुआ केसर-तेजपत्रका, 
स-हर्ष लाई भवदीय हेतु ही 
बड़ी कृपा की सुत-दान जो दिया । ” 


त्रिलोक-उद्धारक शाक्यदेवने, 
अपत्यके ऊपर हाथ फेरते, 
कहा, “ बढे, हो सुत दीर्घ आयुका, 
सदा रहे जीवन सोख्य-पूर्ण ही । 


“४ सुदेवि, तूने अति प्रेम-भावसे 

प्रदान क्षीरोदन जो किया अभी, 
हुआ मुझे द्वैध प्रमोद देखके, 

मिला तुझे पुत्र, प्रसन्न तू हुई । 


“ न देव, साधारण एक जीव हूँ, 
दरिद्र हूँ, राजकुमार था कभी; 
परन्तु इच्छा यह है कि बोध दूँ 
तमोणुणाक्रान्त समस्त विश्वको । 


--संबोध २१३ 


८ कुलांगने, तू अति धन्य कामिनी, 
उदारताकी प्रतिमूर्ति सवथा, 
स्व-धर्मके तू अतिरिक्त धर्मको 
न जानती; धर्म प्रशास्य है यही । ” 


प्रमोदसे बालक मातृ-अंकमें 

उछाछता था निज हस्त-पाद भी, 
विलछोकता था भगवानको मुदा 

अबोध था, पै प्रभु-दत्त-चित्त था । 


मन्दाक्रान्ता 


धाताने भी सरल-हृदया कामिनीको बनाके, 
विश्वासोंकी निचिति रचके, भक्तिको देह देके, 


कैसा प्यारा भवन विरचा पुत्रका, प्रेमका भी, 
तो भी कोई विरत बनते, मुक्तिको चाहते हैं। 


वंशस्थ 
चली सुजाता, रवि अस्त हो चला, 
चले गरुत्मान स्वकीय नीडको, 
सुगन्ध ळे वायु चला दिगंतमें, 
चली नभोमंडल छोड़ छालिमा। 


विलोक संध्या उठके शकेश भी 
स-हर्ष बोधि-हुम-मूलको चले, 
घनिष्ठ छाया जिस यक्ष-दृक्षकी 
अरण्यमें थी प्रसरी सुदूर लो । 


२९४ 


यही महावृक्ष सुदीर्घ-काय है, 
चिरायु है, जीवन एक कल्प लों, 
न शुष्क होता, रहता हरा-भरा, 
मुकुन्दका आश्रय एकमात्र है । 


युगान्तमें स्वीय करारविन्दसे, 

स-हर्ष लेके चरणारविन्दको, 
निवेश दे मंजु मुखारविन्दमें, 

शयान होते अरबिन्द-नाभ हैं। 


चले उसी पादप ओर आप भी, 
त्रिलोकमें मंगळ-गान हो उठा, 
बिलोक आता अधिराज विश्वका 
हुए महाहषित वृक्ष-जीव भी | 


मराल. बोले, झख भी सुखी हुए, 


कुरंगके वृन्द अभीत हो गये, 
प्रसूनकी राशि बिछी सुमार्गमें, 
हुई सपर्या-रत सर्वमेदिनी । 


वितान-सा था तरुका तना हुआ, 

घिरे हुए थे घन अंतरिक्षमें, 
सरोजका सौरभ ले तडागसे 

चला महामंथर गंघ-वाह भी । 


विरोधकी बृत्ति विहाय शाश्वती 

कुरंग, पंचास्य, वराह, व्याघ्र भी, 
खड़े हुए देख रहे स-मोद थे 

शकेश ज्योंही वटके तले चले । 


सिद्धार्थ सर्ग १४ 


--संबोध . 


फणी. उठाके फन नाचने लगा, 
कपोतने .कूजन भोगपै किया, 
महीरुहोपै कपि-संग खेळती 
प्रसन्न थी. चंचल वृक्षशायिका । 


तुरन्त छोड़ा निज भक्ष्य श्येनने, 

दुरन्त आतापि निरामिषा हुई, 
अरण्यमें कोकिळ कूजने लगे, 

कढ़ा खगोंका स्वर एक-साथ ही-- 


शिखरिणी 


८ सुदा सच्चे साथी सकल जगके एक तुम हो, 

तुम्हीको है, स्वामिन्‌, सुकर भव-उद्धार करना, 
तम्हींने जीता है भव-मय तथा क्रोध, मद भी, 

करो रक्षा भूकी, स-पछु-खग-शाखी मनुजकी । 


८ घरा पापोंसे है अब दब रही घोर दुखसे, 


भरोसा है भारी निखिल महिको, शक्त तुम हो, 


तुम्हारी इच्छा है सकल जन सद्धर्म-स्त हों, 


तमिस्रा आई क्या जनन करने नव्य रविको £ ” 


वसन्ततिलका 
्यग्रोधके निकट जाकर नाथ बेठे, 
थे घ्यानमें निरत संसति-पुक्तिके वे, 


ऐसा मुहूत रूख सिद्धि-पथावरोधी, 
आया अनंग सँग लेकर स्वीय सेना । 

सिद्धाय सर्ग” 


तृष्णा चली स-रति, काम स-क्रोध आया, 
इच्छा स-लोभ-भय-मक्ष समक्ष दोडी, 
ईषी तथा अरति संग लिये अहंतां 
आई शकेश-मनको पथसे हटाने । 


उत्पात घोरतम व्याप्त हुए धरामें : 
सेना-संमत रजनीचर दौड़ आये, 
आँधी चढी प्रबळ, घोर घटा घिरी यों, 
सारी निशा बिकट विघ्न मचे वहापै-- 


कादम्बिनी कड़कती गुरु गर्जनासे, 

कपायमान भय-पीडित मेदिनी थी, 
होके महान प्रबला तडिता अदम्या 

कान्तारपै अशनि घोर गिरा रही थी । 


ऐसी कराल प्रलयाम्बुदकी घटाएँ 
` आई, घिरी गगन-मध्य अभूत-पूर्वो, 
सारी निशा कड़क, छोड़ कबन्ध-धारा, 
ज्यों ही गई, परम कान्त निशान्त आया | 


आईं अपांग-तरला, सरसीरुहाक्षी, 

बाला प्रपूर्ण-द्विजराज-मुखी, मनोज्ञा; 
आने लगी सुरभि चंचल अंब्ररोंसे 

गाने लगीं मदन-कानन-कोकिला वे । 


था गंधवाह बहता अति मंदतासे, 
स्वर्सौख्य-युक्त मृदु गायन हो रहा था, 
ऐसा बना मदंन-मत्त. निसर्ग सारा 

कान्तार भी अपरं नंदन-सा हुआ था। 


-—संबोघ 


२१७ 


आलिंगिता बन गई तरुसे छताएँ, 
आनन्दमें लिपट सिन्धु गये तटीसे, 
कासारमें उमड़के सरसी समाई, 
संसारमै मदन-शासन हो रहा था | 


योगी-विरक्त-सुनि-मानस-क्षोभकारी, 

कंदर्प दर्प-युत हो उस काळ आया, 
तूणीरसे विशिख एक जभी निकाला, 

आकृष्ट चाप करके विहैँसा शिवारी | 


भ्रू-मंग-युक्त कर-चाळन-शीळ वामा 
गाने लगीं मधुर गायन सौख्यकारी, 
हो मंत्र-मुग्ध रजनी रुक-सी गई यों; 
तारे, सुधा-किरण भी स्थित हो गये थे । 


था देख देख उनको यह भास होता 
श्री-सार-युक्त बस हास-विलास ही हैं, 

श्रलोक्यका अमृत-सिन्धु भरा हुआ है 
सीमंतिनी-स-मद-नेत्र-कटाक्षमें ही । 


पीता न जो अधर-पछव कामिनीके, 
अरू-भंगिमा न छखता अति मोदसे जो, 
आगुल्फ केश लख जो न स-काम होता, 
सो उक्ष निर्वृषण, छीब छाप ही है । 


नारी अनूप कुसुमायुधकी प्रिया है, 

संपत्तिकी प्रणयिनी, सुभगा, खु-नेत्रा 
जो मूर्ख छोड़ इसको वनवास लेते, 

मुंडी, कुरूप बन वे फिरते अकेले । 

पीयूष-पुंज, रति-राशि, समूह श्रीका, 
कान्ता सदैव अधिकाधिक प्राणसे है, 
हों प्राण कंठ-गत तो तन हेय होता, 
कान्ता स्व-कंठ-गत तो. जग स्वर्ग ही है । 


जोत्स्ना-समान अति मोद-प्रदायिनी जो, 
हे वारुणी-सद्दश मादक जो सदा ही, 
आकृष्ट विश्‍व करती प्रभुता-समा जो, 
चेतोहरा प्रथित एक नितंबिनी है । 


प्रस्थान दुःख करता जब नव्य वामा 
आवद्ध गाढ़ करती भुज-पाशमें है, 
जो एक चुम्बन मिळे वरवर्णिनीका 
त्रैलोक्य-सौख्य न्यवछावर है उसीपै । 
ऐसे अनूप बहु भाव बता-बताके, 
जंघा-नितंब-कुच-हस्त हिला-हिलाके, 
गाती महा मधुर भोंह नचा-नचाके 
थीं सिद्ध-चित्त-अभिचारण-दत्त-चता । 


थी वारुणी झळकती उनके इगोंसे, 

. था मन्द-हास अधरोंपर सोख्यदायी, 
यों नृत्यमें चपल-चंचळ हो रही थीं, 

- थे अंग-अग खुलते-मुंदते सभीके । 


प्रत्यूषमे पंवनसे परिचालिता हो 

जैसे कळी विकसती, लसती सुखी है, 
वैसे सुरंग अपना-अपना दिखाके 

मध्यस्थ मंजु मकरन्द छिपा रही थीं। 


संबोध 

ऐसी घटा न उनई तबसे धरांपे 
जैसी छटा छख पड़ी छविकी वहाँ थी; 


. रुकेशके सदश मार बलिष्ठ था, पै 


सिद्धार्थ-चित्त दृढ अंगद-पाद-सा था । 


तो कामने विषम अंतिम वाण छोड़ा, 
सीमंतिनी मुकुट-रत्न चली लुभाने, 

गोपा-स्वरूप बनके वह आ पहुँची 
योगीन्दर-बृन्द-अभिनंदित श्रीपदोंमें । 


सिद्धार्थ हृदयको पथसे हटाने 

आई ललाम ललना छविकी लता-सी, 
आलिप्त थे विरह-अश्रु विछोचनोंमें, 

थी पीतिमा सुभग आननपै बिराजी। 


आगे हुई भुज-लता अपनी पसारे, 
उच्छास लेकर कहा अभिचारिणीने 
८ हे आर्यपुत्र, मरती भवदीय दासी 
हा ! आप कौन ब्रत संग्राति साधते हैं ! 


८ श्रृंगार-गेह वह मंछु विळासवाला 
कैसा भयंकर हुआ, चल देखिए तो 
हें आप एक पलमें रजनी ब्रिताते 
तो पहाइ-सम वासर काटती हू । 


८ प्यारे, चलो भवनको, यह प्रार्थना हा 
आओ, लगे हृदयमें, तन-ताप मेटो, 
मिथ्या सभी विरति है, रति ही अमिथ्या, 
जौ ल ख-प्राण, यह सखेति भी तमी लौं । ` 

शार्दूलविक्रीडित 
बोले किन्तु, ““ अये, महा छल-परे, तू भाग जा, भाग जा; 
गोपाका मृदु वेष जो न धरती, होता महा अन्यथा, 
हे हे काम स्वरूपिणी, स्थगित हो, तू. जा यहाँसे अभी, 
हा, दुर्बुद्िमती, तुझे निरखके आती दया ही मुझे । ” 


वंशस्थ 


चला महावात, तमिस्न हो गया, 

अहार्य डोळे, हिल मेदिनी उठी, 
पयोदने मूसळधार छोड़ दी, 

स-घोष सौदामिनि दीप्त हो उठी । 


दुरन्त उल्का गिरने लगी तभी, 

महान चीत्कार हुआ दिगन्तमे, 
प्रकम्पमाना बन रोदसी गई, 

अनी हुई प्रेरित प्रेत-लोककी | 


परन्तु सिद्धार्थ अ-कंप ही रहे, 

डिगे न डोळे, दृढ़ ही बने रहे, 
महा अहिँसा-मय सत्य-धर्मका | 

सु-पाठ सारे जगको पढ़ा दिया । 


स-कंप बोधि-द्रुम भी हुआ नहीं, 

न मूळ छोड़ी उस नेश शान्तिने 
न पछ्चवोसे कण ओसके गिरे 

खड़ा रहा पादप विघ्न-बातमें । 


घटे सभी दृश्य बहि:प्रकारसे, 

शकेशने या अनुभूत ही किये, 
रहस्य तो केवल जानता वही 

किया अनंगी जिसने अनंगको । 


---संबोध 

लखी अनी संभ्रम-युक्त भागती 
प्रगाढ ध्यानस्थ शकेश हो गये, 
विचार देखी, गति जीव-जन्तुकी, 
तुर्त पूर्वस्मृति हो गई उन्हें । 


तदा विलोका क्रम पूर्वेजन्मका 

उन्हे हुआ ज्ञात रहस्य कर्मका, 
अतीत-नैमित्तिक वर्तमान है, 

भविष्य भी है फळ भूत-बीजका । 


पुनः विलोका किस भाँति जीवके 
` समस्त संस्कार अखंडनीय हैं, 
सदा इसी कारणसे ठृ-लोकमें 
विधान होते बहु जन्म-जन्मके | 


तुरन्त ही आश्रय-ज्ञान हो गया, 

ळखी सभी संस्थिति लोक-लोककी, 
अखंड ब्रह्मांड समंतभद्रको 

सुर्य, हर्तामलक-स्वरूप था । 


तदा विलोका निज दिव्य इष्टिसे 

असंख्य आदित्य निशेश ब्योममें, 
बँधे हुए जो असमक्ष सूत्रमै 

समस्त संचालित हैं अजस ही । 


परोक्ष-संचोश्ति काल-चक्रसे 

बँधे हुए मंडळ अन्तरिक्षमे 
विनष्ट होते सब कल्प बीतते, 

न हैं इसी भाँति सदैव घूमते । 

अवज्य-आदेश-मयी सनातनी 
महेश्‍वरेच्छां चलती अजस्र है, 

अकथ्य सिद्धान्त, अलक्ष्य सत्यका | 
समस्त-भू-चक्र-विधान है बना । 


हुआ इससे तममें प्रकारा है, 

बना स-चैतन्य निसर्ग-जाड्य भी, 
अशक्यको शक्य स्वकीय शक्तिसे 

'किया इसीने परिपूर्ण शून्यको । 


विभावना जो उस आदि शक्तिकी, 
सभी सुधी सृष्टि पुकारते जिसे, 
रहें उसीके अनुकूल तो सुखी, 
दुखी बनाता प्रतिकूल भाव है | 


पुनः विलोका वह दुःख-सस्य जो 
लगा हुआ जीवन-संगमें सदा, 
न छूटता है तब लौं मनुष्यसे 
न ज्ञान पाता जब लों यथार्थ सो । 


परन्तु ज्यों ही यह दोष छूटता, | 

विनष्ट होते सब राग-द्रेष हैं, 
प्रसिद्द होता वह सिद्ध विश्वमें, 

उदर्क भी जीवन-मुक्ति-लाभ है । 


विलोकता जो इस एक तत्तको | 
मनुष्य होता वह पूर्ण प्रज्ञ है, 
विकारसे सुक्त हुआ कि पा गया | 
अशेष निर्वाण, समाप्ति जीवकी । 


संबोध 


शार्दूलविक्रीडेत 
पाई संसृतिने मनोजजितसे निवीणकी संपदा, 
प्राचीमें उदिता उषा-छवि हुई, फेली प्रभा भूमिपै, 
आया वासर दिव्य, सत्य-रविने मेटी मृषा यामिनी, 
मानों श्रीमगवानकी विजयकी थी घोषणा हो रही । 


रेखा जो घुंधळी दिगन्तपर थी, सो रक्त होने लगी, 

दोषा थी तमसावृता गगनमें, सो भी अदऱ्या हुई, 
डूबा निष्प्रभ शुक्र व्योम-तलमें, भूपै प्रभा छा गई, 

क्या ही पुण्य-प्रभात विश्व-तळमें फेला महज्ज्योतिसे । 


पाई दीधिति मेरुने प्रथम ही, माना स्वयंको कृती, 

झुभ्ना ज्योति-किरीट-मंडित-शिखा थी राजिती पूर्वे; 
प्रातः वायु बहा सुगंध-युत हो, ले मन्दता शैत्य भी, 

कूळे पुष्प, उठे शिलीमुख, चले सानन्द राजीवंपे | 


७“ २७ ह जा [oS ० >> उडी 
जो दूवीदल पडी रजनिमे थी ओस सो भी उड़ी, 
कैली ज्योति प्रभातकी अवनिपै याता बनी यामिनी; 


हो हेमाभ चलायमान बनते थे तालके बृन्त भी, 
ज्योतिर्युक्त हुई गुफा गहनको, शैलांत्रिकी कंदरा । 


झोमासे नव सूर्यकी जग पड़ी आह्ादिनी निम्नगा, 

मानों थी सित-रुन निर्मित बनी धारा मनोहारिणी, 
पक्षी भी उठके विराव करते आनन्दमें मग्न थे, 

आई दौड़ रथांगिनी स्व-पतिसि बोली, “ त्रियामा गई । ” 


ऐसा पुण्य-प्रभात धर्म-रविका फेला सभी ओर था, 
आये श्री-सुख-प्रेम-शान्ति महिमें आनन्द होने लगा, 
त्यागा बन्धन व्याधने त्वरित ही वैदेहने व्याज भी, 
NN >" चौरने 
मूषा जो परद्रव्य था रजनिम लौटा दिया चौरने । 

फेला धर्म-प्रभात था अवनिमें पीयूष-संचार-सा, | 
रोगी, वृद्ध, अशक्त भी मुदित थे पा स्वास्थ्यकी संपदा, 


भूपोने रणसे निवृत्त असि की क्रोधाभिसे मुक्त हो, 
सारी संसृति सत्य-चिन्तन-परा, निवीण-भावा बनी । 


, प्राणी जो. म्रियमाण थे वह उठे पाके नई चेतना, 

संध्या जीवनकी अहो ! बदळके प्रत्यूष-भूषा हुई, 
बैठी दीन यशोधरा स्व-पतिके पर्य्यकके पास थी, 

सो भी प्रातःप्रफुछ-पंकरुह-सी आनंदिता हो उठी । 


युक्ता निर्जन भूमि भी लख पड़ी स्वर्गीय सौन्दय्यसे 

मानों आगम देख देवपतिका आशा जगी मुक्तिकी, 
सारे किनर-यक्ष-देव सुखसे गाने लगे व्योममें 

फैला क्‍यों जगमें प्रमोद इतना, जाना किसीने नहीं। 


वाणी अम्बरमें हुई, “ खुळ गया कल्याणका मार्ग है ” 

जो थो विस्तृत स्वण-ज्योति नभमें भू-छोकमें आ गई, 
सारे जीव विहाय बेर पुरमें कान्तारमें घूमते, 

गोके संग मृगेन्द्र और वृकके थे साथमें मेष भी । 


छोड़ा क्ष्वेड भुजंगने, गरुडने मैत्री रची सर्पसे, 
लावा स्येन अभीत थे, बक लगे होने सखा मीनके, 
सारे जंगम थे प्रसन्न जड़ भी कल्याणके भावमें 
पक्षीमें पशुमें तथा मनुजमें फेली दया-भावना । 
द्रुतविलम्बित | 
सकळ योग-जपादिक-सिद्विका 
सुफळ प्राप्त किया शक-नाथने; 
सब प्रकार सविग्रह हो गया 
परम गुप्त रहस्य त्रिलोकका । 


करवीर 


२९-३० 


?५--संदेश 


द्रुतविलंबित 


मनुजकी, पशुकी, खगकी तथा | 
विठप-गुल्म-छता-मय विखकी ` 
सुन पडी ध्वनि आर्त समीरं 
इस प्रकार तपोधन बुद्धको-- ' 


८ सुख-विनाशक त्रैविध तापसे 
जळ रही सब संसृति, नाथ, है, 
न, प्रभु, आप विलम्ब लगाइए, | 
अब, तथागत, धर्म सुनाइए । ” 


कनक-सा सरको करके यथा 

निरखता रवि पंकज-पुंज है, 
स्व-करसे बहु बार टटोलता 

विकसनीय कली जिस भाँतिसे; 

उस प्रकार विलोक शकेश भी 
2 है. 
गगनमें उस व्याहृतिकी दिशा, 
त्वरित बोल उठे अति ओजसे 
¦ जन अवश्य गहें पथ धर्मका | ? 


कर ललाट समुन्नत शीघ्र वे 
चल पंडे उठके वट-मूलसे, 

, सकल-लोक-समुन्नति-भावना 
सहज-सस्मित आननपै लसी 


फिर तथागत आ पहुँचे वहाँ 

स्थित जहाँ नगरी मदनारिकी; 
अनघ-पावन-भक्ति-विकासिनी 

अति प्रसिद्ध पुरातन काशिका; 


नेगम-आगम-अर्थ-प्रकाशिनी, 
सतत-शम्मु-त्रिशूल-निवासिनी, 
सकल-संसृति-धर्म-विकासिनी, 
स्व-छविसे अब भी बहु-भासिनी । 


प्रभु प्रचार लगे करने वहाँ, 

४ सकळ संसृति कर्म-प्रधान है, 
मनुजकी गति भी इस न्यायसे 

सब पुरातन-कर्म-विपाक है । 


“ नरक-ही रचके निज कमसे 
विळपता पचता नर दुःखें, 
यदि रहे वह शान्त विरक्त तो 
भुवन लभ्य, अलभ्य न स्वर्ग भी | " 


--संदेश 


यह निदेश सुना जन-यूथने 
चरणमें शरणागत हो गया, 
प्रभु गये सबको उपदेश दे 
निकट ही “ ऋषि-पत्तन “-ग्रामको । 


रजनि एक बिता कर शान्तिसे 

नगरके नरको उपदेश दे, 
प्रभु यदा पहुँचि “मृगदाव'में 

निरख धन्य हुए सब मागधी । 


निकलते ९. 
f जब याचनके लिए 
[oS 
विनयसे युग हाथ पसारके, 
जिस गली चलते मचता वहीं 
रव यही, “ यह लो, यह लो, प्रमो ! ” 


तनुज लेकर पुत्रवती चलीं; 
त्वरित डाळ तथागत-पादपे 
चरणकी रज पाकर नारियौँ 
(२ ww 
मुदित थीं बहु भाँति स्वभाग्यपै । 


कठिन कानन पार किया, गये 
प्रथित पर्वत पाँच खड़े जहाँ, 
सघन छह तपोवनर्म लसी, 
बिमळ-पाथ सरोवर था जहाँ । 


उपल थे प्रतिबिम्बित नीरमें, 

विटप थे सरिपै झुक झूमते, 
निकट ही गिरि-उच्च-शिखाग्रसे 

बहु शिलाजतु निःसृत हो रहा । 

कुछ बढे पहुँचे वन-मध्यमें 

कुपथ कंटक-प्रस्तर-पूर्ण था; 
अचलके उस पार गये जहाँ 

कलित कानन था, सम भूमि थी । 


रुचिर तापस आश्रममें जहाँ 

बहु ब्रती करते जप-योग थे, 
स्व-तनको रिपुके सम जानके 

दमन थे करते बहु क्लेशसे | 


स्व-गृहको तजके, वनवास ठे, 
कठिन वे करते तप-साधना, 

स्व-करको कर ऊर्ड्ध दिनान्त छौं 
स्थित यती रहते पद एकपै । 


सकल-इन्द्रिय-ज्ञान-विभावना 

दमन थे करते बहु यत्नसे, 
मरणके पहले सब भाँति ही 

मृत बने जिससे यम-यातना । 


कुछ खड़े क्षुरसे तन छेदके, 
अयस-कीलित थे अँग अन्यके, 
अपर क्षार रमाकर देहपे 
अनळमें तपते बहुभाँति थे । 


निरखते कुदशा नर-जातिकी 

प्रभु चले तरु-पुज-तले गये, 
सकळ-तापस-आश्रम-अग्रणी 

निवसता बुध ब्राह्मण था जहाँ | 


--संदेश 


समय पावसका लखके, वहीं 

ठहर आप गये द्विज-सँग ही, 
निरखते उसके जप-यागको 

निवसते वसु याम शकेश थे । 


द्विज वहॉपर आतप-शीतमें 

निवसता, करता ब्रत-योग था 
जप तथा उपवास-निमग्न हो 

वह तपोधन ध्यान-प्रसक्त था । 


खग समीप मुदा चुगते रहे, 

जघनपै फिरती तरु-शायिका, 
द्विज अभे्य-समावि-निमञ्न हो 

न लखता बहिरंग कदापि था । 


दिवसमें, बहु आतप घोरमें, 

जब कभी बनता बन दाव-सा, 
वह यती निज ध्यान-निळीन हो 

न लखता रविकी अति चडता । 


कब गया दिन, यामिनि आ गई, 
कब हुआ रब जम्बुक-यूथका, 
कब लगे तरुपै खग बोलने, 
वह यती इससे अनभिज्ञ था । 


रजनिम निकले बन-जन्तु भौ 
विचर भैरव-नाद करें वहीं, 
तिमिर-पूर्ण यथा मनमें धँसे 
खळ-मलादिक पूर्ण अशंक हो । 

शयन विप्र कभी करता न था, 

यदि कभी करता, क्षण एक ही, 
अरुणके पहले वह जागता 

अति कठोर रही तप-साधना । 


निरख तापसकी तप-योजना, 
विपथ देख उसे श्रृति-मार्गसे, 
लख महा व्यभिचार विवेकका 
निगम-पालकसे न रहा गया। 


बचन बोळ उठे प्रभु विप्रसे-- 

“ तुम सखे, यह क्यों दुख झेलते ? 
जब न है लघु जीवन-छेश ही 

स्व-तन क्यों करते फिर दग्ध हो ? 


“ निगमका पथ, आगम-मार्ग भी, 
'काठिन है अति, में यह मानता, 
पर ळखो यह देह मनुष्यकी 
प्रमुख साधन हे सत्र धर्मका । 


“ यदि कहाँपर स्तर्ग-निकेत है, 
इतर है जनके तनसे नहीं, 
यादे उसे तुम भोग सको, सखे, 
निकट तो फिर मुक्ति अवश्य है। 


“ निगम हैं कहते सुख स्वर्ग है, 

नरक दुःख यही मत शात्रका, 
क्रम परन्तु सदा सुख-दुःखका 

न रुकता, चलता रहता, सखे, 


पा क न त त SS 


---संदेश 


८४ समय पाकर कर्म-विपाकसे 
. सुखढुखादिक भी मिटते सभी, 
कथित है निगमागममें यही, 
सुहृद, मुक्ति सदा अविनारिनी | 


“ पर, तजो निगमागमकी कथा, 
द्विज, निसर्ग लखो यह सामने, 
यह न केवल हे उपभोग्य ही 
अति सुधी उपदेशक भी यही। 


५: निराखिए, यह पुष्प प्रसन्न हैं, 

भ्रमर हें इनपै मँड्रा रहे, 
अरुणके पद छूकर जागते 

मुदित सो रहते लख यामिनी । 


८६ श्रमरको मकरन्द, दिगन्तको 
सुरभि देकर हैं यश छटते, 
स-मुद हैं चढते हरि-शीसपै 
` पर प्रसून न भोंह सिकोइते । 


८ यह ळखो वनमें तरु ताळके 

अति विशाल समुन्नत-भाळ हैं, 
पवनका मद पीकर व्योममें 

स-मुद हैं सुख-संयुत झूमते । 


“‹ यह सभी तरु-ुल्म-लता, सखे, 
परम तुष्ट बने तन-पुष्ट हैं, 

यह विनोदमयी तरु-जीवनी 
बन रही किस हेतु प्रहेलिका ? 

६ विहग जो उनपै कल कूजते 
| वह कभी निजको न विनाशते, 
निरखिए, अति मंजु प्रभातमें 
परम मुग्ध स-हास निसर्ग है । 


“ दुरित-दग्ध मनुष्य-समाजके 
यह सभी उपदेशक हैं, सखे, 
यजन-याजन एक यही यहाँ 
प्रक्ृति-पाठ तपोधन जो पढ़ें | 


“ द्विज पुनीत महामति आप हैं, 

यदि कहीं जग-संग्रह-भाव हो, 
मनुज-बृन्द गहें पथ धर्मका, 

सकळ संसरति मुक्ति-निधान हो । 


“ विदित शिक्षक आप त्रिवर्गके 

मनुज कोन तुम्हें फिर ज्ञान दे, 
इस लिए यह ग्रन्थ निसर्गका 

प्रकट है, कृपया पढ़ लीजिए । 


शार्दूलविकीडेत 
* पावें ब्राह्मण बुद्धि सत्य-तपसे रक्षा करें जातिकी, 
सीखे पाठ सनातनी प्रकृतिसे त्यागें मृषा साधना, 
सारे भूतलमें चरित्रबलसे जो अग्रगामी बनें, 
तो हिंसा मिट जाय एक क्षणमें निर्वाण-संसिद्धि हो ।” 


- 


--संदेश 


वंशस्थ 


उसी घड़ी देख पड़ी दिगन्तमें 

वनान्तसे उत्थित धूमकी ध्वजा, 
अनिष्टका आगम जानके उसे 

स-तर्क सोरे खग-बृन्द हो गये । 


पुनः हुआ शब्द सुदूर प्राम्तमें 

महान अस्पष्ट परन्तु भीम जो, 
विपत्तिका अग्रग मानके उसे 

स-शंक सारे पश॒-बृन्द हो गये । 


प्रचंड दावानळ क्या अरण्यमें 

लगा हुआ है, यह तक हो उठा; 
कि युद्ध छेड़ा वनके समीप ही 

अरातिसे राजगृहाधिराजने ? 


बिलोक्नेको वह भीम धूमिका 

चले यती साथ शकाधिनाथके, 
समीपमें जाकर जो लखा उसे 

स-वत्स मेष-व्रज नीयमान था । 


पुनः पुनः आजकको हँकारता, 

चला अजा-जीव स-वेग जा रहा, 
समूहको छे वह छाग-मेषके 

चला वहीं काननके समीपसे । 


बटोरता छाग, उस्र हाँकता, 
खदेडता दंड-प्रहारसे अजा, 
महान ग्रामीण कुशब्द बोलता छ 
चला अजापाल उसी घडी वहा | 

विलोक छागी युग-शाव-संयुता, 
विपन्न थी जो निज-पुत्र-व्याधिसे 
तुरन्त आगे बढ़के लखा, अहो ! 
शकेशने आजक-मेष-पुंजमें | 


प्रहारसे शावक पंगु हो रहा, 

गिरा रहा शोणित एक पावसे, 
स-दुःख धीमी गातिसे अधीर हो 

अजाज पीछे छुटता हुआ चला । 


स्व-पुत्रको ताड़ित दंड-घातसे 

विलोक होती जननी अधीर थी, 
अभीत पीछे रहना असाध्य था, 

प्रसह्य आगे बढ़ना अशक्य था । 


विलोकते ही प्रभुने अधीर हो 

उठा लिया शावक शीघ्र अंकमें, 
उसे ळगाके निज कंठमें तदा 

कहा, “ सुने तू अयि, मंजु ऊर्णदे, 


“ चले जहाँ तू शिशु ले चढूँ वहीं, 

न भीत हो देख मदीय कर्म तू, 
सदैव मेरा प्रिय कार्य है कि मैं 

हरा करूँ संकट जीव-जन्तुके । ?? 


शकेरा आगे बढ़ छाग-पाळसे 
स-प्रेम यों सत्वर पूछने लगे, 

“ सखे, कहाँको तुम जा रहे अभी : 
प्रचंड है आतप, तप्त भूमि है) ” 


-- संदेश 


कहा ५“ प्रभो, राजगृहाधिराजके 
निदेशका पाळन-मात्र जानता, 
सुना कि वे यज्ञ-विधानमें लगे 
सहस्र आवश्यक मेष-छाग हैं। ” 


सुना जभी वृत्त उरभ्र-पालसे, 

कहा , “ वहीं में चळता अभी, सखे, 
नृपाल देखू वह, जो अधर्मकी 

नदी बहाता पञ्जु-रक्त-पूरिता । ” 


लगी हुई थी बहु धूलि पादमें 

ललाटपै शोभित खेद-बुन्द थे, 
सहर्ष क्रोडीकृत-छाग-शाव वे 

चले, लिये संग अजा स-रभणा । 


सुधी पहुँचे सरि-तीर तो वहाँ 
लखा कि एका शव पुत्रका लिये 
पछाड़ खाती सिर पीटती हुई 
विलाप-मग्ना जल-ओर जा रही । 


अभी हुई थी विधवा अभागिनी, 

अपत्य आशा-प्रद एक-मात्र था, 
परन्तु सो बालक खेलता हुआ, 

डसा गया, हाय ! कराल ब्याल्से । 


अपल्यको बाँध स्वकीय कंठमें 
फिरी कराती बहु झाइ-फैक भी, 
न किन्तु भावी मिटती कदापि है, 
कुमाग्य देखो, वह भी जिया नहीं । 

निराश्रिता होकर दीन कामिनी 

हताश ज्यों ही वह डूबने चली, 
तभी नदीके तटमें खुयोगसे 

अनाथके नाथ शकेशकों लखा | 


विलोकते ही प्रभुको अनाथिनी 

पछाड़ खाके गिर भूमिपे पड़ी, 
अपत्यका तो शव दारु-खंड-सा 

गिरा अहो ! श्रीचरणाराविन्दपे । 


अपत्य ज्यों ही पद-पद्मपै गिरा 

तुरन्त सचेष्टित-गात्र हो उठा, 
शकेशको देख हँसा सचेत हो, 

बिलोक माता-मुख रो पड़ा तदा । 


अपत्यको जीवित देख प्राण ळे 
गिरी पदोंपै विधवा शकेशके, 
सुवृत्त सारा पुरमें फिरा तभी - 
बिलोकनेको जनता चली सभी । 


स-हर्ष संजीवन-कार्य देखके 

दिनेश अस्ताचछ-धामको चले, 
शकेश भी आजक-पाल-संगमें 

चले मुदा राजगृहाख्य ग्रामको । 


स राग हो अंतिम-ररिम सूर्य भी 

लगा छिपाने निजको दिगन्तमें, 
अगाढ़ छाया प्रति-धामंपे पड़ी 

स्व-गेह प्रत्यागत गोप भी हुए । 

हहे... 


--संदेश 


स-छाग देखा जब पौर-बृन्दने 

हटे त्वरासे पथसे शकेशके, 
प्रविष्ट ज्यों ही वह ग्राममें हुए 

विहंग बोले, विहँसे प्रदीप भी । 


तुरन्त रोका घन लौहकारने, 

रुके सभी वाद-विवाद पण्यके, 
बिछी हुई थीं पथ-मध्य वस्तुएँ 

सभी हटा लीं त पण्य-पौरने । 


७/ 


बने यहाँ निष्क्रिय तन्तुवाय, तो 

हुए वहाँ लेखक त्यक्त-लेखनी, 
शकेशको देख प्रसन्न नारियाँ 

स-तर्क-ती होकर पूछने लगीं 


“ कहो, सखी, सजन कोन जा रहे, : 
लिये इए हैं बलि-छाग अंकमें, 
अनंगको सांग बना रही ळखो 
मनोरमा कान्ति मुखारविन्दकी । 


८ लखो इन्हें, सुन्दर अंग-अंग हैं, : 
प्रसन्न हैं, कोमळ हैं, स-तेज हैं, 
प्रफुल्ल हैं लोचन पुंडरीक-से, 
शशांक-सा आनन कान्ति-पूर्ण हे । 
८ बिसार-से, खंजन-से, कुरंग-से, 
सरोज-से, लोचन पा गये कहाँ ? 
विलोकिए तो इनकी तन-प्रभा, 


अनंग आया बनके सितांग ज्यों । ”” 

सतर्क बोली अपरा विलोकके 
८५ य॒ती वही आज प्रसिद्ध जो हुए, 


सुना इन्हींके पदके प्रसादसे 
अभर्तुकाका मृत पुत्र जी उठा । ” 


प्रशान्त जाते प्रभु मार्ग-मध्य थे, 

न देखते थे वह पण्य-वीथिका, 
परन्तु सो संसाति-पार-वतिनी 

ललाटेपे अंकित थी प्रसन्नता । 


विलोकते ही अति ह्-युक्त हो, 
नृपालसे जाकर दूतने कहाः-- 

५ महान ज्ञानी मुनि एक आ रहे, 
नरेश, यज्ञस्थळको विलोकने । ” 


वितानमें संस्थित विप्र-मंडली 

लगी हुई थी श्रुति-मंत्र-पाठमें 
पवित्र यज्ञस्थळ-मध्य-शोभिनी 

मखाग्ने-ज्वाला जळती ज्वलन्त थी । 


पुनः पुनः भक्षण भूरि आज्यका 
किये हुए, आग अनाग-रूपिणी, 
पुनः पुनः पाकर हव्य और भी 
प्रलम्ब-जिह्वा बनती प्रचंड थी । 


नुरंस-कमी द्विज-बृन्दसे वहाँ 

किये गये थे हत मेष-छाग जो, 
हुआ उन्हींके बहु रक्त-पातसे 

अलक्त यज्ञस्थळ बिम्बसारका | 


---संदेश 


समीप ही जो अज दौर्घश्वंगका 
खडा-खडा रेंभण है मचा रहा, 
निबद्ध है जो दृढ यज्ञ-यूपमें, 
अभी उसीका बलिदान-बार है । 


लखो, उठा याजक ले कृपाण भी, 
खड़ा हुआ वेद-विधान बोलता, 
«८ तुम्हें प्रभो, देवत, प्राप्त हो अभी 
प्रदान की जो बलि बिम्सारने | 


“ करो वसा-गेध सहर्ष स्त्रीकृता, 
ऋचा-पवित्रीकृत-रक्त देख लो, 
प्रभो, इसीके सिरपै उतार दो 
अनिष्ट मेरे यजमान भूपके । ” 
चला जभी विप्र कृपाणको उठा, 


उसी घड़ी आ पहुँचे शकेश भी, 
कहा पयोद-ध्वानि-तुल्य शाब्दसे 


“ न मारने छाग, नृपाल, दीजिए । ” 


स-हर्ष आगे बढ़ यज्ञ-यूपसे 
तुरन्त ही मुक्त किया वराकको, 
विलोकके दृश्य खड़े रहे सभी 
_अरोष-आतंक-वितान छा गया । 


कहा क़ “ प्यारे सबको स्व-प्राण हैं, 
उन्हें न कोई तजता सुखेन है, 

जिला नहीं जो सकता, न प्राप्त है 
विनाशनेका आधिकार भी उसे । 

९ अशक्तके ही सम शक्तपै, सखे, 

जमा सदासे जिसका प्रभाव है, 
वही दया संसृति-मोक्ष-दायिनी 

प्रसिद्ध हे, सिद्ध करो न अन्यथा । 


५ अशक्तके ही प्रति शक्तकी दया 
महान कल्याणकरी विभूति है, 
बना रही है कुछ कोमला यही 
महान घोरां गति जीव-लोककी । 


८ द्या विराजे यदि, भूप, चित्तमें 
तुरन्त निःश्रेयस-सिद्धि प्राप्त हो, 

कहा गया ईश्वर विवमें वही 
महादयासागर-नामधेय जो | 


८ महान वैषम्य विलोकिए, सखे, 
मनुष्य हो निर्दय चाहते दया, 

न जानते है सब जीव विश्वके 
विहार-निद्रा-भयमें समान हैं। 


५ मनुष्यकी भाति समस्त जीव भी 
फँसे हुए हें दृढ कर्म-जालमें, 
९ ८ निगूढ अनी 
रहस्य-पूर्णा विनिगृढ़-अश् 
यथैव है मृत्यु, तथैव जन्म भी । 


“ न भोग हैं त्याज्य, न कर्म हेय है, 
विजेय निःश्रेयस है न घातसे, 

न जीव है वध्य, न मृत्यु श्रेय है, . 
न प्रेय हिंसा, न विधेय पाप है । 

“ न वध्य हैं आजक मूक यज्ञमे, 

न यज्ञ है पार्थिव कामनामयी, 
न कामनायोग्य अनिष्ट-भावना, 

न भावना हिंसक-भाव-वर्तिनी | 


“ महा पराधीन अवोध छागकी 
स-मंत्र देते बलि देव-तृप्तिको, 
अधर्मद्वारा गाति रोक जीवकी 
न सिद्ध होगी यह यज्ञ-वीरता । 
८८ स्व-धर्ममें है मरना, न मारना, 
स्व-कर्म आवश्यक भोग्य-वस्तु है, 
मनुष्य-भावी-दुखकी विभावना | 
न वैठती है उड़ छाग-सीसपै । 


“¦ मनुष्यकी जो गति है शुभाशुभा 
विपाक है सो सब पूर्व कर्मका, 
विमुक्त होना उस कर्म-भोगसे 
किसे नहीं सम्यक वांछनीय है १?” 


सुनी झुवाणी प्रभुकी प्रशान्तिसे 
दयाभिभूता द्विज-मंडली बनी, 
नृपाळ भी आसन छोड़ शीघ्र ही 
खड़े हुए सम्मुख हाथ जोड़के । 


तदा सभीको ळखते हुए कहा 
शकेशने प्रेम-पवित्र भावसे-- 
८ मनुष्य होते करुणाई-चित्त तो 
अवश्य होती सुखदा बसुन्धरा । ” 
३१--३२ 

यदा हुआ भाषण बुद्धदेवका 

समस्त यज्ञ-स्थल भंग हो गया, 
तुरन्त फेंकी धृत हेति विप्रने, 

नुपाळ दौड़े पद-पद्मपै पड़े । 


जगा दया-भाव नृपाछ चित्तमें 
तुरन्त ही की इस भाँति घोषणा-- 
४ हुआ अभौसे वध बन्द राज्यमे, 
न मांस हो भोजनमें, न यज्ञमें | ” 


प्रदाक्षिणाकी नपने मुनीन्द्रकी 
सुने सुधा-वाक्य मुखारविन्दसे-- 
“४ महीपते, आप दयानिधान हों, 
शनेः शनैः पाप सभी प्रशान्त हों | ? 


रुका तभीसे बलि-दान यज्ञमें 

महा द्या-धर्म-प्रचार यों हुआ, 
महीपको दे उपदेश धर्मका 

मुनीन्द्र भी वेणु-अरण्यको चले | 


स्रग्धरा 
नीचे पद्मासनस्थ स्तिमित ग किये दृष्टि, अन्तर्हिता थी, 
ऊँचे नासाएटोंमें अविचल स्वर थे सूर्य-चन्द्राइय दोनों । 
मध्यस्था योग-छम्या प्रकटित लखते ज्योति आकारहीना 
कैवल्याम्भोधिमें थे प्रतिपळ रहते मग्न सिद्धाग्रणी वे | 


?--यशज्मोधरा 


द्रुताविलम्त्रित 


सुत-वियोग-विपन्न-मनस्ककी 


कापिळवस्तु-घराधिपकी कथा 


अमित छेश-प्रदायिनि केराका 
अकथनौय महा दुख-पूर्ण थी । 


याद किसी जनसे सुनते कभी 

सुभग वृत्त किसी यति-भिक्षुका , 
त्वरित भेज वहाँ निज दूत वे 

नृपति मार्गण थे करते सदा | 


तज गया इस राज-निवासको, 
भटकता फिरता अब है कहाँ ! 


सकळ-अंग-विपर्स्यय हो गया, 
न वह चिह रहे अब पुत्रके । 


२४४ 


सिद्धार्थ सर्ग १६ 


परिनिवतित होकर दूत भी 

विकलता अपनी कहते सभी, 
विपुल यत्न किये नर-नाथने 

तनुजका न पता पर पा सके । 


पाति-वियोग-विपन्न यशोधरा 

निवसती दुखसे निज धाममें, 
विकल मानसमें वसु याम ही 

अचल बैठ रहा पति-ध्यान था | 


प्रणय-गोपन कीट-समान ही 

कर रहा अति पांडुर गंड था, 
धाति-शिला-स्थित मूर्ति विषादकी 

हँस रहीं वह थी निज भाग्यपै । 


अति प्रचंड मनोभव-तापमें 
हृदय भस्म हुआ उस नारिका, 
पर न प्रेम घटा तिळ एक भी, 
यह कुतूहल-वर्धक बात, थी । 
धृति-तुळापर जीवन-प्रेमको | 
` सतत तौल रहे खलु प्राणं थे, 
गत हुआ लघु जीवन कंठमें | 
' 1 हंदयमें गुरु प्रेम टिका रहा । 


विषय-संग हुआ सब अस्त. था; . 
` नयनःउत्पळ अर्घ खुले हुए, 
खसन-खासन ध्यान-समाधिसे . | 
बन गई कि वियोगिनि योगिनी । 


--यशोधरा 


अरुचि हार तथा घनसारसे 
कुरुचि थे करते दल कंजके 
बन गई अति खिन्न यशोधरा 
शरद्‌-आतप-तापित-केतकी । ` 
मालिनी 
अब मघु-ऋतु आई, भूमिमें आ समाई, 
विहग-निकर भी थे बोलते मत्ततासे, 
अति अनुपम शोभा देखते ही बने जो, 
बहु सुखद लसी थी प्रान्तमें काननोंके । 


कुसुम-निचयवाली भूमि सौन्दर्यदाली 
नव-प्रणय-प्रणाळी-संयुता सोहती थी, 

प्रकृति सुरभियुक्ता, शैत्यसे हो विमुक्ता, .. 
सहृदय जनको थी भूरि आनन्द देती । 


सुखद प्रकृतिने दी भूमिको मंजु शोमा, 

मृदु परभ्रतकी भी गंधने मत्तता दी, 
स-रज सुमनने दी #ंगको भ्रान्तिमत्ता, 

छवि सकल घरापै शोभनीया लसी थी | 


बह मनसिजकी जो पीठिका है प्रसिद्वा, 


नव मधु-ऋतुकी जो भावना भूतिरम्या, _ 


अति सुभग अनूठी दर्शकानन्ददात्री 
विकसित सुषमा थी माधवी-वाटिकामं | 


नव कुसुम-दलोंपै, पळवोपै, कळीपै, 

सुभग सुफळै भी मंजु शाखावळीपे 
उस उपवन-भूपै शोभिता नेत्र-रम्या 

बहु सुखद सलोनी चारुता राजती थी | 

मुकुल-कुट-विभाकी रंग-भू दर्शनीया, 
मृदु नवल कलीकी मंजुता लेखनीया, 
अति सुभग धराकी (रम्यता कीर्तनीया, 
-मधु-त्रश्‍तु-छवि फैली भूमिपै वर्णनीया । 


फल-बहुछ अगोंपै मंडळी थी खगोंकी, 
श्रुति-मधुर सुनाती कारिका गीति-मम्मा, 
अतिराय सुखदायी बोळ थे झावकोंके, 
अभिनव तरुओंकी श्रेणियाँ पुष्पिता थीं । 


अतुलित छविवाली वृक्ष-शाखा-प्रशाखा 

स-मद अनिलद्वारा मत्त हो झूमती थीं, 
बहु अरुण लसे थे पत्र सौन्दर्यशाली, 

प्रकट कर रहे जो राग थे पादपोंका । 


नव-किसळयवाली, शोभना पुष्पवाली, 
अमित सुरमिवाली, भूंग-गुजार-वाली, 
विकसित-छुवि-वाली बेलियाँ चारुतासे 
विपिन-तरु-शिखापे शोभनीया लसी थीं। 


ककुभ स-मुद थे, भू पुष्पसे संकुला थी, 
सुमन-विटप भी थे युक्त उत्फुछतासे, 

अति मुदित विहंगोंकी लसी मंडली थी, 
परभृत करते थे शब्द उन्मत्तकारी । 


रणित बहुल-दब्दा मंजु घंटावली टे, . 

मधुर मधु गिराता दानके वारि-सा ही, 
तरुपर पद देता गर्वकी धीरतासे, 

समद गज सरीखा अद्विसे वायु आया। 


+-यशोधरा 


लहू अनिल चला जो पादपोंको लुभाता, 
मधु-सुरमि बिछाता कुंजके प्रान्तरोंमें, 
विकसित करता जो मंजु पुष्पावलीको, 
अति सुदित बनाता भृंगके चित्तको था । 


दुखद मधु लगा पै सुप्रबुद्धात्मजाको, 

वह विरह-व्यथासे पीडिता हो रही थी, 
तरु-बिटप-छताएँ रक्त-पणी बनीं जो 

वह अनल छगाके नेत्र ही दाहती थीं । 


अलि-अवलि बनोंमें घूमती भ्रान्त-सी थी, 
विरस बन चुकी थीं कोकिलाकी अळापें, 
हृदय मथ रही थी पुष्पकी मंजु शोभा, 
बिदलित करता था वायु आमोद्वाही । 


उस समय विपन्ना सुप्रबुद्धात्मजा जा 

निज सुत सँग लेके रोहिणी-तीर बैठी, 
कलकल बहता था नीर स्रोतस्विनीका, 

पर वह अति ही थी चिन्तिता क्लेशमझ्ना | 


ढळक पळकसे थे अश्र आते क्षणोंमें, 

उन कलित कपोलोंमें बसी पांडुता थी, 
अधर विरह-दुःखोंसे बने शुष्क ही थे, 

घन-छवि कबरी भी प्राप्त थी क्षीणताको । 


सब अँग उसके थे रिक्त आभूषणोंसे, 
अमित विरह-मग्ना कामिनी हो रही थी, 
तनपर सित साड़ी घातिनी पिज्जु-सी थी, 
अतिशय दुखसे थी खिन्नता-युक्त गोपा । 

वह पद, पतिके जो स्वागतोंमें सुखी हो 
इभ-निभ हरते थे कंजकी मंजुताको, 
कुछ चल कँपते हैं विप्रयुक्ता दशामें, 
` करि-कर-धृत जैसे कॉपता वृक्ष रंभा | 


वह नयन, कभी थे स्नेहके दीपसे जो, 

वह द्युति कढती थी पुत्तढी-श्यामतासे, 
ढुत-गाति रथ लेके हो गया अस्त पूषा, 

तजकर कुछ पीछे अंशुकी धूलि मानों । 


१५ 


वह रहित हुए है ज्योतिसे लक्ष्यसे यों, 

अब इस जगमें क्या देखना, क्या दिखाना ? 
ऋतुपाति छविके ही संगमें सो रहे, या 

छावे ऋतुपतिको ही प्रातमै आ जगावे | 


युग नयन नुकीले हो गये हाय ! ढीले, 
अति सुखद रसीले साँवले जो कभी थे, 
अब वह न लखाते मीन-से कंज-से भी 
हरि-प्रसित-मृगी-से रिक्त-आशा हुए हैं । 


तजकर निकले थे वे जिसे यामिनीमें 
उस कटि-पटको थी भेंटती खिन्न गोपा, 
जब अति दुख पाती, सोचती, ऊब जाती, 
हग भरकर प्योर पुत्रको देखती थी । 


उमड-घुमड़ आँखें श्याम कादम्बिनी-सी 
'बरस-बरस जातीं वक्षेप शीघ्रतासे, 

रुक-रुक कर ज्यों ही देखती पुत्रको वे 
मधुमय बनती थीं भंगकी प्रेयसी-सी । 


यशोधरा 


वंशस्थ 
समीप थी कोकनदाभिसंकुळा 
महा प्रफुछा सरसी सुहावनी, 
प्रभात-पिंगा जिसमें खिली हुई 
सरोजकी अधे-प्रफुल्लिता कली । _ 


शकेशका लोचन-साम्य देखके 
महादुखी पास गई यशोधरा, 

स-दुःख सम्बोधित यों किया उसे 
कहीं कथाएँ हृदयानुभूतिकी । 


८ अये, प्रिये, हे कलिके, अनूपमे, 
पराग-गर्भे, अनुराग-रंजिते, 
ग्रफुछ-प्राये, अलि-संग-चेश्ति, | 
न पूर्ण उत्फुछ बने कदापि तू । 


८ इसी दझामें तुझको लखा करूँ, 
खड़ी यहींपै दिन-रात में रहूँ, 

न में हटू ओर खिले न तू, प्रिये, 
मिलिन्द भागें, रवि अस्त हो रहें। 


८ त्वदीय-जैसा मम बाल्य-काळ था, 

न ज्ञात था संसृति कोन वस्तु है, 
समीर-दोला तुझको मिला यथा 

तथा हिंडोला सुखका मिला मुझे । 


८ यथेव तू तोय-तलोपैरिस्थिता 

न जानती है महिको, न व्योमको, 
तथैव मैं संस्रति-सिन्धु-मज्जिता 

न जानती थी सुखको, न दुःखको । 

४ परन्तु देखा जब नेत्र खोलके 
लखा सभौ विश्व प्रपंच-पूर्ण है, 
यहाँ न है केवळ प्रेम-वंचना, 
~ ~ ~ ~ 
वियोग है, वेपथु है, विषाद है । 


५: प्रिये, अबोधे, कलिके, मनोरमे, 

न तू हिले, हो स्थिर, बात कान दे, 
न तू रुकेगी? तव डोळना, सखी, 

निषेधका सूचक भासता मुझे । 


४ रुके, सुने, में तुझ-सी रही कभी, 
तडाग-सा अंगन था निकेतका, 

सखी मिली थीं सकला कली-समा, 
मनोहरा शैरावकी तरंग थी । 


४ शनैः शनेः ज्ञान-प्रभात हो चला, 
गता तमिस्रा अनभिज्ञता हुई; 

उषा स-रागा हृदयाचळस्थिता 
प्रकाशिता शीघ्र हुई मनोहरा । 


४ सुगंधिता योवन-वायु-दोलिता 
विनोदिता थी सरसी-समान मै, 
परन्तु तू एक, मदीय दो प्रिये, 
उगीं स-रागा कलिका विभावती । 


“ दिनेशकी मंजु मयूख-मंडळी 

विलोक होती अब तू प्रफुल्ल हे, | 
प्रिये, इसी भाति कभी अवश्य में 

हुई विमुग्धा लख शाक्यसिंहको । 


--ज्यशोधरा 


४ मृणालिनी मंजु सुवृत्त-पळुवा 
चतुर्दिशा है सघना घिरी हुई, 
अनूप तेरा लख रूप-रंगः सो 
स-हर्षे देती रविको बधाइयौँ । 


४ परन्तु तेरी छवि देख-देख में 

हुई विपन्ना दुख-भार-वाहिनी, 
मिली कहाँसे किस पुण्यसे तुझे 

अनूप सिद्धार्थ-विलोचनोपमा ? 


“ अठक्त तेरा दृग-कोष क्यों, प्रिये १ 
स्व-रोषका कारण तो बता मुझे, 
विकार व्यापा तुझमें दिनेशका, 
विचार आया अथवा निशेहाका । 


८ विलोक तेरे इस रक्त रंगको 
स-राग मेरे युग नेत्र हो रहे, 

न बिम्ब तेरा, प्रतिबिम्त्र है, प्रिये, 
उसी धनीके अनुराग-रंगका । 


८ परन्तु मेरे इस विप्रयोगने 
किये महा पाण्डुर अंग-अंग हैं, 
समान-ही दुःखद था मुझे, सखी, 
सरोज होता यदि पीतवर्णका । 


८ स-धोत-वख्ना बन विप्रयोगमें 
हहा ! हुई हूँ हत-भागिनी महा, 
कदापि होता मुझको न सौख्य जो 
सरोज होता अवदात रंगका । 

४ विवर्ण सारी मम देह हो गई 

इसे कहें राग, विराग या कहें, 
विलोचनाके सब रंग घो गये, 

न खेत हैं, श्यामल हैं, न रक्त हैं । 


४ विलोक तेरी सुखदा प्रफुछता, 
पराग-गभी छवि मंजु कोषकी, 

न क्या रुखूँगी अब में शकेशके 
विलोचनोंकी महती मनोज्ञता । 


४ पवित्र-किंजल्क-समूह-संयुता 

बनी स-रागा, स-बिसा, स-पछुवा, 
विलोक तेरी सुषमा मनोहरा 

प्रसन्न होते प्रभु-पाद-पद्म थे । 


“ यथैव संध्यागमसे स-दुःख तू 
मछीन होती रविके वियोगमें, 

तथैव में हूँ अति दु;ख-पीडिता 
विषाद-मग्ना पति-विप्रयोगमें । 


५ परन्तु होते फिर शुभ्र प्रातके 

अहो ! बनेगा अति सौख्य-पूर्ण तू, 
अभागिनी केवल भै, प्रसून, हूँ, 

न अन्त मेरे इस विप्रयोगका । 


“ विलोक जो अन्त-विहीन मार्गको 
महा दुखी होकर दीधे सवास ले, 
हताश हो बैठ गया विषादमें, ' 
प्रसून, रो तू उसके कुभाग्यपै | 


य Br 
“ प्रभाव हैं अश्रु मुदातिरेकके, 

महान पीडा-फळ एक मृत्यु ही, 
परन्तु आशा सहगामिनी बनी 

रुला रही है इस भातिसे मुझे । ” 


शार्दूलविक्रीडेत 


आशा विश्व-विभासिनी, रँगमयी आदित्यकी ररिम है, 
संसारोदधिकी सुपुष्ट तरणी, त्रेळोक्य-संचारिणी । 

ऐसी एक अलाप जो न अपरा देखी-सुनी ही गई, 
गोपाके कळ-कंठसे निकल यों गुंजार-युक्ता हुई । 


द्रुतविलम्बित 


भ्रमर एक उसी क्षण कंजपे 

लख पड़ा भरता बहु भाँवरें, 
निरखके वह राग मिलिन्दका 

कथन यों उससे करने लगी 


“४ जिस प्रकार प्रफुल्ल प्रसूनपे 
सरस हो भरता, अछि, भाँवरें, 
सुगतने उस भाँति कभी मुझे । 
कर विमुग्ध विवाहित था किया | 


८६ अहह ! वे दिन थे. जब में खिली 
मदन-मादन-सौरभ-युक्त हो, 
दायितके दग मत्त मिलिन्दसे 
कर चले मुख-कंज-परिक्रमा । 


७ 

८ प्रम मानवती बन पद्म-सी 
सिर हिलाकर में मुख फेरती, 
प्रिय-रिलीमुख-लोचनको हटा 
निरखती उनका पर मारना । 


८ सुमन, तू आठि-चुम्बनसे कभी 
बन नहीं सकता इतना सुखी, 

बन चुकी जितनी अनुरक्त में 
अधर-चुम्बनसे शक-नाथके । 


८ द्यितके प्रति चुम्बन-कालमें 
नयन-मीळन में करती रही, 

पर न तू , प्रिय, मीलित-नेत्र हो, 
श्रमरको करता रस-दान हैं । 


८ हुद्य-हीन प्रसून विहाय तू ; 

भ्रमर, आ अब तो मम ओरको; 
यदि त्वदीय तथागम देखके 

प्रभु तथागत आगत हों कहीं । 


४ भ्रमर, तू मम आननसे कभी 
उलझता अति था लख कंज-सा, 
कर बढ़ा कर आकर शीघ्र ही 
दयित वारित थे करते तुझे । 


“ अभय होकर आ मम पार्श्वमें, 
अब सुदूर गये वह वीर हैं, 


पर न तू टससे मस हो रहा, 


श्रमर, क्या मुझसे जग रुष्ट है ? 


--यशोघरा 


“ यदि न आ, रम तू मकरन्दं, 

पर व्यथा सुन ले कुछ ध्यानसे, 
अलि, मदीय समक्ष विलोक तू, 

स्थळ न है अनुमान=प्रमाणका | 


“४ कमळ-केसरकी वह पीतिमा 

सदृश है मम पीत शरीरके, 
पर वहाँ अति सुन्दर सद्यता, 

युति यहाँ विरसा मम गात्रकी | 


“ यदि सुने दुखदा करुणा-कथा 
मम व्यथा-गाति भंग-मनोरथा, 
मधुप, तो तुझको दुत ज्ञात हो 
विकलता विरहाकुळ चित्तकी । 


४ भ्रमर, चंचळ तू सुनता नहीं, 

न तुझको कि वियोग-व्यथा हुई, 
कि बनते सत्र भाँति सँयोगमें 

विरहके क्षण स्वम-समान ही । 


४ कुसुमको जिस भाँति, द्विरेफ, त्‌ 
स-सुख प्राप्त हुआ इस प्रातमें, 

अब ळें कब शाक्य-कुमारके - | 
प॒द-सरोज मिलें, सुख प्राप्त हो । 


८ भ्रमर, कंटक-विक्षत-पक्ष तू 
विळसता मकरन्द यथैव है, 

उस प्रकार मदीय कटाक्षसे 
दयित विद्ध हुए, सुख दे मुझे । 

८ न वह हैं दिन, यामिनि भी न सो, 
न दिन-यामिनि-ध्यान रहा मुझे, 

विदित भेद हुआ मुझको, सखे, 
सुनिगणाञ्चित जीवन-बृद्विका । 


८ भ्रमर, तू मकरन्द पिया करे; 
अयुत वर्ष स-हष जिया करे, 
सकल काळ वियोग-विहीन हो 
रम सरोरुहके मधु-कोषमें । 


८ अलि, सदा मधु-पान प्रकाम हो 
श्रमण हो कुसुमोपर सर्वदा 
रमण हो स-पराग प्रसून से 
यजन हो सुखसे रति-यागका । 


४ मधुर गुंजन हो प्रति पुष्पै; 
चरण-पीडित हों शत-पत्र भी, 
हृदय-द्वार खुळा सुखसे रहे, 
` प्रणयका परिपूर्ण प्रवेश हो । 


६: पर रुका क्षण भी नः सरोजँप) 

` अलि बना अति निर्दय-चित्त क्यों, 
त्वरित ही उड़ क्यों नभमें चला 

बन कठोर गया किस हेतु तू £ 


“ खिळ उठी कलिका क्षण एकमे. 
त्वरित ही वह रागवती- बनी, 
दुत हुई परिपूर्ण परागसे 
` श्रमरने अपना कर यों तजा। 


यशोधरा 
शादूलविक्रीडित 


“ हैं रोलम्ब मिलिन्द आद्यु-गाति भी रंध्रानुसारी सदा, 
कीरोंकी गति पक्ष-पात-वश है, शुभ्रांशु तो व्याध-सा, 

विख्याता कळ कोकिला परभृता, पाथोदमें जाड्य है, 
ऐसा कोन उदार जो दुखितका संदेश-वाही बने ? " 


. वंशस्थ 


प्रवाहिता थी कुछ दूर सामने 
महान धीरा अति चारुगामिनी, 
` प्रभातकी उज्ज्वल ज्योतिसे जगी 
तरंग-तारल्य-तटा तरंगिणी । 


गता उषाकी अवशिष्ट लालिमा 
` अनूप थी अम्बर-बिम्ब-नीलिमा, 
बिराजती थी सित रोहिणी यथा 
प्रसन्न-गंभीर-पदा सरस्वती | 


विलोक शोभा दुखसे यशोधरा 
लगी नदीसे इस भाँति पूछने 
४ प्रभूत-तारुण्य-भरे, पयोधिसे, 
हिमाद्रि-भूते, मिलने कहाँ चली ? 


८ मदीय गाथा यदि चित्त दे सुने . 
शनैः शनेः तू बहती रहे, प्रिये | 
विषाद मेरा कुछ-एक न्यून हो, 
व्यतीत तेरा पथ हो मुहूर्तमें । 
३३-२४ 

“ सजे हुए साज-सिगार आज तू 

कहाँ, नदी, वछ्छभ-भेंटने चली, 
न है समीचीन कु-प्रश्न पूछना, 

न मैं बनूँगी प्रिय-प्राप्ति-त्नाधिका । 


८ अतः चली जा सुनती हुई कथा, 
दयामयी तू अति-सौख्य-दायिनी, 

बनी रहूँगी कब छौं, मुझे बता, 
शकेश-प्रसागम-दत्त-मानसा £ 


“न ध्यान आता उनको मदीय है £ 

न धाम प्यारा अब क्यों रहा उन्हें £ 
शकेशके स्वागतमें बृथा, सखी, 

बिछा रही हूँ निज नेत्र-पाँवड़े । " 


८ बना चुकी मानस शिक्थ-तुल्य मै, 
शकेश होते फिर वज-तुल्य क्यों १ 
स्वकीय सन्मूर्ति-समेत चित्तकी 
चुरा चले चेतनता, कहाँ गये ? 


“ अहर्निशा एक शकेशके बिना 

व्यतीत होता युग-तुल्य याम था, 
अजस्र थी में उनको विलोकती 

न देखते वे मम ओर आज हैं। ?? 


विलोचनोंमें उनकी सु-मूर्ति है, 
भरा उन्हींका अनुराग चित्तमें, 
परन्तु तो भी दृगको रुला चले, 
बिमोह-प्याला मनको पिळा चले । 


--यशोघरा 


“४ वियोग-मम्ना मुझ भाग्य-हीनके 
न अंग ही शासनमें रहे, सखी, 

अत; कहूँ क्या, अब में निराश हूँ, 
स-दोषिणी भैं, जगती अ-दोषिणी । ?” 


“ अजस्र शोकाश्रु-प्रवाहिनी घटा 

बसी हुई है मम शुष्क नेत्रमें, 
परन्तु तो भी पद-पद्म-छाल्सा 

लगी हुई है उर-मध्य अग्नि-सी । 


“ सहस्रधा होकर वक्ष फूटता 

न यामिनीमें यदि श्‍वास छोड़ती, 
समस्त होता तन भस्म-तुल्य ही 

बहा न देती यदि वारि नेत्रसे । 


५ शकेराके दर्शन-हेतु में दुखी 

कहाँ फिरू. हाय ! उपाय क्या करूँ १ 
धस घरामें, गिर अद्विसे पडू, 

मरू. कि जीऊँ, मुझको बता, सखी ! 


“ न भूळसे भी तव कूलपै कमी, 
शकेश आते, फिरते न मोदसे £ 
कभी पधारें यदि तो सुना उन्हें 
व्यथा-कथा दीन मदीय चित्तकी । 


८ परन्तु तू तो बहती हुई चली 
विमुग्ध हो संगमको समुद्रके, 
न मानती हे शुभ क्या यथार्थ ही 
वियोगके वाक्य सँयोग-कालमें ? 

८ चली कहाँ तू खग-पक्ष्म-चंचले; 
 सुकम्बु-कंठे, सरि, मीन-लोचने, 
प्रिये, कहानी सुन ळे मदीय जो 
सुदीध है, दुःखद है, दुरन्त द्व 


८ महा प्रसन्ना, अनुराग-पंयुता, 
अदोळिता नीर-प्रवाहसे, सखी, 
उपस्थिता कंज-कली प्रफुछिता 
विलोकती है तव शोभना छटा । 


८ समस्त शृंगार किये हुए मुदा, 

नदी, चली यों प्रिय-संगमार्थ है, 
विलोकती हूँ अति ही प्रचंड में 

भरे हुए यौवनकी अवाधिता । 


८ तरंगसे अस्थिर एक देशमें 
प्रसार-जसा बन स्निग्ध कांतिका, 
प्रशस्त फैला युग-तीर-तोयमें 
असेत शैवाळ-समूह बाल-सा । 


“ महान गंभीर अतीव शोभना, 
अनंग-उत्पादन-कर्म-पंडिता, 
अनूप आवते-प्रभामयी छटा 
सुरम्य है गूढ़ गभीर नामे-सी । 


“ विलोकनाया छविसे नितान्त ही 
समन्विता द्वै जिसकी विशालता, 
स-ह तेरे तटपै विराजते 
उरोजसे सुन्दर कोक-युग्म हैं । 


य्य 


--यशोधरा 

“ अनूप रोमावलि हे प्रवाह-सी, 
तरंग-सी है त्रिवळी मनोरमा, 

बनी-ठनी यों सुखसे चली कहाँ : 
पयोधिके संगमको, तरंगिणी १ 


“ परन्तु आ तू मुझमें समा सखी, 
मदीय है चित्त पयोधि-तुल्य ही, 
विकार हैं नक्र-तिमिंगिळादिसे 
वियोगका वाडव भी प्रचंड है | 


“ न तू समाये मुझमें कदापि तो 

प्रविष्ट होऊं तुझमें तुरन्त में, 
अशक्य है जीवन धारना मुझे 

असह्य है पावक विप्रयोगका | ” 

द्रुतविलंब्रित 

दुखित हो इस भाँति यशोधरा 

रुदन थी करती हत-तेजसा, 
पुलिनपै उस काळ समक्ष ही 

विचरता कल हंस मनोज्ञ था । 


विहगको छखके, उससे तभी 
कथन यों दुखसे करने लगी, 
ठहरके वह भी सुनने लगा 
विरह-ब्याकुळ मानसकी कथा । 
मन्दाक्रान्ता 


५: प्यारे पक्षी, अतिशय सुखी संग ले स्वीय हंसी, 


मेरे आगे विहर तनमें आग क्यों तू लगाता £ 


संयोगीको निरख मनमें विप्रयुक्ता दुखी हो 


संतापोंकी विषम गुरुता झेळती है कृशांगी । 

८ तेरी शोभा अमित सित है; लालिमा चंचुकी जो 
अंगारोंकी अवलि-सम सो चित्त मेरा जळाती, 
है पक्षोपै नब-विधु-कला जो महा शोभनीया, 
सो भी मेरे नयन-पटेपे वज्र-सी टूटती है । 


८ ब्रह्माका भी प्रवहण वना, यान है भारतीका; 

मोती ही तू सतत चुगता मानसावास भौ है, 
देखा जाता विळग करते क्षीरको-नीरको त्‌, 

न्यायी होना कठिन अति है किन्तु है सौख्यदायी । 


८ संतापोंको हरण करना, भक्तको ज्ञान देना, 

नेत्रोंको भी निज वदनसे मुग्ध होना बताना, 
दूताचारी सुजन बनना, साथ लेना स्व-वामा, 

पक्षी, तू तो अनघ रंगमें, कृष्ण चारित्र्यमें है । 


“ तू भेरा था सहचर कभी, मान ले बात मेरी, 
क्यों तू, पक्षी, अदय बनके दे रहा घोर पीड़ा ? 
श्रोताका तो उड़कर नहीं घेरते दुःख देखा, 
जो होते हैं सदय वह ही धन्य हैं मेदिनीमें । 
“ तारे मेरे युगल दगके, भूपके जो दुलारे, 
प्यारे सारे नगर-जनके धामसे हैं पधारे, 
आया कोई अबतक नहीं दूत लाया सँदेसा 
जाके तू ही कथन कर दे, मित्र, मेरी व्यथाएँ । 


“ जाना मेरे दायेत-ढिग तो मानना बात मेरी, 

पीछे पीछे तज न उड़ना प्रेयसीको सखे, तू , 
तेरा जोड़ा निरख उनको ध्यान मेरा कहीं हो, 

तो तू होगा सफळ पलमें उद्यमोके बिना ही । 


~ यशोधरा 


“ वाणीसे तू रहित खग है, क्या कहेगा-सुनेगा, 

ले जा मेरी लिखित दुखकी पत्रिका चोंचमें ही 
जाके मेरे दयित-पदपै डाळना नम्रतासे 

श्रीमानोंसे विनय करना धर्म है आश्रितोंका | 


“ तू प्यारा था मम दयितको ध्यान होगा तुझे भी, 
नाराचोंसे व्यथित तुझको नाथने ही बचाया, 

तेरा त्राता अब न मुझको त्राण देता, संखे हे, 
फूर्लोसे भी मृढुळ मनके वज्रे क्रूर होते । 


“ तू प्यारा था हृदय-धनको, वे मुझे चाहते थे, 
संबंधी तू खग इसलिए मित्र मेरा पुराना; 

प्यारे पक्षी, मम हित सधे, पत्रिका ले वहाँ जा, 
भद्रोंके ही चरण रते क्षेम हैं मेदिनीम । 


“ मोती खाके सुहृद जब तू बोलता वर्णमाला 
शुभ्रा धारा-सदृश कढ़ती शोभना मंजुवाणी, 
श्रोताओंका हसित उसकी शुभ्रताको बढ़ाता, 
गौरांगोंकी सकळ जगमें ख्याति पाई गई है । 


“। तू सो प्राणी विलग करता क्षीरको नीरको जो, 
तेरी वाणी अनृत-रहिता, युक्त है सत्यतासे, 
देखे केसे मम प्रिय नहीं मानते बात तेरी, 
श्रद्धा होती अविचळ सदा सत्यकामी जनोंमें । 


“ धन्या भूमे दायित-रमिताराम-सी दक्षिणाशा, 

प्यारा न्यारा मलय-गिरिका धन्य है मातरिश्वा, 
शोभाशाली प्रिय-छवि वहाँ मानसोन्मादिनी है, 

जो हैं साघु स्थल सब उन्हें संपदा-युक्त होते । 

८४ जाते जाते विपुल सरिता मार्गमें आ मिलेगी, 
होंगे पक्षी स-सुद कितने खेळते निर्झरोंमे, 
सीधे जाना, विरम रहना तू वहाँपै न प्यारे, छ 
ज्ञानी सारे विषय तजके ध्येय ही चाहते हैं । 


८ ज्यों ही ऊँचा उठकर, सखे; व्योममें जा उड़ेगा, 
देखेगा तू प्रतनु कुटिळा रोहिणी मेखला-सी, 

शोमाशाली निरख छविको लौट आना न, प्यारे, 
वीरोंको हे उचित मरना, पाव पीछे न देना । 


८४ हंसोंकी भी अवलि तुझको जो मिळे रोदसीमें, 
तो तू, पक्षी, न रम रहना व्यर्थ पंचायतोंमें, 
सीधे जाना, सुकृत करना, शीघ्र देना सँदेसा, 
सत्कायीमे, विहग, बहुधा विन्न आते घने हैं । 


८ देखे कोई विकल यादि तू मार्ग-म्रष्टा मराळी, 

कासारेसि दयित उसका हूँढ़ छाना मिलाना; 
झेळूंगी में विरह-दुखको दो घड़ी और यों ही, 

निष्ठा हो तो प्रणय-धनको काळ भी गौण ही है । 


८ कान्तारोंपै सुदित बनके जो समुड़ीन होना, 
पंखोंसे दे पवन वनकी देवियोंको सुलाना, 
संयोगीको, विहग, विरहीको सदा प्रेय निद्रा, 
' देखो कैसी अमित महिमा मोहकी है महीमें । 


* जो ग्रामोंके भवन-छदिपै दारिका घूमती हों, 
हंसोका-सा गमन करना तू सिखाना उन्हे भी, 

जाते जाते विदित करना, सीख लेंगी क्षणोंमें, 
कन्याओंका प्रकत गुण है शीघ्र ही योग्य होना । 


~ 


~ यशोधरा 


“ यों ही, मेरे खग, निरखना चारुता वारिदोंकी, 
जीमूतोंसे विलग रहना दूर ही दूर जाना, 

जो जावेगा निकट उनके क्रोंच-सा ज्ञात होगा, 
होते प्रायः भ्रमित छखके शुद्ध साहश्य प्राणी | 


४ प्यारे, भूके निकट इतना आ न जाना कभी तू, 
जो बाणोंसे वधिकगणके विद्ध हों पक्ष तेरे, 

ऊँचे-नीचे, खग, न उड़ना, व्योमके मध्य जाना, 
श्रेया भूमें सकल जनको मध्यमा वृत्ति ही है । 


४ मोती तेरे धवळ गळमें बाँध दूँ पोटलीमें, 

इच्छा हो तो स-सुद चुगना, साथ पाथेय ले जा, 
पानी पीना पर न रुकके, नाथ देखे न जो लौं, 

सद्यः देता फल ब्रत वही निर्जलीभूत जो हो। 


८ कासारोंपे, गहन तरुपै, जो रुके हादिनीपै, 

तो तू थोड़ा विरम वनिताको, सखे, शान्ति देना, 
जायाको ळे गमन करना छोड़ देना न यों ही, 

स्वामीको है अनुचित महा त्यागना आश्रितोंको । 


८ जो तू देखे सुहृद्‌, झरते मार्गमें निझरोंको, 

तो आँखोंमें त्वरित उनका चित्र भी खींच लेना, 
आगे जाके मम दयितके आँखुओंको- गिराना, 

बाक्योंसे क्या? यदि. न बनता कार्य हो इंगितेंसि। 


८ जो वृक्षोंपे विहग अपने कोटरोंमें बसे हों, 

शिक्षा देना निकल कण छा शावकोंको खिलावें, 
यों ही माता-तनुज-सुख है विश्वमें बृद्धि पाता, 

देखी जाती अमित महिमा स्नेहकी सर्वदा है। 

४ कोई पक्षी स-रुज, अथवा विद्ध हो शायकोसे, 

जाता हो जो स-दुख नभमें, व्याधिमें जो फँसा हो, 
तो तू प्यारे, विरम करके धेर्य देना उसे भी, 

संतापोंको शमित करना धर्म है साधुओंका । 


“ जो देखे तू विहगपर हो श्येनका वार होता, 
तू है पक्षी, पहुँच ढिगमें पक्ष लेना दुखीक', 
है वैरी पै निरख तुझको मित्र होगा पलाशी, 
तेजस्वीके निकट पलमें द्वेष भी प्रेम होता। 


“ कासारोपै, तरु-अवलिपै, वापिकापै, दुरमोपै, 
उद्यानोंपे, कुसुम-चयपे, दृष्टि जो डालना तू , 

तो मागोमें थम न रहना वात-सा, तात, जाना, 
मेरे-जेस दुखित जनको है त्वरा वांछनीया । 


“ अच्छा, तो तू त्वरित खग, जा, हों जहाँ प्राणप्यारे, 
जानी मैंने अबतक नहीं सो स्थली पुण्यशीला, 
तो भी थोड़ी अनुमिति मुझे है, तुझे में कहूँगी, 
लिप्सा हो जो प्रब्रलतम तो मुक्ति भी प्राप्त होती । 


“ तू पक्षी है, गगनचर है, क्या तुझे मैं बताऊँ, 
` सीमासे भी रहित पथ तू नीडका हूँ लेना, 
इच्छागामी विहगवर तू, नाथपै जा सकेगा, 
योगी, भोगी, अनिळ, मनका नाम है कामचारी । 


४ शोभाशाली सदनपर तू भूलसे भी न जाना, 
ऊँचे ऊँचे भवन तजना, देखना भी न नीचे, 
सोते होंगे मम प्रिय नहीं स्वर्णके आढयोंमें, 
` ज्ञानी-ध्यानी स्वगृह तजके घूमते हैं वनोंमें । 


यशोधरा २६७ 


“ जाना, प्यारे, न उपवनमें युक्त आमोदसे जो, 
किंजल्कोंमें भ्रमर रमते हों जहाँ मत्ततासे, 

| उन्मत्तोंका जमघट कहीं, बन्धु, होता नहीं है, 

१ दो खद्डोंको गृह न मिळता एक ही कोषमे है । 


| ८ कुंजोंमें, हे विहगवर, तू स्वप्तमें भी न जाना, 

वे प्राणीको व्यथित करते मारके शायकोंसे, 
मेरा प्यारा रति तज तथा कामको छोड़ भागा, 
+ टुन्द्वातीता प्रकृति जनकी कामना-हीन होती । 


“ उद्यानोंमें नवळ अवळा झूळती हों जहाँपै, 
होंगे ऐसे स्थळपर नहीं प्राणप्यारे हमारे, 
होंगे बाबा वह न जिनके संगमें चेलियाँ हों, 
एकाकी ही भ्रमण करते (एक ' को खोजते जो। 


पाए 


८ धामोंमें जो श्रवण करना गीत होते कहीं हों, 

तो तू जाना ढिग न उनके मार्ग ही छोड़ देना, 
छ; वीणा प्यारी अब न उनको जो पडी गेहमें है, 

| शिक्षा लेता प्रकृत खसे नाद-ब्रह्मानुरागी । 


६६ जाना प्यारे तुम न पुरकी पण्य-वीथी जहाँ हों, 
आती-जाती सकल जनकी मंडली हो जहाँपै, 

1 ऐसे ग्रामों, सघन नगरोंमें न तू पाँव देना, 

| योगी होते विजन-प्रणयी और एकान्तवासी । 


६६ मेरे प्यारे विहग, सुन ले में बताती तुझे हूँ, 

बेठे होंगे जिस विजनमें प्राणप्यारे हमारे, 
पक्षी तू है समझ उनके रूपको रंगको छे, 

चिह्वोद्वारा परिचय विना ज्ञान होता नहीं है । 

“ जैसी होती शंरद-क्रतुकी उज्ज्वला मेघमाला, 
प्यारेका भी विमळ तन है स्वच्छता-युक्त वैसा, 

दोनों कंधे बृषभ-सम हैं, वक्ष है वज्र-सा ही, 
राजाओंका वदन रहता युक्त वर्चस्वितासे । 


८ वर्षा-प्ती जो उमड़ पड़ती मौढिपै शान्ति-शोभा, 

नेत्रोसे जो झलक उठती स्वच्छ स्वर्गीय आभा, 
हंसोंका वे गमन लखके मुग्ध होते महा हैं, 

जो खेही हैं, सरलचित हैं, सौख्यशाछी वही हैं | 


“ बैठे होंगे विजन वनमें या किसी कंदरामें, 
कासारोंक निकट अथवा निर्झरोंके तटोंपै, 

या होंगे वे प्रणव जपते तीर देवापगाके, 
शुद्धात्माका त्वरित फलदा जापकी प्रक्रिया है | 


“ जो बैठी हो उपल-गठिता मूर्ति पद्मासनस्था, 
तो तू जाके निकट उसको देखना धीरतासे, 
अंगोंको यों निरख छखना चिह्न मेरे बताये, 
सीधी-सादी अनुमिति सदा बुद्धिमत्ता नही है | 


“ लंबा-चौड़ा अवानि-तळ है, साधु .भी सैकड़ों हैं, 

जा खोजेगा मम दयितको तो मुझे मान्य होगा, 
पक्षी, तेरी प्रथित मति है, न्यायकारी बडा तू, 

जा न्यायी हृ सुजन वह ही पा सका सोख्य भी तो । 


“ बैठे होंगे गहन-सरके तीर प्राणप्यारे 
एकाकी वे जगतपतिके ध्यानमें टीन होंगे 
आती होगी तरल-तरला अश्रु-धारा इगोंसे, 
्रहमानन्दी पुरुष करुणामूर्ति हो राजते हैं । 


--यशोधरा 


“ मेरे प्यारे हरि-चरणके ध्यानमें मग्न हों जो, 
तो तू धीरे उतर नमसे पार्ख़में बैठ जाना, . 
मौनी मुद्रा निरख उनकी तू , सखे, मूक होना, 
सत्कार्याका अनुकरण भी पुण्य-भागी बनाता । 


“६ श्रीपादोंपै, सुहृद, पहले पत्रिका डाळ देना, 
क्रेंकारोंस मम दयितका खींचना ध्यान पीछे, 

ज्ञानी तू है पहुँच ढिगमें युक्तिसे काम लेना, 
कार्याथीको सुख-दुख सभी एकसे भासते हैं । 


~ 


“ जो बैठे हों दयित तटपै, सामने हादिनी हो, 

तो कूलोंके कमळ-त्रनमें जा बुळाना प्रियाको, 
संक्लेषासे विदित करना, इंगितोंते बताना, 

खो देता है सकल दुखको भेंटना कामिनीका । 


“ जो देखें, तो दळ-निचयको चोंचसे नोंच, प्यारे, 
अंभोजोंको, सुहृद, जळमें शीघ्रतासे डुबोना, 

वे भी जानें कि सुख दंगके वारिसे धो रही हूँ, 
बैठे-ठाले रुदन करना दुःखितोंकी क्रिया है । 


८ कासारोंमें भ्रमण करके रक्त अंभोज. लाना, 
धीरे धीरे सरक उनके पाँवपे डाळ देना, 
वे भी देखें कि वह विधुराका कलेजा नहीं है, 
भूमे जीवे चिर विषमता-साम्यका मंजु जोड़ा ! 


८ तेरी वाणी सुखद उनको सैदासे रही है, 
धीरे धीरे ध्वनित करना सर्वेशः रोदसीको, 
गाना अच्छा यदि न लगता हो उन्हें, तों न गाना, 
रोना भी तो सकल जनको, मित्र, आता सदा है । 

८: तेरी पीडा हरण करनेके लिए, प्राण-प्यारे, 
धीरे धीरे जब उठ चें वे तुझे त्राण देने, 

चैसे ही तू सुहृद, उड़ना शीत्र मेरी दिशाको, 
लीलाशीछा प्रकृति कितने ही खगोंकी सुनी है । 


८ पीछे पीछे दयित लपकें मित्र, आगे बढ़े तू, 
ऐसे ही जो मम सदनको नाथको खींच छा तू, 


तो तू मेरा परम प्रिय हो, पूज्य हो, तू हितू हो, की 
मोती दूँगी, विहग, तुझको हेमकी थालियोंमें । 
द्रुतविलंबित 
इस प्रकार असंयत ध्यानमें 
बह प्रियागम-स्वागत सोचती 
उठ खड़ी परिरंमणको हुई 
विकळता-वश खिन्न यशोधरा । 


22 


पर उसी क्षण आकर गौतमी 

सुखद वृत्त मुदा कहने ठगी, 
अयुत श्रोत्रवती बन कामिनी 

श्रवण आतुर हो करने लगी | 


८ त्रपुष मल्लिक नामक सेठ दो 
नृप-सभा-स्थित आकर जो हुए, 
कथन हैं करते वह भूपसे 
सब कथा शक-राजकुमारकी । ” 


सुन सुवाक्य स-इषे यशोधरा, 

उमँगने आति आनँदमें लगी, | 
सलिळ-संयुत सावनमें यथा 

उमड़ती सरिता तट-मंजिनी । 


प्या 


--यशोधरा २७१ 


चल पड़ी वह भूपति-धामको 
पति-कथा सुनने गत-घैर्य हो, 
मति मराळ-प्ररांसक थी अभी, 
गति मराळ-विनिन्दक हो गई । 


शादूलविक्रीडित 


आशा अद्भुत इन्द्र-चाप-छवि है वर्षांत आकाशकी, 

संध्याके रवि-अंशु-सी जलदको विच्छिन्नता-दायिनी, 
बंदीकी निजतंत्रता, सरुजी है स्वस्थता-स्थापना, 

प्रेमीकी अति सौख्यदा विजय है, संपत्ति है रंककी | 


20-दर्शन 


वंशस्थ 


वसन्तका अंतिम सांध्य काल था, 
दिनेश थे पश्चिम दिग्विभागमें 
खगोळमें उत्थित वज्ञ-तुंड भी 
झानैः शनैः श्यामल वृक्षपै गिरे । 


समोद लोटे पशु-यूथ ग्रामको, 

स-गान गोपालक साथ साथ थे, 
प्रवृत्त थी पावन-कारिणी घटी 

पुनीत वेळा शुभ घेनु-धूलिकी । 


प्रम्ब छाया तरु-पुजकी बनी, 

लसी शिखाएँ सब्र हेमवर्णकी, 
खगावली पछृव-मध्य-वतिनी, 

हुई सुराराधनमें प्रवृत्त थी। 


दशन 


पयोद-रेखा सित-पीत-रक्तिमा 
स-भंगिमा पश्चिमके छलाटपै 
दिगन्तमें जाग्रत स्वप्त-सी बनी, 
लसी क्षपा-नाटक-रंग भूमिपे | 


दिनान्तमें पंकज बन्द हो चळे, 
मिलिन्द बन्दी कळ कोषमें हुए, 
बलाक तीरस्थ-अरण्य-बृक्षंप 
विलोकते थे शुभ स्वप्न मीनके | 


समीर भी कानन-प्रान्तसे चला, 
सुगन्ध फैली रजनी-प्रकाशकी, 
प्रसन्न हो सत्वर मन्द हो चली 
तरंग सोने सर-तीर-अंकमें | 


| प्रशान्त है व्योम, समीर शान्त है, 

| नितान्त निस्तब्ध बनी वसुन्धरा, 
| यथा महानीरव स्वप्न स्वप्नमे 

| विळोकता नीरवता महान हो । 


तडाग, कान्तार, निकेत, खेत भी 
विभिन्न छायामय भासने लगे, 
. सभी सुधा-दीधिति-तंत्र-हीन-से 
| प्रशान्त वादित्र समीरके बने । 


दिनान्तमें शावक-प्रेम-बद्ध हो 
| शकुन्त आये. अपने कुछायमें, 
। प्रवाससे आगत पण्य-विक्रयी 
चकोर भार्या-सुख-चन्द्रके बने । 

परन्तु आये अब छौं न घामको 
त्रिकोक-संपूजित शाक्य-केसरी, 
कहाँ पधारे किस हेतु विक्रमी 
मुळा पिता-पुत्र-प्रदीपदर्शिनी । 


यथा ऋणीको दिन दीध कालके, 
वियोगिनीको. रजनी समायता, 
तथैव शुद्धोदन खिन्न-चित्तको 
मुहूतं भी विस्तृत कल्प-कल्प था । 


नरेश-चिन्ता हृदयान्तरिक्षसे 

विलोक संध्या दग-नीडको चली, 
परन्तु हो चचल-चित्त बीचमें 

समां रही थी बठिमे कपोळकी । 


विशाल झुद्धोदन-भाछपे लसी 
अनेक रेखा अति खिन्न भावकी, 
नृपाल-निद्रा सब. धूलमें मिली, 
कुमार-आक्रा. शश-श्वंग हो गई । 


उसी घड़ी आकर राज़-धाममें . 
. नरेशको ज्ञापित सेठने .किया-- 
“ प्रभो, विलोका हमने स्व-नेत्रसे. 
, . त्रिलोक-संपूजित-पाद-पद्मका । 


८ अधीनके मित्र, .दरिदेके सखा, : 
.त्रिलोकके जीवन, प्राण प्राणके, 
सदा परे जो भव-आपि-व्याधिके . 
¦ . प्रसन्न हैं, यों कहना विडम्बना । 


दशन -- 


४ प्रकाशसें मंडित नग्न मुंड है,,. । 
. प्रदीप्त है कान्ति मुखारविन्दपै, 
ललाट तेजोमय शान्ति-युक्त हे, . `. 
` सराग हैं लोचन देव-देवके । 


“ यथा यथा वे फिर. चक्रन्वातःसे . - 
मुदा सुनाते उपदेश लोकको, 

तथा तथा मानव शुष्क पर्णते : 
बने शकेशानुविधेयशील हैं | 


“ दिविष्ट-कान्तार अपार पूतः भी ` 

न क्षीरिका काननके समान है; 
जहाँ महाधर्म-रहस्य-रूप वे . 

अभी समासीन त्रिलोक-नाथ हैं | ” 


तदा महाधर्म-प्रचारकी कथा 
नुपाठने विस्तृत रूपसे सुनी; 
दिया पुरस्कार, विदा किया उन्हें, 
चले गये सेठ स-हर्ष गेहको । 


महीपने आतुर हो उसी घड़ी 
बुढा सदा-उद्यत अञ्चवार नो, 
तुरन्त ही काननको विदा किये, 
- . स-पत्र संदेश .दिया स्व-पुत्रको-- 


“ विना तुम्हारे मुझको विषादमें 

व्यतीत संवत्सर सप्त हो गये, 
पता लगाते; बहु दूत भेजते ` 

मदीय तो अंतिम काळ आ गया । 

५ वहाँ नहीं काननमें प्रमोद है, 
“कठोर है कंटक-प्राव-शेखरी, 
यहाँ तुम्हारा संब राज-पाटं है, 
` यशोधरा है, सुख है, समृद्धि है । 


th) 


तदा बुला दूत-समूह गेहमें 

यशोधरा यों कह भेजने लगी-- 
८ अमा-समा देख वियोगकी निशा 

बनी चकोरी मुख-चन्द्रकी दुखी । 


“ यथा दुखी कैरविणी दिनान्तमें 
विलोकती मार्ग निशाधिराजका, 

अशोक-वल्ली जिस भाँति चाहती 
रजस्वला-पाद-प्रहार है, प्रभो ! 


४ तथा तुम्हारा पथ में विलोकती, 
स-प्रेम छूना पद्‌-पद् चाहती, 

विलोचनोंका, मनका स्वभाव है, 
विलोकना स्नेह-समेत चाहना । 


“ कहीं नृपालोचित-गेह-त्यागसे 
हुआ बड़ा हो यदि लाभ आपको, 
मुझे न कोई सुख और चाहिए . 
` मदीय अधौगिनि-अधे-भाग दो । ?? 


तुरन्त ही.वाचिक दूत छे गये 
जहाँ समासीन समन्तभद्र थे; 
सुना सुधीस जब सार धर्ममा... : 
नरेशका .भूल गये निदेश वे । 


—दर्शन 


निमेषम ही अनिमेष हो गये, 

खड़े रहे चित्रित चित्र-लेखसे, 
सुनी जभी व्याहृति बुद्धदेवकी 

रही नहीं चंचळ बृत्ति चित्तकी । 


दयामयी, .शान्तिमयी, सुधामयी, 
महा पवित्रा गुरु ज्ञान-दायिनी, 
इए सभी मूक, अहो ! यदा सुनी 
प्रसन्न-गंभीर्‌-गिरा शकेशकी | 


द्विरेफ जैसे निज गेहको तजे 
चले, पहुँचे, सरि-तीर मुग्ध हो, 
परागका 'पान करे प्रकाम जो 
महान-आनन्द्‌-निमग्न-चित्त हो; 


निलीन हो यों मकरन्द-पानमें, 
` लखे न संध्यावृत कंज-कोष भी, 

प्रमोदमें भूल स्वकीय देह सो 
अखंड-आनन्द-निलीन-ध्यान हो। 


हुए उसी भाँति विदेह दूत भी 
` मनोरमा व्याहृतिसे शकेशकी, 
रहा नहीं ध्यान उन्हें स्व-कर्मका 
बने सभी भिक्षु विहाय वासना। 


यथैव वैश्वानर स्वीय हव्यको | 
` तुरन्त देता निज रूप-रंग है, 
तथैव विज्ञान-विधान दान दे ` 
किया उन्हें दीक्षित बुद्धदेवने । 

अनेक बीते दिन, मांस भी गये, 
: मिला समाचार कुमारका न, हा! 
फिरे न प्रत्युत्तर ले सवार भी, | 
! .. . हुए महाराज. अधीर खेदमें । 


परन्तु निश्चिन्त न मुख्यं दूत था, . 

. . विचारता था उपयुक्त काल जो, 
स-मंत्र दे. वाचिक बुद्धंदेवको 

) यशोधराका, शक-मंडलेन्द्रका । 


मिला उसे जो अवकाश एकदा, 
« ` ¦ गया सुधी .अंतिक बुद्धदेवके, 
विनीत बोला वह प्रेष्य. भावसे-- 
: , प्रभो, सुने एक मदीय प्रार्थना । 


“ उठा कृपा-धॉम, विचार चित्तमें 
|. ,न..एकदेशीय निवास युक्त है, 

सुने कभी हैं भवदीये वाक्य भी: 
| | “बिशिषःहोः जंगम-भावं भिक्षुमें । ? 


“ प्रयाण हो जो,निज जन्म-भूमिको.. 
; बड़ा, भला हो पुर-भूप-नारिका, 
प्रसन्न हों पौर, स-नाथ हो धरा; : 
| :, , बिसुरध'हों भूप, सुखी यशोधरा । ” 


विलोक आकर्णविलोचनान्त छौं. 
: सहर्ष बोले भगवान भिक्षुसे-- 
“ अवश्य ही जन्म-्धरा विलोकना . 
। , भदीयः है| धर्म, त्वदीय प्रार्थना । 


--दशन -- 


४: सुदैव स्वर्गादपि जों गरीयसी, 
त्रिलोककी संपतिसे महीयसी, 
वरिष्ठ है आदर जन्म-धामका, . 
` गरिष्ठ. है गौरव मातृ-भूमिका । 


“ नृदेव ही हैं जननी तथा पिता, -.. 
न पुत्र चूकें निज धर्ममें कभी, 
उपासनासे उनकी मनुष्यको . 
अवश्य नि:श्रेयस-प्रात्ति शक्‍य है । 


४ स्व-धर्म-निष्ठा जिसमें अखंड हो: 
निविष्ट-निर्वाण-निवेश है वही, 
अवश्य ही पातक-पुंज-नाइासे. 
: प्रवेशा पाता नर पुण्य-धाममें | 


“ विसर्ग, दाक्षिण्य; दया, उदारता 
_ समेत जो जीवनको. बिता. सके, 
विलेखनीया उसकी सुमूर्ति है ` - 
प्रशंसनीया उसकी .सुकीति है । 
“ अवश्य ही में स्व-पिता-निदेशके 
विशेषतः पालनमें समर्थ हूँ, 


कहो महाराज-संमीप जा), सखे, 
` “ सदा शिरोधार्य निदेश तातका ' । ” 


दरुतविलँबित 
चर चला प्रमुःवाचिक ळे यंदा? . | 
*: कपिळवस्तुपुरी प्रति, शीघ्र. ही, 


विदित बृत्त तदा; सब, राज्यमें : ˆ : ¦: 
: .चर्पत-नंदन-आगमका, हुआ । 

सुदित पौर सभी रचने लगे 
भवन-द्वार अपार उमंगमें, 

सज उठे प्रिय-दर्शन मार्गमें 
सुगत-स्वागत-साज-समाज भी । 


तन गया पुर-दक्षिण-द्वारपै 

परम चित्र-विचित्र वितान भी, 
अवलिया गुण-विद्ध प्रसूनकी 

बिलसतीं जिनमें अति मंजु थीं । 


स-घट-मंगल-द्रव्य-वितानमें 
विशद वंदनवार सजे गये, 
परम दिव्य सिहदसन 'भी लगा 
नृपति-नंदनके अभिषेकको । 


प्रचुर पातित पावन नीरसे 
नगरके पथ पंकिल हो गये, 
स-दल मंजरियाँ सहकारकी 
वसन-मंडप-मंडनशील थी । 


लसित तोरणपै पवमानसे 
फहरता हरता मन केतु था, 
वसनमें जिसके विरचा गया | 
सहित-स्वर्ण-वरंडक पुष्करी | 


बज रहे बहु डिंडिम झाल थे, 
' सुमुखियॉ. करतीं कळ गान थीं, 
जन खडे पुर-दक्षिण-द्वारपै 
` नृपति-नंदन-स्वागतमें सभी । 

--दर्शन 

परम-हर्षित-चित्त यशोधरा 

चढ़ चली शिविकापर पुत्र छे, 
नगर-बाहर जाकर सुन्दरी 

रुक गई पति-स्वागतके लिए । 


नगरके नर-नारि प्रमोदमें 

सब समूढ़ इए पुर-द्वारपे 
जन अनेक चढ़े तरु-श्रंगपे 

निरखते पथ थे शकनाथका | 


सुगत-स्वागत-आनेँद-सिन्धुमें 

सत्र निमझ्न हुए नर-नारि यों, 
सुखद दर्शनको शक-चन्द्रके 

उमड़ते सबके हृदयान्धि थे । 


पथिक जो कढ़ता उस मार्गसे 
परिसरंस्थ सभी यह पूछते--- 
“ यदि लखा कृपयां बतलाइए 
चृप-कुमार कहाँतक आ गये £” 


पथिक-उत्तर भी सुनती हुई, 
नयंनसे छखती प्रिय-मार्गको, 
श्रवणपै रख पाणि समुत्सुका - 
स्थित हुई गत-धैर्य यशोधरा । 


तब अचानक देख पड़ा उसे . 
- पट कषाय घरे तनपै यती, 
सँग लिये स-कमंडलु भिक्षु दो 
.कर प्रसार चला वह मागता । 

मनुज जो स्थित थे उस मार्गमें 
. लख मुनीन्द्र हुए कृत-कृत्य वे, 
फिर बढ़ा युग-तापस-अग्रणी 
समुद पत्तनके प्रतिहारको । 


नयन थे परिपूरित प्रेमसे 
झळकती मुखपै कल कान्ति थी, 
अति अलौकिकतामय भिक्षुका | 
.गमन गौरव-युक्त गभीर था। 


लख उन्हें बनते सब चित्र-से 
ळकुट-से गिरते पद-पद्मपै, 
नयनसे निकली सुख-अश्र हो 
| न तनमें मुद-राशि समा सकी | 


निरख कान्ति अपूर्व शरीरकी 
सब उपांशु परस्पर पूछते, 
“ य॒दि कहीं परिचायक चिह हों 
` कथन क्यों न करो, यह कौन हैं । ” 


इस प्रकार समीप शनेः झानैः 
जब्र तथागत आगत हो गये, 
त्वरित पाट-कपाट खुळे तभी | 
स्थित इई पथ-मध्य यशोधरा । 


हट गये पट श्वेत पयोद-से 
खुळ गया मुख पूर्ण सुधांशु-सा, 

सिसकती “पति, आर्य: पुकारती 
गिर पड़ी प्रभुके पद-पद्मपै | 


दर्शन 


२८३: 


वंशस्थ . 


सुना जभी भूपतिने कि द्वारपै 

खड़े हुए राजकुमार भिक्षु-से, 
हुए महाक्षुव्ध प्रकोप-युक्त वे, 

तुरन्त वात्सल्य विलीन हो गया । 


न साथ है भूपतिका दरिद्रका, 
न साम्य नीलाम्बरका कषायका, 
किरीटके योग्य न नग्न मुंड है, 
प्रभुत्वका प्रेम न निर्धनत्वसे । 


उठे जरा-श्वेत स्व-गंफ ऐठते 
स-रोष उर्वीपति दात पीसते 
समस्त सामन्त-समेत गेहसे 

तुरन्त ही कंपित-ओष्ठ हो चले । 


चतुर्दिशा देख अराल दइृश्सि, . , 
हुए समारूढ़ तुरन्त वाजिपै, _ 
चले महाराज समाज साथ ले | 
` ` बिलोकनेको निज' पुत्रकी दशा । 


चढ़े हुए चंचळ सिन्धुवारपै 
बढ़े 'स-सामन्त नृपाल मार्गमे, 
प्रवृद्ध होता पथमें शनै; शनेः ` ` 
' ' अजस्र नारी-नरका समूह था । 


बिलोकनेको :जिसको ' स्व-नेत्रसे 

मनुष्य, एकत्र हुए असंख्य थे 
उसी महा ,मिक्षुकको,बिलोकके .. । । 
` , अ-रोष हो 'भूपतिःशान्त हौ गये । 


) 

नृमाळ-व्यग्रानन देख भूपकी 
रही नहीं पूवे मनःप्रवृत्ति भी, 
मुहुतमें नम्र-विनीत हो गये 
स्व-तात-सम्मान-धुरीण नेत्र भी । 


विलोक शालीन स्वभाव पुत्रका 
नृपालको हर्ष हुआ अतीव था, 
कुमारका हंस-स्वरूप देखके 
कली हुई पुष्प मनस्सरोजकी । 


शरीर था स्वच्छ, प्रभाव प्रेय था, 

विभूति थी भव्य, चरित्र दिव्य था, 
विलोक सद्भाव स्वभाव बुद्धका 

नितान्त ही शान्त नृपाल हो गये । 


तथापि बोळे नृप खिन्न-चित्त हो 

“ विरचि, तेरी यह दुर्विदग्धता ! 
कषाय-कंथा सज, राज्य त्यागके 

हुआ महाराज-कुमार भिक्षु. है ! 


“ सुकातिमें, शासनमें, प्रभावमे 
नृपाळ-चूडामाणि शाक्य-वंश है, 
स-कंप होके जिसको कभी, समी 
` - विलोकते थे सुर अध्य-दष्टिसे । 


“ उसी यशस्त्री सुकृती सु-बंशमें, 
. सुपुत्र, संभूत हुए, न भूलिए, 
पिता दुखी हो यह सामने खडा, 
.- “विशाल साम्राज्य त्वदीय दाय है | 


--दर्शन 


“ पड़ी हुई दीन वधू निकेतमें 

मलीन है क्षीण अधीन-चित्त है, 
बिना तुम्हारे मुझको अजस्र ही 

किरीट है हेय, अमेय राज्य है | 


“ स-राग होता वनका निवास भी, 
विराग भी शक्‍य स्वकीय गेहमें, 
मनुष्य जो आश्रय पुण्य-कर्मके 
उन्हें तपोभूमि-समान धाम है । 


“न जानती थी पहले यशोधरा 
कि आप आते पहने कषाय हैं, 
सुवर्णवस्रान्वित हो न सो सती 
स्व-कान्तके स्वागतको पधारती ।?? 


नुपाळको देख विनीत भावसे 
स-हर्ष मन्दस्मित देव हो उठे, 
विलोकना ही उनका उसी घड़ी 
नरेरा-संत्रोधन-हेतु हो गया | 


यशाधराके दग दिव्य ज्योतिसे $ 

- विशाळ हो. अश्रु-विहीन हो गये, 
दिनान्तकी ओस यथा सरोजपै . 
अदृष्ट होती लख सु-प्रभातको | 


द्रुतविलंबित 
सब समागत मानव मेंटके 
जनकके पद छूकर बुद्धने 


अमृत-स्रावक भाषण: जो किया 
` बह महाजन-संस्मरणीय है | 

शार्दूलविक्रीडित 
« भूके गोल खगोलमें विरचते ऐसे महा विक्रमी, 
छेते चक्र दशावतार गतिका भूके समुद्धारको, 
हो निईैन्द्न कपाल-पाणि-पुटसे हैं माँगते भीख भी, 
ब्रह्मा विष्णु तथा उमापति सभी आधेय हैं कर्मके । 
८ थी उत्पत्ति दिनेश-वंदा-विभवा, थे राजराजे्द्र जो, 
जाया थी जनकात्मजा छविवती शुद्धा थुभा सौख्यदा, 


पाते थे भुजदंडकी न समता देवाग्रणी विष्णु भी, 
घे भी धातृ-विडवना-त्रश गये श्रीराम कान्तारको । 


८ मान्धाता नरपाळ सत्य-युगके जो भूषणीभूत थे, 

राजा राघव वासुदेव बलि भी थे वीर-भूपाप्रणी, 
ऐसे ही शिद्युनाग आदि नुप थे आदित्यसे जो तपे, 

वे साकल्य चिताम्रिके बन गये, है नामरोषा मही । 


८ आपाथोधि-समस्त-विस्तृत मही पर्यर्यकके तुल्य है, 

चारों ओर वितान नीळ नभका चन्दरार्क-संयुक्त है, 
योगीके बशमें विरक्ति रमणी है मोद-उद्भासिनी, 

क्यों मानें वह उच्च भूप-पदवी जो वीतरागी सुधी ? 


« भेदाभेद-विचार भी न जिनको माया तथा मोहमें, 

कार्याकार्य न कर्म शेष. जगमें निर्मूल-संदेह जो, 
जो सर्वत्र प्रपूर्ण शून्य नभ-सा हैं अह्मको जानते, 

वे ही साधु निषेध और विधिकी सीमा नहीं मानते | ” 

'ढुतविलबित 
इस प्रकार उन्हें समझा-बुझा, .... 
स-सुद छे सबको: पुरको. चले, 
सुगतने उस.वासरसे, अहो! 
¦ नगरको कुछकी कुछ की दशा । 


?८---निर्वाण 


शादूलविक्रीडित 


काशीसे वृष-यानसे यदि कभी ईशानको जाइए, 

आगे है शुभ सारनाथ-महि जो है पुण्यशीला महा; 
यों ही जाकर पाँच-सात दिनमें आती वही मेदिनी, 

लोगोंसे बहुधा हिमाद्रि-हिम भी देखा जहँस गया । 


फूलोंसे फलसे लंदे झुक रहे हैं मंजु शाखी जहाँ, _ 
शोभासे परिपूर्ण हैं, अति घनी आरामकी राजियाँ; 

दृक्षोंकी पड़ती जहाँ सुरमिता छाया मनोमोहिनी, - 
जाते ही नर-चित्त-बृत्ति ळहती स्वर्गीय आनन्द है | 


काले प्रस्तरपै जहाँ जम रहे प्राचीन वल्मीक हैं, . . 
अख्॒त्थादि अनेक दीर्ध तरुकी हैं श्रेणियाँ शोभना, 

संध्याको जब मन्द मन्द बहता आराममे वायु है, $ 
होती है छवि-राशि भूमि-तलकी. संबद्ध आनंदसे । 


सिद्धाथ---सर्ग १८ 


मिट्टीके अब ढेर ही बन गये सोन्दर्य्यके घाम वे, 

जो थे अद्वि समान उच्च गृह वे सर्वसहामें मिले, 
भूपोंकी पद-पीठंपे अब बसी गोमायुकी मंडली, 

सारे चिह समृद्धिके मिट गये, भू झाड़-झकाड़ है) 


वैसे ही सर-दीर्धिका-जळधिगा इत्यादि हें सोहतीं, 

शोभा किन्तु पुरातनी वसतिकी है स्वप्न-सी हो गई, 
थे शुद्धोदन नामके दप जहाँ, है राजधानी वही, 

होते थे उपदेश बुद्ध प्रभुके देखो यहीँपै कहीं । 


क्या ही काल अपूर्व था जब रही सौन्दर्ययुक्ता मही, 
चारों ओर मनोरमा अवलियाँ आरामकी थीं यहाँ, 

घंटा-मार्ग विशाल विस्तृत बड़े, प्रासाद उत्तुंग थे, 
धारा-यंत्र रहे अनेक चलते नेसर्गिकी भाँतिसे । 


धामोंपै बहु पन्नगारि सुखसे संनृत्य-संलग्न थे, 
उच्चस्तम्भ-अलिन्दयुक्त नृपका प्रासाद था सोहता; 
द्वारोपै नव तोरणादिक ळसे, शोभा महा मंजु थी, 
बैठे श्रीभगवान बुद्ध सबको ळे संगमें एकदा। 


संव्या-काळ पुनीत था शुभ घड़ी थी पूर्णिमा ज्येष्ठकी, 
बैठा पश्चिममें सरोज-प्रिय था, राकेश था पू्वमें; 
डोला मारुत मन्द मन्द्‌ गतिस आनन्द देता हुआ 
बैठे श्रीभगवान सूर्य-विधुके मध्यस्थ हो सर्वथा । 


होते निष्प्रभ सैकड़ों रवि जहाँ, लाखों निशानाथ भी, 

` संख्या कौन गिनें वहाँ भगणकी, पाते तिरोधान जो, . 
ऐसा झून्य-स्वरूप रूप लखेके वारेश राकेश भी 

` थोड़ी देर रुके स-संश्रम, अहो ! अस्तोदयाहार्यपै । 


>. 


--निर्वाण ट 


= 


बैठे श्रीभगवान, और जनता बैठी उन्हे 'घेरके, 
“आई थी सुनने स-हर्ष सुखदा ज्ञेया गिरा मुक्तिदा, 
देती सन्मति जो सदा कुमतिको, निर्वृत्ति उद्दिम्रको, : 
विख्याता भव-पाशको विकट जो है खड-धारा-समा | 


बैठे श्रीभगवोनके निकट हीं राजा महामोदसे, 

चारों ओर प्रसिद्ध शाक्य कुलके सामन्त आसीन थे, 
आये थे प्रिय देवदत्त सँगमें आनन्द दारय भी, . : 

कैसी ज्ञान-प्रधान शाक्यमुनिकी सिद्धास्पदा थी सभा। 


चारों ओर इतस्ततः निरखता सारंगंके शाव-सा; . 
बेटा राहुल पासमें जनकके था चैलको खींचता; 
गोपा श्रीभेगवानेके चरणमें बैठी महामोदसे : छ 
पीड़ाएँ जिसकी वियोग-जनिता सारी व्यतीता हुई । 


कैसा प्रेम विशुद्ध बुद्ध-प्रति था, स्वर्गीय आनन्द था, 
भोगा.जा सकता कभी अवनिमें जो इन्द्रियोस नहीं, 
आया जीवन तापन्तप्त तनमें, तृष्णा मिटी भौतिकी, 
गोपा तो अब सत्य ही सुगतकी अर्धांगिनी हो गई । 


जायाको अब नव्य-जीवनमयी संजीविनी-सी मिली; | 
देती शाश्वत आयु जो, न जिससे आती कभी बृद्धता, 

देखा अन्तिम दृश्य देख जिसको आती नहीं मृत्यु भी, - 

: धन्यां है वंह सुप्रबुद्धतनया. बुद्धांगना शोभना । 


बैठी ले पति-वास-कोण सिरप सौभाग्यमें मुग्ध हो, ` 
_ घारे सब्य खकीय हस्त. करपे श्रीबुद्धके स्वामिनी, 
थी आसीन सप्रेम सन्निकटमें ऐसे .महातीर्थके, 
.. वाणीको जिसकी त्रिलोक सुनके होता विनिर्मुक्त है । 

आये जो सुनने त्रिलोकपतिकी वाणी महा मोक्षदा, 

संख्या थी उनकी अनन्त, गणानातीता महारीषसे, 
थे प्रत्यक्ष खड़े, परन्तु उनसे लाखों गुने और भी 

अप्रत्यक्ष असंख्य पितृ-सुर भी संबोध-सुश्रूषु थे । 


सारी देव-अदेव-लोक-अवळी यों शून्यगर्भा हुई, 

मानों सृष्टि समस्त ताप-भवसे थी पीडिता आ गई, 
पापी नारकमें पंड़े सड़ रहे, वे भी चले मुक्त हो, 

तोड़ा बन्धन बोधसे निरयका, एकत्र हो आ गये । 


सारी चेतन-सृष्टिको प्रिय लगी शुद्धा गिरा बुद्धकी 

थे सारंग मृगेन्द्र-संग सुखसे बैठे ल्वा-श्येन थे, 
उत्साहान्वित वीचि-संग जलमें थे कूदते मीन भी, 

आये कीट-पतंग भी जब वहाँ तो अन्यकी क्या कथा ? 


चारों. ओर फले हुए विटपंपै बैठे हुए कीश थे, 
_ संध्या भी अनुराग-रंग-सहिता थी झॉकती अद्रिसे, 
आई सुन्दर यामिनी उदित हो पूर्वी दिशासे मुदा 
जो थी मंजु तुषार-रस्मि-धवला संस्तुत्य नीलाम्बरा । 


कैसी सुन्दर क्रोड थी प्रकृतिकी, केसा सुखी काळ था, 
शीता सौरभ-गर्भिता अचपला थी वायुकी संपदा, 
क्या ही पूर्ण निशेश-तुल्य मुखसे वाणी कढ़ी मुक्तिदा, 
' हो निस्तब्ध सभी चराचर गये, श्रीबुद्धने यों कहा-- 


“ ऐसा है वह शून्य ब्रह्म जिससे आकाश भी स्थूळ है, . 
पारावार अगाध भी न जिसकी पाते कभी थाह हैं । 
जाना आदि न अंत भी न जिसका ब्रह्मा तथा विष्णुने 
सत्ता है जिसकी अखंड जगमें,ब्रह्ाण्डका मूल जो । 


लाश 


--निर्वाण २९! 


“सो है गोचर बुद्धिको न मनको तो नेत्रकी क्या कथा १ 
ऊहापोह मृषा मनुष्य-मतिका, सो कल्पनातीत हे । 
दर्‍या केवळ कार्य-कारणमयी संसारकी योजना, 
वूमी जो वन काळ-चक्र जगमें सत्ता सुराराधिता । 


* जैसे सूर्य स्वकीय स्वर्ण-करसे कीलालको खींचता, 

जो हो अम्बुदकी घटा गगनमें सर्वसहा सींचता, 
प्राणी-मात्र तथैव कर्म-वश हो संसारमें घूमते, 

है आयान-प्रयाण काळ-गतिसे कीला हुआ जीवका। 


“ ब्रह्मा नित्य अपार सृष्टि रचते, श्रीनाथ हैं पालते, 
स्वेच्छासे प्रतिवार नष्ट करते कंकाल्माली उसे, 
क्या आश्चर्य त्रिदेव कर्म-वश हैं, सारे पराधीन हैं, 
एका केवल ब्रह्म-शक्ति रहिता है काल-कर्मादिसे । 


“ सोता रंक निशीथ-मध्य) उठता प्रत्यूषमें भूप हो, 
राजा भी वनता अर्किचन कमी, संसार निस्सार है, 
ऐसा चक्र अलक्ष्य-भेद-युत हो ब्रह्माण्डमें घूमता, | 
भूमे क्या स्थिरता, महान सुख क्या, विश्राम क्या, शान्ति क्या ? 


“ देखो शक्ति सनातनी यह वही है कर्मके वेषमें, 

धारे है जड़-जंगमादि सबको जो धर्मके नामपै, 
कल्याणी जगका निसर्ग करती है सिद्धिस्वत्वोन्मुखी, 

ऐसी शाश्वत-रूपिणी कि रहिता है आदिसे अंतसे । 


४ होते स्पशी प्रफुल्ल पाटळ इए, धीमे हँसी मल्लिका, 

वाटी सौरभ-युक्त सुन्दर हुई, राजीव फूळे सभी, 
श्वेता प्रत्युषकी प्रभा लख पड़ी, संध्या बनी रागिणी, 

ऐसा है जिस शक्तिका बळ वही माया मनोमोहिनी । 


सिद्धाथ---सर्ग १८ 


८ माया ही वह इन्द्र्चाप रचती आकाशके अंकमें, 
देती है हरितत्व मंजु शुकको, धावल्य भी हंसको, 


केकीके रचती विचित्र रँग है छीछावती उत्तमा, 


होती बिज्जु पयोदमें, गगनमें तारा, शशी) अर्यमा । 


८८ छाया, चेतन-शक्ति, बुद्धि, कमला, श्रद्वा, दया; स्वामिनी, 
` छजना, शान्ति, स-श्रान्ति कान्ति अथवा जो तुष्टिया पुष्टि है, 
तृष्णा, क्षान्ति, सुज्त्ति जो गुणमयी देवासुराराधिता 

माया मूर्तिमती अमूर्त प्रभुकी, त्रेलोक्य-संचारिणी। 


८ देखो .गूढ़ रहस्य, विश्व-जननी कैसी निगूढा बनी, 
« माया-मंडित अंडजा छविवती होती कपोती झषी, 
सो ही गोमय-अंरासे. विरचती .बिच्छू विषैले बड़े, 
`` , चींटी-मीन-विहंग मार्ग गहते भू-नीर-आकाशका। 


५ प्राणीको करती अचेत पलमें घोरा बुभुक्षा वही, 


. _ .. देती है क्षणमै जला गहनको दावांम्नि हो दारुणा, 
देखो दुदमनीय वाडव बनी पाथोधिमें भी तपी, 


बैठी हो वह दुग्ध मातृ-कुचमें, भेकारिमें क्ष्वेड हो । 


८४ हैं भू-गोल ख-गोल, दो छविवती तुम्बी स्वरान्दोलिनी, 
. देखो, दीधिति-तार वार-पातिके केसे खिचे व्योममें, 
क्या ही सुन्दर अद्वितीय छविसे ब्रह्मांड-बीणा सजी, 
. . कैसी वादन-तत्परा, छवियुता है शाक्तिकी तर्जनी । 


“ माया आकर-मध्य नीळ्मणि हो, माणिक्य हो, रून हो, 
बैठी काननमें अनूप छवि हो, सौन्दर्य हो, कान्ति हो, 
आई होकर द्रव्य, सौख्य, प्रभुता, संगीत, बाला, सुरा, 
सत्ता है वह ही निगूढ़ फलमें जो गुप्त है बीजमें । 


> aT ore 


--निर्वाण 


“ है स्त्र प्रवृत्त जो गतिवती सत्ता पत्रह्मकी 

सो है नित्य, अमोघ, सत्य, सफला, संभाविनी, शाश्वती 
माया शान्ति-स्वरूपिणी, छविमयी, कल्याण-संयोजिनी 

शुद्धा, ब्रझ-विकार-सार-सरसा, आयन्तसे हीन 


“ प्राणी जो करते वही भुगतते, बोते वही काटते 

पीड़ा, दुःख, विषाद, शोक फल हैं पापाश्रिता वृत्तिके 
जो है पुण्य-असाद पूर्व-कृतका सो हेतु है सौख्यका, 

देखा कम-प्रधान विश्व जिसकी सीमा धुवा शक्ति है । 


“ क्यों अंभोधि पयोद-रूप रखता ? क्यों मेघ होता नदी ? 
क्यों झंझानिळ शीतमें उमड़ता ? क्यों ग्रीष्म निर्वीत है १ 
कैसे पछुत्र-पुष्प-युक्त वनमें दावाप्नि है व्यापती ? 
देखो, चेतन-शक्ति एक प्रमुकी गूढ़ा अद्श्या महा | 


“ जो सत्कर्म-परा प्रवृत्ति रखके संसारको झेळता, - 
सारे दुःख स-हष भोगकर जो कल्याणको खोजता,' 
जो गंभीर विनम्र न्याययुत हो, औदार्यसे पूर्ण हो, 
प्राणी जीवन-त्रासना-रहित हो, जीता बही सुक्त है | 


£ देखो, जो वह सामने पुरुष है बैठा सभा-कोणमें, . 
जो दारिद्य-स्वरूप देख पड़ता सो सिद्ध है, मुक्त है, 
यावच्छक्य सदैव दान करता, मिथ्या नहीं बोलता, | 
तीनों हैं इस वज्रको कुसुम-सी हिंसा, सुरा, सुन्दरी । 


“ ऐसे ही जन वृत्ति-बंधन बिना देखे गये मुक्त हैं, 

होती जो इनकी कहीं बहुलता, तो थी धरा स्वर्ग ही, 
पाँवोपै इनके किरीट नृपके हैं लोटते नित्य ही, 

मन्दा कान्ति-विहीन रत्न-अत॑ली होती नख-ज्योतिसे । 

८ श्रद्धावान, सुजान, धीर, सुक्ृती, गंभीर, योगी, गृही, 
जो हैं शुद्ध-चरित्र वीर विनयी, निर्वाण पाते वही, 
प्राणी जो उपकारमें निरत हैं, वे सौख्य ही भोगते, 
नाना क्लेश उठा-उठाकर अघी होते दुखी नित्य ही 


८ जो हैं प्रेम-दया-समुद्र जन वे निर्वधके पात्र हैं, 

श्रद्धा है जिनमें निवास करती वे भक्तिके सिंधु हैं, 
सृष्टामे अनुराग नित्य रखते, वे धर्ममे लीन हैं, 

प्राणी जो निज कर्ममें निरत हैं वे स्तुत्य हैं, पूज्य हैं । 


४ भाई, इन्द्रिय-भोगसे गुरुतरा कोई नहीं वागुरा, 
हवेषीसे बढ़के न हीन जगमें, केशी न आसक्त-सा, 
हिंसासे अधिका न दुष्क्ृति कहीं देखी गई विश्वमें, 
निर्वाणास्पद हैं वही विरत हों जो उक्त दुबत्तिसे । 


८ श्रद्धा-भक्ति-पयस्विनी, गतिवती, सत्कर्म-संश्ञाविनी, 
सौख्यावर्तमयी, बिमुक्त-सुखदा, पुण्य-प्रसूनाबता, 
सर्वाशा जिसमें निगूढ़ रहती सद्धर्म-रत्नावली, 
सो निर्वाण-स्वरूपिणी बह चली पीयूष-धारा नदी । ” 


वाणी श्री भगवानकी उस घड़ी गंभीरभावा हुई, 
प्राणी-मात्र निमग्न हो वचनमें बे सुधा-सिंधुमे, 
ऐसा भाव अगाध था न तलको पाते कभी शेष भी, 
वाणी भी न समीप थी पहुँचती, ब्रह्मा न सानिध्यमें । 


सारी रात्रि समन्तभद्र सबको संबोध देते रहे, 
ऐसा ज्ञान-प्रकाश था कि अधिका राका हुई उज्ज्वला, 
निद्रा, मोह, प्रमाद और जडता संसारसे यों उठे, 
-माया-नाटककी यथा यवनिका आतुर्य्यसे हो उठी । 


तारा शुक्र प्रभात-अग्रसर हों प्राची दिशामें उगा, 

प्रातः वायु चला हिमाद्रि-तटसे, आशा हुई रंजिता, 
शोभा मंजुळ नव्य जीवनमयी फैली मुदा विश्वमे, 

सारे जीव उठे स-हर्ष सुनके पीयूष-वाक्यावळी | 


भूके ऊपर एक दिव्य सुखका संचार होने लगा, 
प्राणी-मात्र प्रसन्न हो सुगतकी आज्ञा लगे मानने, 
छाया घर्म-प्रभाव भूमि-तळपै, हिंसा मिटी सर्वथा, 
नाना दान-विधानसे नर लगे सद्धर्मको पालने । 


माहेयी श्रुति विग्रको, नपतिको उवी हुई श्रंगिणी, 

उस्रा वेश्य-समूहको काषे हुई, सेवा सुरा शद्रको, 
चारों वर्ण प्रसन्न-चित्त रत थे श्रीबुद्ध-संबोधमें, 

हूने धर्म-पयोधिमें मिट गया संसारका ताप था । 


राजा भी सुन धर्म धेय धरके ऐसे विरागी बने, 
„ भूला ध्यान स्व-देहका जनक-े ब्रह्मि ही हो गये, 
हो संबुद्ध यशोधरा बन गई संन्यासकी पुत्तली, 
शुद्धाः ब्रह्म-स्वरूपिणी सुगतकी सर्वागिनी हो गई । 


सारे द्वेष, कुभाव, दंभ, छळ या दारिद्रवकी आपदा, 

पीडा, शोक, विषाद, रोग भत्रमें पाते तिरोधान थे, 
यों ही नीच परस्व-मूषण-परा पाखंडकी मंडली, 

जाके सक्ष समुद्रके क्षितिजपे थी नामशेषा हुई । 


सारे वृक्ष उदार-चित्त फलते थे फूलते सर्वदा, 

गोमी सुन्दर रोहिणी-सम हुई स्निग्धा चतुहीयनी; . 
पृथ्वी शस्य समस्त रस्न-चय भी देती महामुग्ध थी, 

देते भानु-मयूख थे नव सुधा, पीयूष भी चन्द्रमा । 

ऐसा शुद्ध प्रभाव बुद्धप्रभुका फेला धरा-धाममें 

भागी निस्वनतामयी कुमति. भी, डंका बजा ज्ञानका, 
जागे जीव-समूह धर्म-मय हो निद्रा गई पापिनी, 

देनेको जगको सदाचरणकी शिक्षा चले भिक्षु भी । 


यों ही श्रीभगवान देश-भरमें संबोध देते रंहे 

भूले या भटके मनुष्य उनसे पाते महा मार्ग थे, 
ऐसी ज्योति जगी समस्त महिमे सन्मार्ग सारे खुळे 

लोगोंने प्रसु-मंत्र ले स-कुळ की निर्वाणकी साधना | 


ध्यानावस्थित - हो जिसे निरखते योगी, यती, संयमी, 
जो है भानु-कृशानु-कारणमयी त्रैलोक्य-उद्भासिनी, 
ऐसी ज्योति जगी कि भूमि-तळ्पै आनन्द होने लगा, 
भक्तांके प्रतिगेहमें दुत हुई कल्याणकी स्थापना । 


आस्था वेद-पुराणमें बढ़ गई ऊँची ध्वजा धर्मकी, 
श्रद्धा गो-द्विजमें जगी अतिशया क्षोणी हुई हर्षिता, 
गंगा पावन प्रेमकी अवनिपै ऐसी बही सगा 
ूबा विश्‍व कृपानिधान प्रभुकी लीलामयी भक्तिमें । 
वंशस्थ 


सदा इसी भाति समस्त देशको 

अनूप देते उपदेश धमका, 
महा महामैत्र समन्तभद्रको 

व्यतीत पैंताछिस वर्ष हो गये । 


चलायमाना गति है त्रिलोककी 
विळीयमाना सब पविशव-संपदा 
राकेश मानों इस एक सत्यको 
चले पुनः स्थापनको नुलोकमें । | 


निर्वाण-- 


विदेह हो, केवलज्ञान-मग्न हो, 


अनंग हो, संसृति-अंग-लग्न हो, | 


अनादिकाळीन प्रभा प्रसारके 
अनन्तदेशीय शकेश हो गये | 


व्यतीत था देह-अशीति-वर्ष भी 


न रोष भू-भार, न शेष भार था, 


अतः, महामंगळ-राशि, अन्तमें, 
चले कुशी-नामक एक ग्रामको । 


समीर पंखा झलता स-हर्ष था, 

चला सुखाता श्रम-वारि-बुन्द भी, 
वितान था अंबरमें पयोदका 

बिछा रहे पुष्प-समूह वृक्ष थे । 


पुनः पुनः श्रीघन-पाद-पद्मको 
विलोकते अन्तिम वार प्रेमसे, 
छिपे कर-ग्राम-समेत सिन्धुम, 
` स-भक्ति अस्तंगत भालु हो मये। 


परन्तु सन्ध्या कुछ देर छौं रुकी, प 
स-लालिमा पश्चिम-दिग्विभागमें । 
स-तार तारापति पूर्वमें उगे, 
यदा पहुँचे भगवान ग्राममें । 


कुशी-निवासी-गण-चित्तमें उठी 
उमंग आनंद-तरंग-सी तदा, 
यथा सुराराध्य-मुखारविन्दके ` 
- परागका .एक-शतांश इन्दु हो । 

हुए महा मंगल धाम-धाममें, 

स-पुत्र माता निकलीं निकेतसे, 
प्रमुग्ध हो धेनुक धेनुसे मिले, 

चले सभी स्वागतको शकेशके । 


न जानते थे वह आज रातको 

प्रयाण होगा जगसे शकेशका; 
मनुष्यता है अति स्वार्थतत्परा 

स-प्रेम जिज्ञासु हुई स्वधर्मकी । 


समीप ही नाथ विशाळ शाळके 

शयान हो शुद्ध प्रसन्न भावसे 
स-हर्ष देते उपदेश धर्मका 

बिता रहे थे वह काळ-यामिनी । 


कुशी-निवासी श्रृति-विज्ञ भूपसे 

प्रशान्त प्रश्नोत्तर जो हुआ वहाँ, 
मुमुक्षुओंके सब भाँति सर्वदा 

विचारने योग्य अवश्यमेव है । 


८ यथार्थ क्या £” ' कर्म-प्रधान विश्व हे; ? 
* विचार्य क्या १? ` केवळ स्वीय धर्म ही; ? 
“ भयावहा क्या 2? | पर-धर्म-वासना; ' 
“ विधेय १? ' कर्तव्य; › “ विजेय १? “देह है । › 


` “हितेषणा क्या १? “जगकी समृद्धि ही, ? 
“सदैव क्या है परिहार्य ?? * पाप ही, ? 
“ अधम क्या १? “पीडनः? “घर्म १! ८ साधना 
“ अधिष्ठिता? ? ८ शक्ति; ? “ अधीश १ › ` ब्रह्म हे । 


ग्क्त ॐ “जाल 

“ अकार्यं ? › “हिँसा; ! ' प्रभु-कार्य १? ' दान है; ? 

“ अदेय १? * निष्ठा; › * अभिधेय ?? “सत्य है; ! 
“प्रशस्य १ › * चिन्ता निज देर-बन्धुकी; ! 

५ रहस्य १! ¦ निःश्रेयस-लाभ-युक्ति है । ? 


“ अनादि क्या १! “जन्म; ' ८ अनन्त १ ' ` मृत्यु है; ? 
६ अनायनन्ता ? ? | गति निर्विशेषकी; ' 

“ प्रमाण क्या १? / सम्मत वेद-शा्का; ! 
“ विधेय क्या १? “ पूजन देव-पितृका | ! 


शादूलविक्रीडित 


“ हेया है जगमें प्रपंच-रचना, श्रेया निकुंजावली, 

देया संपति दीन-हीन जनको, ज्ञेया कथा शम्भुकी, 
ध्येया प्रेम-प्रपात्ति है रसमयी, पेया सुधा मुक्तिकी, 

जेया इन्द्रिय-शक्ति है, स्व-मति है. नेया सदा ब्रह्मम । ” 


द्ुतविलेबित 
इस प्रकार तथागत प्रेमसे 


स-मुद उत्तर देकर भूपको, 


मनसि इन्द्रियज्ञान समेटके 
मन किया लय सत्वर प्राणमें । 


कर स्व-प्राण निमजित जीवमें, 

निलय जीव किया निज रूपमे, 
उदधि-त्राप्प-समान खगोमें 

- प्रभु स-देह तिरोहित हो चले | 

अहह ! घोर असुन्दर काल भी 
परम सुन्दरतामय हो गंया, 
सुगत अंतिम दर्शन दे यदा 
सहित देह तिरोहित हो चले | 


जगत-दृश्य अदृश्य शनेः शनैः, . 
समय भी गत-भाव हुआ उन्हें, 
पर न शिष्य निराश्रय-से लसे, 
प्रकाते-नि!स्वन नीरव. हो चला । 


रवि तिरोहित हो रह-सा गया, 
प्रहण-युक्त हुआ द्विजराज भी, 
गगन यों गुण-हीन बना तदा: 
कि वन-वैभव अ-स्वर हो गया । 


इस महाभयकारक कालमें 
प्रकृत-निर्भय बुद्ध अभीत थे, 

चमकती उनके मुखपै लसी 
अमर-भेद-समुत्थित भावना । 


रजत-पत्र-समुज्ज्वल भाळपै 

छविमयी प्रभुता रत-तृत्य थी, 
परम वैभव-पूर्ण समा रही 

युगल लोचनमें अभिरामता । 


अमरता उनके प्रतिश्चाससे | 
तनु-प्रवेश तदा करने लगी 
अमर कीति विहाय नु-लोकमें - 
` चळ दिये प्रभु यों-निज धामको । 


--निवाण . 


: त्वरित शब्द हुआ. घन-नाद-सा 


सब दिशा व्यनुनादित हो उठी, 
ध्वनिमयी बन नीरव रोदसी 
परम दिव्य प्रकाशवती हुई । 


लख पड़ा तब जो उस ज्योतिमें 

बह अतीव अलौकिक दृश्य था, 
ठख पड़ी घन-वाहनकी ध्वजा 

फहरती नभ-मंडलमें मुदा | 


ककुभमें दश वारण भी नसे, 
घरणिपै रथ देख पड़ा वही, 
लख पड़ा वह उज्ज्वळ चक्र भी, 
पणव-आनक-गोसुख भी बजे | 


फिर प्रशान्त हुई सब रोदसी 

सकल संसृति धर्म-मयी हुई, 
अमर-बुन्द सभी सुखमे सने, 

बन गई गत-भार बसुन्धरा । 


शादूंलविक्रीडेत 


व्याप्ता है षटचक्र-मध्य जिनकी आत्मानुरूपा दशा, 


झुद्धा वत्ति हृदब्जमें परिगता, संग्राप्त-संसिद्धि जो, 


जो पद्मासन बैठ ध्यान धरते नासाग्रमें दृष्टि दे, 


वे योगीश्वर-रूप गौतम सदा पीडा हमारी हरें। 

राकानायक निष्कलंक, मणि भी कार्कश्यसे मुक्त हो 
तेजोराशि पतंग स्वीय पदसे पायूष वषी करें, 

तो भी नीरज, रत्न, और खगमें वैसी कहाँ योग्यता, 
ऐसे वाद-विवाद-प्रस्त जनकी सिद्धार्थ बाधा हरें । 


पुंजीभूत समस्त आर्त जनकी अभ्यर्थना बुद्ध हैं, 

मूर्तीभूत अनूप शाक्य-नृपके सौभाग्य सर्वार्थ हैं, 
एकीभूत रहस्य हैं निगमके, संसारके सार हैं, 

श्रेती भूत-स्वरूप शून्य विभुके साकार सिद्धान्त हैं । 


यया 


कठिन शब्दोंका कोश 


—— ro 


अ--आ 
अकांड=असमय | 
अकिंचना-दादा, धन-हीना | 
अकूपार=समुद्र, सूर्य | 
अगत्दृक्ष, पेड़ | 
अग्रग=आरे जानेवाला । 
अगद=ओषधि, दवा | 
अघ=दुःख, पाप, राहु । 

अ चेष्ट=निष्क्रिय । 

अजस्न=सदा, निरंतर | 
अजाज=ब्रकशीका बच्चा | 
अजाजीव=ब्रकरी चरानेवाला | 
अजिन=मृगका चर्म । 
अजिन-अंत्रस=तपस्वी, भक्त | 
अजिर=आँगन | 

अट्वी=जंगल, वन | 

अणी=नोक, पैनी कोर । 

अद्वयवाद दोनों वादोसे इतर वाद । 
अद्रिस्पर्वत, पहाड़ । 

अधः, अधो-नीचे । 

अधित्यका =अटारी, पर्वतकी उपरकी भूमि । 
अध्रुव"अनिश्चित । 

अनघररिव, पाप-राहित । 
अनभिसंग>बिना साथके । 
अनीकस्सेना । 
अनुजीविनी=सेविका, दासी । 
अनुधावन=पीछे दौड़ना । 
अनुवीक्षण-बारीकीसे देखना । 


अनुष्ण=गर्मसि रहित | 
अवूरु-सारथी=सू्य । 
अनूरु-रथ-सूर्य | 

अपनोदन=दूर करना । 
अपांग=कराक्ष । 

अब्ज=कमल, चन्द्रमा | 
अब्द=्वर्षं | 

अभ्रस्मेघ, बादल | 
अश्रमु=्ऐरावतकी स्त्री । 
अभर्दृका=विधवा, पति-हीना । 
अभावी=न होनेवाला । 
अभिचारिणी=तंत्र-मंत्र करनेवाली । 
अभिज्ञऱ्ज्ञाता । 

अभिजित्‌=एक नक्षत्र । 
अभीक्ष्ण=बारबार, लगातार । 
अभीषु-लगाम । 
अभ्यर्थना-प्रार्थना । 
अमरावती=देवताओकी पुरी । 
अम्ृत-देवता, सुधा । 
अमिताभःआमत तेजवाले, बुद्धदेव | 
अमोघर-अव्यथ । 

अयस-लोहा । 

अयुत=्करोड़, असंख्य | 
अर्कत्सूर्य । 

अकंबन्धु--तेजमें सूर्यके भाई,-बुद्धदेव । 
अर्भकच्लइका, पुत्र । 
अरतिस्विरति, त्याग । 
अरुणःप्रिया=्हंसिनी, सूर्यकी स्री । 
अर्यमास्सूर्य । 


अलळक्त=्लाळ, महावर । 
अलात=आतिशबाजीकी चखी । 
अलाप=बात | 

अरिंद=त्ररामदा । 

अवदात=शुञ्र, श्वेत, सुन्दर, महान्‌ । 
अवज्य-अवश्य होनेवाली । 
अविकत्थन=अपने विषयमै कुछ न 

कहनेवाला, अनिन्द्य;-बुद्धदेव । 

अविपाल=भेड़ें पालनेवाला । 
अशन=खाना । 

अशीतिमअस्सी, ८० | 
अशेष=सब। ` 
अश्वत्थ=्वटवृक्ष 
अश्ववार-असवार, अश्वारोही । 
असि=तलवार । 

असु=्प्राण । 

अख=रक्त । - 

अहेता=अभिमान 

अहार्ये=पर्वत । 

अक्ष=्धुरी, .ऑख । 
आजकऱब्रकरा । 

आज्य=घी । 

आतापि=चील । ` 
आतुर्यरआतुरता । 

आदान=ेना, लेन-देन । 
आनक=एक बाजा, मृदङ्ग । 
आपुंख-मम्म-परोतक देहम घुसा हुआ । 
आमय=रोग, क्लेश । 
आमात्य=मंत्री । 
आमलक=आवला | 
आमोद=सुगंघ, आनेद | 
आयतस्दीर्घ, लम्बा-चौडा । 
आयान=आना, आगमन । 
आराम-वाटिका, बागू। 

आवर्त=्चक्कर, भौर । 
आशा-दिशा । 
आश्रय=भरोसा, अवलंब | 
आसन्नता=निकटता । 
आस्था=विश्वास । 
आस्यस्मुख, चेहरा | 
३-१ 
इन्दीवर-कमल । 
इभ-निभ=हाथीके समान | 
इन्द्रगोपिका=वीरवधूटी । 
ईंहशी>ऐसी | 


ईंषत्र-थोड़ा | 

ईशानरउत्तर-पूर्वका कोण | 
उ-ऊ 

उक्ष=्बैल | 

उटज=कुटी | 


उक्कीर्ण=निकाले हुए, खोदे हुए.। 
उत्तरासग=एक वस्त्र । . 
उत्तर-दानममृत्युके पश्चातकी संपत्ति। 
उत्स=सोता, झरना | 

उत्संग-गोद । 

उदग्र=्उन्नत । 

उदर्क्परिणाम । 

उदया=पूर्वा, पूर्वदिशा। . . 
उदीरिता=कद्दी हुई, फेंकी हुई । 
डद्भासिनी=प्रकाशिनी | 
उदूभूत=दैवी, अस्वाभाविक । 
उपकूल=समीप | 

उपधान=ताकिया.। . 

उपयम=विवाह । 
उपांशु=्फुसफुसाकर, धीरेसे, समीपमें। 
डभयत्र=्दोनो ओर। 

उरश्रन्मेढ़ा, मेष | 


उरू=जघा | 
उल्का-पुच्छल तारा । 
उर्वीच्प्रथ्वी । 
उसासस्ठेढी साँस । 
उदीरिता=्उत्पन्न की गई, निकाली गई | 
उस्रात्एक प्रकारकी गो । 
ऊमि>तरंग । 

ए-ओ-अं 
एकाकी=अकेला । 
एण=्मृग । एणीःमृगी । 
ओघसमूह्‌ । 
अंकन=्पहरेवाळेकी एक प्रकारकी बोली। 
अंगराग=देहमें लगानेका चूर्ण, पाउडर। 
अंभ्रिस्पैर; जंघा । 
अंचितन्पूजित, उत्थित । 
अंबर-कपड़ा, आकाश | 


अंश>”कंधा । 
अंशु-किरण । 
अंशुकन-रेशमी कपडा । 
क्‌ 
ककुभऱ्नदिद्ा | 
कचस्चबाल । 


कदन्न-रूखा-सूखा अन्न । 
कबन्ध>पानी, वषी । 

कबरीच्वेणी । 

कमलासनच्ख्रझा । 
कमलांगज-कमलसे उत्पन्न । 
कषितांग=दुबला । 

करक=ओला । 

कर्क=एक राशिका नाम, कैका । 
करदःङकर देनेवाला मनुष्य । 
करेणुच्हाथीका बचा | 
कलविंग=एक छोटा पक्षी, गैरिय्या | 


३ 


कस्पमलकाल-परिमाण, तुल्य । | 
कलाधरः्चन्द्रमा, कलाकार । 
कलापी=्मयूर। 
कविः्शुक्र, कविता करनेवाला । 
कपङकसोटी । 
कशा=्कोड़ा, चाबुक । 
कातर=अधीर । 
कादम्बिनी =मेघमाला 
कान्त=प्रिय, सुन्दर । 
कान्तार=्वन, जंगल | 
कार्पण्य=भीरुता, कृपणता | 
कारिका=गहेरे दार्शनिक विचारयुक्त 
कविता, गीत, संगीत । 
कारुच्बढ़ई । 
काशिनीच्प्रकाशिनी । 
कासारस्तालाब । 
किंजस्क=पराग । 
किरीटी=राजा, अर्जुन । 
किसलयन्पत्ते; पत्र । 
कीलाल=जल, मृगजळ | 
कुंचित=टेढ़ा । 
कुमुद्रती-=कुमुदिनी । 
कुन्त=भाला, नेजा | 
कुंतलच्बाल | 
कुलाय=घोसला । 
कुलालस्कुम्हार । 
कुशेशय-कमल । 
कोक=चकवा-चकई । 
कोकनदजकमल । 
कोदंड-धनुष । 
कोयष्टिका्नटिटिहरी । 
क्रेन्कास=हंसकी बोली । 
क्रोडइ=्गोद । 


कौशस्रेशम । 

कौशेय=क्कामी । 

कृत्तिस्त्वचा, खाल । 

केथा-शेषा=्केवल चिथड़े पहने हुए | 
ख 


खचित=खोदा हुआ, चित्रित । 
खङ्गी=तलवारवाले | 
खनि=खान, आकर | 
खर्वास=वायु । 
खादित=खाये हुए । 
ग 
गणक=ज्योतिषी । 
गद्‌=रोग 
गरिष्ठख्बडा 
गरीयसीस्बडी 
गरुत्मान=पक्षी । 
गवय-वनकी गाय | 
गवाक्ष=जालीदार खिडकी । 
गहर-खंदक, गुफा । 
गारुडस्पन्ना । 
गिरि-कन्यका=पार्वती । 
गिरिश=शिव । 
गीर्वाण-देवता । 
गुण=रस्सी, गुण । 
गुल्फ=्पाँवका टखना । 
गुंफ=भूँछ, डाढ़ी । 
गोचर=इन्द्रियगम्य । 
गोपनः=छिपाना । 
गोमायु=गीदड़ | 
गोमुखः=एक बाजा | 
ग्रामज्समूह । 
ग्राव=कंकड़, पत्थर | 


घ 
घनसार=चदन । 
घनान्त=्शरद्‌ ऋतु | 
घंटा-मार्ग=राजमार्ग, आम रास्ता । 
च्‌ 
चक्र-वात-वायुका बगूला | 
चटक=एक छोटा पक्षी, चिड़िया | 
चतुहायनी-एक प्रकारकी उत्तम गाय । 
चमूरुवमृग, काला मृग । 
चरम=अन्तिम । 
चर्व्यमाण-खाया जाता हुआ । 
चरिष्णु=चलनेवाला । 


चामीकरः=सोना । 
चक्रम=वार-बार चलना । 
चन्द्रशाला=चटदाल | 
चन्द्रहास=तलवार, चाँदनी । 
चिकुर--बाल | 
चिरेतन-्सनातन । 
चेल-वस्त्र । 


छ 
छडझ=कपट । 

ज 
जगदेकहेतु=संसारंका एक-मात्र कारण | 
जरठा-वृद्धा । 
जरा=बुढ़ापा | 
जव=वेग, तेज़ी । 
जलदागम=वर्षाका प्रारंभ । 
जलधिजा-लक्ष्मी | 


ज्वरा=मृत्यु | 
ज्वराधाम-परलोक | 
जागरूक=जाननेवाला । 


जातरूप=सोना । 


जाती=एक प्रकारका पुष्प, चमेली । 
जाया=्त्रो | 
जिज्ञासु=जाननेकी इच्छा रखनेवाला | 
जीमूत=मेघ । 
जीवकस्साँप नचानेवाला । 
जीविता=जीवन । 
जीवन<्पानी । 
जेया=जीतने योग्य । 

झे 
झख ( प )=मछली । 
झरितिस्शीघर । 
झापस=झाडाँसे छिपी हुई भूमि। 
झंकृति-शब्द, आवाज | 
झंझार-तीत्र वायु । 

ड 
डिंडिम=एक बाजा | 

त्‌ 
तथागत=घुद्वदेव । 
तन्तुवाय=जुलाहा । 
तन्द्रा=निद्रा । 
तनुरुह=रोया, रोम | 
तनूज-पुत्र | 
तपनस्सूर्य । 
तामिखह्वास्सूर्य । 
तमीऱ्ररात्रि । 
तल्प-बिछोना, पलंग । 
त्वदीय=तुम्हारा। 
त्वरितः=शीघ्र । 
तादात्म्य=तछ्लीनता । 
तास्ऱ्ऊँचा । 
तितिक्षा=्त्याग करनेकी इच्छा । 
तिमिंगिल=एक बड़ी मछली । 


तिरोहित=अस्त, दृष्टिसे बाहर | 
त्रिदिवेश इन्द्र, देवतागण | 
त्रियामाख्रात्रि । 
त्विषासूप्रकारा, ज्योति | 
तुरीया-चतुर्थावस्था । 
तुपार-पाला, बर्फ । 
ठाहिन=हिम | 
तुहिन-दीधिति-चन्द्रमा । 
तुहिन-धूम-कुहरा । 
तृणीर--शरोंका कोष | 
तेलाभ्यंगास्तेलसे भीगी हुई | 
तोम=स्तोम, ढेर । 
तोरण-दरवाजकी मेहराब | 


द्‌ 
दक्षच्एक प्रजापति | कुशल । 
दायेत=प्रिय । 
दर्भ-कुश | 
दव ( दाव )-बनकी अभि | 
ट्वन्द्वातीतस्दोनौसे पर, अलग | 
द्विज-पक्षी, दाँत, ब्राह्मण । 
द्विजिह-सॉप । 
द्विफाल-दो भाग । 
द्विद-हाथी । 
द्विरेफ=भ्रमर । 
द्वैघ-दो प्रकारका। 
दाम=रस्सी । 
दारिका=कन्यका । 
दाक्षिण्य=अनुकूलता | 
दिविष्टस्स्वर्ग । 
दीधिति=किरण । 
दीर्धिकान्झील, हौज । 
दुरत्या=्न पार करने योग्य | 


डुरितर्पाप, क्लेश । 


द्रुतर्स्शीध्र । 
दुर्विदग्धता-अपांडित्य, मूर्खता । 
दोला=हिँडोला । 
दंतवास=होठ | 
देशक=कारनेवाला | 

ध 
धन्वी=धनुष चलानेवाला | 
घमनीच्नस | 
घमिछ, घम्मिछच्बाल, वेणी । 
धव=्पति, एक वृक्ष | 
ध्वान्त-अन्धकार | 
घातारब्रह्मा । 
घान्य=अनाज 
धानुष्क=धनुष चलानेवाला | 
्वव=निश्चय, अचल | 
धुरीण=धारण करनेवाला । 
घुर्य-मंत्री । 
धूमिका=धूम-राशि । 
धूलिध्वज=्वायु । 
धौत=धोया हुआ | 
धृति-घैय्य । 

न 
नक्र-मगर, नाक । 


नटसाल=न निकलनेवाला उलटा तीर । 


नतांगी-झुकी हुई देहवाली । 
नभ=श्रावण, आकाश | 
नमित-झका हुआ । 
नय=न्याय। 
न्यग्रोध=वट-बक्ष | 
नाग=हाथी | 

नामधेय=नाम । 


निकूँजित-पक्षियाँके कृजनका शब्द । 


निकेतन=धर । 


निखात=खाई । 
निगीर्यमाण=निगला जाता हुआ । 
निचय=रादि | 
नि्चिति=रादि, समूह । 
नितंब्रिनी=स्त्री । 
निधन=मरत्यु । 
निभ=सहृश 
निमीलित=बंद्‌ । 
निस्य=नरक । 
निरामिष्मांस न खानेवाला । 
निर्वाणमुक्ति । 
नि्त्ति=्त्याग, वैराग्य | 
निर्धोप्र=भ्वनि, शब्द | 
निर्बन्ध-मोक्ष । 
निर्शरिेणी-नदी । 
निरंषण-नपुंसक | 
निष्ठा=विइवास । 
निशित--तेज, तीक्ष्ण । 
निःसुतऱ्यनिकला हुआ | 
निःश्रेयसञमुक्ति । 
निहित=छिपा हुआ । 
नीइ=घोसला | 
नेय=वहन करने योग्य | 
नेरा=्रात्रिका । 

प्‌ 
पक्ष्म-आखकी पलक | 
पटु=एक प्रकारका रत्न | 
पणव=एक बाजा | 
पण्यविक्रयी=्बनिया, व्यापारी | 
पण्यवीथिका=त्राजार | 
पत्तन =नगर, घर । 
पतंग=सूर्यं । 
पद्क्रमा=पेरोंका संचालन | 


पदत्राण=जूता । 
पदातिस्पैद्ल । 
परम्ृत=कोकिल। | 
परास्भ्रष्ठ, युक्त, चरम । 
परिणयःविवाह । 
परिवेश=धेरा, वृत्त । 
परिनिवर्तित-लोटना । 
परिष्ठावित-ड्रबा हुआ । 
पर्ण"पत्ता, पत्र । 
पर्याय=समानार्थक | 
पर्य्याण-घोड़ेकी काठी । 
पर्य्यक=्पलंग, बिस्तर । 
पलित=बुड्ढी, गली, सड़ी । 
पलाशी=मांस खानेवाला, बाज पक्षी । 
पवमान=पवन | 
पश्यताहर--भ्रमर । 
प्रणय=प्रेम । 
प्रतिकार=बदला । 
प्रत्यागम=लोटकर आना । 
प्रत्यन्त=पीछेवाले । 
A ॥ ज्प्रभात । 
प्रत्यूष 
प्रतनु=दुबला । 
प्रतानिनी=लता | 
प्रातिहास्=दरवाजा । 
प्रथमा दिशा=पूर्व दिशा | 
प्राथेत=उत्तम । 
प्रदीप-दार्शिनी=दीपके समान उज्ज्वल 
दिखाई देनेवाली स्त्री । 
प्रपात्ति-भक्ति । 
प्रभूत=बहुत । 
प्रमदाऽस्त्री । 
प्रयाण=जाना । 
प्रवहणी=सवारी, वाहन । 


प्रसह्यच्जबरदस्ती । 

प्रसाधन=सर्वारना । 

प्रसूतिनी=माता । 

प्रसून=उदरस्थ शिशु, फूल, कली । 

प्लवेगच्बन्द्र | 

पाटलरगुलाब | 

पांडुस्त्पीला | 

पातित=गिराये हुए । 

पाथेम=रास्तेका खाना, कलेवा । 

पादुका=खडाऊँ । 

पायसस्खीर । 

पारदः=पारा । 

प्राकार-खाई । 

प्राची=पूरब । 

प्रासाद--महल | 

पांशुल"्मैला, भद्दा । 

पिपासु=प्यासा । 

पिंग, पिंगल-बादामी, पीलापन लिये हुए | 

पीठिका=स्थान । 

पीयूप्रस्अमृत । 

पुरुप्रो्तम=विष्णु भगवान | 

पुलोमजा=इन्द्राणी । 

पुष्करी=हाथी। 

पुष्कल=्बहुत अधिक | 

पुत्तली-स्यामता=आँखकी पुतलीका काला 
हिस्सा । 

पुष्पवती=रजस्वला, पुष्पवाली । 

पुश्चली-दुश्ररित्रा स्त्री । 

पूषा, पूषणच्यूर्य । 

पूय=पीब, सडा खून । 

पेलवरकोमल | 

पेशल मुलायम | 

पौरपुर-वासी । 

पंकिल-कीचड़्से युक्त | 


पंगु=लँँगड़ा । 
पंचत्व-समृत्यु । 
पंचशर-कामदेव । 
पंचास्य=सिंह्‌ | 
फ्‌ 
फ़लकरएक अस्त्र । 
फुफ्फुस>फेफडा । 
ब्‌ 
बडेरेस्बडे । 
बनी=दुलहिन । 
बन्धूक=्एक पुष्प । 
बल=बलदेयजी | 
बलाक=बगुला | 
बलीयसी=बलवती | 
ब्िस=कमलकी डंडी । 
ब्रज-समूह | 
भ 
भगणः=तारागण । 
भद्र=सजन, भ्रष्ट । 
भवती=आप । 
भान=सुधि, ज्ञान । 
भास्विता=्तेजस्विता । 
भूति=विभूति, शोभा । 
भूस््त्‌=पहाइ | 
भूजै=भोज-पत्र | 
भोगस्साँपका फन । 


म 
मकरकेतन । _ 
ता | =कामदेव । 


मक्ष=माया, क्रोध । 

मत्तकाडिनी=अत्यन्त मोहक स्त्री, प्रमदा | 
मदालसां=मदसे अलस | 

मदीय=मेरा । 


मधूकस्महुवा । 

मनसि=मने | 

मयूख=किरण । 

मरन्द्‌=पराग । 

मलीमसा=मेली | 

मह=यज्ञ, उत्सव | 

महिषीस्रानी, भैंस | 

महिम=बडप्पन,-उच्चताका गर्व । 

महीयसीच्चडी । 

मागध=एक जाति । 

मातरिश्वाम्वायु । 

मातंगवती=जिसमें हाथी अथवा भंगी 
नहाते हो । 

मानसावासस्मान-सरोवरमै रहनेवाला | 

मारुत=वायु । 

मार्गण=खोज करना, राह देखना । 

माहेयी=एक प्रकारकी उत्तम गाय | 

मिहिरस्सूर्य । 

मीलन=बन्द्‌ करना | 

मीलितः=बन्द्‌ | 

मुखर=शब्द्‌ । 

मुद=आनद | 

मुद्रा=पहरेवालाकी एक बोली | 

मुद्रित=अंकित । 

मुघा=सोना-चाँदी गलानेका बर्तन । 

मुष्टिक=धूँसा, एक राक्षस । 

मेचक=नीला | 

मेदुर=सुलायम, अधिक । 

मेषस्मेढा | 

मोज्जी-मूँजकी रस्सी | 

मंगल्य=एक वृक्ष । 

मंदार=एक वृक्ष, धतूरा । 

मृगांकरकपूरका वृक्ष । 

सगांगजा-हरिणी । 


Ione पल 


मृग-दंशकः-कुत्ता | 
मृगव्य=शिकार | 
मृग-वाहनर्‍वायु । 
मृणालिनी=कमलिनी । 

य्‌ 
यकृत--शरीरका एक अंग, जिगर | 
यक्ष-वृक्ष-व-वृक्ष । 
यक्षेशः=कुबेर । 
यागस्यश । 
यावच्छक्य=जितना शाक्तिम हो । 
युग-बैलके कंधेपरका जुआ । 
युग्मच्जोडा | 


र्‌ 
रक्तिम कृत्तिकी=लाल स्वचा,-चमड़ेवाली | 
रणनच्चजना | 
रतीशस्कामदेव । 
रथांग=चकवा-चकई । 
रद-दाँत । 
रन्ध्रानुसारी=चिद्रान्वेषी । 
रभसस्एकाएक | 
रयस्रस्सी, डोरी । 
रस=जल, सारांश | 
रसाःनप्रथ्वी । 
रागवती=लाळ, प्रेमपूर्ण, वासनावाली । 
राजि=श्रणी, माला | 
राजीव-कमल | 
राचि"शोभा । 
रोदसी-प्रथ्वी और आकाशका मध्यभाग । 
रोमन्थ=्जुगाली | 
रोलम्बस्मक्खी । 
रोप्य=्चाँदा । 


Kk] 
ललाटिका=बिन्दी । 
ललाम=सुन्दर, आभूषण । 
लापिता (प्लवंग-)=बन्द्रकी उछलकूदसे 

उत्पन्न | 
लिप्सा=्पानेकी इच्छा । 
लुग्धक=बहेलिया । 
लुलाप=भैसा । 
लेरीज-बच्चोंकों सुलानेका गीत । 

व 
वक्र=दुष्ट, धूर्त, बदमाश । 
वञ्रतुड=गीध । 
वनेचर=जंगळमें रहनेवाले | 
वप्र=्पहाइका उतार, टीला | 
वपुष=देह्‌ । 
वीरिठ=्भ्रठ | 
वरूथन्समूह्‌ । 
वरेण्य=श्रषठ । 
वरोरु=सुंद्र जंघावाली स्त्री । 
बरंडक=्हौदा । 
वतुछू-गोल । 
बहिण, बर्हिणः्न्मयूर | 
वल्गा=लगाम । 
वल्य=्हाथका आभूषण । 
वल्लकी=वीणा । 
वलीबर्द-बेल । 
वसतिःब्रस्ती, नगर । 
वसास्चरबी । 
वसु=आठ । 
व्यसनोदयस््चद्ती-पडती । 
वागीश्वरी=सरस्वती । 
वागुरा=जाळ । 
वाचिक=संदेसा । 


१० 


वाटीस्वारिका, बाग । व्याहृत=फैला हुआ । 

वामनीभूत--छोटी हो गई हुई । व्याहृति=वाणी । 

वायक=बुननेवाला । इकन्मेड़िया। 

वार-वधू-गणिका, वेड्या । वृक्ष शायिकानगिलह्री । 
वृत्त-हाल, समाचार । 

ह वृषभ-केतन=दिवजी । 

बार्शन्सूर्य । बृष-भानुङ्गर्मीका तेज॒ सूर्य । 

वास--कपड़ा | वृहती-बड़ी । 

वासव=इन्द्र । पद 

विक्षत-चोट लगी हुई । ऱ है 

विग्रह-शरीर । शकजाति-कविने | शाक्य › के स्थानपर 

विडंबना=अपमान । प्रायः 'शक का प्रयोग किया है | 

वितान=्शामियाना । शकल--खड | 

विधेय-करने योग्य । शकुन्त=पक्षी । 

विनिगूढ=षछिपा हुआ । शकुनिच्पक्षी । 

विपरयय=उलट जाना । शतपत्र=कमल । 

विपाश्चित=पंडित | शयन=पलंग । 

विपाक=फल । शयान=लेटा हुआ । 

विपॉचिका=वीणा । शर्वाणी=कल्याणी, शक्ति । 

विप्रयुक्ता=विरहिणी । शराव=प्याला । 

विश्रम=विलास, शोभा । शरास ( न )=धनुप 

विभावती=प्रकाशवती । शलभ=्छोटे छोटे कीड़े । 

विभावना=भावना, विचार । शव=्मृत शरीर । 

विमाजेन=मिटाना, मलना | शाक्त=्शक्तिको सर्वोपरि माननेवाला 

विराव=उच्च शब्द | शक्तिशाली । 

विरुदचयश । शाखी-वृक्ष । 

विसार=मछली । शाण=पेना करनेवाली, शान । 

वेणी=चोटी । शाद्रछ=हरी-भरी भूमि । 

वोडित=लिपटा हुआ । ` शोरेय=्शारिपुत्र, बुद्वदेवके एक शिष्य | 

वैदेह-सूदपर रुपया देनेवाला | शालिमा=ओज, प्रभा, शालीनता । 

वैनतेय=गरुड पक्षी । शाव (क )=बचचा । 

वेश्वानर=अम्नि । शास्ता=उपदेश देनेवाले, बुद्धदेव । 

व्यजन=पंखा । शाश्वती=सनातनी । 


व्यामोह=्मोह्‌ । १ शिलीमुख--भ्रमर । 


शिकथ-तुल्य=मोम सरीखा । 
शिवस्कल्याण । 
शिञ्जिनी=धनुषकी डोरी । 
शिरा=नीळी रक्तवाहिनी नसे | 
शिविका=पालकी । 
शुक्ति-कुमार=मोती । 
झुण्ड-वाह=्हाथी । 
शुभ्रांशु=चन्द्रमा 

शुश्रूषा=सेवा चाकरी | 
शेखरी=पहाइ । 

श्येन=बाजञ । 

शेत्य=शीतलता । 
शैळूषकः=नट । 
शेवाळ=सिवार, जलकी घास । 
शोणित=रक्त, लोहू । 
शोरी=विष्णु । 

इयामलस्पीपल वृक्ष । 
इयेन--बाजपक्षी 
श्रीखंड=चन्दन । 
श्रुति=्कान, वेद्‌ । 

श्रुवा=धी होमनेका हत्था, या करछला | 
>छथः=ढीला । 

श्रृंगार--साज । 

श्रेंगिणी-एक प्रकारकी गाय | 

ष 
षडमिज्ञ=बुद्धदेव । 

स 
सतत=सदा । 
सद्मता=्ताजगी । 
सपर्या=पूजा । 
सम=्गानेका एक अंग । 
समवराधन=पूजा करना । 
समवेत=इकहा । 

समष्टि=सामूहिक रूप । 

समान-सू=एक भाँति उत्पन्न करनेवाली। 

समावृत-घिरा हुआ । 

समिध=हवन-सामम्री । 

समीचीन=युक्त । 

समुपयान=समीप जाना | 

समूढ़-इकट्ठा हुआ | 

समन्तभद्र=सत्र ओरसे कल्पाणकारी,- 
बुद्धदेव । 

समुदोचित=ऊपर उठाये हुए । 

सर्वा4>बुद्ध भगवान्‌ । 

सर्वसहा=एथ्वी । 

सरि=चाल । 

सहकार=आम्र-द्रक्ष । 

सहस्न-भानु=सूर्य | 

साकस्य=हवन-सामग्री । 

सानिध्य=निक्रटता । 

सानु=चोटी । 

सारथ-"-शहद । 

सारंग=कामदेव, शिव, सजन, भ्रमर, मृग, 
धनुष, जल | 

सित-भानु=्चन्द्रमा । 

स्तित-पिंगल=सिंह । 

सितापांग=्मयूर, चाँदनी, स्री, चमेली । 

सितांग-चन्द्रमा । 

सिन्धुवार=घोड़ा | 

सीमंतिनी=स्त्री । 

सुकर-सरल । 

सुकम्बुकंटी=्शखसरीखी ग्रीवाबाली । 

सुखेन=सुखसे । 

सुगत=बुद्धदेव । 

सुम=पुष्प । 

सुमन=पुष्प। 

सुरभि=सुगंध, गाय । स्फुरिंग=आगकी लपट । 
सुरा=एक प्रकारकी गाय । स्तमितच्चन्द | 
सुरापगा=गेगाजी । स्थपति=्कारीगर, राज | 
सुवृत्त=्गोल, सुन्दर चरित्रवाला । सा । 
सश्रूषास्सुननेकी इच्छा करनेवाले | स्नेह-तेल, प्रम । 
सूत-एक जाति, रथ चलानेवाला । स्मर=कामदेव । 
सूत=तागा । सखगस्माला | 
सूनु-लड़का । खावकन्झडनेवाला | 
सनानी=सेनापति । स्रोतस्विनी=नदी । 
सैकत--बालूसे युक्त | स्वत्व=अधिकार । 
सैन्धवच्घोडा । ’ स्वाहाच्अभिकी स्त्री । 
सैरन्ध्री-नोकरानी । ह्‌ 
सोक्रोश-स-शब्द | हयन-घोड़ा 

सोपान=सीढ़ी । हरि=विष्णु, सिंह । 
सौध=महल | हृदोपविश=तालात्रपर बैठी हुई । 
संक्रम=्चलना । ह्यादिनी=तालाब | 
संचेष्टित=्जगा हुआ | हिमाहार्य=हिमालय । 
संजीबन=जिलाना । हिरण्यच्सोना । 
संपुटी=्बन्द कोश । हेति-अख, छुरी | 
संश्रमसारिणी-चकरानेवाली । हेषाच्घोडेका शब्द | 
संभ्रम-गोरव, सिटपिटाना। हंस-सूर्य, एक पक्षी । 
संभार=्पालन | अः 
संयत=शासित | क्षपा=रात्रि । 
संसृति=जगत । क्षान्ति=क्षमा । 
संक्ेष=चिह्‌, इशारा । क्षीरोदन>खीर । 
संश्रय=आश्रय क्षोणी--प्रथ्वी । 
संहति=समूह्‌ | ! क्ष्वेड-गरल, विष | 

सूच ना--कृपाकरके ग्रन्थम इस शुद्धिपत्रके हत र 
और फिर इसे फाइकर फेंक दीजिए । इनके सिवाय कुछ स्थठाम डश आदि चिह्न भी 
रे इट गये : 


या तो गलत लग 


हैं। 


अनुसार संशोधन कर लीजिए 

